LEONIDA NEAMŢU 


CURBURA DUBLĂ A INFINITULUI 


Acţiunea acestei cărţi (reală din 
punct de vedere documentar, ima- 
ginară în ce priveşte galeria perso- 
najelor şi aura voit legendară a 
unora dintre ele) se petrece în regi- 
unea auriferă a Munţilor Apuseni, 
binecunoscută autorului, desfăşu- 
rându-se cu mult timp înaintea celui 
de al doilea război mondial. 


UNU 


Cădea înserarea, sau se făcuse dimineaţă. Nu prea are 
importanţă, dar să admitem că venise o dimineaţă. In 
primul plan - călăreţul negru şi armăsarul său argintiu. 
Pletele lungi şi de asemenea argintii ale călăreţului negru 
cădeau peste mantia-i întunecată de pe care se răsfrângea 
sclipirea stelelor. Bărbatul privea sfidător, cu o lumină 
bizară în ochi, din albia albă, lunară, a unui râu secat. 

Albia se pierdea între pereţi de piatră, iar deasupra 
străjuiau păduri. Albia părea să urce în direcţia lunii, 
şerpuind în curburi duble. Imaginea călăreţului negru cu 
plete argintii şi armăsar argintiu se repeta la nesfârşit, 
micşorându-se din ce în ce în lungul acelui râu pierdut, 
până dincolo de orizontul terestru, până aproape de lună. 
Fiecare element al tabloului, redat cu o migală aproape 
bolnăvicioasă, era exact, absolut exact, prea exact, de 
unde şi impresia de ireal. 

Pictoriţa, o tânără femeie cu mari bucle blonde, se dădu 
câţiva paşi înapoi, cercetându-şi cu ochi bănuitori opera, ca 
şi cum nici nu i-ar fi aparţinut. Aşezându-l pe călăreţul 
negru în prim plan, îşi făcuse, în oarecare măsură 
autoportretul,  îmbătrânindu-se. O cuprinse o mare 
tristeţe... 


Dintr-o perdea de ceaţă izbucniră doi cai, unul exagerat 


de negru, celălalt exagerat de alb. Dar poate că doar 
nostalgia dimineţii ce se insinua cu sfioşenie pe valea 
îngustă a Cerdavei dădea un colorit neaşteptat acestor 
apariţii ce încălcau brutal hotarul singurătăţii şi al tăcerii, 
dar poate că şi alte hotare. Caii păreau să cunoască ţinutul, 
la fel ca şi stăpânii lor. Înaintară cu precauţiune pe cărare, 
cel alb înaintea celui negru, cum se şi cuvine - binele 
înaintea răului - deşi, credeţi-mă, aici nu e vorba de un 
simbol şi după ce ieşiră din alte câteva bolți de ceaţă, 
încetiniră mersul, oprindu-se fără poruncă, în unghi, bot 
lângă bot, lângă un jgheab lung, îngust, putrezit la margini, 
în care-şi aduna apa săracă un izvor ruginiu, semn că 
muntele conţine tot felul de metale. 

De pe calul alb descălecă Ştefan Aboui, marele dresor; 
prima lui grijă fu să scoată dintr-un paner prins în oblâncul 
şeii, un căţel minuscul, pufos, alb ca şi calul, răsfăţatul 
pudel Sejour. Mica javră, căpătând libertate, zburdă prin 
iarba umedă, încurcându-se printre picioarele cailor şi 
lătrând subţire. Caii nu se sinchiseau, şi-l fereau. 

De pe fugarul negru descinse seniorul lulian Voicu 
Halalaie. Luă o cârpă aspră şi frecă energic gâtul diavolului 
negru ce fornăia, adulmecând apa din jgheab. 

Cei doi bărbaţi gustară câte ceva, fără să schimbe un 
cuvânt, ca nişte vechi inamici, deşi în realitate erau 
prieteni. Caii fură lăsaţi să bea, şi băură îndelung, cu mare 
sete, apă, pudelul Sejour căpătă o aripă de pui, bărbaţii 
sorbiră din ploşti, iar apoi îşi continuară drumul. Un trudnic 
urcuş tăia în diagonală pădurea, în aparenţă eternă şi 
nesfârşită. În aparenţă. Curând aveau s-o doboare. În orice 
caz, sub streaşină ei, meşterul Aboui pronunţă primele cu- 
vinte: 

— Dacia tenus venit, sed tenebras saltuum expavit... 
Înţeles-ai aceste cuvinte, senior Halalaie? 

— Dar tu le-ai înţeles? 

— Eu?! Desigur! 

— Şi la ce-ţi foloseşte? 

Aboui nu răspunse. Prietenul său lulian ştia să iasă cu 
abilitate din încurcăturile cauzate de ignoranță, deşi nu era 


ignorant în toate privinţele. În unele ocazii devenea violent 
şi necontrolat, însă numai faţă de anumiţi oameni. Faţă de 
indivizi ce-l complexau, cum ar fi fost Ştefan Aboui sau 
matematicianul Şorban, încerca să pară nonşalant, bine 
dispus, încerca să pară misterios, aşa cum erau aceştia doi, 
însă rareori îi reuşea, aceasta fiind una dintre marile sale 
tristeţi. Nu poţi să fii misterios, dacă nu ai misterul în 
sânge. 

leşiră din pădure - prin urmare nu era nesfârşită! - acolo 
sus, pe muchia muntelui îi întâmpină un soare zănatic, 
sângeriu între culmi cenușii, iar mai jos, alte straturi de 
ceaţă acopereau valea prin care curgea - ar fi trebuit să 
curgă - încolăcindu-se şi descolăcindu-se, Cerdava, mereu 
furioasă pe câte cineva sau pe câte ceva. 

Începură cu mare grijă coborâşul, potcoavele cailor 
lunecau scrâşnind. Într-un loc cu pantă mai dulce, seniorul 
Halalaie se opri, întinse o mână energică, de vânător, de 
înotător, în fine, de sportiv, luă o blândă poză profetică şi 
pronunţă: 

— Acolo curge un şuvoi harnic ce mă va îmbogăţi! 

Ca un ecou pesimist, se auzi glasul lui Aboui: 

— Te preocupă bogăţia, lulian? 

— Nu prea. Doar aşa, în principiu... 

— În orice caz, nu văd apa, n-o aud... Şi dresorul duse 
palmele la urechi, aplecându-se-n şa. 

— Cum s-o vezi, e ceaţă, bătrâne! Ascunde apa, 
estompează cântecul ei... îndată ajungem. 

Soarele se ridica, străpuns de pliscurile vulturilor, vântul 
cobora împrăştiind norii. Se opriră iarăşi să admire cum 
pădurea înaintează până către albia Cerdavei în trei 
unghiuri de atac, trei lănci întunecate. Din gâtlejul lui 
Halalaie Teşi un sunet ciudat. El îşi frecă ochii. Cortina 
ceţurilor picase brusc dezvăluind un peisaj de groază. 
Dedesubt, acolo unde mai ieri se desfăşura apa Cerdavei, 
râul aspru şi muşchiulos rămăsese numai albia secată din 
care răsăreau vertebrele stâncilor iar printre bolovani sau 
în micile ochiuri de apă, se zbăteau, se zvârcoleau peştii. O 
lostriţă mare se destinse într-un ultim salt, căzu cu botul în 


piatră şi încremeni. 

— Visez! murmură Halalaie. Aşa ceva nu e posibil... Apa a 
dispărut, cum să dispară o apă? Aşa ceva nu se întâmplă 
decât într-o poveste, or noi trăim aievea... Visez! 

Ştefan Aboui medită o clipă, suspină. 

— Orice este posibil, lulian. Totul este posibil. Eu, care 
sunt dresor din tată-n fiu şi am trăit mereu printre animale, 
şi le-am învăţat graiul şi obiceiurile şi le cunosc mai bine 
decât pe cele ale oamenilor, mereu oscilez între realitate şi 
basm, eu ştiu prea bine şi pot să-ţi spun că nu e necesar, 
nu e obligatoriu ca între basm şi realitate să existe un hotar 
bine stabilit... şi nu va exista niciodată. Să mergem mai 
departe, să cercetăm. 

Vântul se înteţi, încreţind valurile invizibile ale acelui râu 
pierdut. 


DOI 


Dacă s-ar fi oprit ploaia, tot n-ai fi reuşit să distingi ce 
scrie pe firmă. Ar fi trebuit să dai la o parte şi întunericul. 
Dacă înlături întunericul, se face neapărat lumină? Greu de 
spus. Să admitem că, totuşi, cu ajutorul unei maşini de 
adunat întunericul cu lumina (inventată de britanici), aşa ca 
să vezi nestânjenit, oricât de departe şi de adânc - tot n-ai 
desluşi ce scrie pe firmă pentru simplul motiv că nu scrie 
nimic. Ploile au şters literele. Însă oricine ştie că aici e birtul 
stăpânit de jupân Gheorghe Surdu Carabonc. 

Carabonc nu e un ciclop, dar nici prea departe de aşa 
ceva. Şi-a pierdut ochiul stâng într-o ocazie de care poate 
vom pomeni. Ochiul drept, dintr-o explicabilă dorinţă de 
simetric, a început o lentă dar egală deplasare către 
mijlocul frunţii. Cu timpul - dacă va fi destul timp - acest 
ochi drept va ajunge în mijlocul frunţii, devenind ochi de 
mijloc”, dar până atunci mai e. 


Jupân Carabonc are o nevastă dezgustător de bigotă. În 
afară de asta, cu banii el stă rău. La începutul serii, în 
crâşma lui prăpădită de la margine de oraş, nici un client. 
Totuşi! Uşa se deschide şi un individ îşi face apariţia; de pe 
zdrenţele sale curge apa, omul e umil, înfricoşat, ca urmărit 
de fantome. Patronul Carabonc îl cântăreşte din privire de 
două ori, se pare că aşa trebuie când ai un singur ochi. Nu-l 
cunoaşte, nu e de prin ţinut, e doar amărâtul amărâţilor, 
prin urmare jupânul vrea să scape de el. A închis dugheana, 
zice. Şi-l pofteşte să se care la dracu sau oriunde, cum îi 
este voia. Nefericitul înaintează către tejghea, reclamând 
plângăreţ o duşcă de rachiu, cârciumarul repetă ce a spus, 
celălalt repetă şi el, umil şi stăruitor. Carabonc, plictisit, se 
răsteşte. 

— Banii! 

— N-am bani... 

— Şi-atunci? 

Zdrenţărosul privi împrejur cu teamă, căutând duşmani, 
nu găsi, nu bănuia că însuşi cârciumarul îi este inamic, se 
scotoci cu o anumită metodă, ai fi zis că straiele încâlcite şi 
ude ce-i atârnau pe ciolane nu pot avea un buzunar ca 
lumea, dar iată că nefericitul acela însetat scoate un 
grăunte sclipitor, alungit, galben, şi-l puse cu o mână ce 
tremura sub ochiul lui jupân Gheorghe Surdu Carabonc. 
Acesta se chiori, e chiar cuvântul potrivit, îndelung şi cu 
mirare, la miraculosul bulgăraş de aur, şi-n acest timp 
răutatea şi bănuiala îi strâmbă şi mai mult figura 
asimetrică. 

În vreme ce chipul cârciumarului se înnegrea, mâinile 
sale monstruoase, cu degete crăpate, noduroase, strâmbe, 
deveniră dintr-o dată cuminţi, docile, şi ele, aceste mâini, 
nu Carabonc, îi turnară vagabondului o doză de alcool şi 
imediat, încă una. Acela sorbea din pahar mormăind. 

— Mai am... Mai am aur... 

— Şi eu mai am rachiu... Mâncare vrei? 

— Mâncare? Nu! Toarnă! 

— Haide să şedem, omule, făcu patronul. Cine eşti, de 
unde vii? 


Deja ameţit, omul cu aurul ridică ochii bolnavi. 

— De ce întrebi? Ce-ţi pasă, dacă plătesc bine? 

Carabonc începu să tremure de nerăbdare. 

— De unde ai scos aur curat? 

— Nu spun! Poţi să-mi faci ce vrei, nu spun! 

Alcoolul i-a dat curaj. 

— Toarnă, chiorule! 

Ghearele lui Carabonc - gâtul nenorocitului - în prag, 
învelită într-un şal negru, peticit, Lăcrămioara, nevasta cea 
bigotă a lui Carabonc. Nu e o „lăcrămioară” e o nasoală, ca 
un pahar gol şi crăpat. 

— Ce faci, Gheorghe? 

— Nu vezi?! Îl omor! Îl omor dacă nu spune! 

— Gheorghe, lasă-l... 


În timpul nopţii, Carabonc retrăi întâmplarea într-un 
coşmar ce nu se mai sfârşea. Sări din pat, cobori, îşi turnă 
pe gât un amestec blestemat de băuturi, care însă nu-l 
înveseli. Apoi, îmbrăcat în cele mai bune haine, se duce la 
domnul căpitan de jindari Climescu, să-i povestească. 
Acela, beleşte nişte ochi urâţi, ca din picturile afumate pe 
care ne prefacem a le admira în expoziţii, şi acceptă că la 
jupân în crâşmă a fost ucis, de către huligani, un muşteriu 
cinstit. 

Apoi, căpitanul Climescu, după cafea, trage pe el 
uniforma cea mai curată. Ei, la o crimă, se cuvine să fii 
spilcuit. 


În odaia cu perdelele trase răcoarea se mişca invizibilă 
printre mobilele fragile, pe sub scaunele cu picioare subţiri, 
crăcănate, pe cât de incomode, pe atât de pretenţioase. 
Halalaie stă de vorbă cu matematicianul Şorban. 

Acesta e un ins greoi şi nu are, cel puţin în aparenţă, 
nimic complexant, glumele sale par răsuflate, fraza e 
molâie şi lipsită de strălucire. Are câteva obsesii, deloc 
magnifice, iar cea mai sumbră e aceea că se va închide 
într-o subterană, peşteră, sau chiar într-un cavou, pentru a 
nu fi deranjat în calculele sale. Crede orbeşte în 


posibilitatea de a rezolva orice „prin calcule”. Cea mai 
importantă concluzie a sa e, deocamdată, că, în pofida unor 
demonstraţii eronate, x nu se întâlneşte niciodată cu y. 
Pentru seniorul Halalaie toate acestea sunt abstracţiuni. 
Obsesiile sale sunt de altă natură. Şorban îl întrebă: 

— la ascultă! Cunogşti principiul lui Archimede? 

— Bineînţeles! E ceva cu un corp care... cufundat în 

apă... 
„Ceva”! ricana cu dispreţ, dar şi cu oarecare 
bunăvoință, matematicianul. [ine minte principiul lui 
Archimede formulat în limba bătrânilor noştri: Un corp 
ciuflicat într-un lichid, pierde pont atât terhet câtă apă o 
desciuflicat, când s-o ciuflicat. Acesta e. 

— La ce bun să-mi stric proasta dispoziţie memorând 
orice absurditate? - dădu seniorul una din replicile sale ce 
enervau pe mulţi - pe Şorban nu. 

Seniorul era un cabotin însă m-am întrebat nu o singură 
dată dacă era şi un cretin desăvârșit, şi câteodată, Şorban 
avea cu el surprinzătoare revelații. Năzuinţele sale 
oscilează între meschinării, precum ideea de a se îmbogăţi, 
ciudată năzuinţă, mai ales că e putred de bogat, năzuinţa 
de a-şi construi un castel în preajma Parisului, şi aspiraţia 
oarecum reconfortantă de a descoperi un sistem solar sau 
măcar o galaxie care să-i poarte numele. 

Şorban nu doreşte să facă avere, intenţiile sale sunt, ca 
să zicem aşa, mici, doreşte să bea din când în când câte un 
pahar cu vin bun şi să aibă linişte şi pace pentru calculele 
sale. Când glumeşte, o face fără talent, spre deosebire de 
Halalaie ale cărui „spirite” se bucură totdeauna de succes, 
dacă nu cumva se prefac cei care-l ascultă. Dar un om care 
ţine trei restaurante, trei berării, trei birturi populare, are 
totdeauna audienţă, orice măgărie ar pronunţa. Mai 
posedă, seniorul, câteva case şi câteva cabane, păduri pe 
ici colo, o lunetă „Scorpyon” şi un mic telescop „Boolle”. 
Scrutează constelaţiile, dar nu ştie mare lucru despre 
Univers, mai bine zis nu înțelege Universul. A fost, totuşi, 
cândva un excelent, cercetător dar un accident petrecut cu 
mulţi ani în urmă i-a retezat această „slăbiciune”. 


Îi place să râdă, mai ales fără motiv! E subţire, elegant, 
sportiv, cu lănţişor de aur la jiletcă, inel cu diamant la 
arătătorul stâng şi pe mutră cu un barbişon subţire, ascuţit. 
Şorban care râde rareori şi zâmbeşte şi mai rar, îl 
examinează cu multă rezervă. 

— Tu de ce te hlizeşti tot timpul şi hohoteşti ca un tâmpit 
de dimineaţa până seara, într-o lume disperată. 

— Disperarea e a lumii, nu a mea, Şorban! 

— Disperarea are să te atingă şi pe tine într-o zi. 

— Dar eu sper să nu apuc acea zi, îşi rosti celălalt, 
zâmbind, paradoxul. Facem o partidă de călărie? 

— M-ai văzut vreodată încălecând? 

— Nu. Te întrebam din politeţe. Te invit la „Foişorul de 
aur”, există acolo vin bun, bere olandeză, fete, tot ce vrei. 

— Nu mă interesează distracţiile tale vulgare. 

— De ce, vulgare? Omeneşti. Vii să te plimbi? 

— Nu mă plimb niciodată, ripostă matematicianul 
ridicându-se. Plecă fără a-şi lua rămas bun. Halalaie, 
obişnuit cu purtările sale, nu se supără, îşi aprinse o 
ţigaretă, ieşi, se preumblă agale printre tufele verzi, apoi îi 
porunci „logofătului” Făt, cel care avea capul ca un ciot 
înnegrit, să-i pregătească şareta verde într-o jumătate de 
oră fiindcă avea de gând să iasă discret: considera că a 
umbla cu şareta verde, fără vizitiu, e o culme a discreţiei, 
când îi fu anunţat un ins, Carabonc, cârciumar de la mar- 
gine. Veşnic tânărul senior spuse că n-are chef să-l 
primească şi reintră în casă. Îşi trase pe picioare cizme, luă 
o scurteică de piele, puse pe cap şapcă „de golan” din care 
răsărea o şuviţă rebelă a părului său roşcat, ieşi fluierând, 
luă din mâna servitorului hăţurile, când o umbră se dezlipi 
de undeva. 

— Trebuie să vă vorbesc, senior! 

— la mai du-te la dracu, mă! 

— Dacă nu mă asculţi, n-o să ai niciodată un castel în 
Bois de Boulogne! 

Halalaie simţi cum i se aprind pomeţii obrajilor. Puţini, 
foarte puţini, cunoşteau năzuinţele sale terestre! 

— Şi nici n-ai să descoperi o nouă galaxie! urmă 


Carabonc. Şi urlă: Ai să mori sărac lipit! 

Câţiva servitori, în frunte cu „logofătul” Făt, se iviră 
pentru a-l înlătura pe nemernic, dar înfăţişarea lui Carabonc 
impunea şi respect şi teamă. Cojocelul cârpit ce abia 
cuprindea umerii de Goliat, se dezbumbase. Cârciumarul 
purta la cingătoare taşca de tutun şi teaca pentru cuţit. 
Privind dintr-o parte, cu singurul lui ochi, doar privind, îi 
respinse pe oamenii seniorului. Halalaie examina cu 
nelinişte chipul hidos al lui Carabonc, ochiul plutind 
încetişor către mijlocul frunţii, obrazul unt, bărbos, bărbia 
lungă şi subţire - nu era o bărbie de om puternic! - fruntea 
pe care unghiul părului des şi încreţit cobora până la 
rădăcina nasului. Privirea singurului ochi era neagră, 
neclintită, calmă şi, prin ceva inexplicabil, senină. 

— Cine eşti tu? 

— Mă cunoşti bine! Trebuie să discutăm. Nu aici. Undeva 
în linişte şi aşezaţi. 

— Cum, trebuie? Ce trebuie? De când primesc de la unul 
ca tine porunci? 

Privirea singurului ochi se înăspri, Halalaie, transpirat, 
făcu un vag gest de renunțare, de fapt un nereuşit gest de 
mânie, aruncă hăţurile, porni către casă, urmat de 
cârciumar. Servitorii se împrăştiară cu excepţia lui Făt care, 
ca un câine credincios decis să-şi apere stăpânul, încercă 
să intre în vilă, până ce Carabonc se întoarse brusc şi-l 
fulgeră cu o privire scurtă şi ucigătoare ca o împuşcătură. 

— Asta să rămână afară! 

— Rămâi afară, Făt, cedă seniorul. 

Halalaie alese pentru conversaţie, nici el nu ştia pentru 
care motiv, camera deznădăjduită în care murise tatăl său. 
încercă să pară stăpân pe situaţie. Curios lucru, deşi 
înfricoşat era şi dornic să ştie ce avea a-i spune 
cârciumarul. 

— Dă-i drumul, Carabonc! 

Acela se lăsă greu şi cu nepăsare pe un fotoliu „stil” cât 
se poate de fragil. Picioarele subţiri gemură, spiritul de 
proprietate al seniorului gemu şi el, nu cuteză totuşi să-l 
mute pe Carabonc pe un scaun mai nepretenţios, mai solid. 


—  Netrebnicul acela de Toma Milea sapă iar, spuse 
cârciumarul şi căscă atât de violent că îşi dizlocă falca. Mă 
întreb ce tot caută. 

— Toma Milea? Nu-l cunosc, minţi seniorul. Asta e tot ce 
vrei să-mi spui? 

— Nu chiar tot! Nu mă zori! 

În urmă cu vreo patru ani jupân Carabonc stăpânea în 
centru berăria „Ampoi”, de pe strada Ampoiului, şi-i mergea 
binişor, însă dumnealui seniorul Halalaie a binevoit să 
deschidă peste drum o altă locantă, berăria „Coryndon”, 
bodegă cu pretenţii însă oamenii nu prea mergeau acolo, 
ce o fi fiind aia „Coryndon” se întrebau, continuând să 
frecventeze cârciuma „Ampoi”, fiecare ştia de unde i se 
trage numele, se obişnuiseră acolo, până ce Halalaie, 
scârbit de concurenţa „neloială” îi trimise vorbă lui 
Carabonc să şteargă putina de acolo, cu cârciuma sa 
împuţită cu tot. Dar jupânul nu se lăsă impresionat, într-o 
noapte cineva slobozi două focuri de armă în direcţia lui 
Carabonc. Primul glonte a mers aiurea... 

— „iar al doilea a spart ochiul acesta stâng al meu, a 
trecut în creier şi a rămas acolo, de unde am câteodată 
dureri de-mi vine să sfâşii, aşa zic doctorii, că a rămas acolo 
şi nici prin gând nu le trece să-l scoată, ei nu ştiu cum se 
scoate un glonte din creier, am fost la Alba, la Cluj, mai 
departe n-am avut bani să mă duc. La Paris, acolo unde vrei 
tu să ai castel, se poate, există unul sau doi doctori care 
ştiu. 

— Şi ai venit să-ţi dau eu bani pentru Paris? 

— Mai taci! Eu cam ştiu cine a tras în mine! Când 
stăpâneam berăria, eram om cu stare, mă îmbrăcam bine, 
aveam două muieri, pe lângă nevastă şi chiar tu te-ai 
îmbătat de vreo două ori la „Ampoi”, veneai acolo cu 
prietenii, ziceai că e cazul să vă degradaţi niţel, îmi 
amintesc bine, eu te-am servit, eu te-am dus în cârcă la 
trăsură. După ce omul tău m-a împuşcat, a trebuit să plec 
din centru şi m-am dus la vale. 

— Şi ce ai dori acum? 

Carabonc răspunse că ar dori mult. 


— Daaa? Câţi bani? 

Carabonc răspunse că nu doreşte bani, deocamdată. 
Clătină din cap acest cârciumar falit şi povesti scurt, dar în 
amănunt, tot ce se petrecuse în casa lui, noaptea trecută. 

— Vei fi arestat! glăsui seniorul cu limba uscată. 

— Nu. Am un alibi. Am un garant. 

— Ce tot vorbeşti, mă? Şi parcă intuind: Cine e garantul? 

— Tu. Aşa i-am spus căpitanului de jandarmi Climescu, i- 
am spus că am petrecut noaptea împreună, punând la cale 
afaceri. 

— Eu, cu un nenorocit de teapa ta?! Cine să te creadă? 

— Ascultă-mă! Eu sunt jumătate popă, jumătate profesor. 
Am făcut jumate de teologie, jumate de facultate. Dar tu? 
Nu te-au mai primit nicăieri după ce i-ai venit de hac lui 
taică-tău! 

— Taci! 

— Nu tac! Eşti un nimic, un nimeni, chiar dacă ai bani. Ţi- 
s superior în toate. Da, aşa i-am spus căpitanului Climescu, 
am pus pe roate noaptea întreagă afaceri, plănuind să 
începem exploatarea unor băi noi, cu mult aur. Asta e 
versiunea mea şi a ta. 

— Unde-i mina de aur? 

— Bună întrebare! Încă nu ştiu. L-am tras de limbă pe 
holoangherul acela prăpădit până a crăpat în labele mele, a 
murit dar n-a spus nimic. Uite aurul! Carabonc răsturnă pe 
măsuţă bulgăraşii. l-a cules cu mâna, filonul există, e tânăr 
şi puternic, o să-l găsim, şi atunci o să ai castel unde vrei, 
ai să descoperi, sau ai să cumperi câte galaxii vei dori, iar 
eu o să merg la Paris, sau mai bine la Oslo, la doctorul Katz 
care o să-mi scoată plumbul din creier şi are să-mi aşeze alt 
ochi în locul celui ce mi l-a spart omul tău. 

— Nu-l cunosc pe cel ce ţi-a spart ochiul, făcu Halalaie. 
Figura hidoasă a lui Carabonc se luminase, se îmblânzise 
neverosimil. Pentru el a scăpa de durerile de cap şi a-şi 
pune un ochi nou, chiar de sticlă, însemna desigur mai mult 
decât pentru Halalaie a stăpâni o galaxie sau un castel. 
Seniorul, în jumătatea sa prăpăstioasă şi hazardată, luase o 
decizie, cealaltă jumătate ezita. Ca şi Carabonc (juma popă, 


juma prof), Halalaie era şi el alcătuit din două, dacă nu 
chiar din trei... jumătăţi. 

— Eşti un asasin, îi zise lui Carabonc. 

— Şi tu! Mai întâi ţi-ai ucis tatăl, iar apoi m-ai omorât pe 
mine. Fiindcă, de fapt, m-ai omorât! 

— Nu vorbi! Îi voi spune căpitanului Climescu totul. 

— Ce ai avea de câştigat? Carabonc, acum, aproape că 
torcea, însă nu ca o pisică, mai curând ca un tigru, dacă 
tigrii torc... Eu, spuse cârciumarul, mă duc la ocnă, bine, iar 
pe tine, cineva care mi-e credincios, are să te-njunghie 
când ai să dormi la Florica, nevasta lui Gurguzan, sau la 
Flavia, dama lui Miky Lotu. 

— Nu te preface că ai şti multe! Astea-s bârfe! lar ţie, 
Carabonc, nimeni nu-ţi poate fi credincios. Nici un om de pe 
lumea asta şi nici de pe altă lume! 

— Eu îţi ofer un castel şi câte galaxii vrei. Nu-ţi cer decât 
un doctor bun. Am nevoie de ochiul stâng! 

— Ceri mult! Cum descoperim zăcământul acela de aur? 

— Senior, eşti prost sau te prefaci? Halalaie nu răspunse. 
Gândea. Probabil că hipnotizatorii, când îşi dirijează 
victimele, privesc cu un singur ochi. Oare de ce ţine 
ipochimenul ăsta să-şi recapete ochiul stâng? Cu doi ochi ar 
avea mai puţină putere! N-ai citit cărţi? urmă Carabonc. Eu 
am citit, înainte de a fi chior. O să căutăm. Şi ai să aduci un 
poliţist, unul particular, din Bucureşti, să caute şi el. Aşa vei 
face, senior, fiindcă aşa trebuie. lar dacă polițistul 
descoperă el filonul, am eu grijă de el! 

Halalaie simţi că foarte greu se poate lupta cu acest 
Carabonc, de fapt cu destinul. Recapitulând mai târziu ceea 
ce făcuse, Halalaie se convinse că, într-adevăr, cu singuru-i 
ochi, Carabonc îl supusese voinţei sale. Şi iată ce făcu 
seniorul. Deschise o uşă atât de secretă că bătea la vedere, 
aşa cum existau multe uşi în casele din oraş, „micul 
Eldorado”, bântuit de duhi.il metalului galben. Făcu acest 
lucru deşi îşi zicea întruna că se dă de bună voie pe mâna 
asasinului cu un singur ochi, că mişcările sale sunt 
incredibile, inutile, prosteşti. 

Poate şi Carabonc se mirase, însă nici un geniu al 


psihologiei, sau toate geniile la un loc, fiindcă există o 
grămadă, n-ar fi putut surprinde cine ştie ce schimbare pe 
acea mască de Frankenştein, - şi astfel, pătrunzând ei doi 
în camera secretă, seniorul îşi arătă o parte din comori 
omului pe care-l detesta. 

— Spui că aş avea nevoie de aur! ridică glasul, cât mai 
dispreţuitor, şi bărbia, cu smocul de păr ascuţit pe care-l 
cultiva cu precauţiune, se semeţi, fiindcă vitrinele de 
cristal, ce adăposteau colecţiile sale de piese rare, îi 
dăduseră curaj. 

— Eu nu am nevoie de aurul tău nenorocit, Carabonc! la 
priveşte aici, juma popă, juma prof! 

Carabonc nu răspunse dar începu să clatine din cap a 
negaţie, la început imperceptibil, apoi din ce în ce mai 
energic. 

— Cască ochiul! izbucni furios Halalaie. Uite aici o secure 
de pe vremea agatârşilor, dezgropată la Tufalău. Nu pentru 
tăiat lemne, că e din ciur curat. Britich Museum of London 
mi-ar oferi oricând pe ea zeci de mii de lire sterline. 

Tăcând, Carabonc clătina din cap, ca un mecanism. 

— Uite o monedă veche de mii de ani, uite ce scrie pe 
semicerc: Sarmis Bazil, a fost bătută sub regele Sarmis, 
valorează o avere, două averi, e cadoul unui conte a cărui 
fiică mi-a fost logodnică, am spart logodna însă cadoul nu l- 
am înapoiat, atât de ticălos am ştiut să fiu, ha, ha!, iar 
banul de alături provine de la monetăria din Tarnis, dacă 
vrei să afli. Uite dincoace o bijuterie feniciană, acel şir de 
inele legate, e din secolul cinci înainte de Hristos, omule, iar 
mai încolo e o arrugia, daltă de pe vremea romanilor, ce e 
drept nu din aur, dar cu ajutorul unor asemenea scule 
strămoşii noştri îşi croiau drum prin piatră şi au săpat 
galeriile de la Cetatea Mică şi... inelul cu piatră neagră se 
spune că a făcut parte din tezaurul lui Attila... Seniorul 
respiră adânc, îşi şterse fruntea. Continuă să vorbească 
iute, ca într-un delir: în mijlocul vitrinei e un şekel, prima 
monedă de aur din lume, din Babylon, turnată în metal pre- 
tios extras la Ophir de către sclavii Thuschi, acum nu se ştie 
câte milenii. Carabonc! De ce-ţi legeni întruna frumuseţea 


aia de cap? 

Cârciumarul vorbi iarăşi neaşteptat de blând ca şi cum s- 
ar fi adresat unui copil neascultător. 

— Cine mai ştie despre aceste comori, senior? Multă 
lume? 

— Numai câţiva. Printre ei şi prietenul meu Şorban. De ce 
întrebi? 

— Nu ţi-e frică? Într-o noapte am să fur totul. Şi am să te 
ucid! 

— Nu mă tem de tine, Carabonc! 

— Eşti bolnav, senior Halalaie, foarte bolnav... Tăcu, îşi 
trecu palma peste gaura în care fusese cândva un ochi. Dar 
şi eu sunt bolnav, amândoi suntem bo/navi de aur şi-mi 
pare bine să constat, acuma mi-s sigur, că facem târgul - 
cât priveşte nimicurile pe care le doseşti în odaia asta, cu 
ele nu-ţi poţi clădi castele, nici să cumperi universuri, pe 
mine nu mă duci, eu cunosc, eu am citit cărţi, securea 
agatârşă de care eşti fălos e numa o imitație, la fel şi dalta 
romană, iar şekelul nu e decât o minciună şi încă una mică, 
nu ştie nime cum arată un şekel! Banul regelui Sarmis ţi l-a 
confecţionat Măcimăciucă falsificatorul şi numa inelele 
legate au ceva preţ, dar numai cât să plăteşti câteva 
ospeţe... Cel mai de preţ obiect din soba asta, e pictura aia 
şi Carabonc arătă cu degetul un tablou ce-l reprezenta pe 
călăreţul negru pe armăsarul său argintiu. Cine-i pictorul? 

— Nu prea ştiu, răspunse evaziv Halalaie. Eşti în stare să 
apreciezi culorile cu un singur ochi? 

— Şi de ce ţii ascunsă aici pictura? 

— Nu ştiu, făcu seniorul. Din punctul meu de vedere nu 
are vreun preţ deosebit. Ce te-a apucat? 

— Parcă-l cunosc pe călăreț... Unde l-am mai văzut? 

— Cine ştie! Să ieşim de aici! 

Halalaie zăvori uşa, în vreme ce Carabonc mârâia. 

— Ai nevoie de aur mult, senior! Ce ţii în camera aia, e 
fleac. Mă vei asculta. Pe măsură ce cuvintele deveneau 
poruncitoare, glasul cârciumarului se făcea tânguios. Eşti 
nebun, senior, ai într-adevăr mare nevoie de un castel şi de 
o galaxie, iar ca să intri în stăpânirea lor îţi trebuie aur, un 


morman de aur... 

Ajunseră în vestibul unde, instalat într-un jilt, fumând, 
aştepta bătrânul căpitan de jindari Climescu. Până să 
ajungă la actuala existenţă tihnită, trecuse prin toate, chiar 
şi prin puşcărie şi fusese bărdaş, pârgar, artificier, hocman, 
sergent de stradă, avansat plutonier, ajuns în cele din urmă 
căpitan datorită unor împrejurări favorabile. Părea că 
adormise, nici nu mişcă la apariţia celor doi. Purta cu el 
sabia, fără a fi obligat. Cândva, pe când făcea pe 
artificierul, o galerie se surpase peste el, de unde rămăsese 
cu nişte ticuri nervoase, La fereastră, de asemenea trăgând 
din ţigaretă, în picioare, neclintit, aştepta un civil scund, 
subţire, spilcuit, duhnind a parfumuri, cu mutra uşor turtită, 
cu o claie dreptunghiulară de păr aducând a cărămidă. 
Iscodea cu nişte ochi minusculi şi, pesemne, răi. 

Deodată, căpitanul Climescu prinse viaţă, efectuă una 
din cumplitele sale strâmbături ce trebuiau interpretate 
drept zâmbete. 

— Dumnealui, zise, îi domnul comisar de poliţie Beniamin 
Cornea, din Bucureşti, a fost detaşat la noi, se simţea lipsa. 
E fratele marelui criminalist Maximilian Cornea, spaima 
bandiţilor. 

— No şi ce! făcu înţepat seniorul, parodiind accentul rural 
al jandarmului. Nu-l cunosc nici pe el, nici pe frate-so, că n- 
or venit să mi se prezinte! 

— Domnul Beniamin se află numai de două zile în oraş, 
mormăi conciliant Climescu. 

— Două zile înseamnă foarte mult, domnule căpitan! 
Avea timp din belşug să vină la mine! 

— În ce scop? întrebă glacial noul comisar. 

— Ca să-ţi văd mutra! 

Privirea poliţistului îl măsură cu dispreţ pe Halalaie care 
era mult mai voinic şi mai înalt cu un cap. 

— Şi nu mai face, urmă seniorul, aici în ţinutul nostru, pe 
marele detectiv britanic! Nu ţine, băiete, n-are să-ţi 
meargă! Cum spuneai că te chemă? Cornea nu catadixi să 
răspundă, dar pe figura lui plată părul-cărămidă păru să ia 
foc. Căpitane Climescu, nu l-ai prevenit în privinţa asta, că 


n-are să-i meargă? Aici, la noi, în ţinutul nostru deosebit! 
De ce nu l-ai pus la curent? 

Climescu tuşi încurcat, două rictusuri îi tăiară faţa. Vorbi 
greu. 

— Suntem în misiune oficială, domnule lulian. A fost ucis 
un om... 

— Am aflat înaintea dumitale. l-am exprimat regretul 
meu lui Carabonc. Mai este ceva? 

— Carabonc a declarat că ar fi petrecut întreaga noapte 
cu dumneavoastră, urmă domol Climescu, ţinând mâna pe 
sabia sa arhaică în timp ce comisarul Cornea răsfoia un 
carnet. 

— Aşa e. Corespunde adevărului, rosti seniorul. 

— De la ce oră, la ce oră? întrebă Cornea, fără a-şi ridica 
privirea. 

— Ce naiba mai este şi asta? Îndrăzneşti a-mi lua un 
interogatoriu? 

— Simple întrebări. Interogatoriul abia urmează. 

— Ştii ce? Tunde-o din casa mea până nu mă înfurii! 

Beniamin Cornea, comisarul mărunţel (ciudată ne- 
potrivire; dacă era fratele lui Maximilian Cornea, un munte 
de om, ar fi trebuit să fie ceva mai răsărit), deci acest 
Beniamin făcu un pas mic pe măsura staturii sale, ciocăni 
rar cu degetul în carneţelul desigur plin de enigme. 

—  Carabonc Gheorghe, poreclit Surdu (de ce nu 
„Chioru”?), pe baza „urmelor concretizate prin sunete şi 
diverse stări”, a „dactilogramelor bideltice elipsoidale”, 
folosind metoda „amestecului negativelor”, în baza unor 
mărturii şi a constatărilor, pe baza dreptului pe care ni-l 
conferă legea, te arestez sub acuzaţia de crimă de omor. 
Vei fi interogat separat, ai dreptul să-ţi angajezi unul sau 
mai mulţi advocaţi. 

Căpitanul Climescu asculta siderat, nu-l impresiona cine 
ştie ce arestarea lui Carabonc, cât „metodele” folosite de 
polițistul bucureştean. Acesta întoarse o filă din carneţel. 

— Halalaie lulian Voicu, în conformitate cu prevederile 
Codului Penal cu privire la complicitate la crimă şi mărturie 
falsă, te arestez. Vei fi supus unui interogatoriu separat, ai 


dreptul să-ţi angajezi apărători. 

— Incă nu s-a născut în oraşul ăsta omul care să mă 
aresteze! răcni nebun de furie seniorul. 

— Nu m-am născut în oraşul ăsta, răspunse la obiect 
polițistul şi Halalaie privi buimac ochiul revolverului ce 
răsărise pe neaşteptate în lăbuţa lui Beniamin Cornea. 


Pe neaşteptate, împotriva aşteptărilor, Halalaie se linişti. 
Nu din cauza revolverului. Pur şi simplu pentru el prezentul 
se topi. |n existenţa lui interveni un moment al 
„necruţătoarelor miracole”. 

Ca un avertisment, ca o presimţire, prin faţa lui fulgerară 
nişte ochi verzi punctaţi de steluțe galbene. Ochi de femeie, 
ochi de lynx? Seniorul traversă acel straniu vertige când ţi 
se pare că retrăieşti ceva de demult, ceva legat de poveşti 
pe care nu le cunoştea, şi totuşi parcă le cunoştea, ele 
veneau de departe, urcau de departe, se perindau 
neîncetat, ivindu-se şi dispărând, ca şi râul Cerdava în 
veşnică mişcare, perpetuă schimbare. 


TREI 


Nişte înaintaşi de-ai lui Terentius Neptunalis, povestea e 
neclară însă romantică în neclaritatea ei, navigatori şi 
negustori, şi-au tăiat drum pe mare, au urcat muntele 
Pangaios, au străbătut văile Strymon şi Vardar, au trecut 
Dunărea, urcând apoi pe Jiu, către albia râului Maris - 
Mureşul - conducându-se după nişte însemnări atribuite 
regelui Darius Histapes. 

Aur căutau, însă echipajul fenician al liburnei Thassa, 
capturată de la romani, echipajul aflat pe aceste meleaguri 
în acelaşi nobil scop - aurul - i-a măcelărit pe concurenţi în 
treacăt, însă cu sârg, aşa cum cere bunul spirit 
negustoresc. De bună seamă cineva a scăpat, altfel neamul 


lui Neptunalis s-ar fi stins atunci iar autorul acestor pagini 
n-ar mai fi avut ocazia de a face comentarii cu privire la 
destinul lui Terentius Neptunalis care a murit de tânăr, tot 
din cauza aurului. 

Tatăl său, Claudio Neptunalis, descindea din Genoa, iar 
mama, Sossia, o frumoasă agatârşă pe care a cumpărat-o 
de la părinţii ei de undeva din nord şi a iubit-o la Chybe, a 
rămas aici, iar când Legiunea a 13-a Gemina a pătruns în 
Dacia Apulensis, copil încă, Terentius scotea alături de alţii 
ca el bolovanii auriferi din galeriile de la Ampelum iar tatăl 
său, damnatione ad metalla, spărgea cu grele ciocane roca, 
biciuit de un decurion ce îndeplinea acolo la mină funcţia 
de supraveghetor. 

Printr-o hotărâre a lui Verus Scaunrianus, procurator 
aurariorum, Claudio Neptunalis, bătrânul, a fost eliberat şi, 
fiind om cu învăţătură, el ocupă diferite funcţii, cca mai 
înaltă fiind aceea de tabu/arius, archivar la administraţia 
minelor de la Alburnus Maior, Roşia Montană, deci. Fiul, 
tânărul Terentius, având şi el aplicaţiune pentru învăţătură 
- scria chiar şi poeme de dragoste, nefericitul - s-a pomenit 
verna ab instrumentis tabularionum - contabil - şi a fost 
martor al construcţiei apeductului de la Ampelum - Zlatna - 
socotind banii de cheltuială pentru această lucrare, făcând 
aritmetică între iambi şi alexandrini. 


Într-o îmbietoare după-amiază Terentius Neptunalis intră 
în birtul lui Eutropius, frecventat mai ales de militari şi ceru 
o cupă de vin negru, indigen. În sufletul său delicat 
pătrunsese o teamă şi ar fi vrut să se consulte cu amicii săi 
Caius Hermias şi Lucius Salvianus, amândoi ofiţeri ai 
Legiunii Gemina, însă aceştia nu se înfăţişară la locul de 
întâlnire şi Terentius rămase singur, privind şirul de amfore 
mari întunecate, cu încrustaţii ce reprezentau păsări, cai, 
iar pe una crezu că desluşeşte semnul cometei, care nu-i 
plăcu. 

Tânărului îi era frică, azi trebuia s-o vadă pe Faustina, iar 
tatăl acesteia, puternicul duumvir Fascinus, ameninţase că 
de nu se va pune capăt acestui amor nepotrivit, va lua 


măsuri. Se pare că îndrăgostiţii au avut totdeauna mari 
probleme. 

Amorezatul contabil aruncă pe tejghea un sestert de 
argint cu chipul glorios al lui Traiano Augustus Germanicus 
Dacicus şi, uşor ameţit, ieşi în zăduful de-afară. Curajul său 
nu se ridica la înălţimea iubirii, el decise să renunţe la 
Faustina, în schimb va compune un poem - slabă 
consolare! - dar pentru o asemenea îndeletnicire avea 
nevoie de singurătate, aşa că, pe nesimţite, tot îngânând 
ritmuri, se trezi afară din urbe, pe o vale îngustă unde nu 
mai călcase niciodată, valea Cerdavei. La apusul soarelui 
Terentius se mai afla departe de cetate, rezemat de o 
stâncă subţire ce mai păstra fierbinţeala amurgului, privind 
apa verde, scânteietoare ce se zbătea la picioarele sale. 

Poemul de adio îl şi avea sub tâmplă, transcriindu-l poate 
îl va face să parvină sub privirile dulci ale Faustinei, era, 
bineînţeles, o elegie, dar şi un astfel de gest nu era chiar 
lipsit de pericole, tatăl fecioarei se arătase necruţător şi ar 
fi fost în stare de orice, chiar şi să-l deporteze în Erythrea. 
Mai bine va trimite stihurile sale la Roma, cu cel dintâi 
curier, prietenului său Sibolla, filozoful şi oratorul care a 
ajuns celebru şi poate că astfel, indirect, Faustina. li va afla 
marea jale. 

Poetul suspină, privi melancolic apa şi îngheţă! Apa, râul 
Cerdava, curgea în sus! Ochii negri ai fiului agatârşei Sossia 
şi ai lui Claudio, se măriră, abia mai încăpeau în orbite ăi 
pentru moment din minte îi zburară stihurile dedicate 
Faustinei. Râul curgea în sus. Terentius fu atât de 
înspăimântat de fenomenul în care el dezluşea o voinţă, un 
mesaj al zeilor, încât goni dintr-acolo ca urmărit de 
războinicii bastarnici, şi reveni în acel inexplicabil loc, pe 
valea Cerdavei, abia peste câtva timp, însoţit de prietenii 
săi ofiţerii Caius şi Lucius care îşi bătură joc de el fiindcă 
râul curgea normal, în jos, şi se ospătară şi băură vin şi nici 
măcar mai târziu când deşertară ulcioarele apa nu-şi 
schimbă cursul, doar dispoziţia militarilor se schimba din ce 
în ce, ei făceau un haz nebun, iar seara povestiră în cetate 
şi Terentius avu neplăceri cu subprocuratorul, fiindcă un 


verna ab instrumentis tabularionum trebuie să fie un om lu- 
cid, cu gândul numai la cifre, nu e permis să-şi plimbe capul 
prin nori şi să aibă viziuni, fără decât numa poate dacă-i 
nebun şi din pricina asta se iscă o gâlceavă între poet şi 
amicii săi ofiţerii, dar până la urmă se împăcară, tot la 
cârciuma lui Eutropius şi contabilul uită, uită apa care curge 
în sus şi vai, începu s-o uite şi pe Faustina şi nu mai 
compuse poeme, deveni un funcţionar conştiincios plătit cu 
patru mii de monede pe an. 

Până ce într-o noapte visă iar. Revăzu râul ce curge în 
sus şi câtva timp rămase nelămurit, nemaifiind în stare să 
despartă visul de realitate, iar curajul de a merge iar în 
locul acela vrăjitoresc nu-l avea şi numai datorită unei 
femei, Annia, el reveni după câtva timp pe apa Cerdavei. 


Annia nu locuia la Ampelum, ea era o munteancă şi intra 
în oraş călare pe un căluţ mărunt şi îndesat ca un cocean. 
Annia aducea, pentru vânzare, afine, frăguţe. 

Terentius Neptunalis cumpără o cană cu frăguţe şi supse 
încetişor boabele mărunte, aromate, acolo în piaţă, uimit de 
ochii albaştri ai fetei, atras de părul ei lung, întunecat, 
împletit în cozi grele, şi a tot privit-o până ce tânăra se răsti 
la el: 

— Mai ia-ţi picioarele în spinare, streine! 

Cam aşa încep uneori marile iubiri, cu o trimitere la 
dracu, iar Terentius gândi: „Strein? Eu, care în ţara asta m- 
am născut?” şi traversă către dugheana lui Avianus, un 
fabri aurari pe care-l cunoştea şi cumpără de la el nişte 
cercei de argint. 

Ciudat, Annia acceptă cerceii şi, după câteva zile, când 
cobori iar la oraş îi purta la urechi, şi-i întinse lui Terentius o 
cană de lut cu ceva licoare neagră, amăruie, îndulcită 
numai cât trebuie cu miere şi care ţi se urca iute la cap. 
Terentius mai întâi crezu că munteanca l-a otrăvit, dar când 
îşi reveni, în iarbă, afară din cetate, Annia râdea de el. 

Din plimbare în plimbare ei doi ajunseră tot mai departe, 
chiar până în locul Unde lui i se năzărise că râul curge în 
sus, însă şi acum apa tumultuoasă, limpede totuşi, venea 


cuminte către vale şi Terentius ezită dacă să-i povestească 
fetei ce zărise el cândva. 

Îi povesti totuşi. Annia rămase gravă, ea care râdea 
atâta, din orice, ochii i se îngustară, rămaseră subţiri şi-i 
răspunse, vorbind parcă în taină, că faptul e bine cunoscut 
în aşezările din munţi. 

Erau ei doi acolo, singuri, nu chiar singuri de tot, o 
furtună se pregătea, la o cotitură în formă de S, dublă 
cotitură, râul se tulbură, nori negri cu tiv purpuriu îşi 
întinseră cohortele deasupra văii şi tunetul dădu de veste. 
Începu o ploaie oblică, prevestitoare de bine, de rău? Annia 
şi cu Terentius se refugiară într-o văgăună, o deschizătură 
în stâncă, unde era cald şi ploaia nu-i ajungea, el descheie 
stângaci cojocelul fetei şi, cam bâlbâindu-se, îi promise o 
haină frumoasă lucrată la cel mai iscusit fabri tignuari şi nu 
se ştie cum lunga şi alba cămaşă a Anniei lunecă de pe 
umerii, de pe sânii ei, iar când Terentius o îmbrăţişă fata 
râse iar şi-i spuse că va fi cam greu s-o învingă fiindcă e 
voinică şi dodoloaţă, dar încetul cu încetul se dădu învinsă 
şi mai târziu când, parcă ruşinată, îi întoarse spatele alb, 
Terentius văzu în sclipirea fulgerelor, pe umerii frumoşi, pe 
şolduri, firişoare subţiri, galbene şi înţelese, sau ghici că 
Annia şi cu el se îmbrăţişaseră pe aur. 

Furtuna se încleştă, se descleştă, se duse, şi-n gura 
văgăunii, tăcută acum, Annia ridică braţul, iar Terentius 
văzu cum, răsucindu-se şi răscolindu-se în adâncuri, 
Cerdava curge în sus... 

Terentius Neptunalis porni iar pe valea Cerdavei, către 
văgăuna dragostei şi a aurului, împreună cu prietenii lui, 
ofiţerii. Caius îl tachina fără încetare, fiindcă aşa era Caius, 
cam flecar, deşi nu rău la suflet, ba în legătură cu pretinsa 
comoară, ba în legătură cu Annia; Terentius comisese 
nedibăcia de a povesti prea mult. 

Celălalt ofiţer, Lucius, mai tăcut, se exersa pe drum 
înfigând în trunchiurile copacilor o suliță uşoară, el era 
campion vestit şi câştigase întreceri pe întreaga Legiune iar 
acum spera să se întoarcă în cetate dacă nu cu aur, cel 
puţin cu o căprioară ce s-ar fi ivit în bătaia armei sale 


şuierătoare. 

Dar nu o căprioară ci un lynx, pitit printre ramuri, îi 
aştepta. 

Suliţa, aruncată cu forţă şi precizie, sfărâmă coastele, 
ieşind prin cealaltă parte. Urlând, văitându-se, tânguindu-se 
de moarte, uriaşa pisică galbenă se prăbuşi din creangă în 
creangă încercând încă să se mai agaţe cu ghearele, iar 
când ajunse jos se mai zbătu stropind ferigile cu sânge 
negru şi izbind pământul cu puternica-i coadă groasă, 
scurtă, cu un fel de măciulie întunecată la capăt. 

Caius observă, caustic, că de astă dată îndemânarea 
campionului fusese de prisos, frumosul, elasticul animal al 
pădurii nu trebuia ucis, Lucius se mulţumi să răspundă, 
mândru, că, de nu-l răpunea, lynxul i-ar fi atacat zvârlindu- 
se fulgerător din copac, Caius îl contrazise în timp ce 
Terentius privind puţin înfricoşat cum mai zvâcnesc muşchii 
pisicii galbene, pătate, parcă vie şi în moarte, se întreba 
cum ar fi posibil să descrie toate acestea în stihuri. 

Ar fi trebuit să-şi adreseze o altă întrebare! Întâmplarea 
cu lynxul ar fi trebuit să-l avertizeze, dar se încredea pe 
deplin în prietenii săi şi merseră mai departe pururi, iar 
amurgul îi întâmpină la înapoiere mult mai bogaţi decât. la 
ducere, găsiseră cu adevărat aur, Terentius nu-i păcălise, 
găsiseră  grăunţe mari, galbene, grele, şi deodată, 
încercând să nimerească un fag, Lucius Salvianus, ofiţer al 
Legiunii a 13-a Gemina şi campion la aruncatul discului şi 
suliţei, greşi ţinta şi arma se înfipse în ceafa lui Terentius 
care mergea în faţă, naivul. Suliţa străbătu gâtul, 
sfărâmând mărul lui Adam şi fiul lui Claudio şi al Sossiei şi 
iubitul Anniei se prăbuşi horcăind fără a mai apuca să facă 
un semn către zei, munţii căzură peste el şi el se duse, mă 
întreb dacă înțelegând ce s-a întâmplat şi, tot mă întreb, 
dacă mai având puterea de a spera că va ajunge în 
apropierea lui Jupiter, unde îi va fi bine. 

Caius cel vorbăreţ puse o întrebare aspră. 

— De ce l-ai răpus pe prietenul nostru? 

Lucius îi răspunse: 

— A fost o greşeală, eu am ţintit copacul. 


— Minti, Lucius! 

Campionul rânji cu dispreț. 

— Eşti un neghiob, Caius! Aurul împărțit numai în doi 
cântăreşte mai greu! 

— Prietenia e mai presus de aur, ticălosule! şi Caius 
smulse din trupul lui Terentius sulița. Lucius cel puternic se 
sperie, răcni. 

— Ce doreşti, Caius? Rămâi unde eşti! Şi lasă jos sulița! E 
a mea! 

Caius scrâşni iar: „Ticălosule!” şi azvârli, dar cum el nu 
era un campion, arma şuieră pe lângă grumazul lui Lucius 
şi zbură undeva. Cei dor ofiţeri, prieteni un minut înainte, 
se încăierară sălbatec, Lucius era mai voinic, Caius mai agil, 
îşi pricinuiră răni multe, căzu întunericul, ei încă se mai 
băteau, înfricoşaţi ambii, stropiţi de sânge şi într-o ultimă 
disperată sforţare se împinseră unul pe altul într-o neagră 
prăpastie unde nu-i mai scoase nimeni niciodată. 


Ce a rămas? Amintirea unei iubiri într-o seară furtunoasă 
când Cerdava curgea în sus fiindcă, îmi zic, pântecul Anniei 
va fi rodit, iar urmaşii muntencei cu ochi albaştri şi ai lui 
Terentius Neptunalis, poetul, vor fi trăit şi se vor fi înmulţit 
şi ei se află printre noi, dacă nu cumva suntem chiar noi. Şi 
a rămas ţinutul acela etern şi miraculos tăiat de râul ce 
curge câteodată în sus... 


PATRU 


Seniorul Halalaie tresări: făcuse saltul către prezent. Era 
sub arest! El! Cei doi advocaţi, dl. Pepe lonescu, al lui 
Halalaie şi Theodor Csaky, al jupânului Carabonc, amici sau 
inamici după cum le dictau interesele lor de barou, în cazul 
de faţă foarte amici - se întruniră la „Urangutanul”, cel mai 
de vază local al seniorului H., şi între bere rece, 


măduvioară, raci, friptură, vin roşu, puseră la punct cu 
„neglijent” lux de amănunte orariul nopţii de pomină când 
jupânul Carabonc îl lichidase pe nefericitul holoangăr, iar 
lulian Voicu Halalaie, în mare vervă de joc, de jocuri, 
trecuse de la masa de biliard la poker, ajungând pe la 
miezul de noapte în patul aţâţătoarei Florica, nevasta lui 
Gurguzan, pădurarul şef al seniorului aflat în rod de 
inspecţie departe în munţi. 

Pentru ca pe la două ale nopţii, ne referim la acelaşi 
Halalaie, să ciocănească discret la camera Flaviei de la 
hotelul „Fântâna Craiului”. Şansonetista Flavia era, oficial, 
metresa lui Miki Lotu, un tip lunecos ca şerpii şi de care se 
temea multă lume. 

Advocaţii, cunoscând prea bine adevărul cel rău, 
fuseseră plătiţi spre a-l converti în bine şi, în deplină 
înţelegere, căutau soluţii. Pepe lonescu ştia prea bine că în 
noaptea de 12 mai, începând cu orele şapte ale serii, 
seniorul H. nu putea fi acasă, aşa cum declarase el, de 
vreme ce lulian, după o cină luată împreună, jucase biliard. 
La rându-i, Csaky, îşi vârâse şi el nasul cel prelung, 
scotocind. N-a fost greu să afle că pe la şapte seara 
cârciumarul Carabonc nu mai avea muşterii, iar ceva mai 
târziu, un amărât deschisese uşa cârciumii, dar, parcă, nu 
mai ieşise de acolo, în schimb ieşise Carabonc. Aceşti 
martori, vreo doi, trebuiau învăţaţi ce să spună, iar nevasta 
cea bigotă a jupânului, trebuia lămurită de asemenea. 

Frumoasa Florica şi dulcea Flavia nu creau deosebite 
probleme, gura închisă, discreţia, intrau în sfera micilor lor 
interese mari. Advocaţii tocmai enumerau mijloacele de 
convingere, când la masa lor se aşeză, neinvitat, un ins de 
vârstă incertă, probabil tânăr, deşi avea părul alb-argintiu, 
cu ochi albaştri, limpezi, candizi. Omul era îmbrăcat cam 
alandala, dar fruntea înaltă îi conferea nobleţe; era palid, 
impunător şi frumos prin ceva neclar, căutătorul de aur 
Toma Milea, cu toate că el afirma despre sine că e doar 
căutător. Spuse cu glas plăcut: 

— N-am reuşit să pătrund până în „celula” seniorului 
Halalaie. Transmiteţi-i că s-a găsit aur la Radfonten, în 


Transvaal. Mult! Să plecăm acolo, nu mă interesează aurul 
dar aş vrea să-l însoțesc pe senior în această călătorie. Mă 
îngrijesc eu de toate, pot. Să nu mai investească seniorul 
banii aici, aurul acesta îşi pierde însuşirile de cum intri în 
oraş, se transformă în aramă sau în cine ştie ce. La 
Radfonten însă... 

Pepe lonescu, cu faţa lui albă, necercetată de soare, 
fiindcă mult timp îşi petrecea prin birouri şi restaurante, 
acum uşor transpirat de eforturi, lovi cu demnitate masa. 

— Nu te agita, drăguță, lumea se uită la noi şi nu-mi 
place! Vrei să afle şi alţii secretul cu aurul de la Radfonten, 
să plece toţi acolo? 

— Dar scrie în gazetă, explică Toma Milea. 

— Ei, cine le mai citeşte pe toate, vorbi celălalt advocat. 
E un secret. Dacă eşti cuminte şi ne laşi dracului în pace, 
mergem noi cu tine la Radfonten şi unde vrei. 

— Nu-ţi mai bate joc de bietul băiat, interveni moale dl. 
Pepe. Domnule Milea, prietenul meu Theodor e un glumet, 
îi place să ia oamenii peste picior cu toate că are sufletul 
blând ca un fluturaş de mai. Adevărul este că noi nu 
suntem căutători de aur, nici măcar căutători, aşa cum eşti 
dumneata, suntem simpli jurişti. lar seniorul Halalaie, 
sărmanul de el, după cum ştii cred, se află în detenţie. 
Dacă nu ne deranjezi, poate-l scoatem mai repede din 
temniţă şi-atunci îl convingi personal între patru ochi şi veţi 
pleca în Africa ori şi mai departe, cu binecuvântarea 
noastră. 


Seniorul H. nu se afla în temniţă şi cu atât mai puţin într- 
o celulă murdară cu gratii, gardieni, ploşniţe şi alte cele. Nu 
mânca pâine mucegăită, uscată, şi nici nu bea apă sălcie 
dintr-o cană murdară. Nimeni n-ar fi îndrăznit să se poarte 
în felul acesta cu H., spre nemulţumirea comisarului 
Beniamin Cornea care trimitea - sau se prefăcea că trimite! 
- depeşă peste depeşă la Bucureşti. Căpitanul Climescu îl 
instalase pe seniorul Halalaie într-o cameră „de oaspeţi” a 
Judecătoriei, într-un uşor arest preventiv, până ce se vor 
clarifica lucrurile. 


Pe aici se perindau întruna prietenii seniorului, doi 
chelnări făceau permanent legătura cu „Foişorul de aur” şi 
„Urangutanul” aducând gustări şi băutură. 

— E un mare escandal! zicea în acest moment marele 
dresor Aboui, mângâindu-şi cățelul preferat, pudelul Sejour. 

— Da, Ştefane, nu sunt decât o biată victimă, murmură 
melancolic H., care se simţea excelent în acest rol de 
victimă. 

— Şi chiar, nu ţi-e permis să ieşi? 

— Ei nu! Cine ar cuteza să mă oprească? Dar, înţelegi tu, 
prefer să nu prea mă mişc de aici, vreau să trezesc 
indignarea acestei momâi degerate care se numeşte opinia 
publică. Seniorul mestecă un pişcot, adăugând: De altfel, 
mai şi ies, incognito... 

— Opinia publică e de partea ta! 

— Nu-mi fac iluzii. Opinia publică e de partea celor 
puternici, omul trebuie să fie dur, iar eu nu-s decât un biet 
visător. Visător! Nu trebuie să scapi din mână biciul, eu ce 
fac? În tinereţe m-am pasionat de cercetări ştiinţifice iar 
acum am o lunetă şi un telescop şi discut filozofie 
matematică, de există aşa ceva, cu Şorban. A fost la mine, 
cu mutra lui bleagă, Şorban-savantul, şi ce crezi că a spus? 
Calculele sale demonstrează imposibilitatea ca eu să-mi fi 
petrecut noaptea discutând afaceri cu  cârciumarul 
Carabonc. Dar calculele tale - i-am răspuns - sunt numai 
nişte abstracţiuni, iar tu un visător ca şi mine, de-aia nu te 
ţin de rău, - iar adevărul cumplit al vieţii..., iar el: Nu ridica 
tu glasul către mine, adevărul vieţii nu mă atinge şi schema 
asta am întocmit-o numai spre propria mea satisfacţie, 
priveşte, curba din stânga eşti tu, ba nu, Carabonc, iar 
zigzag-ul aparent paralel, te reprezintă, examinează, te rog, 
aceste imposibile puncte de intersecţie. 

— Ah, dementul, murmură Ştefan Aboui. 

— Asta e, că nu-i chiar dement definitiv. Are uneori idei 
geniale. 

— Deci, a desenat o schemă? întrebă Aboui, servindu-se 
cu liqueur dulce, căci el nu bea niciodată „băuturi 
bărbăteşti”. 


— Da, a tot fluturat-o prin faţa ochilor mei, dar nici n-am 
voit s-o privesc, şi până la urmă nu Şorban s-a înfuriat, ci 
eu. 

— Şi dacă o arată noului comisar? Acela e întreg la cap? 

— Nu ştiu, dar Şorban n-o arată nimănui. El este un 
campion al zădărniciei, cam ca şi mine, cam ca şi unul 
Toma Milea. Toţi căutăm, dar nu ştim prea exact ce. 

Fluturând o pălărie fistichie Pepe lonescu deschise larg 
uşa ca să-i încapă burdihanul, aruncă o privire pofticioasă 
asupra bunătăţilor de pe mesuţe. 

— Salutare, salutare! Aşa detenţiune mai zic şi eu! Nici 
nu văd de ce m-ai angajat să te scot de aici, senior, când 
văd că ai de toate, bănuiesc că. şi blonde! 

— Da, halbe blonde am! Serveşte-te! 

După ce dresorul Aboui, om fin, se retrase, Halalaie 
lămuri chestiunea. 

— Nici nu te-am angajat să mă scoţi de aici, Pepe! Dar de 
ce eşti aşa de alb? 

— Toată lumea-mi pune aceeaşi întrebare. Lasă. Ce 
ziceai? 

— Nu trebuie să mă scoţi de aici tu, alta e problema. 

— Ar trebui s-o tratezi mai serios, afurisitul de comisar 
bucureştean nu se teme de Dumnezeu! Şi nici măcar nu te 
iubeşte: 

Advocatul, înfulecând de-a valma din tot ce se găsea 
acolo şi stropindu-şi gâtlejul, extrase din unul din buzunare 
un notes gros şi jegos în care se aflau adunate toate 
mizeriile acestei lumi sau, măcar, o bună parte din ele şi 
dădu citire, rar şi răspicat „orariului” întocmit la 
„Urangutanul” împreună cu amicul şi inamicul său Theodor. 
Seniorul H. află acum, uşor contrariat, cam ce făcuse sau 
nu făcuse el în aşa zisa noapte petrecută cu jupânul 
Carabonc. 

— Mă, Pepe, nu mă mai plictisi cu prostiile astea, pe 
comisarul acela mititel eu îl acopăr c-o flegmă oricând 
doresc. Mie mi-ar trebui un poliţist particular isteţ, discret, 
invizibil, şi care să nu fie de pe aceste meleaguri, cu cât 
mai de departe, cu atât mai bine. 


Meticulos, dl. Pepe şterse cu şerveţelul buzele-i groase, 
meditând încruntat. 

— lulian, tu eşti bolnav! 

— Toţi suntem foarte bolnavi, Pepe, unii bolnavi de aur, 
alţii din motive necunoscute, îl cită fără voie Halalaie pe 
Carabonc. De ce dracu, totuşi, eşti aşa de alb, n-ai cumva 
gălbinare? Da, am nevoie de un detectiv bun, tânăr, ager, 
descurcăreţ. 

— lar eu îţi spun că mai întâi ai nevoie de noroc cu carul 
ca să ieşi cu bine din rahatul în care te-ai băgat. La ce ţi-e 
necesar un detectiv? 

— Am să-ţi spun, că oricum se află. Trebuie să cunosc 
cine este nefericitul ăla strangulat la cârciuma lui Carabonc 
şi, mai ales, de unde vine. 

— Şi la ce-ţi foloseşte? îl contracită Pepe pe senior. 

— Să zicem, curiozitatea. Am destui bani ca să-mi 
satisfac orice curiozitate. 

— Însă nu destui ca să descoperi orice galaxie, rânji Pepe 
lonescu. Vrei să afirmi că nu Carabonc l-a omorât pe acela? 

— Mă mir! Tu ai faimă de om deştept, dar pui întrebări 
neghioabe, neaşteptat de neghioabe. 

— Nu-sunt mai rău decât alţii, spuse Pepe, şi faţa lui albă 
deveni şi mai albă. 

— Ce alegi, între rău şi neghiob? Nici tu nu ştii. Am destui 
bani ca să-mi satisfac orice curiozitate. 

— Nu destui ca să angajezi un mare advocat, nu un 
nemernic ca mine, şi nici destui ca să cumperi orice 
galaxie! 

— Cum să fie Carabonc asasinul, m-aş asocia eu cu un 
ucigaş, aşa vezi tu? 

— Tu, lulian, te-ai întovărăşi chiar cu diavolul de ţi-ar fi cu 
trebuinţă, e drept că eu as face la fel, şi nu mai vorbi pe 
tonul ăsta sincer şi patetic, că nu mă impresionezi. Ce, îţi 
închipui cumva că eu nu am personalitate? Foarte bine, eu, 
conştient că mint, am să pledez pentru nevinovăția ta, şi 
atunci voi avea nevoie de patos, iar Theodor are să 
demonstreze fir cu fir că frumosul Carabonc e un înger şi a 
îngurgitat toată viaţa numai pască, şi numai fiindcă suntem 


orbi nu-i vedem nimbul, bun, asta nu înseamnă să 
renunţăm la părerile noastre personale. Să nu mă mai 
jigneşti... 

— Promit... Dar eşti atât de alb! rosti duios seniorul H. Cu 
ce te-am jignit? 

— Vrei un detectiv? Perfect! Agenţia Lăzău îţi spune 
ceva? Sau te temi că ăia-s prea tipicari. Preferi agenţia 
„Bak and Company?” 

— Mi-e tot una. Dar prefer cea dintâi, cunosc toate 
limbile din lume în afară de engleză. Să fie cât mai repede. 
Ai mâncat? Ai băut? Te-ai bârnit? Acesta o un cuvânt al lui 
Şorban... Mă bucur. Când pleci, trimite-mi servitorul! 

Obrazul de hârtie al lui Pope deveni străveziu, el se ridică 
suprimând cuvintele de indignare, asta e, asta e soarta 
ingrată a advocatului, să îndure, pentru un mic câştig, orice 
umilinţă. Se retiră ca o broască ţestoasă. „Logofătul” Făt îl 
anunţă pe stăpânul său că în antecameră aşteaptă 
căutătorul Toma Milea. Figura seniorului se lumină, totuşi 
decise: 

— Da! Omul în buzunarele căruia aurul se transformă în 
aramă! Asta îmi lipsea! Metafora e frumoasă, dacă ştii ce e 
o metaforă, dar ce să fac, un astfel de om nu mă 
interesează azi, poate altă dată, nu mai primesc pe nimeni, 
sunt bolnav, fă un pic de foc, trage perdelele, adu-mi un 
ştock mare din cărţile mele preferate şi ia carabina, 
postează-te la uşă şi împuşcă-l pe cine e căpăţânos. 

— Chiar să-l împuşc? 

— Eşti un prost, Făt! Eu să doresc moartea cuiva?! Sperie 
doar pe cine insistă. 

Halalaie se întinse în patul moale destinat oaspeţilor de 
vază ai judecătorului Sebastian, îşi puse ochelarii cu ramă 
grea din aur din care cauză se îndoia uşor, rama, îşi 
mângâie barbişonul ascuţit, roşcovan, şi apucă o carte a 
astronomului Flammarion, adâncindu-se asupra misterelor 
Universului, din care nu înţelegea mai nimic. 


După vreo două zile, aducându-i gustarea în aceeaşi 
cameră de oaspeţi „logofătul” Făt îl înştiinţă pe senior că în 


antecameră aşteaptă dl. Pepe (Halalaie se strâmbă), 
căutătorul Toma Milea (H. zâmbi), dumnealui domnul Miki 
Lotu (H. se sperie) şi chiar o doamnă. 

— Ce fel de doamnă, mă? 

— N-o cunosc, senior, îşi clătină Făt capul ţuguiat şi 
întunecat ca un ciot. O doamnă frumoasă! Poartă cizme, 
pantaloni de călărie roşii ileganţi cum nici n-am văzut la 
bărbaţii de pe-aici! Comandantul servitorilor îşi duse 
degetele la buze şi le ţocăi. 

— Renunţă la gesturi frivole, Făt! ordonă H. şi las-o pe 
doamna la urmă, să mai aştepte. Dacă e o doamnă... eu cât 
n-am aşteptat după o doamnă adevărată! Să intre domnul 
Lotu! 

Fiindu-i teamă de acest delicat şi politicos bandit, faţă de 
care se simţea cu musca pe căciulă, seniorul H. îşi luă 
avânt şi curaj, decis să înceapă dimineaţa cu ce este mai 
neplăcut. Desigur, ştiindu-l la strâmtoare, Miki Lotu venea 
să-l amenințe, să-l şi şantajeze. Înalta, diafana, feciorelnica 
Flavia, logodnica lui Lotu, nu făcea o mare taină din ami- 
ciţia ei cu seniorul, însă ce este aceea o taină? lar dacă am 
sta să luăm în seamă toate înfăţişările unei femei, îl chiar 
iubea pe acest lulian, şi naiv, şi prostănac, şi deştept 
uneori, fiind însă obligată să i se supună lui Miki Lotu 
datorită unor tenebroase motive, poveste veche de când 
lumea şi de altfel seniorul H., atât de generos, în principiu, 
n-avea nimic împotrivă ca Flavia să rămână a lui Lotu şi ar 
fi fost cu totul împotrivă ca talentata şansonetistă să devină 
o permanenţă a sa... 

Vizita lui Lotu, înrăit escroc - dar dacă nu era chiar aşa? - 
îl lăsă descumpănit pe H. Acest Miki avea faţa blajină ca o 
chiftea, din umerii strimţi atârnau mâinile subţiri, fără urmă 
de musculatură, iar degetele subţiri şi lungi nu deveneau 
îndemânatice decât la jocurile de cărţi. Eleganţa lui Lotu, 
deşi de rang, părea sumbră, ai fi zis că e permanent în 
doliu, nimeni nu bănuia în oraşul de aur că el purta 
uniforma cartoforilor şi trişorilor ce invadaseră Far-Westul. 
O făcea oare cu bună ştiinţă, sau din instinct? 

Venise, explică Miki Lotu, într-o simplă vizită de 


curtoazie, pentru a-i oferi seniorului tot ajutorul, de care ar 
avea, eventual, nevoie. 

— Noi, stâlpii oraşului, se exprimă fragilul sugrumător, 
trebuie să ne sprijinim, şi la bine şi la rău altfel se dărâmă 
şandramaua! 

Ce fel de stâlp al oraşului mai poate fi şi acest ticălos 
migălos, gândea seniorul, abia mascându-şi repulsia şi 
totodată un mare suspin de uşurare: se aşteptase ca 
slăbâănogul de Miki Lotu să scoată de undeva nişte pistoale 
grele - apropo de Flavia. 

Nu, nici un fel de ameninţare, conversaţie potolită despre 
nimic. Alarmat de atmosfera prea blândă din cameră, 
„logofătul” Făt îşi vâri capul ca un ciot negru prin 
deschizătura uşii. 

— Porunciţi! 

— Nimic, îşi roti Halalaie o privire apoasa. Ba da. 
Serveşte-l pe domnul Lotu cu o băutură. Ce aţi prefera, 
domnule Lotu? 

— Foarte mulţumesc, eu nu beau. 

— Nici măcar un strop din otrava numită whiski? 

Pe figura ca o chiftea a lui Milei se lăţi un zâmbet blajin. 

— Nici măcar... Adăugă, în treacăt: Whisky bea Flavia, 
scoţian nu american... 

După ce cartoforul, debil şi ceremonios, îşi luă rămas bun 
urându-i seniorului H. grabnică rezolvare a tuturor 
problemelor ce ne plictisesc, H. se adânci în gânduri nu 
tocmai plăcute. Totul ar fi fost perfect dacă Lotu n-ar fi 
pomenit numele Flaviei... şi n-ar fi subliniat acel ne. 

Făt se înfăţişă. 

— Pe cine primiţi acum senior? Toma Milea e foarte 
insistent. 

— la carabina şi pune-i pe goană pe toţi! urlă H. 

— Foarte bine, iau carabina. Foarte bine, trag şi în 
doamna? 

— În mine n-ai cum să tragi, servitorule! Fără a mai fi 
invitată, o zveltă femeie blondă cu mari ochi verzi 
(„Doamne! Ochi de fiară... poate de /ynx!”), cu faţa 
atrăgătoare, însă distantă, probabil datorită privirii 


impenetrabile, femeia ale cărei picioare, datorită cizmelor 
de călărie, păreau foarte lungi, fiind oricum lungi, îl expedie 
cu un gest pe Făt, iar acela nu crâcni, şi-l analiză pe senior 
care se ridicase, intimidat. N 

— Am o taxă foarte mare, spuse femeia. In contrast cu 
afirmaţia, vocea ei suna duioasă ca o harfă. 

Halalaie privi încurcat cizmele ei roşii. 

— Taxă? Pentru ce? Şi cine sunteţi, doamnă? 

— Flandra Klinkenhagen, detectiv principal al agenţiei 
Lăzău. Ce s-a întâmplat, domnule Halalaie? Oare nu aţi mai 
văzut femeie în cizme şi pantalon? Oare nu dumneavoastră 
aveţi nevoie de un detectiv? 

— Aşa e! Aţi fost invitată de advocatul meu, dar trebuia 
să mă prevină, idiotul. 

— Domnul Pepe - Flandra Klinkenhagen îşi mişcă umerii 
cu mândrie - ce fel de nume mai e şi ăsta, Pepe, o fi italian 
- a făcut până acuma antecameră câtă vreme aţi pierdut cu 
Miki Lotu. Nu vă miraţi, mă aflu de puţin timp aici, dar am 
aflat multe, poate chiar totul. Nu te mai chiori atâta la 
picioarele mele, senior, nu sunt decât două! 

— Doamnă, permite-mi te rog o întrebare de om naiv şi 
provincial - asta şi sunt. Un detectiv particular, în cazul 
acesta o detectivă, poartă asupra sa armă? Unde o poartă? 

Buzele detectivei, vag rujate, se întinseră, c& era acesta, 
un surâs? 

— Poartă, domnule, n-are importanţă unde. Arma e 
necesară, în cazuri grave. 

— Cazul meu e grav? Dar nu vreau decât să aflu... 

— Ştiu şi asta. Vrei să afli de unde a venit nenorocitul 
acela care a descoperit o mină de aur şi pe care l-a ucis 
Carabonc. 

— Nu l-a ucis el..., şovăi seniorul.. 

— Asta e treaba justiţiei locale. Voi afla unde e mina 
aceea de aur. Dar te ameninţă ceva şi mai rău domnule H.! 
Te ameninţă moartea! 

— Pe mine? Şi mă poţi apăra? 

— Cât timp voi fi în preajmă, n-ai să mori de moarte 
violentă, senior. 


— Pari foarte sigură, doamnă! 

— Par ceea ce sunt! 

Halalaie apăsă pe sonerie, apăru Făt. 

— Să iau carabina? 

— Dulceţuri! lute! 

La uşă se ivi, fără a-şi cere permisiunea, matematicianul 
Şorban. Părea nedormit, sau băut, sau ambele. Ochii săi 
bulbucaţi fixară un punct între Halalaie şi Flandra K. 

— În noaptea asta sau în aialaltă, nu mai ştiu, zise 
savantul, am descoperit că nimic nu este... nu poate fi 
perfect rotund. Nici un cerc trasat de un perfect compas, 
nici o sferă cizelată de cea mai inteligentă maşinărie. Se 
întrerupse, tuşi. Să nu mă contrazici, lulian... Işi roti 
privirea, nehotărât. Nici dumneavoastră, doamnă... 

— Nu te-am contrazis, cred, niciodată, făcu seniorul. 

Doamna Klinkenhagen interveni: 

— Nici eu nu te contrazic, dacă-mi arăţi demonstraţia. 

Matematicianul îşi şterse fruntea năduşită. 

— Asta e! Totul îmi era atât de limpede în cap, încât nu 
rn-am obosit să notez undeva demonstraţia şi până 
dimineaţă am uitat. Am rămas numai cu concluzia. Să-mi 
fie de învăţătură. 


CINCI 


Advocatul Pepe lonescu auzi o şoaptă, şi cum nu-i pica 
bine să petreacă prea multe ceasuri la birou, se duse să 
verifice personal la restaurantul „Foişorul de aur”, deasupra 
căruia, la etaj, se aflau animatoare, precum tot acolo îşi 
rezervase un mic apartament seniorul H. Advocatul lăsă la 
garderobă pălăria şi bastonul, dar nu se lipsi de servietă, 
netezi haina pe burdihanul său încăpător şi-şi vâri în sala 
nare obrazul alb, alb ca toate cearşafurile albe la un loc. 

La o masă cu lampion, părul ca o cărămidă al comisarului 


Beniamin Cornea reflecta cu modestie lumina, în schimb 
buclele de aur ale Flandrei Klinkenhagen străluceau. 
Lepădase cizmele de călărie, purta o rochie.de catifea 
neagră, la gât un şirag de perle, mănuşi albe, lungi până la 
cot. Ce fatală cucoană! se întristă fără motiv Pepe Ionescu. 
Şi în continuare: Ce naiba sapă aceştia doi acolo, prea în 
intimitate, comisarul e duşmanul de bază al seniorului, el a 
declanşat legea, pe când doamna e angajata lui lulian, de 
ce se complac împreună? 

Advocatul mai remarcă obrazul  nebărbierit al 
căutătorului Toma Milea, pletele lungi ce atârnau peste 
surtucul vechi. Nu era beat, totuşi un chelnăr încerca să-l 
evacueze de acolo fiindcă nu comanda nimic şi-i deranjase 
în două rânduri pe cel doi. Din salon nu lipsea nici marele 
dresor Aboui, nici dublura sa, pudelul Sejour (dacă un câine 
poate fi o dublură - însă de ce nu?), fapt ce aduse o 
grimasă de plictiseală pe-mutra lui Pepe. Nu-l simpatiza pe 
dresor şi detesta lighioanele sale, câinii. pisicile, vulpea - cu 
numele de Semiramida! - iepurele Zoro, bufnița Jeana, 
maimuța Cosânzeana, lupul Remus, şarpele Temistocle, 
care, toţi împreună şi ascultând cu sfinţenie ordinele 
stăpânului lor, ofereau în fiecare ultimă joi a fiecărei luni, 
indiferent de anotimp, câte un „festival extraordinar şi 
internaţional de hipnotism, dresură, îndemânare, presti- 
digitaţie şi surprize”, la „Grădina babelor” într-un 
amfiteatru alb, scobit în stâncă, poate vechi de mii de ani. 
Lumea venea totdeauna, pentru domni şi doamne se 
amenajau iute câteva şiruri de bănci, mulţimea anonimă 
rămânând în picioare. 

Advocatul Pepe se număra printre puţinii ce nu 
participaseră la acel spectacol „al şarlataniei”, ba chiar 
scrisese la ziar împotriva lui Aboui, sub un pseudonim atât 
de misterios încât toată lumea se prinse, încercând să 
atragă atenţia asupra trecutului dubios al lui Aboui, dar nu 
fu luat în seamă cine ştie ce, iar dresorul nu puse la inimă, 
ba chiar se pronunţă că advocatul îi face reclamă în felul 
acesta. 

Pe podiumul restaurantului se instală orchestra, din altă 


direcţie apăru şansonetista Flavia care, datorită buclelor ei 
mari, aurii, parcă semăna cu Flandra K. 

Toma Milea îi căută iar price lui Beniamin Cornea şi 
acesta-l ameninţă cu puşcăria. 

Pepe se apropie. 

— Am să-l apăr eu pe acest băiat, de va fi nevoie, pe 
gratis. N-a făptuit nimic rău! 

Polițistul clipi din ochii lui mici şi răi. 

—  Descurcă-te, deocamdată, în cazul lui Halalaie, 
maestre! 

Advocatul îşi trase un scaun, făcu semn chelnărului să-i 
aducă acolo vinul şi i se adresă Flandrei. 

— Doamnă, nu mă aşteptam să vă găsesc în compania 
inamicului nostru comun! 

— Doamna Klinkenhagen este invitata mea, iar 
dumneata eşti de prisos, replică polițistul, dar fără a ridica 
prea mult vocea. 

— Un advocat nu e niciodată de prisos nicăieri, răspunse 
promt, ca la bară, Pepe. 

— Nici banii nu sunt de prisos, nici norocul, nici femeile, 
te rog nu ne mai deranja. 

Pepe încercă să descifreze chipurile celor doi, se 
considera un excelent psiholog însă faţa mică a poliţistului 
în care ochii stăteau bătuţi ca nişte cuie, şi figura prelungă, 
romantică a femeii, se dovediră greu de citit. Mai mult, 
ochii de /ynx ai Flandrei îl nimiceau pe îndelete, Pepe 
transpiră, simţi o slăbiciune, dar atunci Toma Milea se 
apropie iar. 

— Mă prezint. Toma Milea, căutător... 

— la un scaun, domnule Milea. E interesantă meseria de 
căutător? 

— Da, doamnă. Mereu treci dintr-un vis în altul. 

— Înseamnă că şi eu sunt o căutătoare!... 


Comisarul de poliţie Beniamin Cornea puse un bec 
puternic în reflectorul cu oglindă, instală pe birou teancuri 
de acte, fotogralii, câteva tomuri pretenţioase, cerneala, 
creioane, tocuri rezervoare din belşug de parcă ar fi avut 


intenţia să rescrie „Contele de Monte-Cristo”, dar în 12 
volume, - şi procedă ia interogatoriul strâns al celor doi 
inculpaţi, cu toate protestele căpitanului Climescu, ale ju- 
delui Sebastian şi ale procurorului Sebe. Ca pentru a-şi 
satisface orgoliul său prăpăstios, Cornea începu cu seniorul, 
care, în fond, era inculpatul secund. Advocaţii, judecătorul 
şi procurorul asistau la interogator; dacă ar fi fost să se ţină 
cu adevărat de litera legii, nu se desfăşura în condiţii 
normale. 

— Să vedem, spuse Beniamin Cornea, fratele marelui 
Maximi jian Cornea, eu un zâmbet de mică lichea, 
îndreptând reflectorul în ochii lui Halalaie. 

— Ce e porcăria asta? De ce mă orbeşti? 

— Protestăm! se ridică Pepe. 

— Protestaţi degeaba, răspunse polițistul bucureştean, 
„metoda Kurtz” este admisă la orice interogator. 
Autoritatea mărunţelului poliţist şi competenţa sa în 
materie de „metode” şi proceduri le luă pentru moment 
piuitul. Umilindu-l „în scară gradată” pe inculpat, polițistul 
trecu la identificarea sa (deşi această operaţiune se 
îndeplineşte, de obicei, la proces, dar judecătorul Sebastian 
tăcu de teamă că între timp se vor fi preschimbat articolele 
de lege iar el nu e la curent), deci Beniamin-cel-rău ceru: 
numele, prenumele, adresa etc. Halalaie întrebă, zbierând, 
ce porcărie mai e şi asta, pe el toată lumea-l cunoaşte! 

Comisarul luă una dintre foile sale misterioase. 

— lulian Voicu Halalaie, suferi de aberaţii sexuale? 

— Asta e nebun! ridică seniorul braţele către cer. 

— Răspunde-i lulian, îşi sfătui clientul Pepe Ionescu. Să 
terminăm odată. 

— Nu, domnule, nu! Nu sufăr de nimic! 

— Sodomia ratione generis? citi Beniamin Cornea din 
hârtia sa, făcându-l pe căpitanul Climescu să cadă iar în 
extaz. Hm, mârâi Cornea, parcă respingând ipoteza. 
Fetişism? Hm... Algolagnie? Hm... Voayeurism? Da, da... se 
zvoneşte că sunteţi un voayeurist, domnule Halalaie. 

— Şi asta ce înseamnă? întrebă procurorul Sebe. 

— O aberaţie mai mică. Te desfeţi privind ceea ce fac 


alţii... Atât. E adevărat, domnule Halalaie? 

— Stai, domnule! săltă de pe scaun ca o minge Pepe 
lonescu. Ce legătură are cu acuzaţia propriu-zisă? 

— Trebuie să stabilim profilul inculpatului. Este „metoda” 
lui... 

— Se respinge, încercă să-şi recâştige autoritatea 
judecătorul Sebastian, a oricui „monedă” ar fi. Intrebarea e 
jignitoare şi inutilă. 

— Mă supun, făcu polițistul. Şi, trecând la obiect, puse 
întrebări exacte, nu fără a preciza, prea des, conform căror 
principii, sisteme şi metode procedează. 

Pufăind o ţigaretă, seniorul H. se strădui să se 
concentreze, să răspundă cum stabilise Pepe, conform 
„orariului”, se enervă însă repede, comise erori, încurcă ore 
şi refuză să explice natura afacerilor sale cu acel Carabonc. 
Polițistul clipi semnificativ, gata să-i arunce seniorului şi 
culpa de homosexualitate. La rându-i, Carabonc, chinuit de 
întrebările preliminare ale omuleţului cu părul ca o 
cărămidă, se contrazise, şi încurcă afirmaţiile lui Halalaie, 
răsturnă orele, locul unde conversaseră. 

Beniamin C. îl concedie pe Carabonc (spre deosebire de 
senior, cârciumarul „domicilia” într-adevăr la închisoare) 
dar îl mai păstră pe Halalaie. 

— Domnule lulian Voicu! E adevărat că ţi-ai omorât cu 
premeditare tatăl, pentru a-l moşteni? 

— E o calomnie! urlă seniorul. 

Alb la faţă, ca niciodată, Pepe urlă şi el: 

— A fost un accident! Toată lumea ştie! 


* 
XX 


Pentru proces însă, Pepe, Theodor, judele Sebastian şi 
procurorul Sebe, toţi prietenii lui H., se pregătiră temeinic, 
decişi să nu mai scape hăţurile. Comisarul Beniamin Cornea 
se constitui în „martor principal”, spunând tare, ca să-i 
impresioneze pe ignoranţi, mai ales pe căpitanul Climescu: 
Faber est suae quisque fortunae, adică fiecare este făuri- 


torul propriului său destin. Sunt cuvintele favorite ale 
fratelui meu, marele criminalist Maximilian Cornea, care 
abia aşteaptă să-i dau de ştire să vină aici! 

Beniamin vorbi mult şi încâlcit, expuse însă clar 
contradicţiile-dintre declaraţiile inculpaţilor şi aduse martori 
de care advocaţii nu ţinuseră cont şi, din spusele, acestora 
reieşi, în mare, că un zdrenţăros intrase la cârciuma lui 
Carabonc, pe la începutul nopţii, apoi cârciumarul ieşise, 
dar zdrenţărosul nu, iar seniorul Halalaie fusese observat în 
diferite puncte, dar nu în compania lui Carabonc. 

Vorbi iarăşi „martorul principal”, făcând dese aluzii la 
fratele său Maximilian Cornea care, s-ar fi zis că se şi afla 
pe drum încoace. Beniamin Cornea, mărunt, cu faţa lăţită 
ca de un baros, în costum negru, rigid şi plin de porniri 
negre, făcu iarăşi istoricul crimei, precizând că insul 
necunoscut a fost gâtuit de Carabonc dintr-un motiv clar, 
însă nu total clar!, după care într-adevăr cârciumarul 
pornise în căutarea lui Halalaie, să-l convingă, să-l 
şantajeze. Carabonc ştia multe despre senior, printre altele 
şi întunecata afacere a morţii bătrânului Halalaie, încheie 
triumfător Beniamin, amenințând iarăşi că-l cheamă pe 
Maximilian, fratele său, în ajutor. 

Depuse mărturie şi nevasta lui Carabonc, vorbi ca 
drogată, şi fu atât de confuză incit nimeni nu pricepu mai 
nimic. 

Spre surprinderea tuturor, ieşi în faţă Flandra 
Klinkenhagen, acum iarăşi în cizmă, şi cu cravaşă în mână. 

Se zgâiră la ea. 

— Am cercetat, am aflat, ştiu, spuse. Dar nu ştiu chiar 
totul. Nu ştiu dacă omul care a descoperit o mină de aura 
fost ucis chiar de Carabonc. Nu ştiam că şeful brigăzii a 
treia criminale din Bucureşti, Maximilian Cornea, pe care-l 
cunosc, are un frate. Dar acestea nu mă interesează acum. 
Vreau să fac lumină în problema morţii bătrânului Halalaie. 
A fost un accident, dacă va fi necesar voi aduce probe. 

— Şi eu voi aduce probe că sunt fratele lui Maximilian, 
ricană Beniamin, de altfel o va confirma chiar el personal. 
Dar nu asta judecăm noi aici, de asemenea nu moartea 


bătrânului Halalaie, ci crima comisă de Carabonc şi 
complicitatea tânărului Halalaie. lar doamna Flandra de ce 
se amestecă? Ea e plătită de seniorul H.! 

— Respectă politeţea! se răsti preşedintele tribunalului. 

Mângâindu-şi bărbia acoperită cu peri rari şi aspri, 
nemulţumit, judecătorul Sebastian constata că eficienţa, 
măcar verbală, a copoiului venit de la centru nu poate fi 
trecută cu vederea. Se ridică procurorul Sebe, om destul de 
inteligent, elastic şi instruit. El preluă cu eleganţă de mare 
scrimeur toate, absolut toate elementele incriminatorii 
expuse de Beniamin Cornea şi de alţii, însă le expuse pe un 
ton  acuzator-persiflator-întrebător:  toate-acestea sunt 
limpezi pentru noi, dar ce semnificaţie au? Şi oare chiar aşa 
s-au înşiruit întâmplările? Fu un „rechizitoriu” strălucit. În 
favoarea acuzaților. Părul - cărămidă al lui Beniamin 
Cornea luă foc. Fruntea judecătorului Sebastian se însenină. 
Advocaţii ieşiră şi ei în arenă. 

— Stimaţi domni şi sfioase doamne! Ce este această 
înscenare? Ce s-a întâmplat în fond şi ce-l îndeamnă pe 
domnul comisar a cărui misiune e necontestat dificilă, să fie 
atât de necruţător şi ferm, în această afacere încâlcită. O 
descâlcim noi. Numitul Carabonc pleacă de acasă pentru a 
discuta afaceri personale cu domnul Halalaie. În absenţa sa 
apare vagabondul, aşa-zisul descoperitor al unei mine de 
aur. Era beznă. Nimeni nu ştie când a apărut, şi în ce stare 
a apărut. Poate a venit grav rănit, şi aceasta e opinia 
noastră, şi, încercând să jefuiască şi el, cu ultimele puteri, 
ce se găsea acolo în crâşmă, mai soarbe nişte alcooluri, să 
se mai întărească, cică, dar faptul îi grăbeşte doar moartea, 
aceasta e opinia noastră, insistăm asupra ei şi e confirmată 
şi de medicul legist. 

O intervenţie a lui Beniamin Cornea, iute reprimată: 

— Dar nu s-a făcut analiza resturilor alimentare din 
stomac aşa cum am cerut eu! De ce nu s-a făcut? Pentru a 
se ascunde adevărata oră la care a murit vagabondul! 

— Noi, continuă, după o tuse tactică, dl. Pepe, nu călărim 
morţiş pe varianta morţii din cauza excesului de alcool. Noi 
nu suntem detectivi brilianţi de talia d-lui Cornea, nu avem 


intenţia de a. formula nesfârşite variante, singura noastră 
sarcină fiind cea de a demonstra starea în afară de orice 
culpă a distinşilor noştri clienţi, ceea ce am şi făcut! 

Sumbru ca un munte prăvălit, jupân Surdu Carabonc 
arăta oricum, numai distins nu. În schimb seniorul H. 
strălucea de eleganţă ca totdeauna. În sală se auzea 
musca, dar nici măcar atât, chiar şi muştele încremeniseră 
pe tavan şi chiar în aer, pentru a auzi pledoaria plină de 
întorsături de efect a advocatului Pepe lonescu. Ai fi zis că 
nici o furtună sau un cutremur n-ar fi fost în sare să între- 
rupă bogatul şuvoi de adverbe, atribute şi alte 
complemente, însă dintr-un perete ieşi umbra căutătorului 
Toma Milea, prezent aici ca şi pretutindeni, cu barba nerasă 
pe obraz, gălbuie, ca şi aurul la care nu izbutea să ajungă. 
El cuvântă, scandând: 

— Toate acestea sunt deşertăciuni! 
Eu locuiesc într-o şandrama 

cu peretele îndoit din întâmplare 
sau din a/te motive! 

De la curbura dubla a peretelui, 

a pornit întorsătura vieţii mele... 

— E beat sau nebun, invitaţi-l afară. Cu grijă, ordonă 
preşedintele. 

— Opriţi! se agită Beniamin Cornea. Ce legătură are 
curbura dublă a peretelui, cu această crimă? 

— Ei, ce legătură, flutură din mână Toma Milea. În perete 
mai e o fereastră, de fapt o simplă gaură, iar eu locuiesc 
cam peste drum de crâşma lui Carabonc, am văzut totul, 
ştiu totul, mai izbuti să spună căutătorul, zbătându-se între 
doi jandarmi ce-l împingeau afară. 

— Cer - vorbi indignat Pepe lonescu - să nu mai fiu 
întrerupt de orice nebun! Îşi şterse obrazul, gâtul, fruntea, 
îşi drese poziţia burdihanului, continuându-şi alocuţiunea, 
spre marea plăcere a căpitanului Climescu, mare iubitor al 
oamenilor ce vorbeau frumos şi, mai ales, ne pe înțelesul 
său. În acest timp comisarul Beniamin C. şi poate altcineva 
din sală notau ciudatele cuvinte ale lui Toma Milea: „De la 
curbura dublă a peretelui a pornit întorsătura vieţii mele.” 


Cu drasticul poliţist bucureştean se petrecu o schimbare 
bruscă, neaşteptată, paradoxală. Din acel moment el păru 
că se dezinteresează de procesul în care investise atâtea 
furii şi „metode”. Acceptă cu uşurinţă, ca preocupat de 
gânduri mai importante, sentinţa de scoatere de sub culpă, 
din lipsă de probe, a seniorului şi a lui Carabonc. Halalaie se 
ridică şi pretinse să i se ceară scuze de către comisar. 

Beniamin Cornea acceptă, provocând o anumită mirare 
şi-i întinse lui Halalaie o mână îngustă, murmurând ceva 
nedesluşit. Observă oare cineva surâsul său crud şi lumina 
otrăvită din ochii săi, când părăsi, în grabă, sala? 

Escortat de amicii care miroseau cu mare plăcere cheful 
care va urma, lulian Voicu Halalaie trecu pe sub arcada 
sumbră a clădirii şi intră în lumină, mai mult preocupat de 
neaşteptata schimbare a comisarului Cornea, decât de 
izbânda în proces. Jupân Carabonc, victorios şi el, puse cu 
un gest familiar laba pe umărul seniorului. 

— Acum suntem liniştiţi, comisarul e şi el bolnav... 

Halalaie scutură de pe umăr mâna, fixând ochiul 
singuratec şi monstruos al lui Carabonc, ochiul acela veşnic 
deplasându-se către mijlocul frunţii. Se cutremură. Destul 
de voinic, alături de Carabonc, seniorul se simţea un 
trepăduş. Îl lăsă să treacă înainte. Uriaş, murdar, singur în 
mijlocul acelei veselii, Carabonc părăsi grupul mergând să 
bea de unul singur. 

În stânga lui Halalaie înainta greu, ca împiedicat de un 
vânt puternic, matematicianul Şorban. 

— Ei, te felicit, te felicit lulian... Oare ce o fi curbura 
dublă? Încă o enigmă... 

Fără a-şi lua rămas bun, Şorban dispăru pe o străduţă 
laterală. Halalaie privi în urma lui, întrebându-se ce 
sentimente are faţă de Şorban. Dar matematicianul, faţă de 
el? Uneori Şorban era ca o rază de soare, dar acum părea 
întunecat, prins de gânduri. Neatent, seniorul călcă lăbuţa 
pudelului Sejour, gata să-l schilodească. Dresorul Aboui, în- 
durerat, luă în braţe mica javră, fără să mai asculte scuzele. 
Fugi la un veterinar să constate acela dacă piciorul nu e 
cumva scrântit, său chiar rupt, doamne fereşte! Se ivi 


„logofătul” Făt, împungând înainte cu fruntea lui mică şi-l 
anunţă pe stăpânul său că doamna Flandra îl aşteaptă. 


Jupân Carabonc sufulcă mânecile cămăşii sale jegoase şi 
pătrunse cu posomorâtă ţanţoşenie la berăria „Coryndon” 
ce odinioară-i aparținuse, sub modesta denumire de 
„Ampoi”, cârciuma „Ampoi”. O ţigancă îi vându flori, un 
chelnăr care-l cunoştea îi puse în faţă o sticlă şi nu ceru 
parale, de altfel jupânul cheltuise pe flori puţinul său 
mărunţiş şi intenţiona să bea şi să mănânce pe socoteala 
seniorului, ceea ce şi făcu. 

Sătul, cu setea potolită, cu albele crizanteme în pumn 
cârciumarul avu unul din puţinele momente de măreție ale 
vieţii sale, poate ultimul. Carabonc, juma popă, juma prof, 
om citit, în ciuda înfăţişării sale şi a cruzimii, se duse la 
cimitir, la mormintele părinţilor săi şi i se adresă lui 
Dumnezeu direct, fără intermediar. Mai puţin teribil să fi 
fost, s-ar fi adresat, pentru început, unuia mai mic, Anton 
sau Petru sau loan. In plus, îi vorbi cerului despre „raţiunea 
gesturilor sale”. 

Aranja florile pe morminte, îşi acoperi părul creţ şi vâlvoi 
cu pălăria şi se duse acasă. Deschise greu, blestemând, uşa 
cârciumii, umflată de ploi, fără să se întrebe unde o fi 
nevastă-sa, care îl părăsise. Avea să afle mai târziu că 
plecase la o mănăstire. Trase pe dinăuntru zăvorul ca nu 
cumva diavolul să-i trimită vreun client însetat, acum când 
n-avea chef de nimeni. 

In camera joasă aerul era atât de acru şi de impregnat că 
te îmbăta. Cârciumarul aprinse lampa şi revăzu sângele pe 
jos, uscat, şi abia acum se întrebă de ce muierea sa nu 
făcuse curăţenie, şi pe unde era, însă nu-i păsa cine ştie 
cât. Luă o cârpă, şterse duşumeaua, deschise ferestruica, 
trase o duşcă bună din ţuica lăsată anume pentru momente 
grele şi se urcă în pod să îngrijească niţel flinta cea veche 
cu care bunicul său vâna odinioară mistreți şi chiar urşi. 
Oare nu se umezise pulberea, nu prinseseră mucegai 
patroanele? Nu, în pod era uscat şi cald, jupânul încărcă 
drăcia şi se apropie de ferestruica strâmbă cântărind în 


minte gândul ispititor de a trimite un plumb mare, gros cât 
ţeava flintei, în ceafa lui Toma Milea, a cărui magherniţă se 
afla pe aproape. Să-l ucidă pe nemernic, de ce să nu-l uci- 
dă? - îşi propti arma, îşi holbă ochiul - şi ce văzu el? Îl văzu 
pe comisarul Beniamin Cornea discutând de zor cu 
căutătorul! _ 

Să-i ucidă pe amândoi? In mintea chiorului se înstăpânise 
convingerea că, acum, după ce ieşise cu bine din beleaua 
cea mare, nici un fel de pedeapsă nu-l mai poate atinge! 
Dar nu-i putea ucide pe amândoi cu arma sa primitivă cu un 
singur foc. Pentru a o reîncărca îi trebuiau minute. Cei doi 
păreau să pună însufleţire în conversaţia lor, parcă gesti- 
culau chiar, frământând o hârtie mototolită, mare, galbenă. 
O hartă pentru căutat comori, mârâi cu dispreţ Carabonc. 
Am şi eu lada plină cu hărţi, poţi să te ştergi la cur cu ele! 
Să-l împuşc măcar pe unul? 

Conversa cu sine de dragul artei, fiindcă ştia bine că nu 
va îndrăzni, acum. 

Deodată, aşa cum iute se duc furtunile de vară, se topi şi 
uraganul din inima lui Carabonc şi-l cuprinse un sentiment 
contrar, ceva ca o bunătate sfâşietoare. Dorea să fie bun. 
Dorea să le facă un mare serviciu ălora doi de sporăvăiau 
cu pergamentul în mână. Fu conştient că le-a făcut acest 
mare serviciu, nu i-a împuşcat. Şi, în al doilea rând, 
cârciumarul dorea să afle ce anume vorbesc ăia doi. 

— „De la curbura dublă a peretelui a început întorsătura 
vieţii mele” citi Beniamin Cornea din carneţelul său cel 
umplut cu enigme. La ce te-ai referit, tinere? Sau eşti într- 
adevăr nebun, aşa cum cred unii? 

— Sunt generos, răspunse, cam anapoda, Toma Milea. A 
fi generos e o nebunie. Cred în idei. Altă nebunie. Da, sunt 
de două ori nebun. 

— Dar, pe câte am înţeles, toate ideile dumitale sunt 
legate de aur! 

— Nu e adevărat, însă n-are importanţă! Şi ce, dacă? Unii 
au idei în legătură cu metaphizica, femeile, literatura sau 
păşunatul. De ce ar fi condamnabil să ai idei în legătură cu 
aurul, cu ce e mai prejos aurul decât femeile sau literatura? 


Sau păşunatul? 

Beniamin Cornea oftă. 

— Bine. Ce este „curbura dublă”? 

— Mai bine să intrăm în casă. 

— Aici e aer şi bine. 

— Observi, domnule comisar, deschizătura aia din 
coperişul lui Carabonc? De acolo el ne pândeşte cu singurul 
său ochi. 

— Nu mă deranjează, să se chiorască mult şi bine, făcu 
polițistul cu un fior rece în şira spinării. 

— Are armă, explică Toma Milea. Poate nici eu, dar 
Carabonc, sigur, nu e în toate minţile. Arma lui e veche şi 
foloseşte proiectile mari, de plumb, care te zdrobesc, dar 
nu ucid dintr-o dată. Flinta e dintr-acelea cu fitil, se spune - 
Toma Milea îşi făcu vânt cu pălăria sa înaltă, romantică - şi 
flinta are o poveste încârligată, bunicul şi străbunicul lui 
Carabonc umblau după mistreți sau urşi, dar un animal 
odată nimerit, se chinuia câteva zile ca să moară, vânătorul 
n-avea timp să reîncarce arma şi o lua la goană, o fiară 
rănită e mai periculoasă ca trăsnetul, îl găseau după câtva 
timp după miros, înţelegi? 

— Haide să revenim la oile noastre. Ce e cu peretele şi 
curbura dublă? E acolo îngropat ceva aur? 

— Mai mult decât aur, e îngropată o idee. 

— De idei nu ducem lipsă. Eu credeam că e ceva serios! 

— O idee e totdeauna mai serioasă, mai prețioasă decât 
aurul, declară căutătorul, solemn. Vezi acest document? 

— ÎI văd... depinde ce înţelegi prin document! Pentru 
mine nu e decât o hârtie mucegăită, dar nu pentru că ar fi 
veche ci fiindcă a zăcut în umezeală, sub vânt, ploaie şi 
soare. Ar fi nişte cuvinte nu tocmai uşor de citit. Nu scrie 
acolo „curbura dublă a peretelui”? Sau cam aşa ceva? 

— Şi nu e limpede? 

Comisarul cercetă faţa smeadă a lui Toma Milea. Ochii 
mici ai lui Beniamin Cornea aveau culoarea bălților stătute 
din care au migrat până şi broscoii. 

— Pentru mine nu e limpede nimic aici! Ce să fie 
limpede? O fi casa dumitale, ca să nu-i spunem, prescurtat, 


şandrama - veche şi cu zidurile pline de astea, cum le zice, 
de curburi duble, o fi venerabilă şi flinta lui Carabonc, de 
care eu nu mă tem, dar puţinele silabe ce se pot descifra 
de pe acest aşa zis document, sau pergament, dacă vrei, 
sunt ca din zilele noastre, un astfel de limbaj ar folosi orice 
matematician la fel de mare sau la fel de mic ca şi domnul 
Şorban. Case vechi, cu pereţii îndoiţi de timp, găseşti, cu 
duiumul. Ce reprezintă o curbură dublă? 

— Nu neapărat o comoară, explică, potolit, căutătorul. 

— Cu atât mai puţin interesant. O comoară, însă, m-ar 
stimula! 

— Există ceva mai de preţ, decât drumurile către comori, 
domnule! Drumurile către comori. 

— Ce aiureală abstractă, comentă polițistul. 

— Nu ai stofă de gânditor, domnule Cornea. De ce crezi 
că lumea mă priveşte ca pe unul cu capu-n nori, dacă nu şi 
mai rău? De ce crezi că în buzunarele mele aurul cel mai 
pur suferă transformări neaşteptate? 

Carabonc, mascat de înserare, ca şi de conversaţia dintre 
cei doi, se apropiase. Nu pierdea un cuvânt, dar nici nu 
înţelegea mare lucru. Faţa lui Cornea exprima plictiseală şi 
nedumerire. O ultimă străfulgerare a amurgului lumină faţa 
palidă a lui Toma Milea. Acesta zâmbea, cunoscând 
poveştile ce puneau sub semnul întrebării echilibrul minţii 
sale, dar nu-i păsa. Dar mai exista un paradox! Beniamin 
Cornea care intrase convins în pielea sa de poliţist, îşi puse 
pe neaşteptate, pe neaşteptate chiar pentru el, uimitoarea 
întrebare: „Oare când l-am mai arestat eu pe acest 
pungaş?”, şi pe figura lui se desenă o veritabilă 
strâmbătură de jder afumat. Deci aruncă o întrebare, din 
vârful buzelor, o întrebare ce ar fi constituit o veritabilă 
insultă pentru orice om nevinovat şi normal, dar poate că 
Toma Milea era mai presus de nevinovăție. 

— Domnule, când ai fost ultima dată la puşcărie, îmi 
spui? 

Căutătorul se mulţumi să zâmbească. 


A doua zi Beniamin Cornea, în altă vestimentaţie, una 


cam la fel de sumbră ca şi calculele matematicianului 
Şorban, se prezentă la acesta înarmat cu hârţoaga 
mototolită ce i-o încredinţase cu nepăsare Toma Milea. 

— Nu, mormăi savantul, ridicându-se de la birou şi 
admirând detaşat straturile de flori din spatele casei sale, 
îngrijite cu minuţiozitate de către el şi de către dl. Boroş, 
grădinar, bucătar, şi, la necesitate, „om cu idei”. Nu şi da, 
mormăi Şorban, după ce-şi aprinse luleaua, şi după un lung 
interval ce-l scoase din sărite pe înfriguratul poliţist. Nu, 
adică nu ştiu cine să fie autorul acestui „document” ce pare 
să fie doar o aberaţie, da, fiindcă în principiu am ştiinţă de 
această problemă, dacă merită un astfel de calificativ. Eu 
cred că Toma nu e nebun ci face parte dintr-o categorie 
incategorisibilă de visători. Pe undeva şi eu vin pe-acolo... 
E, parţial, adept al lui Platon, cam ca şi mine, dacă nu e 
prea mult, sau prea puţin spus. Umblă vorba că undeva la 
temeliile casei sale se află obiecte bine ascunse, datând din 
vremea când Aurelianus a părăsit în grabă Dacia. Poate fi şi 
ceva aur provenind din monetăria de la Apulum, chestiunea 
mă depăşeşte şi nici nu mă interesează. Scrisul de pe acest 
„document” e de dată mult mai recentă. Dar de ce te 
preocupă, domnule Cornea? Te interesează aurul, nu eşti 
un romantic? 

— Nu mă interesează aurul şi nu sunt un romantic, eu îmi 
fac meseria, domnul meu, făcu bucureşteanul, privind 
gladiolele, tuberozele, garoafele, lalelele din grădina lui 
Şorban. Beniamin Cornea nu se pricepea la flori aşa că, la 
fel de bine, ar fi putut să fie alte soiuri acolo, dar se mira de 
această preocupare nefirească, la un prinţ al cifrelor. 

— Din punctul dumneavoastră e posibil ca şandramaua 
lui Milea să dateze din perioada romană? 

— Toate pot fi simple aparente, domnule, replică Şorban. 
Bei un pahar cu vin? 

— Mulţumesc, nu beau niciodată! 

— Inseamnă că ascunzi ceva... 

— Nu prea vă înţeleg... 

— Nici nu e de înţeles mare lucru... E o zicală, că omul 
care nu bea, se fereşte să nu se trădeze... Ei bine, domnule 


care nu bei niciodată, eu m-am referit la temeliile casei lui 
Milea. Acelea e posibil să fie străvechi, după cum e posibil 
ca un Milea să fi fost cândva voievod. 

— Vorbiţi serios? 

— la un manual de istorie, domnule... 

— Ce pasionant! Dar ce este o curbură dublă? încercă să 
fie ironic Beniamin Cornea. 

— Orice, orice, mormăi matematicianul. 

Beniamin C. părăsi casa lui Şorban ameţit, nu de vin ci de 
parfumul florilor, de conversaţia cu savantul şi posibil că 
starea aceasta de confuzie a generat următoarele sale 
acţiuni. 


Sub rânjetul de ciclop al lui Carabonc, sub privirile relativ 
indiferente ale muşteriilor săi obişnuiţi cu multe şi de toate 
(fapt e că după punerea sa sub acuzaţie şi eliberarea sa, 
Carabonc câştigase o sumă de clienţi), comisarul Beniamin 
Cornea puse la cale poate cea mai iraţională operaţiune a 
vieţii sale, şi anume demolarea locuinţei căutătorului. Nu 
demolarea în sensul strict al acestui cuvânt, Milea nici n-ar 
fi acceptat să rămână fără de culcuşul în care, de fapt 
poposea atât de rar, a fost o cercetare în etape, se 
efectuau sondaje în perete, la temelii, găseau acolo pe 
dracu, drept care astupau de bine de rău urmele şi săpau 
alături. La un moment dat unul din pereţii casei, tăiat la 
temelii, ridicat în scripeţi, atârna, legănându-se uşor prins 
în lanţuri puternice şi funii între uriaşii goruni. 

În etapa următoare aproape întreaga casă a căutătorului, 
cu acoperiş cu tot, plutea în văzduh, ca o scornire 
vrăjitorească. Era o privelişte! Beniamin nu se zgârcea la 
arginţi, şi găsise meşteri buni ce lucraseră şi la minele de 
aur, multe din ele uitate. 

După ce n-au găsit nimic, nici măcar curbura dublă, au 
coborât cu precauţiune pereţii şi coperişul, au bătut 
piroane, au cimentat pe ici şi colo, aşa că magherniţa arăta 
acum mai solidă ea înainte, totuşi din cine ştie ce motive, în 
noaptea următoare totul s-a clătinat şi s-a aşternut 
pământului. 


Toma Milea se afla în casă şi a pierit sub dărâmături? Nu. 
Plecase în munţi. Beniamin Cornea s-a dus la hotel, şi-a 
curăţat pistoletul şi şi-a tras un glonte în tâmplă? Nu. S-a 
bărbierit, şi-a pus un costum elegant, a purces cu 
demnitate către birou, a pişcat-o de bărbie pe secretară, 
întrebând-o ce e nou, păpuşe? 


ŞASE 


Seniorul petrecu o noapte nenorocită. Se făcea că 
doamna Flandra Klinkenhagen, strălucitoare, zveltă şi 
indefinibilă prin ceva, în alţi pantaloni de călărie, în scurtă 
de piele subţire cu blăniţă albă, gingaşă în jurul gâtului, cu 
o cravaşă asortată la guler în mână, se prezentase la una 
din casele seniorului. Începu să răcnească - aşa cum nu 
avea obiceiul: „Ignorant amărât! Ştii tu măcar ce nume au 
ţările de care fuge aurul?” „Nu ştiam că aurul fuge” - se 
apără seniorul. 

„Fuge! insistă fatala femeie. Fuge din Anglia, Germania şi 
de unde încă?” „De unde, chiar!” deveni curios H. „Dar 
cunoşti statele către care merge aurul?” „Cum face să 
meargă? Îşi pune picioare?” „Da, picioare, şi migrează, de 
preferinţă către Elveţia, dar ştii ce căutau faraonii la Akaba 
şi Djebel-Olbagi?” „Ştiu, răspunse Halalaie, sătul să mai fie 
insultat pe stomacul gol. Căutau chefir!” 

Apucă un drug de aur şi-l înfipse, cu vârful ascuţit ca o 
lance, între sânii frumoşi ai Flandrei. 

Se trezi, oftă, îşi schimbă pijamaua udă de transpiratie, 
căută bănuitor în preajmă. Fireşte, nimeni. Căută o ţigară, 
dar când să se bucure în tihnă de primul fum - venise 
demult dimineaţa, se iscă „logofătul” Făt. Doamna Flandra 
doreşte să-l vadă pe senior, anunţă. 

Atât de dimineaţă! se cutremură H., cercetând cele vreo 
trei ceasornice pe care le avea la dispoziţie. Da, gândi, 


există neapărat o blestemată de legătură între vise şi 
realitate. Am visat-o, şi iată, e aici. li ordonă lui Făt s-o 
invite pe doamna în salon, în vreme ce el, transpirat în 
continuare, căută la iuţeală îmbrăcăminte potrivită, cămaşă 
ca neaua, ţipătoare, sacou de zi, pantaloni din piele de 
drac; în graba mare se privi în oglindă renunțând să se mai 
bărbierească. Avea o mutră coclită şi mormăi că viaţa lui e 
din ce în ce mai dificilă, mai complicată. 

Doamna Klinkenhagen îl aştepta picior peste picior. Pe 
trupul frumos alcătuit stătea (şi nu atârna) o rochie subţire 
de vară înflorată cu discreţie, cu mâneci scurte. Braţele ef 
se bronzaseră, de bună seamă nu la soarele zgârcit al 
văilor, ci în largul cine ştie cărui ocean, sub cine ştie ce 
galaxie... Seniorul suspină. Flandra îi trimise clientului ei, pe 
care-l ferea de moarte, un surâs lipsit de orice complexe. 
Făt aranjase pe măsuţă răcoritoare. Dar seniorul, obosit, îşi 
începu ziua cu un pahar mare de coniac, sub ochii parcă 
dezaprobatori ai mosafirei. 

— Da, rosti aceasta, fără să i se fi pus o întrebare, există 
în Jawa o „floare a cutremurelor” - prevesteşte erupțiile, 
dezastrele. 

Halalaie o examină, nu era el un mare prost, nici măcar 
un cretin desăvârşit, învățase să-şi ascundă uimirile... O 
îmbie pe Flandra să guste din ce-i turnase. 

— Chiar, Domina? Cum le prevesteşte? 

— În felurite chipuri, binevoi să explice semeaţa femeie. 
Uneori „floarea cutremurelor” ţâşneşte din pământ pe 
neaşteptate, fără să ţină cont de reguli şi anotimpuri, 
alteori petalele i se colorează aşa de aprins că aproape 
orbeşti. Ce te frământă în halul acesta, domnule Halalaie? 

Seniorul recapitulă şirul necazurilor sale. 

— Desigur doriţi să-mi comunicaţi ceva important, 
încercă el să ricoşeze convorbirea. 

— Pe lângă faptul că nu sunteţi proaspăt bărbierit, azi nu 
aveţi nici darul conversaţiei, ripostă Flandra, cu un surâs ce 
ar fi îngheţat definitiv resturile lui Tutanchamon, de nu vor 
fi îngheţat până acuma, în atâtea mii de ani. Efectuez, 
continuă femeia, o simplă vizită de curtoazie pe care nici nu 


o meritaţi, face parte din rutina meseriei, da. V-am promis 
că atâta vreme cât voi fi aici, nu veţi muri. 

— Viaţa mea nu e în pericol, făcu Halalaie, încurcând 
trabucul cu băutura. Eu v-am rugat altceva. Cum stăm cu 
cercetările? Am impresia că stagnează. 

— Nimic nu stagnează. Totul merge înainte. 

— Acesta e un mod de a evita răspunsul, doamnă! 

— Niciodată nu stagnează nimic! Cunosc numele 
individului asasinat, ştiu de unde venea, încotro se 
îndrepta. Dar deocamdată mai tac. Când voi fi în posesia 
tuturor datelor, i le voi transmite lui Şorban. 

Seniorul sări în picioare. 

— De ce lui Şorban? De ce nu mie? 

— E nevoie şi de o minte de matematician în cazul de 
faţă. 

— Aha! lar eu sunt un simplu prostănac! 

— Ai fost un bun naturalist, parcă, dar nu cunoşti teoria 
probabilităților. Ai nevoie de Şorban. Dar nu mi-ai răspuns: 
ce te chinuieşte? 

Seniorul căzu pe scaun. Ce noapte urâtă petrecuse, ce 
dimineaţă inutilă venise! Dădu un răspuns anapoda. 

— Mă supără ghidul că nu am descoperit încă o galaxie 
care să poarte numele meu. 

Flandra nici nu clipi în faţa năstruşnicei mărturisiri. 
Frumoasele ei bucle de aur - oare mai frumoase decât ale 
Flaviei! - parcă se alungiră, ea însăşi deveni o galaxie. 

— O galaxie, domnule? Nimic mai simplu. Ce vă 
împiedică să aveţi una? 

— Dar, doamnă! Ca să ai o galaxie, trebuie s-o descoperi. 

— Poate că e o simplă prejudecată. 

— Ba nu. S-o descoperi, s-o omologhezi, să-i comunici 
coordonatele către observatoarele principale din lume şi să- 
i dai, în fine, şi un nume. N-ar suna frumos, spre pildă, 
„Galaxia Halalaie”? 

Flandra zâmbi. 

— Frumos! Ca o Nocturnă de Chopin. E chiar regretabil că 
nu posezi o galaxie, dar de ce nu cumperi una? 

— Mă tem că vorbim despre lucruri diferite, spuse 


seniorul. Galaxia nu e o rochie, o maşinărie, o pălărie, ci o 
îndepărtată şi eternă prezenţă astrală. 

— De cele mai multe ori în formă de spirală, ştiu. Şi ce? 
Fă unui astronom de profesie o comandă fermă ca să-ți 
descopere o galaxie pe care să ţi-o vândă. Ce poate fi mai 
simplu? 

— Aşa cum aş comanda o pereche de pantofi? 

— Da, păstrând proporţiile. O galaxie, chiar mică, e ceva 
mai mare! 

— Şi la care astronom să apelez? Toţi sunt morţi, Galileu, 
Copernicus, Paracelsus... 

— Nu sunt convinsă că ultimul pomenit a fost chiar 
astronom, dar oricum, există destui lunateci dintr-ăştia în 
viaţă, marile oraşe  colcăie de astronomi, umblă 
literalmente în cârduri, adresează-te lor, ce nu face omul 
pentru parale, că şi ei n-ar fi oameni, oricât de lunateci, îţi 
descoperă o „spirală” încă la începutul nopţii şi mai are 
vreme să mai tragă şi-un somn. 

— Inseamnă că nu poate fi prea scumpă? 

— N-am cumpărat încă nici una, dar cred că nu. 

— Uşor de spus, bombăni seniorul studiind-o cu atenţie 
pe Flandra, nu tocmai convins că noaptea lui dementă se 
sfârşise. 

Doamna Klinkenhagen scoase din poşetă un carneţel şi-l 
răsfoi. 

— Sigur! Am aici adrese ale astronomilor din Europa şi 
din toată lumea. 

— Ce legătură aveţi dumneavoastră cu astronomii? 

— Agenţia noastră are ramificații şi corespondenţi, 
lunatecii ăştia nu sunt şi ei decât nişte simpli muritori, tot 
căţărându-se-n lună ca să calculeze eclipsele, pierd 
legătura cu Pământul, sunt aiuriţi cum nu se mai poate, 
mereu li se fură câte ceva, caseta cu briliante, calul de 
curse, nevasta... La cine crezi că apelează? La poliţie? Aşi! 
Noi,  detectivii particulari,  scormonind discret şi cu 
măiestrie, rezolvăm toate cazurile dificile. Tot eşti în grija 
mea, senior! |ţi fac eu rost de o galaxie! 


ŞAPTE 


În urmă cu atâţia ani, Terentius Neptunalis, împreună cu 
amicii Caius şi Lucius, urmase un drumeag de munte 
pentru a atinge văgăuna auriferă. Drumul, mai mult al 
fiarelor decât al oamenilor, evident nu mai exista. Il 
năpădise codrul. Mai târziu, pădurea, lovită de trăsnete, sau 
mai ştie cine de orice, arsese, însă coborâse o altă pădure 
pe care au tăiat-o oamenii. 

Se ridicase aici un şir de sate, însă cu vremea aşezările 
au dispărut şi ele pe nesimţite, şi a venit iarăşi pădurea, 
aşa se pare că sunt pădurile, poate ca şi oamenii, apar şi 
dispar şi iarăşi apar, ca şi oamenii ce vin şi se duc, parcă 
numai spre a-şi pregăti o nouă reapariţie. 

Pâlcurile de conifere coborau în unghiuri ascuţite, gata să 
taie vechiul drum de nenumărate ori ucis şi reînviat, pe 
frunzele fagilor pâlpâia câte o scânteie de soare, ferigile 
uriaşe se desfăşurau în mari evantaie la umbră, în spatele 
crestelor domnea răcoarea, în mijlocul petelor de căldură 
şopârlele îşi coceau cozile, iar câte un şarpe morocănos se 
prefăcea că nu vrea să ştie nimic. Ştia totul, lighioana. 

Caii asudaseră, trăgeau în silă. Şi matematicianul Şorban, 
detestând din principiu orice drum mai lung, obosise de 
zdruncinături şi-l privea pe sub pleoapele inflamate pe 
seniorul Halalaie ce-şi freca lateral buzele, poate ca un 
rechin - dacă aceştia posedă şi buze. Pe lângă plictiseala 
drumului, pe savant îl năpădise şi o foame, nedemnă 
pentru un om al speculațiilor ştiinţifice. Işi comunică 
doleanţele, iar seniorul îi porunci lui Făt să tragă undeva pe 
un loc cu iarbă grasă. 

Şorban descinse anevoie din caretă, greoi cum era, 
cărunt, arătând mai vârstnic decât în realitate, câtă vreme 
Halalaie, subţire, smead, elegant, nu-şi arăta nici pe 
departe anii. 


Cămaşa matematicianului, prost călcată şi cam jegoasă, 
cu gulerele răsucite anapoda, nu-l avantaja, lavaliera 
atârna aiurea, hainele nici ele nu-i veneau bine, ce mai, un 
savant în carne şi oase, cu toate că mânca prea mult şi 
beneficia de o prea deosebită poftă de mâncare. Halalaie 
se întreba ce-l interesează de fapt pe acest posac prieten al 
său şi de ce se chinuieşte atâta cu blestematele de calcule. 
Incă nu-i trecuse poate prin cap că Şorban nu se chinuieşte. 

„Logofătul” Făt aşternu în iarbă o faţă de masă îndoită în 
două, aduse panerul cu provizii, desfăcu două trepieduri de 
vânătoare cu picioare mici, şi piele groasă sus, seniorul îi 
spuse să-şi ia cu el de mâncare, şi puşca de vânătoare, şi 
să meargă mai încolo, convorbirea dintre el şi matematician 
fiind secretă. 

— Arma? Ca să împuşc ce? întrebă servitorul, îndoindu-şi 
gâtul, prelungit în capul său, la fel de subţire ca şi gâtul, 
dar mai negru. 

— Vezi, poate se-abate vreun lup, spuse răstit H., căci 
nu-i plăcuse tonul şi privirea lui Făt. Du-te! 

— De ce ţii lângă tine pe acest ucigaş? 

— Ucigaş? 

— Dacă încă n-a omorât pe nimeni, are s-o facă. Nu e 
nevoie de calcule, e de ajuns să-i priveşti mutra. 

— Eşti deci şi fizionomist, prietene? 

— Câteodată... 

— Şi tot calculele tale ne-au adus aici? 

— Sigur! Calculele te pot duce oriunde, răspunse 
matematicianul privind în urma lui Făt care se îndepărta, nu 
prea grăbit însă. Dar acum datele principale pe care mi-am 
bazat calculele mi-au fost furnizate de seniora Flandra. 

— Vorbeşti serios? 

— Vorbesc totdeauna serios, când nu glumesc. 

— Dar calculele nu ţi-au arătat ce fel de fiinţă e această 
femeie? 

— Dragă lulian, o femeie e greu s-o determini prin 
calcule! 

— Asta de unde ai scos-o, atotştiutorule? 

— Din calcule... 


În urmă cu atâţia ani, cam în acelaşi loc făcuseră popas 
Terentius Neptunalis, Caius şi Lucius. Dintre ei doar Lucius 
purta o armă uşoară, acum Făt avea asupră-i o armă de 
vânătoare cu alice mari pentru vânat primejdios, însă 
comparaţia nu prea merge, doar atât că atunci, ca şi acum, 
fuseseră trei, dintre care unul înarmat şi făcuseră popas 
cam în acelaşi loc îndreptându-se către filonul galben. E o 
coincidenţă, nu un simbol, naiba să-l ia de simbol. 

— Aştept! izbucni Halalaie. Nu mai zici ceva interesant? 

— Eu să zic ceva interesant? se miră Şorban şi întinse 
mâna păroasă către maldărele de pateuri, peşte prăjit, 
gâşte fripte şi plăcinte. Toate acestea-s de mâncat, sau le- 
ai adus numai ca să înviorezi decorul? 

— Care decor? Ghiftuieşte-te-n voie, nu e nici o grabă. 
Aurul aşteaptă.. 

— Crezi? Matematicianul luă din toate, amestecându-le 
aşa cum făcea şi acasă. Bău vin, în vreme ce seniorul nu 
gustă nimic. 

— Pe cuvântul tău de onoare că Flandra ţi-a furnizat 
datele? 

— Simplul meu cuvânt valorează cât un cuvânt de 
onoare şi mai slăbeşte-mă! Mănâncă şi tu ceva, că ai ajuns 
ca o aschimodie de când cu atâtea încurcături. 

— la mai lasă-mă, îşi pierdu cumpătul şi politeţea 
seniorul, fără a-l impresiona însă pe Şorban. Cum poţi găsi 
prin calcule un filon de aur, chiar dacă unele date ţi le-a 
furnizat Flandra? De ce n-ai mărturisit de la început că ţi s-a 
făcut pur şi simplu dor de o excursie? 

Matematicianul înghiţi liniştit ce avea în gură, nu limba, 
nu cuvintele, ci hrana săţioasă, îşi clăti apoi gura cu vin. 

— Nu vorbi ca un cretin, că nu eşti. Ştii că detest 
excursiile, aşa ceva nu se încadrează în nimic, în nici un fel 
de calcule. Nerodule, pasionatule de astronautică, ai uitat 
că planeta Pluto a fost descoperită prin calcule? Darmite un 
amărât de zăcământ pământean! 

Halalaie-şi mai stăpâni nervii ce zvâcneau, gata să-i iasă 
prin piele. Cum să te superi pe unul ca Şorban, cel mai 
sincer amic al său? Dacă nu unicul... 


— Ai fost tu acolo, la faţa locului, ai verificat? 

— Eşti în toate minţile? Să fac două excursii? Eu ştiu că 
filonul e acolo, vei constata. 

Halalaie izbucni în râs, nu era un râs prea vesel, îşi 
tamponă fruntea cu batista, îşi turnă vin ca să aibă ce 
transpira şi declară cu o veselie ce era parcă vecină cu 
isteria. 

— Cred că între tine şi aiuritul acela de Toma Milea, 
căutătorul, nu e cine ştie ce deosebire esenţială. Bun. Poate 
că există una de nuanţă - nu chiar în favoarea ta, şi tu eşti 
un soi de nebun, dar te prefaci mai cu succes. Perfect, prin 
calcule. Să nu mori de râs? Totuşi, unde e locul? 

Şorban răspunse nu înainte de a consulta nişte hârtii 
mototolite ce le ţinea în buzunar. 

— Cam la doi kilometri, dar va trebui să mergem pe jos. 
Va trebui să lipsească servitorul tău, Făt. N-ai observat ce 
privire de om rău are? 

— Are o privire de om lacom, răspunse H. Dar nu va 
trage cu arma niciodată în mine! 

— Dar în mine? întrebă Şorban. 

Halalaie nu răspunse, acum se întreba şi el. Şorban îl 
analiza. 

— Să nu-ți închipui - zise - că-mi face plăcere să merg pe 
jos! 

— Am să te car în spate! 

— Nu rezişti tu, lulian, eşti slăbuţ, prea multe griji, prea 
multe aventuri şi prea mulţi inamici. Inamici, da, am spus. 
Mă voi târî pe propriile mele picioare, nu o fac din 
filantropie, am şi eu interes. 

— Tu? Bravo filantropule! Vrei să împărţim aurul? E 
normal... 

— Sunt plictisit mai ales de concluziile tale vulgare, mai 
ales că eşti un om deştept. Ţi-aş zice cam ce fac eu pe 
aurul tău. N-am nevoie de el, am destui gologani, eu de 
linişte am nevoie. După ce, galeria aia va fi secătuită de 
aur, mi-o vei da mie, vreau să mă instalez în adâncul 
pământului. 

— Ai s-o faci neapărat, după... Voise să spună „după 


moarte”, dar se întrerupse. Avea şi el, seniorul, tact, deşi 
nu totdeauna. Dar Şorban îl ghici. 

— Nu „după”, va fi cam prea târziu, deşi nu se ştie... 
Trebuie să rezolv acum cele câteva probleme fundamentale 
rămase pe tapet. Trebuie să mă ocup de ele cât mai sunt 
aici, iar nu „după”. 

— Inteleg. Vrei să întocmesc chiar acum actul de donaţie 
al grotei? 

— Te pripeşti, ca-ntotdeauna. Nici n-ai văzut „grota” 
localizată de mine prin calcule, după informaţiile seniorei 
Flandra. Nu crezi în calculele mele, dar nici în seniora 
Flandra nu crezi! 

— De ce aş crede? E doaro femeie! 

— Haide, se urni matematicianul. Eu mă mişc greu. 
Femeie sau nu, eu nu sunt priceput ca tine, dar seniora 
Flandra e o persoană pe al cărei cuvânt te poţi bizui. Aşa 
simt ou, fără calcule. Haide! 

Făt se ivi atunci, încercase să asculte nemernicul. Primi 
ordin să strângă masa, să dea caii la păscut, să verifice 
dacă pe drumul acela nenorocit nu plesnise vreun arc la 
trăsură. 

Nu merseră prea mult, vegetaţia, stâncile, Cerdava 
luminând, tulburătoare, pe stânga, când mai aproape, când 
mai departe, îl obosiră iute pe matematicianul inamic al 
excursiilor, îşi pierdu suflarea, se aşeză. Halalaie, în 
picioare, fără astâmpăr, întrebă dacă mai e mult. 

— Unde te grăbeşti? Oricum, ne aşteaptă Mohândra! 

— Cine? 

— Eh, dacă n-ai înţeles... la să vedem, prietene, şi mă 
întreb de ce îţi fac onoarea de a te numi prieten - ce ştii tu 
despre aurul ăsta după care alergi cu toate limbile scoase? 
Cred că ai vreo şapte! 

— Şapte limbi! Ha! Aurul îmi e necesar. 

—  Straşnic răspuns! mormăi cu glas pâslos ma- 
tematicianul. Dar tu ai idee cine vorbeşte primul, în această 
lume fericită, că despre celelalte nu am încă ştire, despre 
întrebuinţarea aurului, despre Viţelul de Aur? Moise. Dar 
despre Moise nu se pomeneşte în manualele ce le 


frunzăreai în tinereţe. 

— Nu. Care Moise? 

— Mă, băiete, Moise a fost cineva, iar aurul e un rahat, un 
rahat mai nobil dacă vrei, însă dispare, se topeşte, se 
dizolvă sau se transformă! 

— Se transformă?! Cunoşti şi tu poveştile lui Toma Milea? 

— ÎI cunosc pe el. Nu e mai nebun decât mine sau decât 
tine, în orice caz spusele sale au un anumit tâlc. 

— Deci, aurul se topeşte, se transformă? 

— Ştii tu, că, să zicem, de prin anul una mie cinci sute, 
au fost smulse din intestinele planetei mai mult de treizeci 
de milioane de aur, iar din această cantitate nu mai există 
nici cinşpe milioane?! Unde e restul? A dispărut? 

— Unde? Cum? Haide să punem mâna pe cantitatea 
dispărută! 

— Bine. Ai reacţiile normale şi previzibile ale unui creştin 
desăvârşit, deşi nu eşti. Mai ţii minte, din manuale, 
greutatea specifică a aurului, greutatea atomică, de câte 
ori e mai greu ca apa, ca fierul, la ce temperatură se 
topeşte? 

— Şi dacă-mi amintesc, la ce mi-ar folosi? 

— Ca să ştii, dar mai ales pentru calcule, palidul meu 
ignorant, şi, în cazul tău, ca să ştii dacă ai dat de un filon 
adevărat sau nu. Ştii tu ce este aurul roz? 

— Cam bănuiesc. Ce ar fi să mergem mai departe? 

— Dar aurul englezesc, dar aliajul scoţian, dar... 

Bine pitit, „logofătul” Făt, care-i urmărise, aştepta. Oare 
ce aştepta? Capul său negricios şi mic se legăna ca un ciot 
între alte cioturi. 


Şi ascunzătoarea unde frumoasa Annia, cu ochii ei 
albaştri, se drăgostise cu Terentius Neptunalis, cu ochii lui 
întunecaţi, suferise mari transformări. E de mirare că mai 
exista, însă peşterile, se pare, sunt mai durabile decât 
vieţuitoarele lor. Unii pereţi se bombaseră, din motive mai 
mult sau mai puţin explicabile, alţii se scofâlciseră, 
îmbătrâniseră, mari bolovani căzuseră peste tot, arbori de 
munte  uscăţivi, ţepoşi, aproape că astupau intrarea, 


invizibilă de jos. 

Dacă nu s-ar fi simţit cuprins de panică, seniorul H. ar fi 
trebuit să se întrebe cum de izbutise greoiul Şorban, să-l 
conducă fix către această grotă, fără hartă, fără busolă, 
fără o schemă. Doar din calculele deduse din informaţiile 
doamnei Flandra? 

Seniorul H. nu-şi dorea chiar cu mare patimă o galaxie şi 
nu părea chiar impresionat de distanţele incomensurabile, 
de bezna mare (oare?) şi absolută ce separă constelaţiile, 
nu se prea simţea la largul său pe întuneric (în dormitorul 
său ardeau totdeauna cel puţin trei candele, în memoria 
tatălui său pe care-l omorâse, într-adevăr, fără de voie, nu 
că ar fi din cale-afară de bisericos, însă candelele acelea 
dădeau lumină, cam înfricoşătoare lumină, ce e drept). H. 
nu intra cu bucurie prin mine, peşteri şi văgăuni. O prietenă 
îi povestise de demult ceva cu un liliac uriaş care-i smulse, 
dintr-un fâlfâit, întregul păr şi trebuiseră - vă închipuiţi - 
ani, ca să-i crească altul. 

Şorban, blazat, sau numai ostenit, stătea cu mâinile în 
buzunarul hainelor sale lăbărţate, la intrarea vizuinii, uşor 
aplecat, ca să nu-şi zdrelească fruntea pleşuvă. Jos, sub ei, 
spumega în desfăşurări alternative de furie şi calm, râul 
Cerdava. O pasăre-şi trecu fulgerător umbra pe deasupra 
valurilor, îmbucăţind-o. 

— Ce aştepţi? Nu faci lumină, speri ca Dumnezeu să facă 
lumină? 

— N-are să explodeze totul? întrebă, temător, seniorul. 

Halalaie aprinse, fără să-i pese de urmări, vreo două fitile 
de lumânare. Apoi schiţă vreo câţiva paşi, cu anumită 
fereală, parcă dansa printre vipere. De altfel, vipere trăiau 
pe acolo, nu foarte multe însă destule. Dar nici una nu-i 
binecuvântă pe vizitatori cu veninul ei. Poate se epuizase 
veninul. Halalaie prinse suflet, căută împrejur, scormoni cu 
vârful ghetei, se aştepta să descopere imediat un maldăr 
de aur, dar nu găsi nimic. Nu sclipea nimic în lumina tristă a 
luminărilor. Grăunţele galbene şi praful fuseseră culese de 
atâta vreme! 

— Asta e numai o „mâncătură din bătrâni!” Aici nu mai e 


nimic. 

Seniorul H. folosise expresia veche, probabil fără să 
cunoască exact înţelesul ei. Preocupat de sfere, multe ce-i 
intraseră în ureche despre băi, exploatări şi celelalte 
angarale, ieşise pe cealaltă, iubea însă aurul, galaxiile, 
câteva femei, fără a şti mare lucru despre toate astea - sau 
ne înşelăm? Poate nu cunoştea esenţialul, - sau iar ne 
înşelăm? 

Şorban, practic, grăbit să se întoarcă la gustările rămase 
în poiana îndepărtată, îl sfătui pe senior să ia mostre, să le 
arate unor oameni pricepuţi, să le supună analizelor de 
laborator. 

Aşa ar fi fost normal, dar seniorul îşi plesni dinţii. 

— Să vină ei aici, să-mi fure aurul? 

— Atunci fă tu singur analizele. 

— Hm... Crezi că mai ştiu?... 

— O conversaţie cu tine, lulian, e instructivă ca un citat 
din Juvenal. Atâta doar că eu nu l-am apreciat niciodată la 
valoarea sa pe Juvenal ăsta. Se afirmă, nu ştiu dacă pe 
bună dreptate, că numai printre oamenii sclipitori poţi să-ţi 
pui în valoare inteligenţa. Cred că e doar un paradox. Oare 
tu, lulian, eşti deştept? Totuşi, în preajma ta eu simt că 
scapăr: idei, intuiţii surprinzătoare îmi vin parcă din direcţia 
ta... După ce se epuizează şi filonul ăsta de aur, după ce vei 
intra în stăpânirea unei galaxii, n-ai vrea să te retragi cu 
mine aici, în hruba asta, să mă inspiri? 

— Nu-ţi irosi astăzi tot humorul! răspunse H., nu fără 
humor. 

— Prin urmare, dacă vei fi sigur că aici e un zăcământ, 
intenţionezi să vii singur cu târnăcopul şi sita, ca aiuriţii ăia 
de pe valea Yukonului? întrebă Şorban. 

— Care vale? N-am auzit de ea. 

— Lasă... Şi geografia e un mare mister. Chiar şi un melc 
are mai mult spirit practic decât tine. Cum de nu te-ai 
ruinat până acuma? Alt mister. Ca să zic că proştii nu au 
noroc, ar fi să te insult, şi-mi eşti amic. Nu poţi face nimic 
de unul singur, va trebui să angajezi specialişti, şefi de 
echipă, cioplitori, săpători şi alături de aceştia, obligatoriu, 


o sumă de indivizi care nu vor face nimic, vor fura dar îşi 
vor apăra prestigiul. O să pui la bătaie sume grele. Vei 
cumpăra nu numai văgăuna, ci tot muntele, sub orice 
pretext, vei construi piuă, mori şi celelalte agregate, însă 
deocamdată umple-ţi săculeţele cu mostre, să le dai la 
analiză şi să te consulţi cu oameni pricepuţi. Cunoşti măcar 
un om de încredere care să cunoască tainele aurului? 

Seniorul cunoştea un astfel de om, Gurguzan, fost şef de 
echipă la Roşia, în prezent angajat al său, pădurar-şef. 
Nevasta acestuia, ochioasa Florica, se dovedea bogată în 
daruri şi dulceţuri, seniorul degustase din ele, măcar o 
parte. 

Bine ascuns, Făt trăgea în tihnă dintr-o ţigaretă 
englezească, furată de la stăpânul său. Rezemase arma de 
vânătoare de un copăcel, îi văzu pe cei doi apropiindu-se. 
Halalaie gesticula. „Logofătul” ţinti tâmpla stăpânului său, 
apoi puse cătarea pe fruntea înaltă a matematicianului. 
Bună ţintă! Dar nu apăsă pe trăgaci. Era prematur. Trebuia 
să afle ce cătaseră ăia doi pe vale, că nu de pomană se 
urnise de-acasă matematicianul! Totuşi, apăsat de vinovă- 
ţia faptei ce nu o comisese, Făt se făcu una cu pământul. 

Şorban şi  Halalaie ajunseră la locul de popas, 
matematicianul transpira ca vai de el, cu tălpile îndurerate. 
Căluţii rumegau, abia ostenindu-se să alunge cu cozile 
muştele  lipicioase. Făt, nicăieri. Bombănind, seniorul 
ascunse săculeţul cu mostre şi se apucă să scotocească 
după merinde, când se ivi şi „logofătul”, legănând arma. 

— Ţi-am poruncit ori ba să nu te mişti de-aici? 

— Am luat urmele unui râs, dar a fugit, demonul! 

— Nu mai pălăvrăgi atât! Aşterne mâncarea, îngrijeşte 
caii, înhamă. Ce te uiţi la mine? 

— Aţi găsit ceva acolo unde aţi fost? 

Seniorul smulse arma din mâinile lui Făt. 

— Fă ce am zis! Unde am fost, n-am căutat nimic! 

După-amiaza plana peste ei, cerul, cristal lichefiat se 
apropiase, luna plutea pe cer ca urma aproape ştearsă 
lăsată de copita unui armăsar călător, fluturii navigau în 
pajişte, aproape adormiţi şi ei, mai sus, peste munţi, chiar 


sub lună, şoimii, veşnic neadormiţi. O veveriţă speriată 
şerpuia printre brazi stârnind în salturile ei conurile 
mărunte, resturi de frunze veştede. Uriaşa pisică galbenă, 
pătată o urmărea cu îndârjire, dar numai văzduhul pocnea 
subţire de electricitatea blanei, altfel nu se auzea nimic, 
săriturile lynxului urmau traiectorii balistice perfecte, ca şi 
ale veveriţei. Veverita - numai coada era de ea - ce o fi 
avut nevoie lynxul cel mlădios de o coadă de veveriţă? - îşi 
căută refugiul într-un arbore, pisica mare şi galbenă se 
căţără cu uşurinţă, dar minuscula ronţăitoare de alune, 
zbură, cu ajutorul cozii în alt copac, ceea ce râsului nu-i 
reuşeşte, apoi veverița cobori brusc, perpendicular pe trun- 
chiul gros, uluitoare în viteza ei. Lynxul se opri la rădăcină, 
privi în sus veverița ce urca iar, scoase un fel de şuierat, 
urmat de un gâlgâit furios din gâtlejul puternic, tăcu, 
încremeni scurt, fenomenală împietrirea aceea de numai o 
secundă, părând însă definitivă, grumazul se destinse iar, 
aerul şuieră, dintr-un salt pisica uriaşă fu în copac, însă 
veverița se afla şi mai sus, pe ramurile subţiri unde lynxul 
nu cuteza să urce. 

„Logofătul” Făt oprise caii. 

Mârâi: 

— Un deştept zicea că nu mai există râşi prin ţinut! 

Şorban făcuse această afirmaţie... 

Halalaie şi Şorban coborâră, urmaţi de Făt care răsuci 
capul mic şi lunguieţ, ai fi zis că răsucise un şurub mai 
ruginit. 

— Nu trageţi, domnule? îl întrebă pe Halalaie. 

— Trage tu, dacă ţii neapărat, şi-i dădu arma, dar Şorban 
o smulse din mâna logofătului şi o îndreptă asupra sa: 

— Îţi permiţi prea multe, Făt! Altă dată am să te împuşc! 
Şi-i aruncă arma. Făt trăsese o spaimă, încă tremurând, 
porni înainte. Şorban îşi descoperi capul, soarele se 
strecură printre firele rare, decolorate şi matematicianul 
examină, cu uimire parcă, (el, iubitor şi cunoscător al 
florilor) culorile libere şi sălbatice ale plantelor printre care- 
şi croia drum. Halalaie venea ultimul, supraveghind totul - 
aşa-şi închipuia el. Însă, la început, nici nu observă râsul 


lipit de una din ramurile groase ale copacului. Ca încurajată 
de prezenţa oamenilor, veverița ieşi în lumină, sus de tot, 
privi în jos, îşi luă avânt şi se topi. Lynxul nici nu mişca, îşi 
ţinea respiraţia. Privirea „logofătului” se întâlni cu privirea 
fiarei, greu de spus care era mai crudă! Cam în acelaşi timp 
văzu şi Şorban. Se miră. Nici aşa ceva nu încăpea în 
calculele sale! Lumina, sau scânteierea aceea intermitentă, 
din ochii lynxului, încruntaţi totuşi, greu să fie redată în 
cuvinte, anevoios prin cifre, - scăpa oricărei analize. 
Matematicianul gândi că o astfel de lumină va trebui să-l 
conducă în grotele negre unde se va retrage pentru a 
descoperi ultimele adevăruri. Cu toate că ştia prea bine că 
aşa ceva nu există, după un „ultim adevăr”, vine următorul, 
şi apoi altul... 

Făt ridică arma cu încetineala unui ac de ceasornic. 
Distanţa era mică, alicele mari, grele, doar câteva, pulberea 
„specială”, arma perfect calibrată, pisica aia mare nu are 
nici o şansă, constată cu seninătate dar şi cu un anumit 
regret, Şorban. Splendida felină va trebui să moară - de ce? 

Făt ţinti îndelung, împuşcătura porni, în gol. 

Râsul rânji, clar că rânjea, şi o văpaie nouă apăru în 
adâncul ochilor încruntaţi. Urechile cu vârfuri întunecate se 
ascuţiră şi mai mult. 

— Ai tras ca un veritabil ageamiu, observă Şorban, cu 
dispreţ. Insă cred că anume ai ochit alături. De ce? Din 
milă? Tu, cap de bâtă, milos? 

Făt nu răspunse, pregătea a doua împuşcătură, când 
seniorul îi smulse arma. 

— Poate că e rănit. Nu e voie să-l lăsăm aşa! 

Arma bubui. Nici de data asta lynxul nu păru atins. Dar 
nuanţa ochilor i se modifică iar. Dispăruse, probabil 
aparent, ultima urmă de teamă, ură, înverşunare. Parcă 
apăruse ceva neclar, îndepărtat. Ce se întâmplă? se întrebă 
Şorban, i s-a dus voinţa de a trăi - cum se poate? A lupta 
până la capăt este un principiu care... şi se întrerupse din 
meditaţie privind şuvoiul subţire, întunecat la culoare, mai 
mult negru, ce se încolăcea ca un şarpe împrejurul 
bătrânului copac. Sânge. Pisica uriaşă ce părea definitiv 


lipită de ramură, se răsuci începând să se împotrivească 
morţii. Acum atârna în gheare, dar se desprinse, mai 
încercă să se prindă de alte ramuri, dar ajunse la pământ, 
luptându-se încă cu moartea. 

O scenă ce se repeta... 

Cercetară mai târziu victima. Era moale, râsul nu mai 
trăia, poate că nici nu trăise vreodată, însă Şorban 
descoperi cu mare surprindere şi chiar cu puţină teamă, că 
ochii ce-şi schimbaseră din nou culoarea continuau să 
lumineze din adânc şi să privească de la mare depărtare 
către o altă mare depărtare... 

Matematicianul îşi puse ochelarii, îngenunche. 

— A mai fost rănit pe vremuri, cândva, murmură, arătând 
cele două cicatrici, foarte vechi de pe coastele animalului. 
Şorban pipăi cu degetele sale boante blana, cercetă 
îndelung locurile vechilor cicatrice, se ridică, ceru un pic de 
vin Şi rosti ceva de necrezut. 

— Eu consider că aceste cicatrici nu au fost lăsate de o 
armă... Dacă aş fi poet, ce noroc că nu-s, aş afirma că linxul 
a fost lovit odinioară de o lance... mai curând de o suliță 
uşoară, aşa cum aveau romanii, campionii Legiunii a 13-a 
Gemina, în întrecerile lor... 

„Logofătul” Făt îl privea dezaprobator pe Şorban, dar 
Halalaie, plin de interes, întrebă: 

— Doar n-ai să afirmi că râsul ăsta, ce pare în floarea 
puterii, trăieşte încă de pe-atunci?? 

— N-aş îndrăzni să-mi asum un asemenea risc, răspunse 
cu gravitate matematicianul. Îşi aşeză ochelarii în buzunar. 
Dar, reluă, după ce mai sorbi din cupă, nu mi-aş permite să 
afirm nici contrariul. 


OPT 


În aceeaşi seară marele dresor Ştefan Aboui (însoţit 


bineînţeles de pudelul Sejour), auzi din gura seniorului 
întâmplarea cu lynxul şi bizarele cuvinte rostite de Şorban, 
un om atât de meticulos. Aboui ascultă cu atenţie ciugulind 
rar din farfurioara cu alune şi rosti fără patimă dar cu glas 
stins, puţin tremurat, vechea sa remarcă, precum că totul 
este posibil. Eu, zicea, care sunt dresor din tată-n fiu şi am 
trăit mereu printre animale de am ajuns să le cunosc 
graiurile şi obiceiurile mai bine decât cele ale oamenilor, 
oscilez între realitate şi basm şi ştiu că între basm şi 
realitate nu a descoperit nimeni un hotar cu precizie 
determinat. Nu are cum să existe... şi poate că nu are sens 
să existe. Nu, nu, nu vreau să văd blana. La ce-ţi foloseşte 
ţie o blană de râs? Şi la ce-ţi foloseşte că l-ai omorât? Are. 
să te urmărească fantoma luil 

Probabil avea dreptate marele dresor. Se petrecu un 
fenomen ciudat. Seniorul, cu toate” calităţile lui, nu excela 
prin spirit de observaţie sau memorie. Nu reţinuse, s-ar fi 
spus, nici un amănunt din cursul acelei, vânători din care 
ieşise victorios. Şi totuşi, în coşmarurile sale, de zi sau de 
noapte, când venise să-l amenințe direct ruina şi moartea, 
avea să revadă frumoasa pisică a pădurii şi, mai ales, ochii 
lynxului, cu toate nuanțele lor schimbătoare, în ochii... alt- 
cuiva. 

Şorban avea să confirme: aşa c, expresia, lumina ochilor, 
se modificase de mai multe ori, din clipa în care „logofătul” 
Făt ridicase arma, până în clipa sfârşitului. Dar ce pot să 
semnifice toate acestea? - întrebă H. 

— Dar tu ştii cine a fost cel mai mare spion al tuturor 
timpurilor? întrebă matematicianul, şi înainte ca Halalaie să 
dea un răspuns stupid (spre pildă doamna Flandra 
Klinkenhagen...) completă tot el, Daniel Defoe. 

— Desigur... autorul lui Guliver, făcu nu prea instruitul 
senior. 

Şorban râse, poate pentru a cincia oară în viata lui. 

Toma Milea „călărea un armăsar argintiu şi dobora un doi 
trei patru cinci porumbei...” Ei, nu chiar! Porumbeii îi 
dobora de fapt Buffalo Bill, în treacăt, însă Toma Milea se 
desfăta cu adevărat pe un armăsar argintiu, Dumnezeu ştie 


de unde-l procurase şi cu ce bani! Totuşi, se pare, că 
misterul nu e chiar atât de compact, se pare că polițistul 
acela bucureştean, Beniamin Cornea, considerându-se vi- 
novat de cele dezastruoase „săpături” ce duseseră la 
dărâmarea casei căutătorului, îl despăgubise. Arginţii nu-i 
lipseau comisarului Beniamin C., amănunt ce nu scăpă 
lumii şi prilejui comentarii. 

Impreună cu dispariţia şandramalei lui Milea, ieşise din 
joc, spre satisfacția tuturor celor puşi la curent şi enigma 
curburii duble a peretelui!!! Dar dacă, fără voia noastră, 
sau poate cu voia, ne vom împiedica iarăşi, mai devreme 
sau mai târziu, de enigma curburii duble? 

Căutătorul Toma purta pe umeri o pelerină întunecată, 
puţin amenințătoare, dar îmblânzită de pletele sale argintii 
care-i cădeau pe umeri. Bărbatul acesta se ţinea cu 
demnitate în şa, scrutând neliniştitor lumea, privirea lui se 
ridica spre acoperişuri şi, cu sau fără intenţie, căutătorul 
era o apariţie impresionantă. Indivizii adunaţi în faţa 
berăriei „Coryndon” se holbară la el, ca tâmpiţii, nu-i 
cunoşteau calul iar vreo două muieri se contraziseră, una 
zicând că e Sathana, cealaltă că e un bărbat chipeş. O a 
treia ţinu să afirme că asemenea cai argintii nici nu există. 
Cu adevărat, caii muntenilor din ţinut, scunzi, vânjoşi, 
murdari şi urâţi nu se. comparau cu fugarul căutătorului 
care printre ei părea un prinţ. 

Toma Milea merse mai departe, ia pas pe strada Fântâna 
Craiului, şi se opri chiar la această fântână alături de care, 
la iniţiativa recentă a seniorului H., pictorul-zugrav 
Coreaptă atârnase o tăbliță ce informa că aici se adăpase, 
pardon, îşi potolise însetoşenia Septimius Severus, leat 199 
d. H. August 26. Ora nu era precizată, deşi seniorul îl 
întrebase în glumă pe Şorban dacă nu poate stabili şi acest 
ultim amănunt, „prin calcule”. De când matematicianul îl 
călăuzise „cu ochii închişi” până la văgăuna auriferă al cărei 
loc îl determinase tot prin calcule, însă pe baza unor date 
furnizate de seniora Flandra, Halalaie avea o şi mai mare 
încredere în Şorban, şi-i oferise parte din viitorul câştig. 
Matematicianul refuzase, el mulţumindu-se doar cu hruba, 


după ce filonul se va fi istovit. Halalaie întocmise actele de 
proprietate fiindcă  filonul se  dovedise într-adevăr 
consistent. 

Oamenii ce se îndreptau dinspre partea aceea a oraşului 
către berării se opreau la Fântâna Craiului, nu pentru a bea 
apă, în sfârşit, nu totdeauna, ci spre a examina tăbliţa cu 
inscripţia ei, tălmăcind-o în fel şi chip, cu toate că nu era 
mare lucru de tălmăcit, împăratul acela gustase apă de 
acolo, ei şi ce? Apoi borurile înguste ale dopurilor cârmeau 
în altă direcţie. Peste drum de fântână cineva durase mai 
demult o clădire de lemn suficient de ciudată. Nu mare, dar 
ridicată pe piloni groşi, poate pentru a o feri de inundaţii. 

Ajuns acolo şi Toma Milea se opri, examinând clădirea 
prevăzută şi ea cu firmă nouă. Veranda acelei căsuțe se 
arcuia în semicerc. Deasupra se ridica un turnuleţ rotund 
din care te priveau câteva ferestruici mici ca nişte 
observatoare, construcţia semăna cu o bisericuţă, numai 
paratrăsnetul lipsea, crucea şi, bineînţeles, popa. Vom 
constata însă că popa nu lipsea decât pe jumătate. Firma, 
operă a aceluiaşi Coreaptă, glăsuia: 


Cuxa anonimă 
Halalaie te Carabonc 


Când seniorul H. comandase acest text hilar, fie că-l 
citeai din faţă sau invers, îi dăduse pictorului-zugrav 
următoarele cuvinte mâzgălite pe-o hârtie: „Cuxa anonimă 
Halalaie et Carabonc”, însă pentru Coreaptă acel et 
frânchenesc n-avea nici un sens, aşa deci că, hotărând că 
seniorul greşise, cui nu i se întâmplă?, inversase literele, 
punând acel te care părea să aibă un sens, fără a avea nici 
unul... 

Seniorul observă greşeala dar zise că aşa-i mai 
interesant. Şi căutătorul observă eroarea, îşi scutură şerpii 
pletelor argintii şi ar fi rânjit ca un lynx, dar acest complicat 
exerciţiu spiritual ce poartă denumirea de „a rânji” îi era, 
pesemne, necunoscut. 


După o contemplare, căutătorul îşi îndemnă bidiviul şi 
ajunse până în dreptul unei ferestre deschise. Halalaie 
privea în gol, în birou se mai afla Şorban, iar într-un colţ, cu 
arma între picioare, figura cruntă, zgâlţâit de o nevralgie 
cauzată de glontele din cap, Gheorghe Surdu Carabonc, 
juma popă, juma prof. De ce purta cu el flinta aia care te 
chinuieşte înainte de a te omori, nu se ştie. Săculeţii cu aur 
încă nu se înghesuiau în depozitele „Cuxei anonime...” şi în 
acest caz, ce sau pe cine păzea principalul asocia] al lui H.? 

Conversaţia stagna, ultimele cuvinte fiind pronunţate de 
Şorban, o insultă nevinovată, la adresa seniorului, că e 
ridicol, sau aşa ceva. 

Şorban făcu să foşnească pe birou o 


TELEGRAMĂ 


Tot Şorban o traduse din americăneşte, respectând din 
pură perversitate greşelile de ortografie. Cam astfel suna 
telegrama: 


Dragă Sir Halele, 


Din Barbara-City Texas U.S.A. - Camboury Observatory 
T.U., îţi comunicăm că am recepționat cu plăcere şi mare 
ghrungeen (??) mesagiul Dv. ce ne-a parvenit prin 
intermediul faimoasei Agenţii Lazau. Totul pică la ţanc! 
(Oare cum o fi sunând „la tanc” în americăneşte?) 

Matematicianul Şorban izbucni în râs a şaptea oară în 
viaţa lui, a doua oară în aceeaşi zi (semn rău, semn bun?). 
Limba engleză, cu verigile ei americane, nu-i era străină. 
Râse savantul, un minut bun, sincer amuzat, dacă nu 
cumva, râdea de sine. Seniorul H. aştepta descumpănit şi 
cam enervat. Matematicianul se calmă, luă din mâna lui 
juma popă juma prof o juma de pahar de vin şi după ce 
expedie în burtă vinul, parcurse mai departe hazoasa 
telegramă, tălmăcind-o. Se afirma, în americăneşte, dar 
într-un stil nu prea americănesc, cum că onorabilul W. J. 
Barney, astronom, profesor la Northwestern University, 


descoperise la telescopul principal al Observatorului 
Camboury cea de-a patra galaxie a vieţii sale (la fel de bine 
putea să zică -. comentă Şorban - cea de-a patra iubire a 
vieţii sale) şi că nu ştie ce să se facă el cu această a patra 
galaxie (iubire) ce îi este cu totul de prisos, întrucât trei 
galaxii Barney |, Barney Il şi Barney Ill, sunt cu totul 
suficiente pentru un om ce nu se lasă îmbătat de 
celebritate (fără a specifica însă de ce anume se lasă uşor 
îmbătat). D-sa, dl. esq. W. J. Barney este de acord ca 
această a patra galaxie a vieţii sale să ia numele de 
„Galaxia Halele”, contra unei sume modeste, numai 5000 
$. Coordonatele noului fenomen ceresc: face cu meridianul 
unghi de 18 *17, în constelația „Cora” şi va fi perfect 
vizibilă, galaxia!, în anul 2080. 

În caz de acceptare a se trata cu Agenţia Lazau al cărei 
onorabilul esq. Barney, vechi client este. 

Cordiale strângeri de mână etc., Barney 


Seniorul îşi scarpină visător bărbuţa ascuţită şi deodată 
se răsti către asociatul său Carabonc: 

— la aruncă dracului puşca şi pune mâna pe condei, cred 
că o juma de prof şi o juma de popă ştie să scrie! 


TELEGRAMĂ 


Către Agenţia Lăzău condiţiile transferului acceptate în 
principiu, a se preciza modul de executare a plăţii şi 
echivalentul la zi al dolarului în lei şi a se menţiona expres 
că noua galaxie poartă numele de „Galaxia Halalaie unu”, 
iar nu Halele cum greşit a transcris prietenul şi colegul 
nostru Barney, primiţi vă rog... Halalaie. 


— Te duci imediat la poştă, Carabonc! Ba nu. De 
telegrama asta se va ocupa doamna Flandra, ea îi cunoaşte 
mai bine pe cei de la Agenţie. 

Terminând cu formularea importantului document, 
seniorul observă pe fereastră gâtul alb al armăsarului lui 
Toma Milea şi gândi că desigur şi galaxia lui beneficiază de 


un argint atât de frumos, în vreme ce matematicianul, care 
nu-şi dorea o galaxie ci întrucâtva inversul unei galaxii, 
părăsi pe nesimţite „Cuxa anonimă”, întrebându-se dacă 
prietenul său e un maniac, sau chiar îşi doreşte o galaxie? 
Ca să facă oare ce cu ea? Şorban îl văzu şi pe Toma Milea. 

— Hei, tu, căutătorule de neant, vrei să-ţi dau gologani 
de-o bere? Azi sunt bine dispus! 

— Mulţumesc, am bani. Vă felicit pentru achiziţia făcută! 

— Ai tras cu urechea, hai? 

— Treceam din întâmplare pe-aici... 

Carabonc fu gata să ridice flinta, seniorul îi făcu semn să 
se astâmpere, şi de altfel căutătorul dispăruse. 

— Dar unde e Şorban? 

— S-o dus şi el. 

— De ce? Azi sărbătoresc galaxia mea! Mă, Carabonc, tu 
ce zici de afacerea pe care am făcut-o? Asociatul privi 
furios dintr-o parte pe şeful „cuxei”. Ochiul lui juma de şi 
juma de nu prevestea nimic bun, şi în vreme ce nu 
prevestea nimic, Toma Milea călărea înapoi pe strada 
Fântâna Craiului cu bărbia căzută în piept. Copitele 
armăsarului argintiu cântau pe strada pietruită, iar părul 
lung al căutătorului tresărea pe neagra-i pelerină. Oamenii 
îl urmăreau curioşi. Nimic, absolut nimic nu prevestea 
sfârşitul lumii, însă, ar fi comentat Şorban, absolut nimic nu 
prevestea începutul. 

Nedumerit, bucuros, simțindu-se ridicol, vag speriat, 
dacă acest coctail de sentimente e posibil, şi e posibil 
credem, seniorul H. ieşi în verandă şi ridică ochii la cer. Ce 
spera să vadă? „Galaxia Halalaie unu”? Va trebui să am 
copii, pentru ca aceştia, în anul 2080 să poată vedea 
galaxia care o să le aparţină, gândi cu un început de 
descurajare şi îndoială. 


Ce vis cu miracole! gândi H. trezindu-se dar neîndrăznind 
să deschidă ochii în largul său pat din apartamentul 
personal de la „Foişorul de Aur”. Se afla singur sub 
plapomă. Deasupra, la etaj, locuiau fetele. Seniorul luase 
pe el o albă, moale şi lungă cămeşă de noapte, pe atunci 


nici măcar bărbaţii nu purtau (totdeauna) pijama. Am prin 
urmare şi o galaxie, ce-mi mai lipseşte, conversă cu sine, 
deşi nu despre galaxii visase. Întredeschise ochii, acum 
visul, reveriile, revelaţiile sale de noapte prinseră contururi. 
Alunecase printr-o suită de „întâmplări”, sau imagini 
convertite în întâmplări, dar cea mai mare parte din ele 
deja îi scăpau. Mult prea iute se şterg visele, mai ales cele 
frumoase! Dar uneori un coşmar te urmăreşte săptămâni. 
Dar uneori te reîntâlneşti în vis, cu o femeie ce ai iubit-o 
cândva şi te trezeşti reîndrăgostit de ea sau îndrăgostit de 
o necunoscută pe care n-ai văzut-o nicicând. Îi revezi tră- 
săturile, ochii dar din păcate halucinaţia asta caldă abia 
durează o clipă. Totuşi, datorită unei infiltrări persistente şi 
subtile ce continua încă, seniorul petrecuse noaptea singur, 
dar nu în singurătate! O prezenţă, dacă se poate califica 
astfel, îşi păstra savoarea şi relativa substanţă, şi Halalaie, 
după ce se concentră, crezu că înţelege de unde provine 
emanaţia aceea aproape imperceptibilă, fără a-şi explica 
însă şi de ce. 

Intre două draperii, într-o aureolă de culori, atârna o 
pictură. Seniorul habar n-avea când apăruse, cine anume i- 
o lăsase la una din locuinţele sale, nu încercase să afle cine 
e autorul şi nu prea înţelegea cam ce reprezintă tabloul 
acela niţel dement, o femeie, o lumină ascunsă într-un 
plop? Nu-i acordase până acum nici o atenţie, dar pictura, 
expusă cu mult rafinament, parcă jignită de prea mica 
atenţie ce i se acorda, se concretizase sau se întrupase în 
noaptea trecută şi coborâse să stea, să viseze, alături de H. 

„Nimic nu este... nimic nu poate fi perfect rotund!” Cine a 
spus-o? se întrebă năuc seniorul, în aparenţă fără nici o 
legătură cu pictura. 

După un timp, culorile îl obosiră. Ce e mult, e mult... 

„Nimic nu poate fi perfect...” Degeaba. Gândise peste 
măsură de intens. Gândise prea mult. Încercase să 
analizeze. La ce bun? lnundat de aceste izvoare 
întortocheate ale memoriei sale, el care de obicei se simţea 
dimineaţa limpede, proaspăt, plin de energie, se întoarse 
către tablou şi ceva anume din pictura aia, ceva rău, ridică 


în el o sete cumplită, inexplicabilă, sete de beţivan, ceea ce 
seniorul nu era, adică un beţivan. Poate că era singurul său 
„defect lipsă”. Se şi simţi obosit înainte de a pune pe limbă 
prima picătură de alcool. „E şi femeie, şi arbore, şi zbor, iar 
eu sunt deja beat!...” In halat, desculţ, ridicol, desculţ şi cu 
ţăcălie, cu ochi de somnambul, păr răvăşit, drogat până-n 
măduva oaselor cu speranţe, dorinţe, iluzii, himere, însetat 
ca o caravană imobilizată în deşert de un simoun, seniorul 
orândui pe masă un şir de sticle şi sorbi din fiecare, pe 
rând. Licori diferite... lar ochii nu i se dezlipeau de pe 
tabloul acela! 

O putere, o lumină întunecată îl hipnotiza! 

Totuşi, cele dintâi înghiţituri parcă îi limpeziră cugetul. 
Cum adică nimic nu poate fi perfect rotund? Pe urmă 
abandonă şi cercul şi sfera, intuind că de multă vreme, 
săptămâni sau luni, femeia din pictură îl iradiază toate 
nopţile petrecute la „Foişor”, singur sau nesigur, n-are 
importanţă, iar acum această influenţă atinsese o culme! 
începu să facă legături neaşteptate între acest tablou şi o 
femeie ce o văzuse pictând (altă femeie) şi ochii lynxului şi 
„curbura dublă” şi „Galaxia Halele” şi toate câte se pot afla 
prin calcule şi despre toate, toate, toate şi auzi dupăit de 
paşi deasupra, pe semne că fetele, profitând de orele 
liniştite ale dimineţii, se păruiau ca să se menţină în formă, 
şi timpul se scurgea repede şi frumos, frumos, fru... 

Se trezi spunând: Sunt Dumnezeu! 

Cineva confirmă sarcastic. 

— Da, eşti Dumnezeu, însă un Dumnezeu beat! 

— Dumnezeu nu se îmbată, ripostă seniorul şi încercă să 
se ridice dar trupul nu-l mai asculta. Constată că nu e în pat 
ci pe jos, pe parchet şi nimeni nu se sinchisise să-i vâre sub 
cap ceva moale, o pernă, un papuc sau măcar o pisică. 
Ceva sau cineva, mătăhălos, stătea în dreptul ferestrei larg 
deschise. Cu mari eforturi, simțind cum toate scârţâie în el 
şi gem, seniorul se ridică în coate. Tot trupul său era o 
băltoacă, un smârc puturos şi chinuit, unghiile crescuseră, 
negre, cineva devastase încăperea - chiar el o devastase - 
păturile, pernele, perniţele căzuseră în băltoacele cu 


băutură, peste sticlele sparte. Halalaie vâri un deget amar 
în gura şi mai amară, îşi pipăi limba umflată, tâmplele ce 
zvâcneau ca picioarele unui ied înjunghiat, şi dori să moară. 
Dar era Dumnezeu, or Dumnezeu e nemuritor. 

În fereastră Şorban se întoarse încetişor şi-l examină. 

— Idioţii, târfele, hoţii, golanii, înjură Dumnezeu-Halalaie, 
de ce n-a venit nimeni? M-au lăsat să zac în căcat. 

Şorban trăgea pe îndelete din luleaua lui străveche. 

— Căcatul în căcat zace, altfel, unde? De câtă vreme bei? 

— Cum de câtă? De azi dimineaţă. Cât e ceasul? 

Halalaie se uită la ceas, dar stătuse. 

— E nouă dimineaţa, spuse Şorban. 

— Nu se poate, eu la nouă am început să beau. Te 
pomeneşti că beau de ieri? 

— Te pomeneşti, rosti flegmatic Şorban ştergându-şi cu 
batista fruntea înaltă deasupra căreia şuviţele decolorate şi 
rare se iţeau ca nişte coarne. Ce zi a fost ieri? 

— Miercuri, făcu nesigur şi alarmat H. Şi starea 
mizerabilă în care se găsea îl predispuse la violenţă - dar n- 
avea putere - şi la jigniri. De ce nu-ţi îngrijeşti chelia aia, de 
ce nu mergi la un doctor? 

— Şi azi e miercuri, zise Şorban. Şi e tot ora nouă. 

— Reiese că m-am îmbătat într-un minut, două? 

— Nu chiar... 

— Atunci beau de o săptămână? Da? Nu mi s-a mai 
întâmplat! 

— Un elementar principiu al probabilităților arată că 
trebuia să ţi se întâmple şi asta. 

Halalaie izbuti să se ridice, călcă pe nişte cioburi tăindu- 
se, aruncă halatul pe care vomase şi merse împleticit la 
oglindă. Barba crescuse, obrazul se  scofâlcise, un 
păienjeniş de riduri se adăugase în jurul ochilor. Apucă, 
disperat, o sticlă rămasă întreagă şi trase cu nesaţ din ea. 
Şorban nu-l opri. 

— Ce mi s-a întâmplat? 

— Nu-ţi aminteşti nimic? 

— Ce ar trebui să-mi amintesc? se răsti seniorul simțind 
cum îi saltă inima sub impulsul noii doze de alcool. Ce tot 


trăncăneşti atâta şi pe ocolite? Unde-i ticălosul de Făt? 
Unde-s ceilalţi? De ce n-a venit nimeni să-mi aducă o 
cafea? De ce Aboui sau tu n-ai venit să-mi smulgi sticla din 
mână. 

— Am fost în fiecare zi, am luat totul, dar un prieten 
necunoscut îţi împrospăta raţia. Cred că amicul Carabonc. 

Seniorul dădu ochii cu pictura şi începu s-o înjure. Târfa 
ascunsă în pictura aia era de vină. 

Se întoarse la oglindă şi se tăie în alte cioburi. Înjură iar şi 
mai bău. Doi ochi de groază îl spionau din oglindă. 

— Ce s-a întâmplat? A trecut vreun cutremur peste noi? 

— Tocmai încercam să-ţi explic, dar dacă mai bei nu vei 
pricepe. Păi, Carabonc, care-ţi aducea pe furiş băutură, a 
fost aici şi ţi-a vorbit de faţă cu mine. Nu-ţi mai aminteşti? 

— N-am vorbit cu nimeni, nimic. 

— Fireşte. De câte ori am fost pe-aici, te căţărai pe 
pereţi. Matematicianul îşi puse cu un deget leneş ochelarii 
şi examină tabloul pe care-l mai văzuse de nenumărate ori. 

— Chiar nu ştii cine e autorul acestei pânze? 

— Nu! răcni Halalaie. De unde dracul să ştiu, tot ce ştiu 
că e târfa din pictură a coborât la mine în pat şi după aia m- 
am pus pe băute. Ce te uiţi atât de curios la mine. Eşti 
misterios ca începutul lumii, dar nu-ţi şade bine. 

— Când s-a petrecut coborârea doamnei din tablou? 

— Miercuri. 

— Care miercuri? 

— Miercurea trecută, dacă şi azi e miercuri! Seniorul mai 
luă o duşcă. Ce tot pui întrebări, unde vrei să ajungi? 

— Bea, băiete, bea, ce rost are să te opreşti? Ai tras de 
minune cu pistolul. Nu m-ai nimerit, ţi l-am confiscat, uite 
peretele zdrelit de trei gloanţe. Credeam că ai înnebunit şi 
bei fiindcă aflaseşi... 

— Ce să afluuu? zbieră Halalaie cu ochii numai vinişoare 
sângerii, gata să explodeze. 

— Tot încerc să-ţi spun... Ascultă... 

— Dă-i drumu odată! 

— Ascultă, în general auzi ceva? Auzi tropăitul fetelor, la 
etaj? 


— Nu. Unde-s fetele? 

— O auzi pe bătrâna doamnă Biro mutându-şi dormeza 
dintr-un loc în altul? Îl auzi pe Matei bătând cuie? Vin de jos 
sunete de copite, nechezat de cai sau măcar glasuri? 

Sângerând, cu deştele tăiate, Halalaie se repezi la 
fereastră, tăindu-se încă o dată. Dezolant de pustie, strada 
Fântâna Craiului se vedea de la înălţime, din curbură-n 
curbură, până izbea în deal. Pe ghizdul fântânii, lângă 
inscripţia istorică, se instalase o pisică albă şi părea 
mulţumită că-i linişte. Către fântână un câine şchiop îşi 
croia drum, punctând cu cele trei picioare ale sale câte 
două puncte şi o virgulă. În dreptul „Cuxei anonime 
Halalaie te Carabonc” nimeni, nici un om de afaceri, nici cel 
puţin un cerşetor şi nici un chefliu în dreptul berăriei 
„Coryndon”. Dacă vederea lui H. n-ar fi fost alterată de 
alcool, l-ar fi zărit totuşi, departe, la a doua curbură, pe 
Toma Milea călărind armăsarul său argintiu. 

Seniorul, buimac, ieşi din lumina ce-l orbea, îşi examină 
picioarele rănite care, într-o săptămână de post, se 
subţiaseră şi tremurau. Prin toţi porii din H. ţâşnea sudoare 
şi alcool. Căzu pe canapea. 

— Ce s-a întâmplat? izbuti să îngaime. Au dat turcii? N- 
am observat nici un turc... 

— Mai rău... 

— Războiul? Holera? 

— Mai rău, dar în acelaşi timp mai interesant. 

— Păi, vorbeşte! 

— De câtă vreme încerc să-ţi explic! Uite ce s-a 
întâmplat... Hm! Dar tu n-ai de unde să ştii ceea ce toată 
lumea ştie. Toată lumea e sus pe vale. 

— Ce vale, mă omule, nu mă înnebuni! 

— Pe valea Cerdavei, nu pricepi? 

— Nu pricep! Ce caută lumea acolo? Acolo e terenul meu. 
aurifer, acolo-mi construiesc şteampurile, morile! strigă 
seniorul cu glas de nerecunoscut. Cine le-a dat voie să 
încalce teritoriul meu? 

Scormoni să mai găsească o sticlă. 

— Ei, drace, făcu Şorban, tot mai plictisit, eu explic iar tu 


te prefaci a nu pricepe! Miercurea trecută, după ce dânsa a 
coborât la tine - gest către pictură, iar tu ai început să bei, 
cineva a adus vestea că apa a pornit în sus... 

— Ce înseamnă „a pornit în sus”? urlă H. 

Totuşi aceste cuvinte ridicară din amintirile sale netrăite 
un anumit ecou... Şorban simţi şi el ceva. Zise: 

— Am cercetat. Se pare că în ultimele sute de ani 
fenomenul s-a produs de mai multe ori, râul Cerdava a 
pornit în sus, împotriva legilor firii, ale principiilor gravităţii, 
fizicii... 

— Dă-le-n mă-sa! De gravitaţie-mi pasă mie? Dă-mi cu 
ceva în cap să fiu sigur că exist. Nu te cred. Nu cred în 
nimic. Sunt în continuare doar criţă de beat. 

— Beat eşti, însă ceea ce spun, e purul adevăr. 

— Adevăr! Pur! Ce lighioană e asta? Şi dacă apa a pornit 
în sus, înseamnă că acum izvorăşte din mare. Bun. 
Inversăm poziţia şteampurilor. 

— De ce nu mă laşi să termin? Nu numai că a pornit în 
sus, dar în cele din urmă a şi dispărut! După ce ştirea s-a 
răspândit, oraşul a început să se golească, oamenii, curioşi, 
voiau să vadă, au rămas prin case numai orbii, nici ăia toţi, 
şi ăi bolnavi pe moarte. Chiar şi beţivanii S-au ridicat, toţi, 
cu excepţia ta. 

— Să n-o mai lungim, unde mi-s hainele? Să ajungem 
acolo, să văd şi eu până ce apa nu se răzgândeşte... Şorban 
îl privi cu tristeţe. Nu mă interesează, trăncănea înverşunat 
Halalaie, clătinându-se, încurcând crăcii nădragilor, nu-mi 
pasă, e treaba inginerului Sacoste să găsească apa, 
şteampurile mele, morile mele, vor merge, e treaba lui 
Sacoste, haide! 

— Sacoste n-are nici o putere în acest caz, spuse cu 
tristeţe Şorban. 

— Să pornim! De ce n-are putere, de ce e inginer? 

— Stai mai departe de mine că puţi. Acesta e un 
fenomen care ne scapă. Nu-l putem stăpâni. Cerdava a 
dispărut, ca şi-n alte ocazii. 

— Cine i-a dat voie să dispară? Cerdava mea?! 

— Nu e ata, nu eşti senior feudal. 


— Sunt totuşi senior, sunt încă seniori îl parafrază, fără 
să ştie H. pe ţarul Boris Godunov. ŞI-I zgâlţâi pe Şorban de 
guler. Nu e aşa că glumeşti? Matematicianul îl expedie pe 
senior înapoi la canapea şi se duse la fereastră. 

— Ţine-te departe de mine! Nu glumesc. Pe albie au mai 
rămas doar şiruri de băltoace pe care soarele le încălzeşte 
de încep să fumege. Multe s-au şi uscat. Peştii ce şi-au găsit 
acolo o temporară salvare sunt scoşi aproape gata fierţi de 
către femeile cu fustele sufulcate până la buric fără de 
ruşine... Şorban miji ochii şi alungă imaginea lubrică din 
conştiinţa sa puritană. 

— Şi mai departe? 

— Mai departe, ce? Grămezi de lipani, păstrăvi, lostriţe, 
au fost scoase din albia secată, focuri straşnice împânzesc 
valea, bărbaţii, trăgând la rachiu, au şi pus peştele la 
afumat. Mai rezistă într-o ultimă băltoacă ce nici nu-l mai 
cuprinde, un somon uriaş de vreo sută de kile (ce să caute 
un somon pe un râu de munte?) şi nu reuşesc să-i vină de 
hac, i-a rănit pe unii cu coada, a muşcat pe alţii, se spune, 
cunoşti şi tu povestea că e „răpitorul de copii” peştele care 
a înghiţit câţiva prunci de prin sate. Acuma se bat cu el, îl 
împung, alţii se distrează. Nu chiar toţi se distrează, 
inginerul tău, Sacoste e fiert, degeaba-l îmbie alţii la ospăț 
şi horincă, nici angajaţii Cuxei nu se distrează, nici asociatul 
tău Carabonc. Asta a luat o cange şi a încercat să împungă 
peştele uriaş, dar acela a făcut o mişcare de era să intre 
celălalt capăt al căngii în burta lui Carabonc, atunci chiorul 
a încărcat flinta şi a tras în peşte, dar acela are solzii groşi, 
nu simte, aşa că prietenul Carabonc trage acum în sus la 
zei. În zei... Minerii au încărcat treascurile şi bubuie din ele, 
ai zice că e sfârşitul lumii, e chiar frumos... 

— Ai fost tu acolo să constaţi? 

— Eu să mă deplasez atâta? Mi-a spus căutătorul... 

— Toma Milea, căutătorul? Dar el ce făcea acolo? 

— El se plimbă, e când aici când în altă parte... Pentru 
tine e un dezastru, lulian! Ce ai de gând să faci? 

— Ai vorbit muuuult! mirii seniorul, trezindu-se iar din 
beţie. Bătu cu pumnul în masă, tăindu-se de alte cioburi. 


Voi aduce apa înapoi, zise. O voi sili să se supună. O să vină 
înapoi, o să mă asculte! La nevoie o voi plăti ca să vină 
înapoi! 

Şorban clătină din cap. 

— Nu ştiu, băiete. Câtă vreme tu te căţărai pe pereţi iar 
oraşul se golise, am cercetat toate hârţoagele demne de 
crezare. De două ori Cerdava a lipsit câte o singură zi, în 
trei cazuri s-a mulţumit să curgă în sus, o dată s-a făcut 
invizibilă pentru un scurt interval de treizeci de ani şi o 
dată, cică, n-a mai apărut timp de un veac. Dacă şi acum e 
la fel? 

— Să lipsească o sută de ani? Cerdava mea? Îi arăt eu! 

Şorban reaprinse luleaua şi trimise fumul deasupra uliţei 
pustii. Rămas cu spatele către senior, începu să predice ca 
din amvon, sfătuindu-l pe H. să-şi adune minţile. Făcu şi 
nişte speculaţii, prea subtile, pe tema că nimic nu e încă 
pierdut. Altă dată de asemenea vorbe i-ar fi crăpat obrazul 
de ruşine. În viaţa lui nu vorbise atât, dar de câteva zile 
singurătatea îl strivea - şi atunci, ne întrebăm, cum avea să 
reziste singur, numai cu calculele, într-o hrubă? 

Cu gătlejul uscat şi asprit de pălăvrăgeală şi căldură, 
Şorban constată că seniorul nu mai dădea nici-o replică. Il 
examină. Seniorul adormise într-o poziţie chinuită, parcă 
tras pe roată, cu gura căscată, însă era, neîndoios, în viaţă. 
Pe matematician îl cuprinse un val de milă, alături de 
scârbă şi mânie. Aruncă un pled peste trupul ca descompus 
al seniorului, destupă o sticlă şi se întări cu o doză bună de 
afinată foarte tare. Ce era de făcut? El nu se simţea în stare 
să-l îngrijească pe Halalaie. Luă o hotărâre dubioasă, urcă 
scara ce ducea la fete cu puţina speranţă că va mai găsi 
acolo pe cineva, iar dacă e cineva, să fie cât de cât o fiinţă 
raţională... 

Găsi. O fată drăguță, aprecie matematicianul, chiar 
foarte arătoasă, tinerică, o veritabilă „dulciţă” care citea 
(citea!), stând cu bărbia-n pumni, coatele rezemate pe 
masă. 

Cum Şorban se apropie molatec, neauzit, femeiuşcă 
tresări, se sperie, dar îl recunoscu imediat. 


— la te uită, domnul Şorban! N-aţi mai fost de multă 
vreme pe aici! 

Şorban îşi scormoni memoria, să fi fost oare posibil ca 
într-un moment „critic” (matematicianul se îmbăta extrem 
de rar), să-l fi târât Halalaie sus la etajul cu fete? Azvârli cât 
colo această ipoteză. 

— N-am fost niciodată aici, duduie. Acest loc nu intră în 
traiectoria mea, în calculele mele, spuse pe un tot cam 
prea aspru, fata fiind amabilă şi plăcută vederii. 

— Dar, în sfârşit, acum sunteţi aici, spuse ea cu glas 
melodios şi cultivat, cu ce vă pot fi de folos? 

— Cum te numeşti, domnişoară? 

— Să zicem Margareta. Ca-n Faust. Şi? 

— Şi ce citeai acolo? 

— Un roman. Şi? 

— Sub noi, Şorban se aplecă inutil şi stânjenit ciocănind 
în parchet, zace beat, poate pe moarte, în cumplită mizerie, 
domnul Halalaie. Uite bani, te rog găseşte pe cineva care să 
facă ordine şi să spele, nu îndrăznesc să te rog chiar pe 
dumneata, iar eu voi căuta un medic, deşi mă tem că nu 
voi găsi nici unul. Cum de n-ai plecat, domnişoară 
Margareta, să vezi apa? 

— Cum s-o văd, când nu mai este? şi Margareta închise 
cartea învelită în hârtie albastră ca manualele şcolare aşa 
că matematicianul nu-şi satisfăcu uşoara curiozitate de a 
afla ce citeşte micuța. 

— Mulţumesc, am să iau banii, zise fata, iar de senior, 
cred că mă voi îngriji chiar eu. Sunt foarte obişnuită cu 
porcii de bărbaţi, încheie, pronunţând totul cu suavitate. 


NOUĂ 


Ca să te trezeşti dintr-o beţie de o săptămână, ai nevoie 
de altă săptămână. Seniorul zăcea în fotoliu în biroul pustiu, 


privind cu ochi pustii, în pustiu. 

Nici un om de afaceri nu se-nghesuia către „Cuxa 
anonimă”, decedată înainte de a se naşte. Carabonc, iarăşi 
chinuit de mari dureri în capul său strâmb, rătăcea prin 
munţi cu flinta lui, să caute râul pierdut. Dacă-l găsea, 
intenţiona să-l împuşte? Şorban rămăsese pururi în oraş, şi 
scotocea prin alte tomuri vechi. Sus pe vale soarele 
mistuise ultimele resturi de apă, somonul cel uriaş fusese în 
sfârşit ucis şi împărţit la care ocazie se iscă o bătaie. 

Oamenii coborâseră, mahmuri, bărboşi, învineţiţi, cărând 
în spinare sacii cu peşte uscat, afumat, sau numai intrat în 
stricare, atât erau de osteniţi că nu mai înțelegeau. O 
miasmă urâtă pătrunse în oraş şi dură câteva zile până ce 
femeile aruncară ce putrezise, iar bărbaţii, ca ieşiţi din 
pâcle sau peşteri, se mai spălară, se mai aranjară. Cu mare- 
spor se  repuseră bodegile în funcţiune, ultimele 
evenimente trebuiau puricate, cercetate... 

Părăsit de toţi aşa cum se considera acum, seniorul 
scrâşnea din dinţi, chinuindu-se să nu meargă la dulap 
pentru a scotoci printre sticle. O sclipire îl orbi pe H.: nu-l 
părăsiseră chiar toţi, peste drum, la Fântâna Craiului, un 
băiat răsucea domol oglinda potrivind raza aşa fel ca să 
intre în ochii lui H. În loc să-şi iasă din fire, seniorul, slăbit, 
ca vai de el, închise ochii aplecându-şi fruntea, cuprins de 
mare milă şi silă faţă de nemernica-i fiinţă. Rămase cu faţa 
sprijinită de birou ca un condamnat cu capul pe butuc, 
aşteptând dezlegarea călăului, securea. Fără discuţie 
golanul acela mic se juca învârtind raza de soare ca să-şi 
bată joc, dar cine nu-şi bătea joc de seniorul H.? Catastrofa 
cosmică a râului dispărut era de fapt catastrofa lui, pe 
Carabonc şi pe oamenii ce urmau să lucreze, uita să-i pună 
la socoteală... 

Raza de lumină dispăru, Halalaie simţi cu creștetul că 
oglinda-l părăsise, de ce? de ce? Oricum, fusese şi aia o 
societate! Deschise ochii şi-l văzu pe băiat şezând pe 
pervaz. Era un derbedeu blond, murdar, desculţ, evident 
obraznic şi numai pus pe rele. Dincolo de fereastră, vara 
fierbinte, clocind între bălăriile mari peste care seara 


cădeau fluturii morţi, vara triumfa. Halalaie se luptă cu o 
nălucă, se luptă cu amintirea unor triumfuri ce căzuseră, se 
luptă cu blestematele culori din pictura de la „Foişor”... se 
luptă cu sine, merse în întâmpinarea micului derbedeu ce-l 
sfida din fereastră. Nu-l sfida. Era inocent, nu-i trebuia 
nimic, numai o dâră. de curiozitate îi traversa faţa 
nespălată. 

— De ce nu mergeţi la vrăjitoare, senior? 

Vorbise cu acel ton familiar al oamenilor foarte civilizaţi 
sau al sălbaticilor - mare diferenţă nu ar fi! 

— Şi de ce să merg la vrăjitoare? 

— Cum de ce? Ca să-ţi aducă apa înapoi. 

— Straşnică idee! Seniorul se ridică, ochii parcă i se mai 
limpeziră. Vrei bomboane? 

— Vreau! 

Tâmpită întrebare, - de unde bomboane la cuxă? 

— S-au terminat bomboanele. lţi dau bani să-ţi cumperi. 

— Bani? Nu. Dă-mi aia! 

Băiatul ridicase un deget către statueta minusculă, 
mediocră dar albă, ce înfăţişa un ogar. 

Şubrezit la încheieturi, seniorul luă obiectul, ignorat de el 
până atunci, îl aduse la fereastră. 

— Îţi plac câinii? 

— Nu-i pot înghiţi! (Exprimare intelectuală.) Nici câinii nu 
mă înghit pe mine, dar îi păcălesc, atunci când nu-i 
otrăvesc. Ogarul ăsta, scula asta albă de porțelan, îl vând, 
oricine ştie că e de-aici, iar oamenii se-nghesuie să 
cumpere obiectele ce au aparţinut oamenilor cu ghinion. 

— Eu sunt un om cu ghinion? 

— Un campion, senior. Al ghinionului! 

— Citeşti cărţi? 

— Nu cetesc cărţi. Dar trag cu urechea cinci aud alţi 
oameni deştepţi vorbind. 

— Şi care vrăjitoare mă poate scoate din impas? Ştii ce 
este un impas? 

— Un fel de năcaz, domnule. Sunt multe ce au puteri. 
Vrei să-ţi aduc a listă? 

— Mai târziu, altă dată, băiete. Du-te cu Dumnezeu 


acum! Seniorul voia să rămână singur pentru cazul că ar 
leşina. 


Impozanta femeie purta de data asta într-adevăr cizmele 
ei lungi şi pantalonii de călărie din vis. Halalaie, lichefiat o 
privi cu ochi lipsiţi de expresie. Parcă plutea într-un lichid. 
Un lichid în alt lichid. Şi dacă se amestecă? 

— Cât de palid sunteţi, comentă doamna Flandra K. Şi 
mai palid decât în zilele când v-am găsit în stare de 
ebrietate, căzut pe jos... 

Halalaie plesni din măsele. Cu încetul reieşea că toată 
lumea îl văzuse în starea aceea umilitoare. Umplu cu 
băutură două pahare, trecuse de amiază, căldura chinuia 
până şi muştele, să n-o luaţi de la capăt îl sfătui pe ton 
protector, detectiva. Necazurile ne sunt adresate numai 
pentru a avea Ce să înfruntăm şi să învingem. De altfel 
„Agenţia Lăzău” vă stă la dispoziţie. Cum? Noi să nu putem 
găsi un râu pierdut, un amărât de râu care, oricum, trebuie 
să fie undeva pe-aici, prin apropiere, când am fost în stare 
să vă livrăm o galaxie ce pluteşte la distanţe necruțătoare? 

Aceasta-i existenţa mea a doua sau a treia, sau a câtea, 
gândi seniorul. Oare ce este adevărat? De la curbura dublă 
a peretelui a pornit întorsătura vieţii mele, îşi aminti el vag, 
obosit, stăpânindu-şi cu greu bâţâitul degetelor. 

— Apropó, zise Flandra şi seniorul H. recunoscu în ochii ei 
ochii /inxului („fantoma lui are să te urmărească!”), sunteţi 
mulţumit de galaxia dumneavoastră? Cum se comportă? 

— Mulţumitor, îngână lulian Voicu Halalaie. Işi continuă 
calea ei enigmatică şi invizibilă. 

— Perfect! Este exact ceea ce v-aţi şi dorit! Oare în 
privirea Flandrei trecu un licăr de şiretenie? Datoria mea e 
să te scot la aer, senior, aici e totul îmbâcsit, afară, la 
lumină, se poate discuta constructiv. 

Seniorul se ridică în picioare exact în aceeaşi secundă cu 
Flandra, păreau să fie cam de aceeaşi înălţime, nu reuşea 
s-o domine fizic şi nici măcar intelectual, ceea ce ar fi dorit 
la nebunie. De-aia îşi şi zise, slăbit şi amărât cum era, că 
trebuie să se simtă diabolic şi sublim. Inainte de a se simţi 


cu totul sublim fu nevoit să cadă pe scaun, nu-l susțineau 
resorturile. Flandra K. Îl examină rece şi mândră, conştientă 
de puterea ei. Dar în ce consta puterea? 

— Am visat că voi muri curând, zise indiferentă, şi 
zâmbetul ei de dispreţ şi nepăsare ar fi putut strămuta din 
loc o catedrală gotică. La cât se cifrează până acum 
pierderile? 

— Care pierderi, Domina? 

— Să le zicem, investiţii. 

— De unde să ştiu? 

— Bănuiam că-mi vei răspunde aşa. Nimeni nu ştie. E un 
mod curios (însă eu îmi exprim admiraţia) de a porni o 
afacere la scară mare. Va trebui să te ajut, cât mă pricep. 
Iti propun să cercetăm la faţa locului. In felul acesta vei lua 
aer şi vei face un contact direct cu o anumită realitate. Ai 
văzut râul dispărut? 

— Cum să-l văd?! Nu mai există! 

— Poţi să-l vezi. lată-l! Trece printre noi. 

Halalaie, sătul de speculaţiuni verbale, scoase de undeva 
un registru gros şi foarte vechi, umplut pe jumătate cu 
scrisul abreviat, mărunt de om gospodar şi nerisipitor al 
tatălui său despre a cărui moarte se va mai vorbi probabil. 
Toate socotelile legate de administrarea averii se aflau 
acolo şi nu o singură deltă lulian Voicu încercase, după 
sfârşitul părintelui său să pătrundă tâlcul acestor cam mes- 
chine adnotări ce specificau cheltuielile din fiecare zi, 
starea permanentă a, finanţelor, până la ultimul mărunţiş. 
Seniorul H. adusese simbolic la „Cuxa anonimă” acel 
registru, decis să-l imite până la pedanterie pe tatăl său, 
dar firea lui nestatornică, gândurile ce lunecau mereu unde 
nu trebuie, îl împiedicaseră s-o facă. Nu aşternuse până 
atunci un singur cuvânt măcar cu privire la instalaţiile nou 
ridicate pe Cerdava, iar acum un singur cuvânt ar fi 
exprimat situaţia: CRAH. 

Deschise registrul la ultima filă pe care se orânduiau 
nişte coloane, cerneala se decolorase de timp dacă nu 
cumva bătrânul Halalaie (nu fusese chiar atât de bătrân!) o 
fi turnat apă în cerneala pentru „toc rezervor”, ca s-o 


înmulțească, cum toarnă cârciumarii avari apă-n vin..., iar 
sub ultimele cifre stătea scris mărunt: „Neapărat să trec pe 
la T. pentru a face verificarea următoa...” şi urma spaţiul 
gol fiindcă la ultima silabă se produsese ACCIDENTUL. 

Halalaie (tânărul) începu o nouă pagină a vechiului 
registru: 


ŞANSE de a ieşi cu bine şi cu faţa curată 
din această situaţie 


Şansa numărul unu: nici o şansă 

Şansa numărul doi: vrăjitoarele 

Şansa numărul patru: Agenţia Lăzău 

Şansa numărul cinci: să regăsesc Cerdava. 

— Dar şansa numărul trei? întrebă Flandra care citea cu 
uşurinţă literele invers. Ai sărit peste şansa numărul trei, 
lulian! 

— Ce legătură poate fi, Domina, între linxul ce l-am 
doborât la începutul acestei veri, pictura ce se află în 
dormitorul meu de la „Foişorul de aur”, autorul picturii, nu-l 
cunosc, curbura dublă a peretelui, „Galaxia Halalaie”, ochii 
dumitale şi... 

— Mai opreşte-te, dădu din mână femeia, ştiu cum ai 
doborât animalul acela, s-a discutat atâta, că lynxul ar fi 
putut să se reîncarneze din vorbe, de nu cumva a şi făcut- 
o! Află, domnule, eu am vânat fiare cu mult mai 
primejdioase şi vânătoarea continuă... (În tinereţe? În 
copilărie, vrei să spui, o corectă în gând Halalaie, fiindcă 
Flandra, arăta exagerat de tânără...) Tabloul de la „Foişor” 
e. desigur pânza aceea abstractă, nu ştiu cine e pictorița 
(da, o femeie l-a pictat), însă pot afla cât ai bate din palme. 
Curbura dublă a peretelui nu mai există, şandramaua 
căutătorului s-a dărâmat. Ochii mei sunt ai mei, nu văd nici 
o legătură cu ochii râsului, dar acum, eşti în stare să 
înşeuezi doi cai, mergem pe vale să vedem, dacă e nevoie, 
te ajut eu, nu chema pe nimeni. 

— Nu mă pot ţine în şa. 

— Ai să poţi. Trebuie. Pe drum mâncăm ceva. 


— Nu-mi trebuie mâncare, voi trimite după trăsură. 

— La naiba trăsura, nu observi, domnule, că m-am 
îmbrăcat pentru călărie? 

Seniorului i se făcuse greață, transpira iar, energia 
doamnei Flandra venise ca o lovitură în pântec, dori iarăşi 
să moară şi să nu mai ştie, dar în grajd mirosul de fum, 
aroma de bălegar şi privirile prietenoase ale cailor, îl mai 
calmară, lasă-ne-n pace! îi porunci unui moţogan scund ce 
rânea pe-acolo, ieşi! Seniorul alese două şei, doamna K. îi 
smulse una din mână, o puse cu siguranţă pe calul ales, 
apoi ieşiră călări în soare, femeia se ţinea pe cal ca turnată, 
seniorul cu ceva jalnic şi nesigur în atitudine (el, un atât de 
bun călăreţ!), o urma orbit de lumină, străpuns de ochii 
oamenilor curioşi. La dracu, gemu Halalaie, dă-mi doamne 
aerul meu degajat şi sigur dintotdeauna! La urma urmelor, 
posed o galaxie şi, numai ca să le fac în ciuda tuturor, am 
să mai cumpăr una, două galaxii ale mele s-ar echilibra 
frumos în marele infinit... poate s-ar realiza astfel şi ideea 
curburii duble, de ce nu? Totul e posibil! 

Ochii lui trecură de la eleganta curbură a şoldurilor 
Flandrei Klinkenhagen, la cer. Ce nu este posibil? Încercă, 
de la înălţimea şeii, încercă să sfideze oraşul. Clar, nu-i 
reuşi. In mijlocul străzii, prăfuit, neras şi el, pe undeva 
jalnic, aştepta matematicianul Şorban. 

Palmele sale mari opriră călăreţii. Flandra îl ocoli şi 
ajunse în spatele lui. Printre buzele cărnoase ce alcătuiau o 
dublă curbură, scânteiau dinţii albi. De ce râdea? În orice 
caz, Şorban nu-i acordă nici o atenţie. 

— Te-ai trezit din beţii, hai? se adresă lui H. Bine îţi 
merge. Îţi merge bine, vreau să zic, iar mie, rău de tot. 

— Ce-ai păţit? 

— Nimic. S-a prăbuşit un munte peste mine! 

În strada fierbinte, ca măturată de flăcări, câţiva se 
opriseră şi, de mare curiozitate să audă ce se vorbeşte, li se 
lungiseră urechile. Alţii staţionau întâmplător, izbutind să-şi 
stăpânească dilatarea urechilor - chestie de voinţă - iar 
printre aceştia, Halalaie recunoscu, fără a privi, doar cu 
coada ochiului, pe advocatul Pepe a cărui faţă albă, de 


înecat, sfida vipia soarelui, o recunoscu pe Florica, nevasta 
lui Gurguzan, îl deosebi în mulţime pe Miki Lotu, iar printre 
cei ce trăgeau cu urechea, făr-a încerca să pară discreţi, 
ascultau cu sinceritate prin urmare, îl numără pe polițistul 
Beniamin Cornea şi pe micul derbedeu, prietenul 
vrăjitoarelor. În chip miraculos, Halalaie se simţea din ce în 
ce mai bine, oare fiindcă se găsea iarăşi în centrul atenţiei? 
Se aflau în preajmă şi peste tot ţigănci aproape goale din 
pricina zădufului, cele mai tinere cu ţâţele scoase la aer şi 
ar fi fost greu de precizat şi nici nu ar fi fost necesar, dacă 
ascultă sau se mulţumesc să privească, sau dacă ascultă 
fără a înţelege şi fără a privi. 

Halalaie închise ochii şi scrise din mişcarea pupilelor în 
interiorul minţii sale (aşa cum învățase dintr-o carte cu 
privire la yoghini - carte pe care, curios lucru, nu-şi amintea 
s-o fi citit, posibil o citise altul în locul său), scrise deci în 
interiorul craniului următoarele cuvinte la capitolul ŞANSE: 
„Şansa numărul trei (peste care sărise): De apelat la 
Şorban. Prin calcule.” 

Faţa buhăită şi nesănătoasă a matematicianului se 
apropiase. 

— la spune-mi, îl luă la rost Halalaie, simțindu-se tot mai 
voinic, cine a tras în zilele astea o beţie soră cu moartea, tu 
sau eu? Arăţi ca o stafie! Poţi sau nu să readuci Cerdava în 
matca ei, prin calcule? 

— Pot încerca... şanse puţine... de când tu bei eu mă 
tâmpesc din oră în oră, nu mai departe ieri a trebuit să caut 
prin cărţi primele treizeci de numere ale lui Pi. 

— Ce nevoie aveai de PP? 

— De Pi e totdeauna nevoie, interveni Flandra şi ochii ei 
de lynx sclipiră şăgalnic. Pentru motivul că e un număr 
irațional. 

— E adevărat? întrebă seniorul pe Şorban. 

— Da. Raza cercului se încăpăţânează să nu intre exact 
în diametru. 

— Pi, rosti Flandra, este egal cu 3,1459265358979- 
3249462643383279 şi aşa mai departe, la infinit. E 
adevărat, Şorban? 


— Tot ce e posibil... Nu ţi-am spus că m-am tâmpit? Cine 
e doamna atotştiutoare? 

— Te-am prezentat doamnei, făcu rece, seniorul, închise 
ochii şi trase o linie groasă în mintea sa peste ŞANSA 
numărul trei. 

— E o stare normală, domnule Şorban, pronunţă din 
vârful buzelor doamna K. Sunteţi vechi prieten cu seniorul, 
n-are rost să vă alarmaţi - în cazul de faţă e vorba numai 
de transfuzie de inteligenţă, şi de memorie, de-acum 
înainte pe măsură ce te vei ramoli (vei ajunge să uiţi totul şi 
va trebui s-o iei de la capăt), un altul va deveni tot mai 
sclipitor. E o experienţă elementară, cam ceea ce a făcut 
Mephisto cu Faust... însă cazul acela e mult mai complex! 

— Ce motive ai să crezi că, pe măsură ce Şorban se va 
prosti, eu voi deveni mai deştept? întrebă ceva mai târziu 
Halalaie? 

— Nici un motiv, dar încercam să-l descurajez niţel, nu-i 
strică... 

— Uneori intenţiile tale, ca şi sentinţele, sunt ciudat de 
lipsite de substanţă, ştii, Flandra? şi înţepând calul cu 
pintenii o luă înainte. leşiră pe nesimţite din oraş, fără a se 
mai opri să dejuneze cum fusese vorba, trecură de 
cârciuma lui Carabonc, de zidurile prăbuşite ale casei 
căutătorului, în faţă, printre sălcii stăruia o şuviţă de fum 
încercând zadarnic să atingă un rest de lună aproape 
dizolvată pe cer. 

— Ceva mai sus de lună e „Galaxia Halalaie unu”, spuse 
acum pe un ton blajin doamna Flandra. 

— Da! Şi-mi foloseşte grozav! Seniorul îşi cravaşă iar 
fugarul şi întoarse înapoi spre cârciuma lui Carabonc. 
Flandra îl ajunse. 

— De ce calea ferată nu vine până în oraşul vostru? 

— Pepe lonescu ar putea să-ţi explice, deşi versiunea lui 
e cam imbecilă, răspunse aspru seniorul. O privi pe femeie: 
De ce ai ochi de lynx? Pepe lonescu, urmă încruntat 
seniorul, pretinde că cetăţenii din oraş - parcă ar ţine cont 
cineva de părerea lor! - n-au vrut gară şi cale ferată, ca să 
nu năvălească străinii, când era plin de aur. Ca şi cum 


numai cu trenul poţi ajunge undeva! 

— Totuşi străinii n-au prea venit, oraşul a rămas „închis”. 

— Poate din cauză că s-a cam terminat aurul. 

Halalaie o luă iar înainte. Dădu ocol stejarilor foarte 
bătrâni între care ruinele casei lui Toma Milea arătau trist. 
Nu chiar atât de trist, câteva plante, iubitoare ale 
dărâmăturilor, ale secetei ca şi ale ploii, apucaseră să 
germineze printre crăpături, fire suave dar încăpăţânate, 
năzuind către viaţă şi soare. 

Seniorul ieşi din ograda căutătorului şi descălecă în faţa 
cârciumei lui Carabonc. Dintr-o lovitură de picior dădu în 
lături uşa. 

— Suntem asociaţi, ce e al lui e şi al meu, comentă 
pentru sine, mai mult ca o scuză, seniorul. 

— Dar ce-i al tău, nu e şi al lui! 

— Se înțelege. Ai dinții tari? Ai, desigur... Uite nişte 
pesmeţi de pe vremea lui Tata Noe. Să-i muiem în rachiu de 
brad şi să ne închipuim că am fost invitaţi la masă de 
prinţul consort al Reginei Umbrelor... Să nu te deranjeze 
petele de acolo, Carabonc nu s-a ostenit să şteargă bine 
sângele. Acolo a murit nenorocitul acela care descoperise 
filonul de aur ce m-a ruinat. Flandra, de fapt, cine eşti? 

— Femeia destinului, spuse ea, atât de încet încât nu se 
ştie dacă seniorul o auzi. Halalaie mesteca energic 
pesmeţii, îşi revenise total, oare se produsese transfuzia de 
energie a lui Şorban către senior? 

Tavanul foarte scund al cârciumei se curba periculos la 
mijloc, jupân Carabonc învățase să umble aplecat în acea 
zonă. 

Căldura zilei şi fumurile unor incendii trecute şi viitoare, 
năpădiră în cârciumă, îndemnându-i să urce Scările 
scârţâitoare către odaia de sus. Şi acolo se uscaseră pete 
mari de sânge - ale cui? - iar peste ele crescuseră firişoare 
albe străvezii, viaţa înfloreşte din moarte, iar în mijloc. o 
şopârlă - dracu ştie ce căuta acolo! - rămase înlemnită. 
Halalaie păşi pe vârful cizmelor sale moi şi turnă o şuviţă de 
rachiu de brad peste capul şopârlei. Vietatea o luă din loc, 
lăsându-şi amintire coada. Cu zvâcnituri, acest rest de 


şopârlă porni să se frământe şi aşa avea s-o facă până la 
apusul soarelui, de o fi adevărată învăţătura Marelui Şarpe 
cu privire la şerpii mai mărunți. 

— Tâmpita! se indignă seniorul. Trebuia să-şi lase capul, 
eu peste cap i-am turnat rachiul. Şi adăugă mai pornit: 
Tâmpitul! 

— Cine? 

— Beniamin Cornea. Jumătatea aia de om face pe 
deşteptul, avea aici dovezi ca să bage la pârnaie o sută de 
carabonci, dar impresia mea e că el nu era pornit nici 
împotriva unui singur Carabonc. Cine ştie ce urmăreşte! 

Flandra îl observa, tăcută. Părul ei de aur adusese puţină 
lumină în sumbra încăpere. 

— Am impresia, vorbi H., că am intrat într-o capcană fără 
ieşire. Vorbea pe un ton aspru, fără să dea impresia că se 
jeluie. 

— Casa asta e foarte tristă, spuse Flandra. Aici se adună 
florile decedate. Dacă s-au comis aici omoruri, nu are mare 
importanţă, se zice că orice acoperiş a adăpostit fărădelegi, 
şi chiar crime, chiar de ar fi fost numai crima de a trăi. 

— Cum poţi vorbi aşa, ca din cărţi? Majoritatea caselor 
sunt triste, cei mai mulţi oameni sunt amărâţi şi nu ştiu 
pentru ce trăiesc. De fapt trăiesc din iluzii, iar când sunt 
prea reduşi mintal, nici iluzii nu-şi pot face. Nu mai avem ce 
căuta aici, să plecăm! 

— Am căutat ceva? 

— Da! Eu pe Carabonc. Dar a dispărut. Cine ştie ce pune 
la cale! Seniorul vărsă două sticle de alcool pe jos, aprinse 
bricheta. Ce spui? Rămânem aici? Fie bojdeuca lui 
Carabonc rugul nostru, în veci, amin! 

— Aprinde! Ce mai aştepţi? 

Dar seniorul stinse bricheta, conştient că suferise o 
înfrângere. leşiră, se îndreptară către cai, o şopârlă printre 
picioarele lor, desigur alta fiindcă avea coadă. 

Reluară drumul, trecură pe lângă focul stins împrejurul 
căruia trei târgoveţi sforăiau amarnic. Curând începu 
urcuşul prin umbră, soarele îşi pierduse puterea şi seniorul, 
cu bărbia în piept, tăcea. 


ZECE 


Pe neaşteptate copitele cailor izbiră sec, în stâncă. 
intraseră pe albia secată a Cerdavei. Anotimpul fierbinte 
uscase totul, pe valea fără început, fără sfârşit unde apele 
aduseseră alinare şi viată. Albia secată lucea sinistru ca un 
os lung, frânt în nenumărate locuri. Printre bolovanii albi, 
craniile singuratice, oase de peşte şi alte oseminte ale 
animalelor ce se înecaseră aici - toate acestea amăgeau 
şoimii ce picau vertical, redresându-se în ultima clipă. 
Broaştele, mai norocoase, mai adaptate decât peştii, 
găsiseră adăpost prin pădure, în găurile umede de sub 
rădăcini. Câte una mai îndrăzneață sălta peste piatra caldă, 
pentru a face iute cale înapoi. 

— A ce miroase? întrebă Flandra. 

— A broască, a peşte putred, dar, mai curând a şobolan. 
Şobolanii vin totdeauna în locurile unde pică nenorocirea. 
Cândva, într-o pivniţă de-a mea o mulţime de şobolani au 
venit, mulţi s-au înecat în vin. Zilele următoare a murit 
tata... 

Mai merseră un pic. 

— Uite, am ajuns în terenul meu, spuse H. lată, mai mult 
de douăzeci şi cinci de roţi cu patru piuă a câte trei săgeți, 
uite morile mele, am făcut şi drum pân-aici ca să vină 
oamenii să macine, apa trebuia să urce la şteampuri, să 
coboare pe acolo. 

— Instalaţii cam primitive, spuse Flandra. Nu te puteai 
ruina dintr-atât. 

— Nu sunt ruinat! plesni din dinţi seniorul. 

— Te-ai lăcomit. La ce-ţi trebuiau şi mori, ce să macine, 
cine să vină cu porumb până aici? 

— O clipă, Domina... Observi umbra dublă a sălciei din 
margine? A doua umbră e a cuiva. Carabonc, te-am văzut! 


— Nu-ţi pierde minţile, senior, e o salcie cu trunchiul 
dublu... 

— Nici tu nu eşti convinsă de ceea ce spui, seniora! Eu 
sunt sigur că şi Carabonc e aici, caută, pândeşte, e nebun 
de-a binelea, de la el a pornit întreaga nebunie... 

— Şi chiar curbura dublă a peretelui, nu? 

— Totul m-a costat enorm, m-au zăpăcit. ticăloşii, am dat 
o avere însă mai dispun de două averi, le pun la bătaie, ca 
să mă răzbun. 

— Credeam că vrei să aduci apa înapoi, nu să te răzbuni! 

— Aceasta va fi răzbunarea mea, Flandra! Azi mâine, 
soseşte de la Viena cel mai mare specialist din lume în 
canalizări, baraje, drenaje, şi aşa mai departe, cercetătorul 
Rudolf Lutz - cred că ai auzit de el. Voi regăsi râul pierdut, 
am să mă răzbun, chiar dacă persoana ce va suporta 
răzbunările mele poartă numele de Dumnezeu! 

— Aha, îl sfidezi pe Dumnezeu, dar te cutremuri la 
numele lui Carabonc! 

— Îi vine şi chiorului rândul, dar mai întâi, Dumnezeu. Îi 
iau apa înapoi! 

— lar el o să-ţi ia Galaxia înapoi! 

— Numai să poată... 

— Dar instalaţia aceea cubică de beton, cu uşi de aramă? 

— Este depozitul cu dinamită, iar cheia, există una 
singură, se află la mine. Sper că înţelegi. 

Stâncile ce formau albia, fură înlocuite de nisip galben 
(aurifer?) apoi iarăşi stânci, oseminte... Piatra căpătase o 
altă nuanţă, argintie, lunară şi, desigur, privită de undeva 
de sus, noaptea, de pe altă planetă, de pe altă lume, arăta 
ca o linie cu meandre surprinzătoare, inexplicabile. 

— Sunt locuri de primejdie, remarcă H. părând a se 
bucura că, în sfârşit, înfruntă pericole. Dacă ochii tăi 
mângâioşi (ironie? Duioşie?) îşi vor întoarce antenele într- 
acolo, sus, între cele două curburi duble... nu, între cele 
două catarge, pădurile sunt mări în furtună, nu e aşa?, ai să 
observi o pată brună, o lumină brună, ca şi cum Soarele 
nostru ar emana o radiaţie brună. Mă crezi, Domina, că o 
un urs? Are burdihanul ghiftuit, de n-ar fi sezonul fructelor 


şi-al mierii, în burta lui încăpătoare cred că ai ajunge şi tu, 
Flandra. 

— De unde ştii că e un urs veritabil şi nu o simplă pată 
brună care se mişcă, sau reflexul unui soare întunecat, 
invizibil? 

— Nu mă imita, Flandra, în craniul meu funcţionează 
acum cultura şi inteligenţa lui Şorban, nu l-ai auzit? Acum, 
mă întreb dacă savantul e în stare măcar să adune unu plus 
unu, acum când întreaga sa putere a trecut la mine. 

— E o stare trecătoare, nu-ţi face iluzii, lulian. Aş vrea să 
întâlnesc un urs mare şi adevărat într-o iarnă plină de stele 
căzătoare. 

— Una din ele ar cădea neapărat pentru tine Flandra... 

— Nu vreau... e semn rău, deşi poate am să mor curând. 
Dar observ că îţi cam place cum cântă numele meu! 

Pe nesimţite părăsiră albia râului pierdut, urcând. 
Primprejur verdeaţa fluiera, piatra crăpată în soare tăcea şi 
aştepta. 

— De ce eşti atât de singur? întrebă, brusc şi cu o 
anumită cruzime, Flandra, privindu-l. 

— Eu, singur?! tresări nervos şi umilit Halalaie. 

— Da, singur. Nu ai nici măcar un câine în preajmă. Un 
atât de mare vânător ca tine! 

— Am cirezi de câini, dar mă lipsesc bucuros de ei. 
lubesc caii. Nu sunt singur. Acum e lângă mine cea mai 
frumoasă femeie din lume. 

— Crezi? Poţi să crezi, dar mi-ai dat un răspuns! ` 

— Acum mergem sus, către stelele invizibile încă. In 
calea celor doi, din direcţia stelelor invizibile, cobora, în 
întâmpinarea lor, Călărețul Negru. Căutătorul Toma Milea, 
pe armăsarul său argintiu, cu pletele argintii, zvârcolindu-se 
pe mantia neagră. Cărarea fiind îngustă, n-ar fi trecut unul 
pe lângă altul. Politicos, Milea îşi struni armăsarul argintiu şi 
aşteptă la marginea  drumeagului. Caii se. priveau 
nepăsători, dar cu oarecare blândeţe, pentru cine avea ochi 
să vadă. Figura căutătorului nu arăta nici tânără, nici 
vârstnică, ochii băteau în cenuşiu, erau punctaţi de nuanţe 
întunecate, ca obosiţi după nopţi de veghe. Totuşi îi cerceta 


cu luare aminte şi pe senior, şi pe seniora. Se examinară 
timp de câteva minute. 

— Am găsit aur, fără să-l fi căutat, dar s-a şi transformat 
în buzunarele mele... 

— Cunosc povestea, făcu seniorul. N-am să te angajez 
niciodată la Cuxa mea. Ei bine, ne laşi să trecem? 

Căutătorul scoase un săculeţ, dar seniorul i-o tăie. 

— Nu mă interesează aurul tău, Toma! 

— Vă interesează galaxiile, ştiu. Asta e frumos. Vă sărut 
mâna doamnă, la revedere, domnule. Vegheaţi asupra vieţii 
seniorului, doamnă, viaţa lui e în pericol. 

— A mea, nu? întrebă Flandra. 

— Cred că şi a dumneavoastră. Vă las cu bine. 

Pe cer păunii îşi aprinseră ochii. 

— Omul acesta n-a minţit, glăsui Halalaie a cărui 
supărare iute trecuse. Omul acesta găseşte aur, fără a-l 
dori şi poate din cauza asta până ajunge acasă metalul 
nobil se transformă în nimic. Ciudat, nu, Toma Milea 
găseşte totdeauna aur, fără a-l căuta. 

— Pare sărac şi nefericit. 

— Sărac, da, nefericit nu. Domina, răspunse îngândurat 
seniorul, lăsând libere frâiele. El caută mereu, dar ce 
anume, nu mă întreba. Mă întreb dacă măcar el ştie. Poate 
nu-i pasă de nimic. Poate îi pasă de prea multe. Nu vrea 
bogății, vrea altceva. Oare ce? 

— E o poveste parcă simbolică! Ce reprezintă? 

— Nu mă pricep, nu am idee ce este un simbol! Bărbia lui 
Halalaie căzu iar în piept. Îşi înăbuşi un căscat, îşi întinse 
spinarea, simţind-o îndurerată şi frântă. În privinţa 
simbolurilor, consultă-te cu Şorban, el poate să-ţi vorbească 
despre aşa ceva, mai ales despre simbolurile matematice, 
ies, igrec, zet şi celelalte... Le iubeşte de nu mai poate! Sau 
le-a iubit numai, acum nu ştiu dacă se mai descurcă în 
jungla asta a necunoscutelor, în mod normal, acum eu ar fi 
trebuit să mă aflu stăpân peste ele. Dar mai am timp... 

Tăcură iar. Câte o creangă ţâşnea din întuneric, 
mângâindu-i pe obraz. 

— Te descurci bine prin acest ţinut? Îl cunoşti? 


— Din amintiri, răspunse evaziv Halalaie. De fapt, nu 
existau aceste amintiri, escapadele sale vânătoreşti sau de 
altă natură îl purtaseră în alte direcţii. Încotro mergea şi ce 
căuta? S-o seducă „în singurătate” pe Flandra? Profitând, 
să zicem că i se va face frică de întuneric? Un pârâiaș 
traversa în diagonală drumeagul. Seniorul sări de pe cal, 
privind fix apa aia limpede în care cerul se frângea şi se 
refăcea. 

— Dai caii la adăpat? N-ar strica să ne adăpăm şi noi. 

— Cât spirit practic, seniora! Eu pur şi simplu mă 
întrebam încotro duce firul acesta de apă. Izvoarele din 
munţi ar trebui canalizate către albia Cerdavei. Râul ar 
reînvia. O să-i propun domnului Rudulf Lutz. 

— Nu uita ce mi-ai promis! 

— Ce, Domina? 

— Eu voi trata cu acest Lutz. Altfel, te va jecmăni. 

— Tu nu poţi fi jecmănită? 

— Nu! O femeie frumoasă nu poate fi jecmănită. Şi nu 
uita că, atâta vreme cât mă aflu cu tine, eşti în grija mea. 

— Bine! Sunt un copilaş de grădiniţă! 

— Un copilaş cu prea puţin spirit practic. De ce nu-l ai? 
Dacă acesta e un meleag vrăjitoresc, dacă în buzunarele lui 
Toma Milea aurul se preface în nimic, de ce n-am admite 
ipoteza că apa, apele, fug de tine? 

— Sunt prea mic, iar toate apele, prea mari... 

— Prima dată când te aud că faci pe modestul! 

Seniorul H. bătu pe grumaz prietenii săi caii şi, 
constatând că nu mai erau transpiraţi, le dădu libertate 
către apă. 

— Uite-i cât pot fi de însetaţi! spuse cu o anumită 
gingăşie, poate vecină cu invidia, Flandra. Şezând în iarbă 
îşi cuprinsese genunchii înalţi cu braţele. Privind-o, seniorul 
constată că ochii ei luminau. Ochii lynxului... Eu, la drept 
vorbind, zise tot Flandra, nu-mi aduc aminte să fi fost 
însetată cândva. Cum e? 

Halalaie se ocupa de cai. ÎI strângeau cizmele, îl chinuia 
spinarea şi simţea chiar şi foame. Il neliniştea acum 
prezenţa femeii cu ochi de lynx. Dar cu voce gingaşă, 


acum, pe întuneric. 

Sus, pe fundalul stelelor, se născu o umbră. Apropiindu- 
se, constatară că e un bărbat cam bătrân, sau numai un 
bătrân. Cam cocoşat, sau numai cocoşat. 

— Hei, omule, încercă să-l oprească Halalaie şi drumeţul 
răsărit din neant tresări cu durere, el nu-i observase, şi 
porni mai departe în jos îngheboşat cum era, aproape 
rostogolindu-se. Halalaie descoperi o taşcă legată de şa în 
care o mână grijulie (a lui Făt? În nici un caz!), orânduise 
provizii şi o invită pe doamna Klinkenhagen. 

— Hei, omule, dacă merg pe-aici, unde ajung? urlă 
seniorul. 

— Nicăieri, domnule, nicăieri, răspunse peste umăr, cu 
glas ucis, individul, rostogolindu-se mai departe, în jos, cât 
izbutea de repede, cât îi permitea piciorul beteag. 

Halalaie rămase şi el strâmb câteva momente 
molipsindu-se parcă de la cel ce dispăruse. Flandra îl 
privea, încercând să-i distingă trăsăturile, caii îşi scuturau 
boturile ude, fornăind. Caii păşiră în adâncul pădurii unde 
căpătau alte dimensiuni, înfricoşătoare. lată, caii mei sperie 
drumeţii întristaţi şi fricoşi, dar ce muscă pe căciulă vor fi 
având aceşti noctambuli că se cutremură şi de o frunză? 

O tuse ofticoasă, rea, ascuţită, îl trezi pe H. din gânduri şi 
fugi în calea bătrânei din care izbucnea tuşea, ca dintr-un 
vulcan. Bolnava îşi făcu aproape trei cruci mari şi trecu mai 
departe. Caii o speriaseră, domnul, doamna? 

— Încep să înţeleg, oftă Halalaie, întru totul satisfăcut de 
propria-i perspicacitate. Toţi aceşti oameni sunt nişte 
bolnavi. 

— Şi ce probează asta, la ce-ţi foloseşte? 

— Probează, micuţo, că nu m-am înşelat. N-am greşit 
drumul. Vezi ce înseamnă intuiţia? Chiar acesta e drumul ce 
duce la vrăjitoare. Te-ai odihnit? Ai mâncat? Mai departe! 
Aşteaptă să vezi ce minuni sunt undeva acolo sus! Aceasta 
e, cred, şansa numărul unu. 

— Eşti mistic, râse Flandra, dar cu aceeaşi duioşie în glas. 

Întâmplător, sau neîntâmplător, seniorul nu se înşela - 
însă ce fel de şansă? Curând ajunseră în locul acela, puţin 


înainte ca bezna să fi cuprins cu desăvârşire ţinutul. Pe cel 
mai înalt munte, cam pe dreapta-stânga, mai luneca 
iluzoriu o rămăşiţă a amurgului. Sau, poate, se deschisese 
acolo un vulcan? 

Vrăjitoarea nu avea firmă - fiindcă vrăjitoarele nu-şi pun 
firmă - ar fi culmea! - nu-şi pun firmă de rele ce-s! Şi nici 
nu locuia în mare singurătate, ci la marginea unui cătun 
neamintit în hărţi, un cătun de vreo zece unşpe case. Marii 
geografi trec pe hărţile lor savante tot ce e mai sus de 
treişpe case. Da. Halalaie sări de pe calul său ca şi cum ar fi 
sărit de pe o mătură invizibilă, calul fiind negru ca şi 
noaptea, şi, dându-şi importanţă începu să observe 
aşezarea aia înfiripată împrejurul unui lac mic - mai curând 
o băltoacă mare. 

Îi veni o altă idee: acest lac, de l-aş urni către vale, 
alături de celelalte izvoare, pârâuri, poate că..., dar nu-şi 
termină măreţul gând fiindcă un câine se înfiripă în preajma 
lor. Venea şi el să facă un pic: de cunoştinţă cu vizitatorii. 

Cu dumnealor, câinii, Halalaie nu se înţelegea teribil. 
Strânse în pumn cravaşa, de prisos, dulăul înalt, cu picioare 
subţiri, agere, cu blana bogată, deşi năpârlise de vreo două 
ori vara aceea, se opri la un interval cuwviincios şi privi 
familiar femeia, bărbatul şi caii. Greu de spus care era 
importanţa ce le-o acorda, cine avea locul prim. Nu latră, 
acest câine. Tot fără să latre porni către case pentru a duce 
vestea - cui oare? 

Halalaie se luă pe urmele puternicului dulău, nu era câine 
ciobănesc ci mai apropiat de un doberman. Animalul privi 
înapoi, să constate dacă e urmat, ochii lui inteligenţi avură 
o scurtă iluminare, şi se opri chiar sub cea dintâi streaşină, 
chiar lângă lacul-baltă, unde săgeta din pământ o vegetaţie 
luxuriantă, cum. rar întâlneşti prin munţi. Dar se pare că 
locul era ferit, înconjurat de piscuri, iernile scutite de crivăţ, 
iar lacul, băltoaca aia mare, stimula arborii şi mlădioasele 
plante să se ridice către lumină. Apariţia cailor şi a 
oamenilor, nu stârni nedumerire. Halalaie, condus de câine, 
intră în casa vrăjitorului - fiindcă nu toţi vrăjitorii sunt... vră- 
jitoare. Dădu bună seara fără să vadă pe nimeni, şi poate 


că nimeni nu-l văzu pe el, reveni la cai, o prinse pe Flandra 
de talie ajutând-o să coboare şi, gest imprevizibil, o luă de 
mână, ca pe o fetiţă, ca pentru a-i da curaj şi a ocroti. 
Domina acceptă această” manifestare a superiorității 
masculine şi poate că dintr-o tandreţe vrăjitorească fără 
nici un fel de rezervă, mâna ei se lăsă caldă, moale şi cati- 
felată în mâna seniorului. 

Luna trimitea o vâlvătaie rece şi zgârcită, cu puţină 
neşansă puteai nimeri într-un loc de unde să nu mai ieşi. Se 
opriră, nu în faţa unei porţi, ci a unui prag înalt. Aceasta era 
de fapt poarta, fixă, fără balamale, pragul acela înalt de 
aproape un metru. Trebuia s-o sări căpreşte, cu 
posibilitatea ca dincolo să aterizezi într-o băltoacă. 

Seniorul îşi ajută prietena şi merse în faţă în lungul unei 
magazii ce ascundea casa. După ce dădură colţul, poate o 
curbură, poate o curbură dublă?!, ocoliră un copac gros, 
foarte scund, cu o droaie de ramuri laterale ce poate 
ascundeau şi ele ceva. 

Apăsat de întuneric şi mergând pe ghicite, seniorul nu 
fusese în viaţa lui mai liniştit. Câinele era alături de ei, sau 
poate mâna caldă a Flandrei îi comunica această stăpânire 
de sine? 

Şi astfel, această pereche, în aparenţă o pereche de 
îndrăgostiţi, pătrunse în cercul de lumină al lămpii cu 
petrol, fumegând afară pe verandă. Un om corpolent, chiar 
gras, cu faţa cam buhăită, îi privea. Lumina meschină a 
lămpii desena pe figura lui contururi puhave. 

— Ştiam că veniţi, afirmă cu voce scorburoasă. Am ţuică 
de coarne, cea mai bună din lume. Pentru asta aţi venit, 
nu? 

De unde ştia - sau se laudă? se întrebă Halalaie. Apoi îl 
examină pe dulăul ce-i călăuzise, distant, mândru ca un 
câine sau o pisică, binevoitor totuşi. Oare câinele adusese 
vestea venirii lor? Cum? 

Se laudă, gândi Halalaie. Am ajuns la un fabricant de 
răchie, nu la un vrăjitor. Totuşi, dădu din cap a acceptare. 

— Cumpărăm! Cum nu? 

Aceşti munteni, medită, fabrică băuturi năstruşnice din te 


miri ce! 

— Pe mine mă cheamă Mărgineanu, grăi răguşit omul ce 
părea să trăiască singur - cu excepţia câinelui. Singur ca un 
câine. Singur, ca doi câini. Asta e Tritur - arătă către dulău 
care, la pronunția numelui său căpătă o înfăţişare jovială, - 
cum se întâmplă şi cu câinii de oameni. Se pare că nimic nu 
e întâmplător. In acel moment dulăul - călăuză arăta bun ca 
o pâine proaspăt scoasă din cuptior. Câinele meu Tritur, nu 
e rău cu oamenii buni. Câte? 

Preocupat de ale sale, seniorul H. uitase de răchia de 
coarne, cea mai bună din lume, şi-l privi cam nedumerit pe 
„Vrăjitor”, dar în locul lui răspunse doamna Flandra. 

— Două sticle, deocamdată. Pentru probă. 

— Vai de capul me-heu! Plânge Vi-viţelul de Aur de la 
Bethel, oftă, făcătorul bă băuturi dovedind, pe lângă 
răguşeală că e şi puţin bâlbâit dar şi peltic, dar şi uşor 
cherchelit şi poate - tot uşor - erudit, poate. Tot ce se 
poate! 

Şi dispăru undeva. Halalaie eliberă mâna Flandrei. 

— Tot e ceva, zise, zgribulindu-se. Dacă nu reuşim cu 
vrăjile, sunt şanse de a trage un chef cu poşircă de coarne. 

— lar vrei să începi? 

— Incă nu-mi eşti nevastă, Flandra! Nu accept nici un fel 
de morală! 

— Ce nu-ţi sunt încă? 

— Nevastă. Detest căsnicia, fericită sau nefericită. 

— Nici nu doresc să-ţi fiu nevastă, lulian! Flandra îl privi 
dur, cu ochii ei de lynx - atât de frumoşi, totuşi - şi iradiind 
lumina rece şi caldă a infinitului, în timp ce buclele de aur, 
calde, aurii, atrăgeau mici fluturi şi gâze ale nopţii. 

Se ivi pântecos şi diform Mărgineanu, aducând două 
sticle astupate cu ştiuleţi de porumb. Le orândui foarte 
atent, respectuos (faţă de sticle!) pe o treaptă a scăriţei 
şubrede (probabil coborâse undeva în adâncuri, în pivnițe şi 
ostenise), ridică faţa rotundă, puţin transpirată şi aşteptă. 
Sau ca oaspeţii să deguste ţuica, sau să plătească şi să 
plece. Seniorul ştia că nu putea să coste mult, rachiuri de 
coarne, de brad, de nucă şi chiar de copite de drac, găseai 


peste tot, greu să presupui că era mare câştigul, cine sa 
vină tocmai pân-aici pentru băutură? 

Halalaie remarcă fruntea înaltă a omului, nu că ar fi chelit 
- din părul foarte des, scurt, porcin, nu se clintise un fir, şi 
sub frunte ochi blânzi, bolnav de blânzi. 

Mărgineanu se aplecă să înnoade un şiret la bocancul 
bine lustruit. Pe creştetul capului părul se învârtejea dens 
ca muşchiul pe trunchiul arborilor bătrâni. 

— Şedeţi şi gustaţi, vă aduc pahare, vă dau din ţuica 
mea... 

— Domnule... domnule Mărgineanu, noi am venit... 

— Nu-mi spuneţi! i-o reteză peltic, răguşit şi bâlbâit 
Mărgineanu, însă categoric. Ştiu pentru ce aţi venit, 
vorbele-s de prisos, numai strică ele. 

— Nu pentru ţuică am venit! 

— Ştiu, ştiu! Şi începu să vorbească lung, încâlcit, 
repetând din ce în ce mai acut silabele (şi ce, Demostene 
nu era un bâlbâit?), argumentând ceva nu tocmai limpede. 
Reieşea din aceste ocolişuri multiple, duble, că e investit nu 
se ştie de către cine cu puteri şi cunoştinţe şi e gata să 
arate corespondenţa ce o poartă cu mulţi indivizi, dintre 
care unii iluştri. Acest argument primitiv (corespondenţa cu 
indivizi iluştri) ar fi impresionat aproape două babe, însă 
avu un efect defavorabil asupra lui Halalaie, şi el un 
„ilustru” şi chiar posesor al unei galaxii. Mărgineanu repetă 
că ştie totul, că „se poate”, dar nu trebuie să se vorbească 
despre asta. 

O mare oboseală îl cuprinse pe senior, i se lipeau 
pleoapele, avea impresia că picioarele lui de călăreț, uşor 
curbe, se curbează şi mai mult, începu să nu-i mai pese 
dacă-şi va recăpăta râul - râul lui - nici de galaxia vizibilă în 
anul 2080. Doamna K., pe care nu pusese stăpânire 
slăbiciunea, urmărea cu anumit interes cuvintele 
„Vrăjitorului”. Halalaie, pe jumătate adormit, luă cele două 
sticle şi încă o uiagă mai mică, de formă bizară ce conţinea 
un lichid întunecat, „Plăteşte-i!” şuieră şerpeşte Flandra, 
seniorul aruncă nişte bani pe masă, Mărgineanu, de mirare, 
refuză, explicând că aşteaptă iarăşi vizita celor doi pentru a 


afla rezultatul şi atunci va lua... 

— Respectaţi focul! îi binecuvântă la plecare făcătorul de 
răchie. 

Acum, căutând caii, Flandra îl ducea de mână pe senior, 
acesta se împiedica de toate cioturile, iar în faţă mergea 
dulăul Tritur. 

Caii apucară pe drumul bun, din instinct. Nici nu-şi 
dădură seama când ajunseră jos la albia Cerdavei. Seniorul 
îşi desclămpăni la lumina brichetei cele două capace ale 
ceasornicului său. Miezul nopţii trecuse. Intr-un loc cu iarbă, 
Halalaie deşeuă caii, luă păturile groase de sub şei, le 
scutură, le întinse. Flandra, descurcându-se bine pe 
întuneric, culese dintre stânci crengi uscate de răşinoase, 
focul izbucni deodată ca o vrajă. Inalta doamnă îşi frecă 
palmele deasupra flăcărilor. Halalaie orândui ce mai 
rămăsese de mâncare, sticlele, cea mică o puse între 
răchiele de coarne şi se întinse gemând de oboseală dar şi 
de plăcere. De presimţirea unei plăceri. Orele petrecute în 
şa, văzduhul când fierbinte, când înmiresmat, îl osteniseră, 
dar prezenţa femeii şi a Cerdavei invizibile la picioare, îl 
înviorară. Un pesmet explodă între dinţii Flandrei, un al 
doilea între fălcile lui Halalaie. 

— Încearcă să bei, îl îndemnă de la distanţă Flandra. 
Nimic din vocea ei nu prevestea o revărsare de ape. 

Şi totuşi, apele se pregăteau să vină! 

— Să beau din ţuica de coarne? Sau din astălaltă? 

— Să încercăm din ambele... Mâncau şi sorbiră ţuică şi 
din lichidul mai întunecat. Părea un amestec plăcut. 
Imprejurul lor toate se modificau, lent, imperceptibil şi de 
necrezut ca şi scurgerea timpului înapoi. De sus, poate din 
direcţia lunii, veneau adieri şi semne. Seniorul se gândi o 
clipă la lynxul pe care-l omorâse. Dar fraţii lui, nu cumva se 
aflau în preajmă, pândind? 

— Dacă ne atacă fiarele? 

Flandra îi arătă cu nepăsare focul, iar acesta, pâlpâitorul, 
goneşte fiarele. Pe Flandra nu - dacă şi ea era o fiară... 

Pe senior îl părăsi teama, iar de jur împrejur se întâmplau 
evenimente. Nu din cauză că la un moment dat coada 


frântă a unui nor despică luna. Nu din cauza vântului iscat 
din senin. Vântul răsucea flăcările, împletindu-le cu pletele 
Flandrei, o părere doar. Nu din cauză că focul continua să 
ardă singur, regenerându-se din propria-i putere, nu din 
cauză că Domina se aşezase lângă senior - primejdios de 
aproape! Ochii ei... Şi timpul... 

Timpul îşi schimbă iar direcţia şi murmurul lui se 
confunda cu alte destrămări, parcă ar fi fost acelaşi 
moment de acum aproape două mii de ani când Alinia l-a 
cunoscut pe Neptunalis, de acum o mie de ani, de acum 
cinci sute de ani, timpul se scufunda în timp, iar apoi se 
pierdea în inversul său, şi, la început, se auzi doar un susur 
catifelat - vântul despicând tufele de aluni - oare? - şi deo- 
dată luna se despică în două, către pământ porni ceva 
şerpuitor şi pe albia lunară a Cerdavei pulsa o arteră şi 
creştea! 

Hipnotizat, nebun, seniorul se ridică, acum înţelese: 
VENISE APA! De unde? Atât de firavă la început, struna ce 
tăia albia secată se îmbogăţea mereu, repede, nesperat de 
repede, undeva se deschisese zăgazul infinitelor surse. 
Devenit pârâu, talazul de apă micşora albia de piatră 
veştejită, arsă. 

— Şansa numărul unu! strigă, desfăcându-şi braţele 
seniorul, în vreme ce la picioarele lui, năzuind către foc, să-l 
stingă, pârâul se transforma în râu şi pentru a fi sigur că nu 
există cale înapoi, seniorul dădu pe gât ultima picătură din 
sticla „vrăjitorului”, ultima picătură din licoarea aceea 
aducătoare de apă... O văzu pe Flandra, prinse licărirea 
ochilor ei şi căzură amândoi cu braţele petrecute unul în 
jurul celuilalt, foarte, aproape de apa reînviată. 


UNSPREZECE 


Şorban trăgea din lulea, se scărpina fără motiv şi asculta 


posac relatarea seniorului, povestea lui neverosimilă în 
legătură cu acea miraculoasă reapariţie a Cerdavei, 
poveste ce nu se putea încadra în măcar vreo ecuaţie! Se 
aflau în apartamentul seniorului, la „Foişor”, îi plăcea aici, 
nu neapărat din cauză că la etaj fetele ale căror tălpi 
delicate dupăiau aţâţător, el nu abuza de aceste fete. 

Se făcuse mare curăţenie, servitorii mişunau în tăcere, 
iar Făt, revenit din cine ştie ce escapade, se arăta mai 
îndatoritor şi mai umil ca oricând. În ciuda dezastrului cu 
apa - care nu revenise! - seniorul încă nu era sărăcit, mai 
era de supt de la el! Făt, chemat sau nechemat, îşi 
introducea prin faţa uşii ciotul care-i ţinea loc de cap, 
cerşind porunci. 

Halalaie însă, rezervat, nu putea să-i ierte un anumit 
lucru - nu-şi amintea prea bine ce. 

Şorban, deşi molâu şi buhăit îl străpungea pe H. cu 
privirea sa ironică şi pătrunzătoare. Parascovelnicul şi toate 
celelalte, îşi învârtea gândurile Halalaie, iată-l cum face pe 
deşteptul (cu toate că matematicianul mai mult tăcea); 
acum; bineînţeles, şi-a amintit ce este Pi, iar eu am uitat, în 
asta e puterea lui... cum a lui Samson în plete. Dar tot 
seniorul adăugă în gând: Cam slab! Facilă idee... 

— Ce spui? 

— Încă nimic, abia acum am intenţia. Prin urmare, aşa a 
fost, dacă a fost..., şi matematicianul surâse a opta oară în 
viaţa lui. „Vrăjitorul” acela nu v-a dat „leac pentru regăsirea 
râurilor pierdute” (oare există aşa ceva?) ci „leac pentru 
dragoste”... Aa? _ 

— La atâta m-am gândit şi eu. In orice caz am şters 
definitiv şansa numărul unu şi mă bazez mai ales pe şansa 
patru, Rudolf Lutz şi ţin în rezervă şansa numărul cinci, 
Toma Milea. Şansa numărul trei eşti tu. 

— Eşti adorabil! Un idiot mic şi adorabil! 


După noaptea de pomină când îl vizitase împreună cu 
Flandra pe „vrăjitorul” Mărgineanu, noapte ce se încheiase 
cu... întoarcerea din neant a râului Cerdava, dimineaţa 
seniorul H. se trezi lungit peste păturile întinse în iarbă. 


Flandra se aşezase pe bolovanii între care pâlpâise focul 
ridicat tot de ea, la miezul nopţii. Fuma. Vântul picase, nu 
mai neliniştea copacii. Şi, fireşte, nu se mai auzea voiosul 
tunet al Cerdavei. Pe albia crăpată de uscăciune poposea 
câte o pasăre ciugulind cine ştie ce şi repede luându-şi 
zborul. Câteva răpitoare, cu pliscuri încovoiate şi rele 
pândeau de mai sus păsările mici şi şobolanii. 

— Ce vis!... mormăi Halalaie. 

— Poate că nici n-a fost un vis! Nu ai crezut suficient. Ai 
regăsit râul, însă ţi-a scăpat! Această femeie, continuă 
Şorban, are voinţă şi o mare forţă de sugestie. Te 
depăşeşte. Cred că ar fi în stare să hipnotizeze chiar şi un 
copac şi să-l facă să umble. 


Atunci, în acea dimineaţă de pomină, doamna 
Klinkenhagen, parcă amuzată de licărirea de nebunie şi ură 
din privirea seniorului, rostise: 

— Totul e bine, e minunat, deocamdată trebuie să ne 
descurcăm fără cai! 

Aşa era, caii dispăruseră! În timpul nopţii când... revenise 
Cerdava. 

Halalaie privi împrejur, caii nicăieri, în schimb, neatinsă, 
una din sticlele cu ţuică de coarne şi cum coceanul nu voia 
să iasă, îl vâri cu un ţăruş, înlăuntru. Lichidul tescuit din 
coarne (ce fel de coarne?) avea un gust dulceag, perfid. O 
singură înghiţitură însă îi mai spălă cocleala de pe limbă, 
fiindcă băutura cealaltă care readusese Cerdava... avusese 
un gust cu totul dubios, ca orice medicament... vrăjitoresc. 
Seniorul mai găsi biscuiţi luaţi de la Carabonc şi alte 
rămăşiţe de mâncare. Cam sărăcăcios mic dejun! Ce ne 
facem, reflectă Halalaie, uşor destins, mă întreb cine s-a 
lăcomit la caii noştri, cine a pândit în timpul nopţii şi a 
văzut totul. În fond, ce a văzut? Cum revine o apă 


dispărută? 
Flandra se comporta ca şi cum nimic nu s-ar fi întâmplat 
între ei - şi seniorul nici nu era convins acum că se 


întâmplase! Or, după concepţia cam primitivă a lui Halalaie, 
o femeie ce se lasă cucerită îşi schimbă neapărat 


atitudinea, câte una devine păcătos de drăgăstoasă, câte 
alta te întreabă când o iei de nevastă fiindcă sigur va 
concepe un prunc, o a treia se smiorcăie pornind de la 
primul ei păcat... Halalaie ar fi dat o mie de „ţekini” s-o 
vadă pe doamna K. Înlăcrimată, dar probabil e mai uşor să 
umpli un ocean cu apa secată a Cerdavei, decât să faci să 
se umezească ochii acestei femei de bronz! Şi totuşi, 
atunci, după miezul nopţii, parcă nu se arătase chiar de 
bronz... 

Şorban, impasibil în faţa complicaţiilor amorului, mormăi 
că nimic nu certifică nimic (în materie de dragoste!). 

Merseseră, el şi cu Flandra, pe albia ca un cuptor a 
Cerdavei, intraseră în oraş istoviţi, ea îşi luase rămas bun, 
rece, politicoasă. Seniorul făcu o baie, cină copios, dar 
dimineaţa se trezi copleşit de amintiri cărora nu le găsea o 
logică... 


Halalaie ajunse transpirând, cu toată distanţa mică, la 
sediul „Cuxei anonime”, dorind - oare din ce pricină? să-şi 
vadă „asociatul”, deşi nu avea nici o trebuinţă de acesta. 
Rezemat de Fântâna Craiului, într-un costum cam pestriţ, 
cu frizura geometric aranjată, în sensul că semăna ca- 
ntotdeauna cu o cărămidă, aştepta comisarul Beniamin 
Cornea. Acesta mai lipsea! Aşa începe o zi proastă! 

Îl salută sobru pe senior. 

— Domnule Halalaie, în baza metodei de comparaţie a 
lungimii pasului, a lăţimii pasului, a recercetării obiectelor- 
scop şi a altora, vă informez că se reiau cercetările în cazul 
crimei din casa lui Gheorghe Surdu Carabonc! 

— Ei, şi? la mai slăbeşte-mă! 

— E adevărat că aţi fost acolo? 

— Evident, răspunse H. nemeritat de bine dispus. Şi nu 
singur, cu o femeie, dom'le! 

— Ştiu cine e femeia, pe baza metodei de c... 

— la mai termină, crezi că eu sunt căpitanul Climescu să 
mă-ndoctrinezi cu toate tâmpeniile? 

— Unde e numitul Carabonc? 

— Aş putea să-ţi dau o adresă, dar nu cred că te vei duce 


acolo. Şi te rog, nu-mi mai strica proasta dispoziţie! 

Seniorul intră în Cuxă şi, neinvitat, Beniamin C. Îl urmă. 
Foarte plictisit de prezenţa lui, Halalaie căzu într-un fotoliu. 
Meticulos, încet şi sigur în mişcări, nici o dinamită, nici un 
buldozer nu l-ar fi oprit, cu ajutorul unui şnur galben, 
Cornea se apucă să măsoare pereţii încăperii, la început 
drept, apoi în diagonală, căţărându-se pe scaune. 

— Ce faci acolo? 

— Trebuie! şopti polițistul, cu o atât de intensă lucire a 
ochilor că seniorul o cam sfecli. Asta e nebun, cu atât mai 
nebun cu cât arată mai normal, e în stare să tragă în mine, 
poartă mereu la el pistolul, cum să-l anunţ pe Făt? se 
întreba H. îngrozit, dar peste o clipă fu de-a dreptul 
înspăimântat! Undeva răsună o bubuitură ca de tun, 
proiectilul aruncă aşchii mărunte din rama ferestrei, vâjâi 
fierbinte pe lângă fruntea lui Halalaie şi sfărâmă o statuetă 
hidoasă, reprezentând cine ştie ce zeitate, rămase lipit o 
clipă de perete, după care pică, turtit pe duşumea. 
Dovedind prezenţă de spirit prea multă pentru un dement, 
luciditate anormală pentru un om normal, comisarul turnă o 
cană cu apă rece peste proiectil (deşi acesta-şi potolise 
dogoarea între timp), îl ridică şi porni către uşă. 

Halalaie îl prinse de guler. 

— Du-te şi prinde.-l, în mine a tras. E Carabonc, cunosc 
flinta lui, dar mai întâi spune-mi ce dracu măsurai aici? 

— Trebuie, domnule, nu pricepi?! Trebuie să descoperim 
curbura dublă a peretelui! 

Seniorul îl lăsă pe poliţai să plece. Din anumite motive, 
pentru un interval, nu se mai temea de flinta chiorului. 

— Ei şi ce s-a întâmplat mai departe? îl grăbi 
matematicianul pe senior, cu toate că Şorban nu se grăbea 
niciodată, nicăieri. 

— Nu mare lucru. Comisarul s-a întors tot atât de repede 
pe cât a plecat, săracu, i se deranjase cravata şi cărămida 
de pe cap. Şi m-a luat la fix, ia ascultă, domnule, de unde 
ştii că a tras Carabonc? (Oricine ar fi ştiut, chiar şi tu!) Şi că, 
de ce a tras, unde se ascunde, de unde a tras? Cum de nu 
ştiu nimic de el, suntem asociaţi şi prieteni, da, mari 


prieteni!, atunci am răcnit şi eu, ascultă venitură, dacă faci 
pe marele copoi, de ce n-ai pus urgent laba pe el, că din 
apropiere a tras, se afla doar la depărtarea unui scuipat, 
puşcoiul acela al lui n-are putere să fie mânuit din vârful 
muntelui! Şi văzând că-s gata să-l iau la palme şi să-i trag 
picioare în tuhăs, individul a strâns şnurul galben acela de 
măsurase cu el cai verzi pe pereţi, se prefăcu a mai scrie 
ceva în carnet şi nu l-am mai văzut. Mă simţeam ca un 
bidon golit de vopsea, după ce vopseaua a ajuns pe gard. 
Uite ce m-a întrebat cândva doamna Klinkenhagen, de ce 
sunt aşa de singur pe lume, iar eu te întreb: sunt singur? 

— Poate făcea aluzie s-o iei de nevastă, ca să nu mai fii 
singur, opină matematicianul, dezgustat de asemenea 
conversaţie. 

— Nu e în genul ei, ridică din umeri Halalaie. Aş zice chiar 
că e măritată, în orice caz nu e genul acela de lipitoare ce 
caută cu orice preţ un soţior. Ar cam fi singurul lucru exact 
pe care-l ştiu despre Flandra. 

— Ştii exact că nu e virgo-intactă, dacă am înţeles bine?, 
observă, oare cu maliţie, matematicianul. 

— Din partea ta nu mă aşteptam la indiscreţie! 

— Cel indiscret ai fost tu, că mi-ai povestit totul, or aşa 
ceva nu se povesteşte decât între golani. Savantul îşi ridică 
din fotoliu dosul învăluit în largi pantaloni, lustruiţi şi 
necălcaţi. Am să mă duc la „Coryndon” să iau o gustărică... 

— lar eu mă duc la Cuxă unde am să aştept două lucruri: 
încă un glonte de la Carabonc (nu mă tem, ăsta, cu praştia 
lui şi cu un singur ochi trage în genul „ţinteşti nevasta şi 
schilodeşti soacra”. 

— Dar cu praştia, tragi cu un singur ochi, surâse Şorban. 

— Tot nu mă tem, răspunse seniorul. Ea mă apără! 

— Care ea? 

— Cum care? Flandra. Dacă mergi la „Coryndon” cere 
specialitatea bucătarului, nu ştiu ce spanac în nu ştiu ce fel 
de sos de vin, dar e bun, eu la Cuxă aştept şi veşti de la 
marele Rudolf Lutz care e pe sosite. Crezi că toţi nemţii 
vorbesc limba germană? 

— De ce? Tu, oricum, nu cunoşti graiul ăsta. 


— Tocmai! Sper că Lutz e un neamţ care nu ştie 
nemţeşte... 

— Prin urmare o să vă înţelegeţi prin semne. De altfel, 
pentru o afacere atât de nebuloasă cum e regăsirea unei 
ape, vorbitul prin semne e chiar suficient. Mă duc, mi-e 
foame, iar tu azi eşti plicticos! 

Fără să mai salute, savantul se urni în direcţia selectei 
berării, deocamdată încă proprietatea seniorului. 

Acolo o droaie de inşi, mai ales angajaţi ai faimoasei 
„Cuxe anonime Halalaie te Carabonc” încearcă să smulgă o 
vorbă de la Şorban, în special cu privire la neamţul (era 
vorba de Lutz) care va veni şi va regula totul. Deşi nu prea 
înalt, Şorban privi pe deasupra tuturor şi reuşi să vadă, pe 
fundalul unei ferestre şi al unui perete (probabil fără 
curbură dublă) cum, de partea cealaltă a drumului se oprise 
căutătorul Toma Milea, pe armăsarul său argintiu, el însuşi 
ca sculptat în argint de înserare, parţial argint negru 
datorită pelerinei în care se-nfăşura. 

Privirile celor doi oameni, atât de diferiţi sau atât de 
asemănători, greu de opinat, aventurieri în domenii diferite, 
totuşi aventurieri, se întâlniră pe deasupra glasurilor. 
Mulțimea anonimă, parcă prinsă de o revelaţie, se mai 
potoli. Se instaură tăcerea. După ce-l înfruntă pe căutător 
(de ce?), după ce se. lăsă înfruntat de Toma (pentru care 
motiv?), matematicianul se îndreptă către mesele cu feţe 
curate. Ceru nu mâncarea recomandată de senior ci pui, 
adică lăbuţe de broască, frigărui, vin. Şi porni un ospăț 
leneş şi temeinic de unul singur. Ospăţ de gurmand, 
nedemn de un prinţ al cifrelor. 


DOISPREZECE 


Veşti de la marele specialist Rudolf Lutz parveniră a doua 
zi. La Cuxă se stropise, se măturase, au fost aduse ghivece 


cu flori, câteva candele care se aprinseră ca singure (cine 
ştie ce i-o fi trecut prin mintea lui H., 

că poate Lutz era şi el un bigot), se atârnară pe pereţi 
câteva tablouri dintre care unul aparţinea pictorului 
Coreaptă, de faimă orăşenească, în vecinătate, bucătarul 
Cuparencu gătise gustări austriece sau nemţeşti - cam 
aceeaşi brânză - fără a bănui ce eşec îl aşteaptă, Rudolf 
Lutz fiind vegetarian... 

În faţa Cuxei trase în sfârşit trăsura expediată la gară, 
departe la vreo zece kilometri. În trăsură nu se afla nimeni, 
dacă-l exceptăm pe vizitiu, un ins guşat. Halalaie se înfurie. 

— N-aţi găsit un om plăcut ochiului să-l trimiteţi la gară? 

„Logofătul” Făt ridică din umeri, guşatul boscorodea de 
zor, de neînțeles. Din fericire Făt se descurca printre 
semnele şi silabele sale. 

— Unde-i austriacul? Ce bâlbâie ăsta? 

Făt traduse: 

— Nimic important, domnule. Şi ciotul care-i ţinea loc de 
cap se mişcă moale, parcă pe un resort. Zice că domnul 
Lutz nu vine. 

— Cum nu vine? Doamna Flandra, care se ocupă de 
afacerile mele, i-a şi trimis un avans. 

— Aşa e, acceptă Flandra, prezentă şi ea pe-acolo. 

— Adică vine, dar nu cu trăsura, vine cu piciorul, cum îi 
cer preceptele, el e vegetarian, o lerighie noauă! 

Halalaie văzu roşu. 

— Dacă-i vegetarian, de ce n-a venit pe jos de la Viena 
sau de la parascovelnicu mă-sii de unde a venit, şi de cei- 
au trebuit bani pentru vagon lux şi mâncare, vegetarienii 
nu mâncă decât napi! Sau e vegetarian numai în privinţa 
deplasărilor pe distanţe mici! Ce zici, seniora Flandra? 

— Nu ştiu, nu-l cunosc personal, numai din faimă... 

— Adică un fel de sectar, mormăi seniorul, mai mult în 
gând. Am fost până acuma un prost şi-s pe cale, şi nu 
există întoarcere, de a deveni un mare prost! 

Pe uşa Cuxei se infiltră profilul uscat şi nobil al dresorului 
Aboui, iar printre picioarele celor de acolo începu să zburde 
pudelul Sejour. Seniorul H. nu ţinea prea mult la această 


potaie, dar pudelul, prea civilizat prin educaţie, sau poate 
cu instinctele tocite, tot prin educaţie, nu simţea, se vede 
că. 

Aboui, în costumul său de catifei roşu, pantaloni bufanţi 
la genunchi, ciorapi albaştri, jartiere, pantofi cu tocul înalt 
arăta ceea ce şi era, un mare dresor. Privi cu blândeţe 
împrejur şi-l apucă de braţ, familiar, pe Halalaie. 

— De ce te agiţi în aşa hal, prietene? Numai pentru un 
fleac? Şi Tolstoi umbla pe jos, şi cât de departe a ajuns! 
Pornirile ciudate ale acestui Lutz poate că abia îi certifică 
valoarea! 

Flandra îi şopti seniorului: 

— Ai aflat că ştiu şi nemţeşte. Mă laşi pe mine să tratez 
cu individul. O fi el vegetarian, dacă nu e doar o mască, dar 
cred că va încerca să-ţi smulgă bani cu nemiluita. Mă laşi 
pe mine să tratez... 

— Se înţelege, Flandra... 

Interveni iar Aboui: 

— la spune, ai organizat ştafetele? 

Seniorul se opri în faţa ferestrei deschise, conştient că se 
expune unei noi împuşcături a lui Carabonc. Abia auzi. 

— Ce să organizez? 

— Ştafetele, repetă Aboui. Seniorul holbă ochii, trecuse 
prin atâtea într-un prea scurt interval, nişte muşchi 
începură a-i zvâcni sub tâmple. la spune, ce fel de ştafete 
să organizez? 

— Organizarea e mama înţelepciunii, vorbi calm omul ce 
îmblânzea la fel de bine căţeii şi şerpii. Austriacul tău, dacă 
vine pe jos, va obosi, dacă e vegetarian, va pierde puterile, 
trimite în calea lui bucătarii să-l alimenteze, bietul de el! 

— Cu ce, dacă e vegetarian? 

— Ei, să zicem fasole, păstârnac, vin... Trimite oameni să- 
| păzească de răufăcători, precis are scule de preţ asupra 
sa. Trimite un medic, dacă-l apucă damblaua? Organizează 
un serviciu de ghizi, care să te ţină la curent, acest om de 
ştiinţă, preocupat de alte cele, ar fi în stare să nimerească 
mai ştii unde, şi mai ales, nu strică să-i ieşi în cale. 

Halalaie nu ştia niciodată când vorbeşte serios Aboui. 


Deci o consultă din priviri pe Flandra. 

— Nu cred că merită atâta osteneală, dar dacă ai poftă, 
fă-o. 

— Da, insistă Aboui, dacă-i ieşi în drum, vei face o bună 
impresie. 

— Să-i ies în cale? De ce să-i fac eu o bună impresie şi nu 
el mie? 

Exasperat, seniorul H. îşi călcă peste orgoliu, încălecă şi 
porni. Il urma în şaretă comod, având jos între picioare o 
damigeană cu vinuleţ nimeni altul decât Şorban. Flandra, şi 
ea călare, depăşi şareta şi i se alătură seniorului. Acesta, 
văzând-o, parcă se mai calmă. 

Cobora, dinspre dealuri, cu mare blândeţe, un amurg. 
Dădură în sfârşit de Lutz. Nu venea singur, fiindcă, alături 
de pasiunea sa pentru ape sălăşluia şi o alta: pictura. 
Venise din patria sa însoţit de două ajutoare, un tânăr şi o 
tânără, ambii frumoşi ca nişte cadre. 

Observând într-un anume punct al drumului ceva ce făcu 
să tresară inima sa de artist, Rudolf Lutz instală şevaletul 
de campanie şi începu să creeze, netulburat că-n preajma 
sa se bulucesc trimişii lui Halalaie, ţărani ce n-aveau altă 
treabă decât să belească ochii în loc să vadă de porumbul 
ce creştea zgârcit în acele locuri, cam o duzină de babe 
care se cruceau neîncetat, iar printre toţi aceştia, poate, şi 
briganzi. 

Ajungând la faţa locului Halalaie observă că pentru Lutz 
pozează nimeni altul decât căutătorul Toma Milea, pe 
armăsarul său argintiu. 

— Domnule Milea, îl interpelă Halalaie pe căutător. Te-am 
văzut în oraş. Te-am observat ieşind din oraş pe cealaltă 
direcţie. Acum te găsesc aici! Poţi fi în toate părţile în 
acelaşi timp? 

— Uneori, da, răspunse blând Toma, şi probabil că nimeni 
nu cuprinse tâlcul acestor două cuvinte. Aşa-s eu, adăugă 
potolit căutătorul, dar Halalaie, zmucit de alte gânduri nu 
mai fu atent, se gândea să-i tragă un perdaf savantului 
pentru pierderea de timp, dar Flandra îl sfătui să se 
adreseze în limitele politeţei. Totuşi seniorul salută scurt, 


arţăgos. Alături, un bucătar, în şorţ încă şi cu scufia aia pe 
cap, ţinea pe tavă un hartan bine rumenit, aproape un 
berbec întreg, acoperit cu mirodenii. Pentru un vegetarian! 
Seniorul îl împinse pe bucătar. Salută încă o dată. Însă Lutz 
făcu un gest, nu era un răspuns la salut ci seniorul era 
invitat să se dea la o parte fiindcă se interpusese între el şi 
„model”. 

— Fir-ar să fie, nătărăul ăsta nu ştie cine sunt eu? 
Domnule Milea, îi poţi vorbi? 

— Cunosc latina, dar dumnealui n-o ştie. Cunosc şi 
greaca, dar nici pe asta n-o ştie. 

Greaca! miji în mintea seniorului. De unde dracu să 
cunoască ăsta greaca, n-o cunoaşte nimeni, nici chiar 
grecii, se laudă numai! 

— Doar ţi-am spus că vorbesc eu! interveni Flandra. 

— Aşa e, am uitat. Dar cum să nu uiţi? 

Intre timp armăsarul argintiu plictisit şi neobişnuit cu 
postura de „model” o luase din loc şi Lutz ordonă 
ajutoarelor sale să-l mişte iar în faţa lui, ca şi cum ar fi fost 
vorba de o simplă surcea. 

Se auzi hurducatul şaretei care-l aducea pe Şorban. 

— In sfârşit, iată-te! ridică seniorul braţele către cer. 
Credeam că ai apucat-o către Viena! 

— Am fost şi acolo, nu mai am ce căuta, am epuizat-o! 
Ce te zoreşti aşa? Matematicianul turnă vin în două pahare 
şi înaintă. 

— Domina, te rog doreşte-i un călduros bun venit şi 
propune-i să ciocnească acum cu mine. 

Flandra vorbi şi austriacul răspunse. 

— Nu bea nimic, cred că nici apă, spuse cu un zâmbet 
delicat doamna Klinkenhagen. 

— Ei, fir-ar! Voi bea eu în cinstea lui! Seniorul gustă din 
pahar, apoi între el şi Lutz, prin intermediul Flandrei, se 
încinse un schimb de replici. Flandra zise: 

— Sau greşesc eu, sau ăsta nu foloseşte o germană 
curată ci un fel de ţipţerescă. Nu cunoaşte franceza, 
engleza... 

— Vorba e, vă puteţi înţelege? 


— Sigur... dacă ne opintim bine amândoi. 


Flandra nu se înşelase. Originar din periferia unui orăşel 
şi acesta periferic, Lutz studiase artele plastice în compania 
unor pictori dubioşi, nomazi. Destinul, imprevizibil ca 
totdeauna, îl scosese la suprafaţă cum scoate apa dopul 
(de altfel, apa era adevăratul destin al „vienezului”). În 
timp ce maeştrii săi rămăseseră în colbul drumurilor, 
vânzând, când izbuteau, eternele brunete semi-goale, 
eternele crizanteme şi alte garoafe, pe anonimul Rudi îl 
descoperi un maestru autentic (???), şi acesta intui în el, 
cum se mai întâmplă, primitivismul acela vânjos ce vine din 
când în când să primenească, să dea sânge proaspăt artei 
din ce în ce mai subţiate. Din convingere, din humor, sau 
poate din alte motive, maestrul îl sfătui pe Lutz să nu ia 
contact cu marea cultură, talentul său natural s-ar fi izgulit, 
ci să continue aşa cum ştie, în orice caz Rudi fu lansat. 
Deveni o modă. lubea şi muzica, asta o învățase de la cei 
dintâi maeştri ai săi, se abţinu însă de a pune mâna pe 
ceteră, în schimb, la vârsta deplinei maturităţi îl izbi o idee 
năstruşnică dar prosperă. Idioţii au norocul lor! Devenise un 
cunoscut pictor al apelor, şi mari şi mici, fofoloci să iasă 
(oh, apele lui Rudolf Lutz! se extaziau specialiştii, adesea şi 
ei nişte ignoranţi). Din această pasiune pentru ape „micul” 
Rudi se decise să tragă foloase, şi le trase curând. Mai întâi 
lansă zvonul că e vegetarian. 

Constatând că idee nu are ce sunt fluviile, de unde vin 
ele şi la drept vorbind care e rostul lor pe acest pământ, se 
apucă să citească, empiric, tomuri de geografie, hidrologie, 
dinamica lichidelor, lichidele în stare... solidă, ş.a.m.d. În 
jargonul său ţipţăresc ce nu l-a părăsit viaţa toată, dar 
căruia acum i se atribuia un farmec deosebit, începu să vor- 
bească despre noile-i preocupări; faima lui de zugrav avu 
de câştigat, dar iată că-l invitară şi la o expediţie într-o ţară 
îndepărtată şi aproape inexistentă. Nu contează că era cât 
p-aci să crape de sote pe-acolo fiindcă în zona respectivă 
secaseră şi ţâţele puţinelor animale femele. Lutz reveni de 
acolo cu o nouă experienţă. Modest, „vegetarian”, publică 


articole, amestecând termeni din plastică, muzică, ştiinţă, 
nici una nici alta, dar se extaziară destui în faţa invențiilor 
sale verbale („armonia lichefiată a moleculei...”), un salahor 
îl corecta din punct de vedere al frazei, avu noroc şi succes. 

Işi lărgi zona, publică mai departe volume despre ape 
subterane, maree, curenţi maritimi, magnetism şi altele, 
consolidându-şi definitiv reputaţia cu vasta lucrare „Europa, 
peste zece mii de ani...” Faima sa de om de ştiinţă depăşi 
pe cea de artist. Un articol închinat lui fu înmânat doamnei 
Flandra şi savantului Şorban, ca să afle şi lumea de aici 
„cine este el”. Flandra nici nu mişcă din sprâncene, rămase 
calmă şi zgârcită faţă de pretenţiile financiare, prea mari 
ale „specialistului”. Dar Şorban îl cam ponegri în faţa lui 
Halalaie. Oare din răutate? Greu de acceptat, fiindcă 
Şorban nu era om rău. Dar poate că vedea în acest 
atotştiutor un soi de rival? 

Fiindcă se ocupase până atunci mai ales de ape, pictura 
cu armăsarul argintiu al lui Toma Milea nu izbuti pe deplin. 
Calul căutătorului părea mai curând un dulap cu patru 
picioare, dar poate că aşa intenţionase artistul! Lutz îi 
aduse tabloul, pretinzând un preţ mare, dar Flandra, se 
opuse, zise că nu se va da o para chioară pe pictura aia, 
câtă vreme Lutz încasa destui bani de la senior în legătură 
cu apa... 

Lutz plecă mirat. Îl dominase o femeie. 

— De ce te-ai zgârcit cu el, Flandra? întrebă Halalaie. 

— Te jecmăneşte şi aşa! 

— lţi pasă ţie de banii mei? 

— Am promis că atâta vreme cât voi fi în preajma ta, am 
să te apăr, de orice. 

— Şi de moarte? 

— Şi de. 

— Mă iubeşti? 

— Nu iubesc cuvintele mari! 

Modestul Lutz umbla pe coclauri, împreună cu „echipa” 
sa. Căuta apa. Să admitem, cu mari rezerve. Cei doi tineri 
care-l însoțeau (Lutz renunţase la alte ajutoare) nu erau 
vegetarieni, prin urmare se aprovizionau din belşug, iar 


acolo în munţi, Lutz uita că e vegetarian... 

Revenind din aceste expediţii, Lutz deschidea în faţa 
seniorului o mapă cu schiţe atât de încâlcite încât nu le-ar fi 
înţeles nimeni. 

Flandra, cu acelaşi zâmbet îngheţat, traducea că lucrurile 
merg bine. 

Halalaie, năduşind între speranţă şi disperare, o întrebă: 

— Tu n-ai impresia că omul acesta n-a priceput ce doresc 
eu? Mereu mi se pare că el caută altceva... 


Un proiectil mare de „tip Carabonc” sparse într-o noapte 
oglinda din salonaşul unde Halalaie îşi bea cafeaua. Tocmai 
bătuse ora douăzeci şi două, cerul devenise adânc şi 
înstelat, totuşi „Galaxia Halele” încă nu intrase în raza de 
vedere a europenilor, nici măcar a zuluşilor, în schimb pe 
centrul oglinzii se născu o stea mare, neagră, urâtă. 

Proiectilul rămăsese înfipt în lemn, chiar în centrul stelei 
negre. 

Martori ai acestei posibile tragedii au fost Rudolf Lutz şi 
matematicianul Şorban. Acesta, suportându-l pe Lutz care 
mereu încerca să-i explice schemele sale, bea din vinul 
seniorului, în vreme ce Lutz bea apă... Trecuse o 
săptămână de asidui cercetări. O săptămână favorabilă. Ce 
e drept, Lutz prinsese suspect de iute unele cuvinte uzuale 
din limba noastră. Astfel fu în stare să rostească: „Alabia 
raului Tcherdawa intactă... sub locul denumit Vale de la kai, 
se aud sunete, fapt care-mi confirmă bănuiala...” 

— Ce bănuială? îl luă la rost Şorban. 

Şi chiar atunci veni proiectilul lui Carabonc. Rudolf Lutz 
se aruncă sub masă. Nevrednic lucru pentru un ascet 
căruia nu-i pasă de moarte! 

Îl scoaseră de sub masă, dârdâia, şi acum fu convins să 
prindă un pic de curaj cu nişte vin. Şorban îl conduse la 
hotel, seniorul se duse la „Urangutanul” unde ştia că îşi ia 
cina nemernicul de Beniamin Cornea. 

Dar acesta afirmă că toate astea-s fleacuri şi se vor 
rezolva cât ai bate din palme. 


DOISPREZECE PLUS UNU 


Seniorul H. avea de lucru până peste cap sau se prefăcea 
că are. Se întâlni de mai multe ori cu jandarmul căpitan 
Climescu şi Beniamin Cornea, cerându-le nu să-l aresteze 
pe Carabonc, la ce bun! - că omul e iresponsabil, ci să-i 
explice cu binişorul că, unu, joaca de-a guérilla e ridicolă, 
interesele sale, ale chiorului, coincid cu ale lui Halalaie iar 
dacă, din greşeală, absolut din greşeală, flinta aia l-ar răni 
sau, doamne fereşte, l-ar ucide pe senior, toate speranţele 
lui Carabonc s-ar duce pe apa Sâmbetei, doi că austriacul 
Lutz nu e noul asociat al seniorului la exploatarea minelor 
de aur, trei, Carabonc să arunce flinta, să se arate, nimeni 
nu-i va face culpă şi va primi prafuri pentru alinarea 
durerilor de cap, patru... însă la „patru” poliţaiul 
bucureştean, îngheţat, impenetrabil, plin de şcoală, de 
„metode”, îl opri pe senior. 

— Lasă, domnule Halalaie, ştiu eu ce am de făcut! 

înghesuit financiar, Halalaie începu să-şi înstrăineze 
averile, păduri, turme, case, localuri; advocaţii Pepe 
lonescu şi Theodor Csaki băteau provincia căutând muşterii 
rentabili, dar mai mult pierzând vremea prin restaurante şi 
înghesuind cât se putea în propriile lor buzunare. Şorban, 
într-un moment de humor nefericit, îl sfătui pe senior să-şi 
vândă galaxia, cu alt prilej Halalaie ar fi râs, acum digeră cu 
greu ironia, nu răspunse, se apucă iar să bea, iar când se 
mai trezi, la căpătâiul său se afla rece, demnă, mai 
frumoasă dar şi mai distantă ca oricând, doamna Flandra. 
Muia prosoape într-un lighean cu apă în care pluteau mici 
sfărmuri de gheaţă. Schimba prosoapele pe fruntea 
înfierbântată cu mişcări planate de balerină. 

Nu se aflau la „Foişor”, ci la o minusculă vilă izolată, casă 
cu mai multe porecle deochiate. Mobila de culoarea mierii 
mângâlia ochii, prin ferestre pătrundea mireasmă de pănuşe 


uscate fiindcă locul acela se afla în mijlocul unui pogon de 
porumb. Fiind departe de vânzoleala târgului, seniorul 
dădea rar pe acolo şi nu-şi amintea din iniţiativa cui ciudata 
pictură de la „Foişor”, cea de la care i se trăseseră atâtea, 
fusese transmutată acolo şi fixată frumos între draperiile 
potrivite. 

Flandra vorbi. Dacă glasul ei nu suna mustrător, cel puţin 
se remarca printr-o adâncă şi tristă indiferenţă, aşa cugetă 
seniorul, cam contradictoriu. 

— Acum când ar trebui să-ţi mobilizezi toate resursele, te 
ţii de petreceri scârboase ca ultimul mârlan, domnule 
Halalaie! De ce te iei după alţii? Poate ai un destin 
deosebit! 

să fi fost acesta adevărul? 

— Pe unde mi-ai umblat, Domina? Flandra stătea cu 
spatele, iar umerii ei tăceau. Să ştii că mi-ai lipsit! Ai dat o 
raită prin Bucureşti? Sau ai umblat să cauţi apa mea? N-ai 
găsit-o, nimeni nu poate! Şi H. se înfurie, azvârli cât colo ce 
avea pe frunte şi cârpa udă se lipi de... curbura dublă a 
şifonierului galben. Îmi ceri să-mi păstrez luciditatea? De ce 
nu mă ajuţi să-mi păstrez viaţa. Carabonc trage în mine 
când vrea. Unde e? Unde pândeşte? Pot fi sigur că nu se 
află chiar aici în casă cu flinta lui? Ce face Cornea? Ce face 
Climescu? Dar ce face domnia ta? 

— M-ai întrebat ce fac! Te-am păzit. Fără mine nu mai 
erai în viaţă de mult. Dar nu te pot păzi de dumneata însuţi! 
Misiunea mea s-a terminat. Mi-ai cerut să-ţi găsesc 
amărâtul acela de aur, ţi l-am găsit. Am mai rămas aici ca 
să te păzesc. Nu ştiu cât mai stau, dar nu uita că atunci 
când nu vei mai fi aici, nu te va mai păzi nimeni. 

Seniorul H. încercă să recapituleze situaţia. lată o cu totul 
nouă faţă a lucrurilor! îşi adună vocea destrămată. Privi pe 
deasupra Flandrăi: un păianjen minuscul făcea ascensiuni 
într-un ungher. Deşi în căsuţă domnea o răcoare aromată, 
afară soarele îşi plimba în voie razele,  îndoind 
încăpăţânatele săbii ale porumbului. Râşii, fraţii şi surorile 
râsului împuşcat de Halalaie gâfâiau, inspirând nu aer ci 
abur fierbinte. 


Halalaie, iarăşi sleit, simţi că eternitatea nu e vorbă 
goală, atât doar că nu se poate explica prin vorbe. Numai 
atât! 

— Uite, ia o aspirină, interveni prozaic Flandra. lată o 
cafea, va trebui să mănânci, să te întremezi, urmează zile 
grele. Simţi parfumul acesta diafan? întrebă doamna K. 
parcă vorbind de parfumul unor virginale lăcrămioare şi nu 
de sfara, ce e drept foarte apetisantă, ce ajunse dintr-o 
dată în odaie. 

— Se găteşte în bucătărie? Cine e acolo? întrebă cu un 
fior Halalaie. Poate fi oricine, chiar Carabonc... 

— Câtă vreme mă aflu în preajma ta, Carabonc nu te 
poate atinge! 

— Totuşi, cine e în bucătărie? 

— „Intr-un regat lângă mare pe care poate ai să-l cunoşti 
într-o zi, trăia odată, de mult, o fată, pe nume Annabell Lee. 
Destinul i-a fost să mă îndrăgească, destinul i-a fost de a 
mă îndrăgi.” Edgar Poe, scriitor de peste mări şi ţări... lar 
nu peste mări şi ţări, ci în bucătărie, se află Annabell Lee. 

Seniorul nu era un cretin desăvârşit. Altfel poate ar fi 
înghiţit-o şi pe-asta. Nu-l citise pe Poe, nu era încă la modă 
să-i citeşti pe americani, însă purtarea Flandrei, plină de 
meandre imprevizibile şi deseori atât de naive, îl 
descumpăni iar. Întrebă sleit: 

— Cum o cheamă de fapt pe AnabeP 

— E o surpriză ce am pritocit-o multă vreme. (Seniorul 
detesta acest ton de mare mister, când nu exista probabil 
nici un mister!). E autoarea acelei superbe picturi pe care 
am adus-o de la „Foişor”. 

— Tu ai adus-o? 

— Ba nu, Făt, la porunca mea. 

— Făt te ascultă? 

— Ar îndrăzni să nu? 

Seniorul fu ispitit să spună: „aici în casă la mine numai 
eu poruncesc!”, dar se abţinu, dar Flandra îi ghici gândul. 
Zise parcă fără nici o legătură: 

— Aici e un loc mai potrivit, mai puţin frivol... 

Avea o ştiinţă a gradaţiei, această femeie. După ce 


cocheta în felul ei, după ce „pritocea” surprize, ştia să 
devină fermă, dacă nu chiar dură. Seniorul văzu în mâinile 
ei marele, prăfuitul registru umplut cu socoteli de către 
Halalaie bătrânul. Flandra trecu peste toate paginile, citind 
ca pentru ea: 

— Şansa numărul unu... vrăjitoarele... alte şanse... 
Şorban, Toma Milea, Lutz. Deodată frumoasa femeie se 
ridică în picioare, citi răspicat: ALTE ŞANSE (şanse de a 
scăpa cu viaţă) Unu: de a mă feri de Carabonc, doi, dea mă 
feri de ceilalţi, trei, de a mă scăpa de influenţa destructivă 
a Ei, de a scăpa de pumnalul sau glontele Ei. Flandra făcu o 
pauză, examinându-l. Cine este Ea? Ea, sunt Eu? 

— Nu ştiu, răspunse seniorul, slăbit. Tot ce e scris acolo e 
scris sub semnul disperării şi al băuturii. Cum aş crede că tu 
îmi doreşti răul? 

— Poţi crede orice, nu-mi pasă. Dar nu-ţi doresc răul. 
Deocamdată te apăr... 

— Unde este Făt? întrebă seniorul fiindcă sub plapoma 
jilavă, sub plapoma aceea înăbuşitoare, în pijamaua 
lâncedă, se simţea caraghios, ne-bărbat şi avea mare 
nevoie de serviciile „logofătului” Făt, mai mult sau mai 
puţin credinciosul său servitor: să-i fie adusă rufărie, haine 
proaspete, cămaşă şi să afle totuşi cine este Anabel din 
bucătărie. 

— Făt e plecat în munţi, lulian. A plecat în munţi să ajute 
poliţia, tu nu ştii nimic... Pe Carabonc îl caută. Asociatul tău 
l-a împuşcat pe Miki Lotu... da, da, i-a înfipt în ceafă o 
bucată de plumb pe care nici acum n-au putut-o extrage... 
Fiindcă, ochii doamnei K. deveniră feroci, jucăm după 
struna întâmplării şi ce e nostim e că asociatul Carabonc l-a 
confundat pe Miki Lotu cu tine. L-a împuşcat în pat pe când 
dormea alături de Flavia, nevasta lui Miki, fostul tău amor. 

— Prostii, Flavia nu e nevasta lui Lotu, după cum nu e nici 
a mea, răspunse Halalaie. 

—  Îmbracă-te! Deghizează-te în bărbat fatal, spuse 
Flandra, ieşind. 

Încercând să urmeze povaţa Flandrei, H. se gândi la 
întâmplare. Ce ştia el despre Flavia? Mai nimic. O considera 


drept o fată adorabilă, cam prostuţă, cam necitită, una care 
cântă la local... Miki Lotu? Om cu neagră reputaţie, deşi 
figura lui flască, de chiftea înghițită întreagă şi nedigerată, 
nu părea să amenințe cu nimic. Nu i se punea în cârcă nici 
măcar asasinarea unui pui de găină... Vorbeşte puţin, asta 
e, se pomeni seniorul glăsuind singur în faţa oglinzii, deşi 
nu lipseşte de la bairamuri unde însă nu bea, nu se dă în 
spectacol, dar plăteşte tuturor. De unde bani? Şi acum zace 
la spital cu plumbul lui Carabonc în ceafă. lar chirurgul 
David - cum avea să afle mai târziu, mare doctor însă cu 
ghinioane în viaţă, nu îndrăzneşte să-l opereze sub motiv 
că o intervenţie va provoca hemoragia şi colapsul. Miki Lotu 
trăieşte acum, ca şi Carabonc, cu glontele în cap, iar dacă i 
se extrage plumbul, se duce, asta-l pune pe Lotu într-o 
nouă lumină, superioară. Sunt un mare cugetător, gândea 
cu ironie seniorul, privindu-se în oglindă. Păcat că nu mă 
apreciază nimeni! Acum, abia acum aflu că unii oameni, 
orice ar păţi, chiar dacă-s scoşi din şanţ din propriul lor 
gunoi, au şanse să crească în ochii altora datorită împre- 
jurărilor, iar câte un altul are de suferit chiar dacă destinul îi 
este favorabil, chiar dacă e avansat la rangul de arhiduce 
de Saxa ori de parascovelicul mă-sii... Lotu, datorită lui 
Carabonc, e aproape arhiduce de S. - şi iată-mă pe mine, 
era să ajung om de ştiinţă dar s-a întâmplat ceva..., totuşi 
am ajuns bogat, am descoperit o mină de aur ce trebuie să 
mă facă şi mai înavuţit, dar se întâmplă povestea cu 
dispariţia apei şi nimeni nu mă compătimeşte... Divaghez 
ca un cretin ce sunt... Bietul Miki Lotu! Să-i acordăm 
dragostea noastră şi simpatia ce o merită ăia de care ştim 
că scăpăm... O, Hristoase! Oare am devenit cinic? Nu 
vreau, nu vreau... 


Masa fu îmbelşugată, mâncărică delicioasă de fazan, 
boboc de rață, harbuji muraţi, o nebunie, ţoale pregătite nu 
de meşterii bucătari ai oraşului, ci de Annabell Lee - Flavia, 


şansonetista şi pictorița! Ea era autoarea tabloului înfăţişat 
în prima pagină a acestei istorisiri, tot ea pictase tabloul 
care-l scosese din minţi pe senior, iar acum pregătise o 
„gustare” de zile mari. Faţă de starea precară a lui Miki 
Lotu manifesta reţinere şi indiferenţă, de nu cumva se 
prefăcea! Înfulecând, stimulat de vinişorul roz, răcoros, 
posesorul galaxiei le cerceta pe sub gene pe cele două 
femei, ambele cu păr de aur, semănând prin ceva, 
întrecându-se să fie una mai frumoasă decât cealaltă, fără 
a fi o adevărată rivalitate între ele - aşa se părea. 

Flandra purta rochie verde, cu un cordon de piele foarte 
lat, cu o cataramă de argint, mare, ovală - şi toate acestea 
puneau în evidenţă talia ei angelică. In decolteul larg şi 
adânc străluceau două lănţişoare fine, presărate cu 
scânteieri de chihlimbar - desigur nu întâmplător le alesese 
ca o „rimă” la pletele ei. După obiceiul său, poate al tuturor 
bărbaţilor, Halalaie, trezit la viaţă, compara cele două 
femei. Flavia, mai fragilă, era femeia „ce ţi se frângea în 
braţe”. Cu părul larg ondulat, auriu, părea sora mai mică a 
Flandrei, mai mică poate datorită diferenţei de înălţime. 
Ospăţul fiind terminat, Flavia, care servise refuzând orice 
ajutor, duse mâinile la spate şi şorţul înalt căzu la picioare. 
Nu se aplecă să-l ridice. Lumina se opri pe umerii albi, uşor 
pistruiaţi. Încălţase sandale romane, fără toc, pe piciorul 
gol. Gâtul înalt dădea replică picioarelor zvelte şi când vorbi 
(tăcuse mereu), Halalaie avu impresia că nici nu-i 
recunoştea glasul. 

— lulian Voicu, se adresă ea seniorului, cu atât mai 
impersonal cu cât folosea cele două nume mici, cum nici 
maică-sa nu o făcuse, nu te ocupa acum de mine, nu eu 
sunt personajul principal. 

Deci a observat că o studiez, gândi, dezarmat, Halalaie. 

— Înţeleg, înţeleg, murmură. Fără voia mea, eu sunt 
personajul principal... fără voia mea! 

— Sărmanule! Nimic nu înţelegi! 

Linguriţa doamnei Flandra emise o notă muzicală 
atingând farfurioara cu desert. Mâncau fragi cu smântână. 
Bucureşteanca, părând absentă, urmărea cu interes 


dialogul. Flavia se aşeză, lipind cu graţie picior peste picior. 
Nu mai păstra nimic din acea modestie ce o afişase cât 
timp fusese bucătăreasă şi menajeră. Gâtul ei de frumuseţe 
medievală răsări şi mai înalt; între ochii verzi şi nuanțele 
verzui de pe tablourile ei se făcu parcă o punte, un 
curcubeu. 

— În acest caz, cine e personajul principal?, întrebă 
seniorul. Doamna Klinkenhagen? 

— Nu eu, dragule, făcu poliţista între buzele căreia 
cuvântul „dragule” nu avea nimic alintător. 

— Dar de ce avem nevoie de un personaj principal? 
Femeile nu răspunseră. Poate jupân Carabonc e personajul 
principal? 

— larâşi nu pricepi nimic, spuse Flandra. Personajul 
principal e râul dispărut ce continuă să curgă printre noi... 

— Ca acolo, adăugă Flavia şi arătă propria ei pictură. 

O, doamne, trimite-mi o furtună, s-o rup în pumni, se 
rugă seniorul. Mă pot lupta cu balaurii, dar cu două femei 
frumoase, aliate împotriva mea, imposibil! Trimite-mi-l, 
doamne, pe Carabonc să-i îndoi flinta pe genunchi şi să-i 
scot din orbită şi ultimul ochi. Trimite-mi înţelepciune şi 
inspiraţie, doamne, dacă exişti, iar dacă nu... 


PAISPREZECE 


Gheorghe Surdu Carabonc era juma popă şi juma prof şi 
nu degeaba cetise aproape un maldăr de cărţi. El îşi dovedi 
încă o dată şiretenia şi abilitatea, alegând, aşa cum stabili 
comisarul Beniamin Cornea ajutat de cele mai perfecţionate 
„metode”, un unghiu de tragere derutant şi aproape 
imposibil. Se  instalase, pentru a-şi înfăptui omorul 
premeditat, în podul hardughiei părăsite, peste drum de 
hotelul  „Belvedere”, acolo unde Miki Lotu  înnopta, 
împreună cu Flavia. Vorba vine înnopta, fiindcă venise către 


dimineaţă; nu beat, el nu se pilea nicicând, dar cu 
buzunarele burduşite. Câştigase la cărţi. O fi fost cartofor 
de profesie. La ora unsprezece dimineaţa, în plină zi, când 
Lotu mai dormea, fu pe neaşteptate trezit de ghiuleala de 
plumb. 

Miki Lotu, un om atât de experimentat, comisese o 
greşeală dormind cu ambele geamuri larg deschise. Uitase 
oare că avea numeroşi inamici, dar acum nu un inamic îi 
venise de hac, ci întâmplarea. Carabonc, cu obsesia lui ce 
se putea numi şi demenţă, comisese eroarea de a confunda 
ceafa lui Lotu cu ceafa seniorului, şi altă eroare, folosind 
acelaşi tun demodat care-l demasca fără greş în loc să-şi 
găsească o armă modernă. Dar Carabonc nu putea să iasă 
din albia sa, precum Cerdava! De altfel, folosind aceeaşi 
flintă ce o mânuiseră şi bunicii lui la fiare mari, juma popă 
juma prof urmărea o idee. Ştia că proiectilul mare şi bont, 
înainte de a te ucide, te chinuieşte îndelung. Carabonc 
convins că e tras pe sfoară, sau numai din răutate şi 
nebunie, ţinea să-i asigure seniorului trecerea pe cealaltă 
lume într-un cuptor de jăratec, dar acum în cuptor se afla 
nevinovatul Miki Lotu. Poate că Lotu merita acest 
purgatoriu, nimeni n-ar fi putut spune cât e de nevinovat 
sau vinovat! 

Chiorul, în ciuda erorilor săvârşite, dăduse iarăşi la iveală 
că e iscusit şi sprinten ca o fiară. Cum de izbutea să fie 
sprinten la statura sa de uriaş? lzbutise, Carabonc, să 
dispară de la locul crâncenei tentative, în plin oraş. Toţi, în 
afară de surzi, auziseră detunătura! Carabonc purta 
bocanci grei, cu ţinte mari ce protejau talpa. Urmele țintelor 
în praful gros din acel pod, mărimea bocancilor şi altele, îl 
trădau iarăşi pe Carabonc, însă, fie că nu-i păsa, fie că nu 
cunoştea metodele poliţieneşti ale lui Beniamin Cornea, fie 
că - e o afirmaţie riscantă - acesta nu era cu adevărat 
interesat să pună mâna pe el. Da, acest Beniamin, fratele 
lui Maximilian, în loc să pornească în fruntea unei potere pe 
urmele lui Carabonc, se împiedică iar de „metode” şi luă, 
ceea ce numea el, mulaje „cromotografice”, pierzând inutil 
multă vreme, fiindcă toată lumea ştia cine puşcase. Totuşi, 


căpitanul Climescu îl urmărea cu venerație, luând chiar 
notițe. În acest timp Carabonc... hei, hei! 

După ce fusese „trezit” la ora unsprezece de plumbul 
flintei, Miki Lotu se încăpăţână să mai trăiască fix douăzeci 
şi patru de ore. Atingând, zdrobind nişte conductori 
importanţi ai durerii - să-i numim empiric nervi - Lotu nu se 
plângea de dureri deosebite, deci Carabonc comisese o 
eroare, falsul său client nu se chinuia. 

Terminând cu mulajele, comisarul Cornea, în loc să-l cate 
pe ucigaş, îl pândi pe chirurgul David, încolţindu-l cu privire 
la funingine, inelul de metalizare, suprafaţa minusului ţesut 
(în cazul de faţă minus os) şi aşa mai departe, până ce 
medicul, om hârşit şi plictisit, îl împinse pur şi simplu la o 
parte. 

Cele douăsprezece ore suplimentare de viaţă, dăruite lui 
Miki. Lotu, fură pline şi bogate pentru muribund. Cu 
încuviințarea medicilor, păstrându-şi luciditatea dar 
schimbându-şi întruna expresia figurii (faţa lui fiind moale 
ca o găluşcă prea fiartă nici nu era greu) Lotu asistă, oare 
cu o secretă satisfacţie?, la un adevărat pelerinaj. N-a 
existat om de vază (sau, în sfârşit, om cunoscut prin 
ceva...) să nu se simtă dator a-şi aduce omagiul - vorba 
vine! - şi compătimirea omului despre care se vorbeau 
atâtea şi de care se temeau cu toţii. Nimeni nu alcătuise 
inventarul fărădelegilor şi matrapazlâcurilor lui Lotu, posibil 
că escrocheria. sa cea mai de seamă era imensa capacitate 
de a juca teatru - la poker spre exemplu, se consideră că 
acesta ar fi chiar elementul de bază. Chirurgul David, om 
blazat însă fin observator, om subţire şi excelent medic 
(fusese  azvârlit din Capitală datorită unor scandaluri 
amoroase - se zicea), studiase, în treacăt, figura 
întunecată, satanică prin placiditatea ei, a lui Lotu. Acum, 
avându-l pe pacient, aplicându-i la răstimpuri bandaje 
(rănitul fusese instalat într-o rână, singura poziţie 
convenabilă), David simţi un ac de gheaţă în inimă 
observând că pacientul său muribund, inevitabil muribund, 
începe să-i semene! Se linişti însă constatând că Lotu are 
capacitatea cameleonică de a lua înfăţişarea tuturor 


oamenilor ce-i treceau prin faţă! La un moment dat părea 
chiar fratele geamăn al lui Toma Milea. Da, căutătorul 
venise şi el, din cine ştie ce motiv... 

Ce naiba doreau aceştia toţi, ce putere îi adusese, 
smeriţi, în haine nu de doliu ci sobre, cu pălăriile în mână, 
la căpătâiul lui Miki Lotu? Teama că totuşi nu va muri şi va 
ţine minte cine a fost, cine nu? 

Pe unii probabil interese obscure legate de activităţile de 
taină ale lui Lotu, pe alţii sinistra curiozitate, pe ceilalţi, da, 
chiar teama. Afluenţa vizitatorilor îl plictisi pe dr. David, 
încercă să-i gonească, Dar Miki afirmă că aceasta e ultima 
lui dorinţă, să vină să-l vadă cine vrea. Chirurgul ridică din 
umeri, încercând să rămână cât mai mult în preajmă, 
studiind fizionomia rănitului nu numai dintr-un impuls pur 
ştiinţific. Miki Lotu era un om bogat, nu se ştia cui o să-i 
lase banii, după cum nu se ştia de unde proveneau. Până la 
nefericita descoperire a filonului de aur, seniorul Halalaie 
fusese mult mai înstărit, dar el nu era un om ce făcuse 
avere pe căi dubioase; moştenise şi investit cu norocul 
comparabil cu cel al şoferilor ageamii ce nu comit niciodată 
accidente în situaţii când un as se duce dracului, în loc să-şi 
facă praf moştenirea, mergând uneori la riscuri ce făcuseră 
părul măciucă advocaţilor Pepe şi Theodor, o dublase. 
Degeaba, acum era pe ducă. Pe ducă era şi Lotu care 
murea, însă murea fără grăbire. O mutră străină (mare 
advocat dintr-un mare oraş îndepărtat cum se dovedi), se 
profilă pe la-nceputul după-amiezii şi, cât timp Lotu îşi făcu 
testamentul (aceasta era presupunerea), lumea fu poftită 
să iasă, cu excepţia a doi martori, printre aceştia, culmea, 
Toma Milea. Juristul nu zăbovi mult în rezerva rănitului, ieşi 
făcându-şi vânt cu pălăria şi întrebă unde se poate mânca 
bine, iar pelerinajul la patul lui Lotu îşi reluă fluxul. 

Trei persoane îndrăzniră să nu se arate (fapt ce iscă 
defavorabile rumori): Carabonc, asasinul, că nu era atât de 
nebun să vină, seniorul H., fie că avea mult curaj, fie că n- 
avea defel, şi Flavia, „neoficiala” lui Lotu. Către seară, pe la 
zece, în salonul mereu aerisit şi puternic luminat, 
pătrunseră câţiva fluturi de noapte, urâţi şi graşi. Umbrele 


aripilor, amplificate, plutiră peste pereţi. Văzduhul se înă- 
crise şi se-ndesase, în munţi bubuia o furtună, atmosferă 
tocmai potrivită... Chirurgul David schimbă priviri 
semnificative cu ajutoarele sale şi, fie că le surprinse, fie 
că-şi simţi sfârşitul (iată o mare enigmă faţă de cei ce încă 
n-au murit, cum îşi simt unii sfârşitul?, fiindcă faptul e 
confirmat), Miki Lotu ceru sau porunci, mai mult porunci, cu 
toate că glasul abia i se auzea, să vină procurorul, comi- 
sarul de poliţie, căpitanul de jandarmi, juristul ce-i 
întocmise testamentul, martorii, precum şi domnişoara 
Flavia R. şi domnul lulian Voicu Halalaie. 

Beniamin Cornea se afla în incinta spitalului unde-şi 
continua cercetările, de ce dracu nu plecase după asasin?, 
procurorul, judecătorul fură scoşi din apropiere, de la masa 
de biliard, Climescu de la cină. Flavia veni într-o toaletă 
nepotrivită (cântase la local, cutezase una ca asta!) iar 
după câteva minute apăru şi seniorul. Nu veniseră 
împreună din decenţă... deşi toată lumea ştia, totul se află, 
unde-şi petrecuse Flavia ziua toată. Apăru doamna Flandra 
Klinkenhagen, căutătorul Milea ce nu trebui căutat fiindcă, 
adeverind-o încă o dată, se afla peste tot. Se grupară într-o 
parte a patului acolo unde avea unghi vizual Lotu. 

Acesta-şi mişcă puţin, cu mare efort, capul pe trei sferturi 
acoperit cu bandaje, cântărind cu ochi sticloşi „de dincolo 
de viaţă” cum se spune, întreaga adunare. 

— Acoperă, domnule doctor, cât se poate, mizeria de sub 
capul meu, îl rugă Miki pe chirurg, referindu-se la pata 
urâtă de pe pernă, nici sângerie ca sângele, nici galbenă ca 
aurul sau creierul... 

La unsprezece fără un sfert Lotu îşi exprimă coerent 
ultimele dispoziţii, sau dorinţe... În prezenţa oamenilor legii 
el declară cu limbă de moarte, că-l scuteşte pe asasinul 
Carabonc de ispăşirea pedepsei, iertându-l. Întrucât fusese 
împuşcat mortal din pricina domnului Halalaie, din motive 
ce nu mai trebuie specificate, Lotu îi cere numitului domn 
Halalaie s-o ia sub ocrotirea sa, şi de nevastă, pe Flavia F., 
iar Flaviei îi porunceşte să accepte şi să jure ambii, acum, 
că o vor face. (Chirurgul David se întrebă dacă această 


dorinţă a lui Lotu e o răsplată - pentru ce? - sau o 
pedeapsă...) 

Miki Lotu mai avea de petrecut în această lume câteva 
scurte minute, în acest interval păru să aţipească, în orice 
caz rămase liniştit. Toţi aşteptau sfârşitul, ca pe o 
dezlegare, deşi cu spaimă. Un spasm îl ridică pe Miki, o 
parte din bandaje căzură. Nu e limpede dacă, murind, într- 
un ultim acces de humor, sau pentru a semăna printre cei 
de faţă o altă confuzie, el încercă să pronunţe: „De la 
curbura dublă a peretelui se...” şi nu mai avu putere. Era se 
un cuvânt în sine, sau începutul altui cuvânt (secantă?)? 

Bandajul se desprinse cu totul şi de undeva, din creierul 
mic probabil, căzu de bună voie plumbul trimis de Carabonc 
cel iertat. 

Ca şi cum povara aceea din cap îl mai ţinuse în viaţă, 
odată cu plumbul, căzu şi viaţa lui Miki Lotu. 


Păsări negre, târându-se pe cer către sud, în şiruri, în 
săgeți, unghiuri, mai rar alcătuind stranii şi efemere curburi 
duble, sfâşiară bolta pentru a face loc prin rănile deschise 
norilor de toamnă. Ceaţa şi ploile veniră, pârâurile de pe 
văile secundare, Ampoiul,  Lostriţa, Vagmerul, Făina, 
prinseră viaţă şi acum în preajma băilor aurifere mai vechi, 
aproape istovite, lăstarii şteampurilor demodate (în compa- 
raţie cu ale lui Halalaie ce fuseseră prevăzute cu mari roţi 
pentru apă, cu frumoase cupe, de o concepţie modernă...), 
sfărâmau cu vigoare bruşii, iar aurul, puţin cât mai era, 
începu să vină. |n ciuda ploilor ce dăduseră speranţă 
seniorului şi angajaţilor săi, albia Cerdavei rămase stearpă, 
şuviţele ce se scurgeau de sus fie că se pierdeau prin 
crăpături, ca blestemate, spre bucuria greu tăinuită a 
vechilor proprietari, fie că abia izbuteau să umezească albia 
unde odinioară spumegase puternicul râu. Mulţi dintre 
angajaţii seniorului trecură la alţi stăpâni. Halalaie mai 
păstră doi pârgari pe care-i înarmă bine să păzească 
şteampurile şi morile construite de senior pe Cerdava şi la 
fel, să ferească filonul de nemernicia hoţilor. 

Câţiva dintre fanteziştii oraşului îi propuseră lui Halalaie o 


soluţie dezavantajoasă pentru senior, avantajoasă poate 
pentru ei, în orice caz destul de realistă, să transporte 
bolovanii auriferi din filonul său în şteampurile lor 
şleampăte, dar care totuşi mergeau, să-i macine acolo, să-i 
mărunţească, să spele aurul cu oamenii lor. Dar distanţele 
erau mari, drumurile inexistente, doar catârii ar fi fost o 
mică soluţie şi apoi cum să păzeşti roca bogată, în cine să 
ai încredere? Ceilalţi aveau să iasă în câştig, iar H. iarăşi în 
pierdere! De mutarea şteampurilor lui mari nu putea fi 
vorbă, micile cursuri de apă nu aveau destulă-forţă să le 
întoarcă, şi ar fi ieşit încă un conflict cu proprietarii minelor 
bătrâne. 

Insă, mai presus de orice, seniorul se încăpăţâna să 
creadă că Cerdava are să, revină, fie de bună voie, fie că o 
va obliga el! O armată de specialişti lucra întru găsirea 
soluţiei. 

— Să o forţezi să revină! se distra, posomorât Şorban. O 
apă! O apă e ca o femeie! (Ce ştie omul acesta despre 
femei? se întreba Hala.) Cum să decizi revenirea unei ape 
ce nu mai există? bombănea matematicianul în veranda 
casei sale, în faţa florilor pe care toamna nu le ucisese ci 
abia le adusese o nouă culoare, mai frumoasă, mai perfidă, 
mai otrăvită. 

— Există! ripostă seniorul, întărâtat. Şi curge pururi 
printre noi, invizibilă, Cerdava, printre noi, e cea mai vie, e 
personajul principal! o cită el pe Flavia. 

Şorban îl analiză puţin obosit, vag plictisit, şi totuşi 
curios. 

— Şi în acest caz, unde este? Cerdava e râul ce dispare 
mereu, s-a mai întâmplat, e himera, dispare pentru o zi sau 
pentru un secol, nu se ştie niciodată, merită să te gândeşti 
la asta în fiecare seară înainte de a adormi, s-o urmăreşti 
pe căile ei invizibile în ceea ce numim noi somn. E ceva 
prea frumos, prea înalt, ca să fie rezolvat de „specialiştii” 
tăi. Cerdava e soră, poate cu luna. O fură luna. Păi da, 
atracţia lunară a fost studiată până acuma doar de nişte 
rudimentari. Socot că aceştia n-au înţeles nimic, în orice 
caz n-au ajuns la esenţial, iar tu trebuie să tratezi 


chestiunea mai ales din punct de vedere filozofic... 

— O privesc din punct de vedere practic. Te-am rugat să 
faci calcule... 

— Le-am făcut. Degeaba. Prin calcule, şi cu ajutorul 
doamnei Flandra, ţi-am găsit filonul, dar calculele nu pot 
aduce apa înapoi. Schimbă-te, lulian! Ce poate să 
reprezinte dispariţia unui râu? 

— Ruina mea! 

— Mă plictiseşti. Ce importanță are ruina ta faţă de 
frumuseţea şi acurateţea faptului în sine? 

— De când te interesează „acurateţea” faptelor în sine? 

— Din totdeauna, însă tu n-ai vrut să înţelegi. 

— De ce nu consideri, făcu H., „curbura dublă a 
peretelui” drept o problemă de sine? Hei! Rezolv-o! Chiar şi 
Miki Lotu, în ceasul morţii, s-a referit la „curbura dublă a 
peretelui”, adăugind şi silaba se... Mai mult n-a fost în stare 
să spună, deşi poate că ştia! Profesorul Grud, care e de 
matematici, consideră că se vine de la secantă. lată deci 
problema, descurcă-te, am să te plătesc bine! 

— Eşti din cale-afară de naiv, băiete, fâlfâi Şorban din 
labă. Hai, tunde-o cu secanta ta cu tot! 

— Ce? Mă dai afară din casă? 

— Exact, confirmă Şorban. Un autor pe care-l citesc 
uneori când nu scrie scabroşenii, zice adevărul: în preajma 
proştilor, te prosteşti. Acum tu eşti doar un prost, şi nu mai 
face pe jignitul, chiştocul ei de treabă! 


Halalaie vându berăria „Coryndon” (poate spera să 
atenueze în felul acesta mânia lui Achile... eroare, a lui 
Carabonc!) o casă, juma din păduri, şi continuă să vândă. 
Banii luaţi pe berărie îi făcu praf cu prilejul viitoarei 
căsătorii cu Flavia, nuntă de care se vorbeşte şi azi. O parte 
din ceilalţi bani fură înghiţiţi - atât cât permise doamna 
Flandra ce continua să vegheze, de specialiştii ce căutau 
soluţii, căutau Cerdava. Unde o căutau? Mai ales în locuri 
Unde ar fi fost imposibil să dai de un strop de apă. 

Cu deosebită pompă îşi făcu apariţia un ins deşirat, să 
zicem nu tocmai plăcut la înfăţişare, vorbăreţ de nu mai 


putea, în toate limbile, un tip care-şi dăduse - el, cu voinţa 
lui, titlul de comandant, comandantul Jean Brous. Se bucura 
de celebritate, fiind în esenţă un mare, cu adevărat mare, 
comandantul Jean Brous. Se numea cum am zis, fiind un 
mare escroc, dar fiindcă nu escroca pe nimeni personal, o 
serie de intelectuali naivi (prima excepţie poate că o făcea 
Hala), ci ţări, state, ţări, care va să zică, nu purta titlul 
onorific de escroc, ci acela de comandant şi specialist... In 
ce? 

In tinereţe încercase meseria de scafandru, acolo, în 
Mările Sudului, căutase epave pline de perle, şi ce va mai 
găsi, fără succes, fiindcă avea pieptul îngust, suflul scurt, şi, 
posibil, ghinion. Nu descoperi decât o scoică spartă pe care 
o arătă lumii întregi şi avu succes. Ce este o scoică spartă? 
Nimic! Dar... 

Minune că nu-l forfecaseră rechinii cei răi, dar poate că şi 
atunci, în juneţe, fusese la fel de inapetisant pentru rechini. 

Constatând că nu iese cine ştie ce scofală din meseria 
primejdioasă de pescuitor de perle, în golful Magadar sau 
aiurea, unde zilnic îţi freci pântecele de pielea zgrunţuroasă 
a rechinilor, micuțul Jean Brous îşi zise: la să pun pe 
picioare o afacere mare, o afacere demnă ele mine, şi aşa, 
prin hazul hazardului, se întocmi, nu într-o clipă, ci mai lent, 
cum trebuie, cu anii, un fel de disciplină - ca să nu-i zicem 
ştiinţă - numită, aproximativ, oceanplanto-grafonamenism 
biologic. Termen larg şi cuprinzător - ce nu cuprindea? - ce 
avu succes, totuşi. 

Observaţie, lata de ce Brous nu-l suferi din primul 
moment pe Rudolf Lutz, deşi ei, în ştiinţă, trebuiau să se 
afle ca fraţii, chiar şi concurenţi, deşi nu prea semănau în 
diverse domenii, de pildă Lutz, ascet, celălalt gurmand - 
degeaba, nu se lipea cărniţa pe acesta şi, afemeiat cum se 
dovedi, un pic mai târziu, dar n-are importanţă, produse 
regretabile scandaluri în paşnicul „Foişor”. 

Sfârşitul observaţiei răutăcioase a autorului - nu chiar 
sfârşitul. 

Ca să terminăm cu acest Jean Brous, prima ce luă plasă 
(nu e uşor să ocolim termenul) a fost T., ţară pe care o 


stimăm. Acest stat T. depuse eforturi financiare ce ar fi 
uimit pe orice tezaurier scrupulos, deh, deh, era vorba de o 
premieră mondială - iar când e vorba de aşa ceva, statele, 
iarăşi, deh, deh... 

Omenirea are marele talent de a redescoperi lucruri 
ştiute de antici şi pre-antici. Aceştia au ridicat piramidele, 
au înălţat cetăţi grandioase, au lăsat semne al trecerii lor, 
au cunoscut matematica, astronomia... Toate s-au uitat şi 
am luat-o de la început. Abilul Brous speculă acest soi de 
snobism naiv şi, din ghinionist pescuitor de perle, lefter, 
ajunse să fie solicitat pentru cercetări biologice, 
arheologice, sau de altă natură. State maritime cu 
oceanologi serioşi îi acordară fonduri, îi puseră la dispoziţie 
nave, acum devenise cu adevărat comandant, unii editori 
importanţi se bătură pentru a-i tipări concluziile. Nu existau 
nici un fel de concluzii, că se termina circul, ci un etern „va 
urma”. Brous avu talentul de a întreţine de la an la an, de la 
deceniu la deceniu, interesul pentru cercetările sale, 
talentul de a nu spune niciodată nimic definitiv. Alţii, nu el, 
nu mai riscau, plonjau în adâncuri, fie în costume de 
scafandri, fie în „butoaie” din ce în ce mai perfecţionate. 
Secretare alese pe sprânceană, frumoase şi deştepte, 
compuneau partea romantică a ghiveciului, Jean găsea tot- 
deauna ceva „uluitor”, mergea la reuniuni internaţionale 
să-şi dea ifose. Venind aici, pentru a contribui la regăsirea 
râului Cerdava, având şi gustul fastului (nu făcea pe 
vegetarianul!), îşi pregăti o apariţie rafinată şi fascinantă, 
cum făcea totdeauna, fie că mergea la un şef de stat, fie că 
debarca pe un atol anonim unde nu era nimic de 
descoperit, dar atolul, datorită imbecilităţii talentate a lui 
Jean, devenea vestit prin nimic, şi îngreunat de atâta glorie 
se scufunda curând... aşa ca nimeni să nu poată nega cum 
că Jean văzuse acolo minunâţiile alea. 

In orăşelul „de aur” sosi impresarul lui Brous care, fără 
multă vorbă, încercă să înşface toate fondurile lui Halalaie, 
dar se izbi de „zgârcenia” Flandrei. Îl plăti, dar nu cât cerea 
acela... 

In sfârşit apăru şi Jean, cu nasul albăstrit de vinişoare 


violete, urmare a dezmăţului gastronomic, a perioadei când 
pescuise perle? Deşi mânca mult, rămânea scheletic, deşi 
vorbăreţ, plin de iniţiative de care uita imediat (de bani nu 
uita!), cu mâini prevăzute cu degete subţiri, toate exact de 
aceeaşi lungime, nelinişte, mişcându-se întruna, apucând, 
pipăind... 

Instalat în casa pusă la dispoziţia sa, comandantul dădu 
dispoziţii, straşnic se pricepea să arunce dispoziţii şi câteva 
zile îşi plimbă mutra prin oraş, apucând tot ce se ivea în 
cale, fie fetişcane rurale, sau femei coapte, şi chiar burlane. 
Halalaie, visând pururi la ale sale, încercă să fie drăguţ cu 
acest nou „specialist”, şi chiar îi ceru şi Flandrei să se arate 
şi ea mai simpatică, dar „secretara” rămânea de bronz. 
Comandantul întocmi şi el hărţi, şi într-o zi de toamnă 
camioane grele şi înzorzonate se iviră în oraş, purtând pe 
lemnărie tot felul de reclame şi desene, unele 
scandaloase... Şirul de maşini se îndreptă către Balta 
Țapului fiindcă acolo era „nodul principal” - aşa hotărâse 
Brous. 


lritat de sosirea acestui rival, care prin fast şi tehnică îl 
depăşea, ba chiar nici nu-şi ascundea eforturile de a-i 
seduce „eleva”, Rudolf Lutz îşi spori cercetările şi obţinu 
unele rezultate, dintre care cel mai de seamă a fost 
„învierea” lui Miki Lotu. Chiar a doua zi după ce părăsise 
acest tărâm, cartoforul îşi continuă jongleriile, ivindu-se la o 
stână şi îngrozindu-i pe bacii de acolo, ei fiind la curent cu 
sfârşitul său. Cel puţin aşa povesteau ciobanii. Şi alţi rurali, 
poate simțindu-se frustraţi, reluară firul, întâlnindu-l pe Miki 
pe Plaiul Căcăcenilor. Într-un miez de noapte el trecu prin 
faţa berăriei „Coryndon” (care, vai, nu mai aparţinea 
seniorului). In cârciumă se încăpăţânau să mai stăruie vreo 
câţiva muşterii a căror mărturie nu prea contează, însă 
oameni erau şi ei şi destul de afumaţi ca fantoma lui Lotu 
să nu-i sperie ci mai mult să-i amuze. Unul mai isteţ a fost 


de părere că de-aia umblă el, Lotu, pe-acolo, din motive de 
sete şi ieşiră buluc, care cu bere, care cu trascău sau vin, 
dar Miki o uşchise. Halalaie, informat de această „revenire”, 
o interpretă în felul său. Lotu apăruse pentru a-i reaminti lui 
şi Flaviei de jurământul făcut, încă nu se căsătoriseră, cum 
anticipasem ci abia, printre alte grele trebi, se făceau 
pregătiri. 

Rudolf Lutz, nointeresat de partea sentimentală a afacerii 
(ca un vegetarian ce era...), trase alte concluzii. Fiind 
adeptul unor credinţe combinate, oscilând între cultul 
zeilor, creştinismul primilor ani, mohamedanismul anilor de 
mijloc,  puritanismul anilor de vârf, accepta orice, 
respingând totul. Multiplele sale credinţe şi aşa-zisa dietă 
nu-l fereau din nefericire de păcatele cele afurisite şi 
omeneşti ca invidia, tendinţa de a-i umili pe rivali, de a-i 
scoate din joc. Aceste impulsuri regretabile nu erau însă 
perfect servite de cerebelul său. Un veritabil neamţ poate 
ar fi ştiut cum să procedeze, dar Lutz ţinea mult la originea 
sa vieneză. Un neamţ veritabil n-ar fi luat în seamă 
zvonurile cu privire la reapariţia lui Miki Lotu, Lutz însă căzu 
pe gânduri şi luă hotărâri importante. Angajă o şleahtă de 
mincinoşi care să-l pândească pe Lotu. Un neamţ ar fi ştiut 
probabil să facă un pic de osebire între oameni cinstiţi şi 
mincinoşi. Curând „vegetarianul” se pomeni cu o droaie de 
rapoarte pe care, dacă le luai în serios, reieşea că „dublura” 
sau, daca doriţi, fantoma lui Lotu parcurge noapte de 
noapte mii de kilometri. Lutz pricepu în sfârşit că toţi 
informatorii săi minţeau şi-i concedie, când interveni „logo- 
fătul” Făt. Şi acesta voia bani, ce altceva? Lutz îi dădu un 
plic. După un mic timp, Făt veni cu informaţii. Noapte de 
noapte Miki o vizitează pe fosta lui amică, Flavia R. (încă 
domnişoară). Nici nu e de mirare că-l ridică din morţi o 
femeie atât de frumoasă! Pe Lutz nu-l interesau femeile, 
mai ales cele frumoase, decât din punct de vedere teoretic. 
Aşa afirma el. Ce o fi înţeles cu privire la punctul teoretic 
vizând femeile frumoase, cine să mai ştie. Făt mai ceru 
bani, mai primi un plic şi plecă să caute o anumită 
muieruşcă, Zorica, ce urma să joace rolul Flaviei. (Făt n-ar fi 


îndrăznit să trateze direct cu Flavia, fiindcă această fiinţă 
frumoasă, artistă, l-ar fi lovit cu biciul, nu i se poate nega 
demnitatea şi mândria şansonetistei dar şi pictoriţei Flavia 
R.!) 

Veni un miez de noapte nu tocmai călduros, înfăşurat în 
pardesiu şi cu pled pe umeri, Lutz tremura şoptind că nu 
vede nimic, când apăru Zorica, având aproximativ talia 
Flaviei şi depunând eforturi să-i imite vocea. 

— Pe cine nu vedeţi, domnule? întrebă Zorica, frumos 
înţolită într-un sumănaş alb cu mânecare negre, cu părul 
curgând lung pe umeri. 

— Pe tomnul cela răpozatu, Lodu, scânci „specialistul”. 

— Trebuie să avem răbdare, spuse Făt. Eu mă duc. E mai 
bine aşa... Dacă suntem prea mulţi, nu vine precis... 

— Şi me laşi singur cu duda? (Voia să spună „duduia”). 

— Altfel nu se poate. 

Făt dispăru. 

Vegetarianul abia murmură: 

— Pine... Atunţi aşteptam, aşteptam... 

Incepuse a burniţa, noaptea nu se arăta prielnică nici 
măcar stafiilor! 

Preocupat de frig, de teamă, poate de gânduri mai înalte 
- dar ce dracu poate fi mai înalt decât o femeie frumoasă! - 
Rudi n-o trată pe Zorica decât ca pe un simplu glas. 

Cum burniţă tot mai în voie, apetisanta Zorica îşi acoperi 
părul răscolit, cu o maramă ar trebui să zic, însă nu era nici 
maramă nici şal, iată că-mi lipseşte potrivitul termen, şi-l 
luă pe vienez de mână. Lutz nu interpretă nicicum gestul, şi 
nici nu era cazul. Zorica încerca să-l ferească pe vienez, 
miop la propriu şi la figurat, de vreo hârtoapă în care să se 
scufunde chiar definitiv. Poate mai era nevoie de el... 

După o mică bucată de drum, Zorica scoase de undeva o 
sticluţă şi-l îndemnă pe Lutz să guste. Nu! se cutremură 
acela, cu mare panică. Noi nu cozumam alcoluri! Fata îl 
asigură că e numai o licoare împotriva răcelilor, deşi era 
tuiki - austriacul, uşor de convins, sorbi şi pe dată se simţi 
mai voios şi mai puternic. Mai ia! îl îndemnă fata, o să-ţi 
lumineze minţile! Sensibil la asemenea cuvinte, mintea e 


totul, vienezul mai gustă şi imediat văzu făptura 
subţiratecă, străvezie a lui „Biki Lodu”... 

A doua zi, în patul său de la hotel, trezit din somn, Rudi 
nu-şi aminti decât că la un moment dat „Biki Lodu” intrase 
în stâncă. Pur şi simplu intrase în stâncă. Pe unde o fi locul 
acela? Către amiază, aceeaşi Zorica intră în camera lui. 
Vienezul nu-şi găsi ochelarii, totuşi o recunoscu. 

— Du, fada, ieri m-ai imbetat! 

— Nu, domnule! 

Zorica îşi arcui sprâncenele, mari, nepensate şi ne vopsi 
te. Te-am dus, spuse ea, pe drumul ce-l doreai şi nu ţi-am 
cerut nici o plată! 

Zăpăcit, Lutz, obişnuit să fie plătit bine, dar să şi 
plătească, îşi căută portofelul, scoase ceva mărunţiş, dar 
Zorica, avea şi ea mândria ei, îl măsură cu dispreţ şi-i 
întinse un măr, precum Eva, dar Lutz nu era nici de departe 
Adam. Privi ionatanul cu bănuială, oare nu conţinea băutură 
injectată în el, sau chiar otravă? Invinse puţinul său curaj, 
muşcă din măr. Spuse că nu-şi mai aminteşte drumul. 

— Mai taci, spuse fata. Te duc eu acolo. 

— De rog... Tar la lumina sorelui şi fara zdicla, traga 
mea... 


Văgăuna se prezenta sinistră, nici nu e de mirare că Lotu, 
ivindu-se din ţara umbrelor, alesese tocmai acest punct ca 
să dispară... Stânca albă, gălbuie, întretăiată de crăpături şi 
de argintii linii de mică, nu-ţi lăsa nici o speranţă. Pâlcuri 
negre de arbori, de jur împrejur, nici ele nu te îndemnau la 
optimism. Arborilor nu le păsa de nimic, dar nu e sigur, cine 
poate să garanteze că un copac e nepăsător la toate? Fără 
decât numai poate că un specialist... 

Lutz cercetă peretele şi descoperi, sau crezu că 
descoperă, curbura dublă pe care o neglijase cu 
superioritate până atunci. Foarte aproape, înnegrită după 
uscăciunea verii, albia Cerdavei. Semnificativ, îşi zise 
„vegetarianul”. Vântul făcea să urle molizii cei mari. Câte o 
roată, construită în zadar de Halalaie, scârţâia. 

— Ce păzesc boacterii ăia, de n-o împroptesc? Că se 


strică aşa! strigă seniorul, de faţă şi el la extraordinara 
experienţă. 

Artificierii instalară o cantitate de explozibil, înainte de a 
începe lucrul oamenii îşi făcuseră cruci, fiecare aflase că 
Miki Lotu iese de-acolo şi revine acolo, nu oricine îndrăznise 
să se apropie, iar cei ce lucrau acuma o făcuseră îndemnați 
de bani şi de răchie. 

Ce spera însă Rudi Lutz? Să elucideze secretul vieţii 
duble a lui Lotu, aici şi dincolo? Aş, el nu pentru asta se 
deplasase de la Viena! Lutz socotea însă că misterul 
revenirii lui Lotu (orice „vegetarian” crede în mistere!), e 
strâns legat de curbura dublă, dar de ce? Cine s-o spună? 
lar în spatele acestor draperii de stâncă, credea vienezul, 
spumega Cerdava şi el voia acum s-o recheme. Ajutoarele 
lui Lutz, frumoasa fată, dorită şi de infamul Brous şi tânărul 
ei camarad îi priveau pe artificierii ce-şi încheiau pregătirile. 
Puseră cozi, fitiluri foarte lungi şi peste păduri hăuli veselul 
avertisment: AARDEEE!!! 

Lumea fugi, se ascunse, aşteptă lungi secunde. Exploziile 
se produseră la mici distanţe, mai mult nişte fâsâituri. Flinta 
lui Carabonc glăsuia mai sonor. Asistenţa de unde mai 
nainte ai fi zis că nu e ţipenie de om, se dovedi numeroasă, 
mulţi se apropiară făcându-şi iar cruci: dacă se vor izbi de 
Lotu? 

Vântul culcă deodată praful, în locul vechii stânci gălbui 
se căsca o gaură neagră. Din peştera aia cumplită nu se 
auzea nimic, nu venea nici un ecou şi, fireşte, nici Cerdava 
renăscută. Încă mai aşteptau, mai sperau. Şi până la urmă 
apăru ceva. Se auzi mai întâi un sunet greţos, un orăcăit de 
jigodie preistorică. În gura orificiului creat de explozii îşi croi 
loc,  împiedicându-se, un  broscoi de dimensiuni 
nemaiîntâlnite, sigilat cu acea /ipsă de culori de care 
beneficiază vieţuitoarele ce-şi petrec existenţa pe sub 
pământ. Părea orb. Peste ochii bulbucaţi se aşternuse o 
pieliţă albicioasă. După o nehotărâre, broască său ce va fi 
fost începu să salte strâmb. Oamenii se feriră. Şi după ce 
animalul preistorie dispăru, începu să se audă şi altceva. 

Lutz zbieră ceva în limba copilăriei lui, fericit. Trecătoare 


fericire! Voia să spună că vine apa! 

Se înşela, bietul. De sub stâncile trapezoidale se iscară 
greu, cu opintiri, câteva valuri de noroi negru, vâscos. 
Scursura groasă, ca o lavă, nu era însă fierbinte ca lava, ci 
rece, şi alături de ea săltau zeci de broaşte, unele la fel de 
mari ca şi broasca şefiţă care se ivise prima. Oamenii, 
mereu mai înfricoşaţi, dând înapoi în faţa invaziei, mai 
adăstau. Aşteptau oare să-l vadă şi pe Lotu venind direct 
din infern? Dacă-l aşteptau pe Lotu îşi pierdeau timpul 
degeaba, fantoma comise încă o potlogărie şi nu apăru. 
Mâlul negru presărat cu broaşte se duse încet la vale, însă, 
ca un făcut, nici măcar şuvoiul acela diavolesc nu se duse 
către albia Cerdavei, chit că n-ar fi făcut mare scofală 
acolo, ci se prăvăli într-o adâncitură hăulind surd până se 
termină şi „lava” şi broaştele. Chiar şi broaştele se termină 
câteodată. 

Plin de îngâmfare, umflat, numai la burtă, ca şi cum ar fi 
înghiţit un sac de fasole, comandantul Brous asistase şi el 
la experienţă. Nasul său vânăt se înroşise de atâta vanitate. 
Cei doi specialişti se înfruntară. Halalaie ce-şi zicea, lasă-i 
să se pocnească, abia aştept! Savanţii schimbară cuvinte 
tari într-o limbă străină şi erau pe cale de a se lua şi la 
palme, argumentul suprem, când răsări între ei o cometă, 
armăsarul argintiu încălecat de Toma Milea, căutătorul. 

Toma, descendent din voievozi şi care făcuse şcoli nu se 
ştie unde şi când, le vorbi de sus, de pe cal, tot într-o limbă 
străină. Nu se ştie dacă cei doi rivali au înţeles, dar în orice 
caz ei coborâră braţele. Mai târziu cei ce ştiu şi află totul, 
traduseră cam astfel cuvintele căutătorului: Domnilor, n- 
aveţi decât să vă şi omorâţi, oricum n-aveţi nici o putere în 
ţinutul nostru. Cerdava are să revină singură, când are să-i 
fie ei pe plac. 

Poate că nu se înşela. 

Tom a Milea părăsi locul, îndreptându-se în direcţia 
munţilor. 

Treaba unui căutător adevărat e să caute mereu. 

Toma ştia că poate găsi orice, numai să dorească. 

Nu-l interesa bogăţia, aurul. Voia numai să găsească 


diferite adevăruri. Şi ştia că poate oricând. Ştia. 


CINCISPREZECE 


lată că matematicianul Şorban se dovedi un om 
imprevizibil cu toate că înfăţişarea sa de blând gurmand şi 
visător abstract nu prevestea nici un fel de surprize. Când 
avea motive, matematicianul se exprima dur şi clar faţă de 
amici şi inamici (nu avea inamici!). Nimeni n-a îndrăznit să-l 
trateze cu aceeaşi monedă. Şi nimeni nu s-a supărat. 

Dintr-o toană, matematicianul compuse o lungă şi 
ceremonioasă invitaţie pentru un ceai, către seniorul 
Halalaie de care-l lega o veche dar superioară prietenie. 
Vâri invitaţia într-un plic lungueţ din hârtie groasă, cretată, 
snoabă, şi-l expedie ia „Cuxa anonimă Halalaie te 
Carabonc.” Scrisese chiar aşa, deşi chiorul, cu toate că 
iertat de Lotu, nu era în toate privinţele iertat, în orice caz 
nu mai dădea pe la Cuxă, atât ar mai fi lipsit, să apară 
acolo cu flintoiul lui. Din motive necunoscute seniorul încă 
nu-l chemase pe pictorul Coreaptă să schimbe firma, să-l 
şteargă pe Carabonc. Deşi acesta trăsese cel puţin de două 
ori în H., seniorul iertase, ori îl uitase. Invitaţia fu adusă la 
Cuxă de către domnul Boroş, om în vârstă, bucătar, 
grădinar etc. | se adresau totdeauna cu domnule datorită 
vestimentaţiei impecabile, fie că se găsea la îngrijit de flori, 
la bucătărie sau la măturat. 

Se făcuse către seară. Seniorul încheie tratativele cu 
advocaţii Pepe şi Theodor, prin intermediul cărora vindea 
casa lui de vânătoare dintr-un sat. Nu mai poposise acolo 
de ani. Ducă-se şi asta, numai apa să vie! Advocaţii 
topindu-se, Halalaie reciti invitaţia, avu un zâmbet fin ce-l 
onora şi se duse să se schimbe acasă. Îl găsi pe „logofătul” 
Făt dereticând, ceea ce nu făcea niciodată. Adevărul e că 
Făt se înarmase cu o mătură foarte lungă, dintr-acelea cu 


care se gâdilă păianjenii de pe tavan. Făt tresări, încurcat. 
Nu auzise. Halalaie îl privi. De ce oare „logofătul” ţinea 
scula aia lungă invers, cu peria în mână adică? Nemulțumit, 
H. îi făcu semn s-o şteargă. Îşi scărpină tâmpla. Privind în 
urma lui Făt, care ieşise plecându-şi capul şi târând unealta 
de care se tem copiii mici, Hala îşi puse întrebări, gândi că 
n-ar fi rău să se descotorosească definitiv de Făt în care, cu 
intuiţia ce o au câteodată oamenii naivi şi generoşi, simţea 
că mocnesc gânduri ascunse, dar nu ştia şi nu avea să afle 
decât mult mai târziu sau niciodată, că Făt, şi el cunoscând 
enigma curburii duble, vorba vine, îşi petrecea o mare 
parte din timp ciocănind pereţii, căutând, netrebnicul. 

Halalaie îşi alese o haină de gală care să rimeze cu tonul 
invitaţiei. Imbrăcându-se, el se amuza la gândul hainelor 
ponosite în care-l va primi matematicianul. Ceai? Nici vorbă 
de aşa ceva, cel mult o fiertură întunecată căreia îi dădea 
gust poate o coropişniţă ajunsă din greşeală-n oală. De fapt 
Hala nu cunoştea prea mult despre calităţile de maestru 
bucătar ale domnului Boroş, dar ştia că Şorban se 
mulţumeşte cu orice şi mănâncă rar acasă. 

Gata îmbrăcat, impresionant în haina sa de seară, 
Halalaie refuză iar ajutorul lui Făt care-l întrebă dacă să 
pună caii la şaretă. Sau la trăsură? La nimic, îl expedie 
seniorul, scrutându-l din urmă. Se decisese să meargă pe 
jos, elegant şi prosper, „pentru a face o demonstraţie” 
acelora care-l considerau la pământ, şi o făcu, 
demonstraţia, împărțind pe drum câteva zâmbete şi 
strângeri de mână. 

După ploi mari picaseră câteva zile parfumate, în aceste 
zile te urci la vie să cauţi ciorchinii uitaţi de culegători, bine 
ascunşi, dar îi găseai urmărind zborul viespilor. Boabele 
sunt acum răscoapte, dulci ca nişte stafide. Şorban, în 
verandă, admira soarele  amurgului. Florile sale 
supravieţuiseră după cele dintâi brume şi înghețuri şi, mai 
frumoase acum, îşi etalau cu violenţă culorile pentru ultima 
oară, de nu cumva Şorban descoperise prin calcule secretul 
nemuririi lor... 

Halalaie sperase să-l complexeze pe matematician 


(stranie şi inutilă vanitate!) prin vestimentația sa 
europeană, şi fu uşor dezamăgit găsindu-l îmbrăcat şic, 
poate că nu chiar ca un domn ci mai curând ca un bulibaşă 
înstărit, sau ca un turc. Purta caftan de catifea de un roşu 
cardinal sub care strălucea cămaşa galbenă ca amurgul şi 
ca unele dintre flori, iar pe cap o piesă bizară, ceva între fes 
şi calpac. Zâmbetul perfid, greu sesizabil, la colţurile gurii 
numai, îl transforma pe Şorban în japonez. 

— Ce ai păţit? întrebă seniorul. Ce ţi-ai pus pe cap? 
Matematicianul nu binevoi să răspundă. Halalaie privi cele 
câteva găini ce se plimbau printre flori, somnoroase, gata 
c(e culcare, şi-l întrebă pe Şorban de ce-şi lasă „orătăniile” 
acolo, să paradească trandafirii tomnateci, la care, 
matematicianul, ofensat în numele găinilor, răspunse că 
„orătăniile sale” sunt astfel educate ca să nu strice nimic ce 
e frumos. De altfel, printre galinaceele care şi porniseră 
către coteţ, unde poate le aştepta coana vulpe, zburda o 
minge albă, pudelul Sejour. Pesemne vestimentaţiei sale 
fistichii voise a-i da replică Şorban, gânditor în largul fotoliu 
de trestie. Pe. masă, în faţa matematicianului, se afla un 
maldăr de foi umplute cu formule şi figuri geometrice. Tot 
mai solemn, matematicianul grăi: 

— Am descoperit enigma curburii duble a peretelui, de- 
aia te-am invitat la ceai. 

Transpirând de emotie, şi vibrând ca o vergea, seniorul 
se aşeză. 

— Are vreo legătură cu dispariţia Cerdavei? 

— Nu ştii că-n lumea asta toate sunt legate între ele? 

— Mor de curiozitate! 

— Aşteaptă, nu muri. Domnule Boroş, strigă Şorban 
undeva către interior, eşti amabil să ne aduci lampa şi să 
ne serveşti cina? 

— Lasă cina, spune-mi că mor!... imploră seniorul. 

— Decât să mor eu de foame, prefer să mori tu de 
curiozitate, replică, liniştit, Şorban. Dacă pier de foame n-ai 
să afli nimic despre curbura dublă, povestea nu e nici 
scurtă, nici simplă... Savantul flutură pe sub nasul lui Hala 
foile cele pretenţioase. Pe vremuri ai făcut studii strălucite. 


— Le-am întrerupt, făcu întunecat seniorul. Ce e cu asta? 

— Nimic, nimic... 

— Bine, să bem repede ceaiul şi... 

— Nu beau niciodată ceai, băiete, îl opri Şorban. 

DL Boroş, în negru, cămaşă albă, scrobită, papillon la gât, 
aşternu, fără grabă, o faţă de masă imaculată cu broderii şi 
farafastâcuri, parcă era pentru un savant ce nu acordă 
importanţă deşertăciunilor. Pe mijlocul pânzei se desluşea 
un desen realizat în aţă fină, în mai multe culori, subtil 
combinate, reprezentând nuduri. Halalaie îşi exprimă 
mirarea, Şorban întrebă dacă nu recunoaşte mâna celei ce 
a lucrat această deosebită faţă de masă, de unde s-o 
recunoască? se miră seniorul. 

— Cum de unde, e opera viitoarei tale soţii! 

— A Flaviei? Şi cum de o ai? Cum a ajuns aici? 

— Ce mai grozăvie, ce te înfoi, am cumpărat-o! Parcă nu 
ai şti că domnişoara Flavia vinde ceea ce pictează sau 
brodează. 

— Nu ştiu mai nimic despre viitoarea mea soţie, spuse 
seniorul. Şi nu minţea. 

— Ai tot timpul ca să afli, făcu Şorban, urmărindu-l pe 
domnul Boroş care aducea platourile. De toate se găseau 
pe masă, chiar şi raci, nu scoşi din Cerdava, ci dintr-un 
pârâu anemic care, totuşi, nu făcea figuri, nu dispărea, ci 
izbutea să învârtă, mai ales după ploile de toamnă şi 
primăvară, câteva şubrede roţi. Acelaşi pârâu colcăia de 
păstrăvi, şi o parte din ei se aflau acum, fripţi, chiar sub 
ochii lacomi ai matematicianului. Dl. Boroş puse hrean, 
smântână, ardei, castraveți cruzi şi muraţi, usturoi, morcov, 
alături de morcov şi pătrunjel fiert, ceapă, lapte bătut şi 
altele. Şorban aplaudă această masă la fel de bucuros ca şi 
Newton când i-a picat mărul acela în cap, mărul de la care 
atâtea ni se trag... 

— Excelent, domnule Boroş, te-ai întrecut azi. Eu încep să 
mănânc, voi ce mai staţi? Serveşte-te, Ştefan! Şi tu, lulian. 
Nu va formalizaţi, se poate mânca şi cu degetele. 

Uitând de calcule, şi mai ales de enigma curburii duble, 
matematicianul puse de toate în farfurie nu înainte de a-şi 


amesteca într-un pahar mare ţuică de chimion cu sirop. 
Marele dresor, calm, simțindu-se ca acasă, îi urmă 
exemplul, puse peste raci dulceaţă de trandafir, peste 
dulceaţă, mujdei, morcov, conopidă, savurând cu bucurie 
noutatea hranei, la fel ca şi Şorban care-şi pregătise un 
amestec şi mai rafinat... Ingrozit de aceste combinaţii, de 
pofta de mâncare a amicilor săi (oameni de spirit...), 
Halalaie abia izbutea să ciugulească, în timp ce ceilalţi doi 
haleau cu poftă, nepăsare şi fără grăbire. Pofta nu 
înseamnă şi grabă. Până izbutiră să se stâmpere căzu o 
noapte călduroasă şi senină plină de puritatea unei toamne 
dulci, cu un Car Mare pe diagonala cercului, cu o Stea 
Polară  minusculă, în schimb  nemişcată acolo în 
singurătatea ei. 

Domnul Boroş culese de pe masă ce mai rămăsese, nu 
mult, Halalaie oftă. Rosti aproape furios: 

— Ei, v-aţi stâmpărat foalele cele nesăţioase? 

— Tu nu? Rău ai făcut. Fii calm, prietene, spuse Şorban, 
cu o nouă seninătate pe figură. Şorban îşi pregăti luleaua, 
în vreme ce Aboui, cam jignit de cuvintele lui Hala, privea în 
noapte peste frizura acestuia. Îşi răsuci cu abilitate o ţigară, 
abilitate de scamator - ceea ce şi era. Totul s-a întâmplat 
într-o noapte la fel de frumoasă ca asta, continuă Şorban, 
insensibil la nervii seniorului, şi aduse, urnindu-se cu 
încetineală, o carte dintr-un vraf înalt, pus alături. Legătura 
cărţii, într-o piele fină, neagră, ascundea titlul lucrării şi 
autorul, dar Şorban desfăcu tomul la sfârşit şi examina 
coperta interioară. Om ordonat, matematicianul avea obi- 
ceiul de a-şi nota paginile cu fraze sau opinii ce le considera 
interesante. Găsi ce-i trebuia şi răsfoi cartea până ce ajunse 
la pagina dorită. 

— Unde dracu mi-am lăsat ochelarii? 

DI. Boroş se prezentă imediat cu ochelarii, ma- 
tematicianul şi-i puse şi începu să citească. 

„Deodată i se urcă un nod în gât şi prins de o emoție 
necunoscută, avu senzaţia clară că aici, în locul acesta 
ciudat, populat de umbrele trecutului, era încătuşat de o 
vrajă. 


„„„Memoria lui se aventură pe potecile unui tainic labirint, 
apoi se retrase tremurătoare. Gânduri ciudate răsăreau şi 
dispăreau, se zbăteau înspăimântate ca nişte peşti speriaţi 
în apele limpezi ale lacului. Era ostil acestor gânduri, căuta 
să le alunge, dar ele reveneau insistent, absurde, 
obsedante şi chinuitoare, întreaga lui personalitate începea 
parcă să se destrame, contopindu-se cu umbrele ireale ce 
pluteau de-a lungul pereţilor lambrisaţi.” 

Matematicianul închise cartea, scoase ochelarii, suspină. 
Şi dresorul, înduioşat, suspină. 

— Magnific. Azi nu se mai scrie aşa. Cine să scrie? 

— N-ai dreptate, Ştefan. În toate timpurile au fost oameni 
care au scris frumos, după cum au fost şi unii care să-i 
conteste... Sunt convins că şi pe vremea acestui autor, cine 
o fi că am pierdut prima pagină, se vor fi găsit destui care 
să spună că „azi nu se scrie la fel de bine”. De cânde 
lumea aşa e cu artele şi în general cu toate. 

— Şi ce e cu asta? Autorul, cine e? 

— Stai, nu te repezi, lulian - şi Şorban pufăi. Nu am de 
gând să divulg autorul şi numele cărţii, din vanitate, am şi 
eu acest drept de a fi un pic vanitos, nu spun ce carte e 
pentru ca proştii să nu afirme că aş fi romanţios şi neserios. 
Dar eu n-am pretins niciodată că n-aş fi un romantic 
deghizat sau un neserios, câteodată. 

— De ce nu treci la subiect? 

— Acesta e subiectul, băiete. Din cauza nerăbdării poţi 
pierde totul, până la urmă chiar şi viaţa. 

— Nu mă tem! Treci la... 

— Bine. Ti-am spus, aici e subiectul şi anume se făcea că 
într-o noapte citeam acel volum şi am ajuns la pasajul cu 
pricina. Mi-a plăcut şi am întrerupt lectura. Totdeauna 
întrerup cititul la un capitol sau un pasaj ce mă interesează, 
ca să rămân cu o bună amintire iar a doua zi cartea să mă 
cheme iar. Aşa procedez eu, aşa citesc eu. Am închis car- 
tea, am făcut întuneric şi am dat să adorm cu iluzia că eu 
aş fi acel personaj cuprins de o emoție inexplicabilă, eu 
care n-am avut niciodată astfel de emoţii, dacă nu cumva 
mă laud, poate fiindcă n-am întâlnit femeia care să-mi dea 


astfel de emoţii... 

— Ce faci acum? Ne spui povestea vieţii tale? 

— ...Adormeam, când din pasajul acela frumos, cam 
tenebros, în mintea mea se reliefară nişte cuvinte: „pereţii 
lambrisaţi”. Voi, tu, Ştefan şi tu, lulian, poate sunteţi mai 
iuți la minte decât mine sau decât voiţi a arăta, deci n-am 
să vă mai explic modul bizar şi fără logică strictă în care se 
înlănţuie în mintea noastră cuvintele, imaginile, ideile - dar 
cred că tocmai datorită acestei aparente lipse de logică 
(poate fi înlocuită, parţial, şi prin cuvântul „întâmplare”), s- 
au făcut câteva din marile descoperiri, s-au emis idei 
profunde, s-au scris frumoase cărţi... 

— Mai bine nu s-ar fi făcut descoperiri şi nu s-ar fi scris 
„frumoase cărți”, murmură Hala, evident împotriva 
propriilor sale convingeri. Nerăbdarea îi cam trecuse. Acum 
ştia. Şorban nu-l invitase pentru a-i pune pe tavă un adevăr 
evident, legat de necazurile sale, ci pentru a avea auditoriu 
în fala căruia să facă nişte speculaţiuni. Câteodată, lui 
Şorban, ca şi advocaţilor, îi plăcea să-şi audă vocea! 

— Ideea aceasta anarhică nu tu o lansezi primul, replică 
blând matematicianul. In orice caz legătura ce s-a produs în 
mintea mea nu e chiar lipsită de temei. De la pereţii 
lambrisaţi am trecut la curbura dublă a peretelui şi 
picoteala mi s-a dus. Gata somnul. la să vedem, mi-am zis, 
ce poate fi şi curbura dublă a peretelui, fiindcă, vezi bine, 
nu examinasem niciodată serios problema, mi se părea un 
fel de năzbâtie, dar acum, influenţat de atmosfera din 
cartea citită, devenisem, cum să spun, mai înţelegător. 
Există mistere. Şi infinitul e un mister, cum să-l accepţi? 
Stăteam în pat pe spate, cu pumnii sub ceafă şi fixam 
tavanul. Un pic de lumină pătrundea pe fereşti, nu ştiu de 
unde. Curbura dublă a peretelui mi se învârtea prin cap ca 
o morişcă. 

— Totuşi n-are nici un sens... curbura dublă a peretelui, 
interveni Aboui, parcă anume spre reîntărâtarea seniorului 
care gândi: oare de ce se amestecă şi „căţelarul” ăsta? 

— Aşa e. Nu are nici un sens. Şi am eliminat, făcând, 
cred, un pas înainte, am eliminat din meditaţiile mele 


peretele, exact acel cuvânt de la care pornisem, rămânând 
numai cu prima parte a „formulei”. Să fie oare „curbura 
dublă a secantei”? m-am întrebat, amintindu-mi de acel 
„se” neterminat rostit de Miki Lotu şi de supoziţia lui Grud. 

— Aşa are vreun sens? sări Halalaie. 

— Poa’ să aibă, dacă-l cauţi neapărat, dar, din punctul 
tău de vedere, din punctul de vedere al interesului tău, nici 
unul, am decis. Orologiul marca primul ceas al dimineţii 
când am înlocuit secanta cu spaţiul. Curbura dublă a 
spaţiului... 

Şorban, mulţumit cu lumea şi cu sine (ce să zicem, 
frumos pentru un cugetător!), contemplă în tăcere 
asistenţa nu prea numeroasă. Ce e drept, dl. Boroş, de 
undeva din umbră nu pierdea un cuvânt. Poate că şi 
pudelul Sejour, de undeva din penumbră, înţelegea câte 
ceva, şi ca să mergem până la absurd poate-l înțelegeau şi 
unele zburătoare nocturne. 

Marele dresor Aboui rosti: 

— Cât de frumos! Curbura dublă a spaţiului!... 

— Poate că e frumos, răspunse blajin matematicianul. 
Poate să existe un sens, dar în sfere prea înalte. Nici o 
legătură cu dispariția  Cerdavei. Nici o legătură cu 
meschinul aur. La ora două a nopţii am înlocuit curbura 
dublă a spaţiului cu a timpului. Alte orizonturi! Uitasem 
pentru moment de micile tale încurcături, lulian, începusem 
să iau pe cont propriu aceste nemărginite probleme, dar 
mi-am adus din nou aminte de tine, lulian. După încă vreo 
oră am înlocuit curbura dublă a timpului, care mi se 
dovedea prea îngustă. Curbura dublă a infinitului, mi-am 
zis. Aici e totul! 

— Şi mai frumos! A infinitului, se încântă marele dresor. 

— Frumos, dar ce mă priveşte pe mine? reînvie Halalaie. 

— La prima vedere nu te priveşte. Trecusem la înălţimi 
cu văzduhul rarefiat şi obosisem. M-am ridicat, am făcut 
lumină, am adnotat, cum am obiceiul, evoluţia sau şirul 
acestor gânduri, de la curbura dublă a peretelui - la curbura 
dublă a infinitului... Am ajuns la o concluzie, m-am întors în 
pat şi, culcat pe o parte, mi-am propus să continui a doua 


zi. Am renunţat la toate gândurile, aşa cum fac yoghinii, am 
coborât pe acest pământ, transpirat de satisfacţie. Ce 
simplu! Cum de nu mă gândisem! 

— Spune-mi şi mie! 

— O, cum te grăbeşti, zgârcitule! 

— Să nu-mi spui că până dimineaţă ai uitat totul. Ţi s-a 
mai întâmplat. 

— Uite, lulian, rezultatul calculelor mele. Cerdava o să 
revină în matcă la 28 decembrie ale acestui an. 

— Sigur? 

— Calculele o spun. 

— Nu sunt matematician şi nu pot verifica aceste calcule. 
Totuşi, poţi să-mi spui ce legătură poate fi între infinit şi 
dispariţia Cerdavei? 

— Am trecut încetişor, de la infinitul mare la infinitul mic. 
Acu înţelegi. 

— Nu! 

— Ca să înţelegi, ar trebui să urmezi iar nişte cursuri 
universitare... 

Poate că Şorban omisese a preciza că studiase pe 
îndelete din cronici datele, dispariţiile şi reapariţiile acestui 
râu, Cerdava, şi că, poate, în calculele sale se bazase pe 
precizia uluitoare, şi infinit de greu de explicat, a ciclurilor 
în care apa binevoieşte să apară sau să dispară. Poate că 
totuşi plecase numai de la calculele pure, pornind de la 
infinitul mare. 

— În acest caz, pot să-i concediez pe Lutz şi pe Brous? 

— Chiar în clipa asta, afirmă, moale, Şorban. 

— Şi să te plătesc pe tine, în schimb? 

— Nu-ţi este un pic de ruşine, lulian?! 

— ţi cer scuze... 

Domnul Boroş, atât de distins, ieşi din umbră clănţănind 
din dinţi, dar nu din cauza frigului, că noaptea căzuse 
călduroasă. Zise: 

— Cer iertare... dincolo de gard e cineva care pândeşte şi 
ascultă!... 

— Ei, şi? Totdeauna e cineva dincolo de gard şi 
totdeauna cineva dincoace, făcu nepăsător Şorban. 


— Cred că l-am recunoscut, bâţâi din toate mădularele 
dl. Boroş. E Miki Lotu. 

— Ei, nici chiar aşa! Adă, te rog, felinarul, domnule Boroş. 

La locul indicat nu se afla nimeni. 

— Ai vedenii, domnule Boroş. Nu mă supăr dacă ai 
vedenii, dar dacă nu mai e nimic de mâncare mă supăr. Mi 
s-a făcut foame. 

— El a fost, îngăimă Boroş. 

— Ei şi? Tot mi-e foame! 

— Abia ai mâncat, observă Halalaie. 

— Azi mănânc şi pentru mâine! Nu văd măcar o urmă de 
căţel... 

— El nu lasă nici o urmă, spuse seniorul. Ce urmă? Cum 
să lase urme el? 

— Care el, mă băiete? 

— EI, Miki Lotu, repetă Halalaie care se îmbătase fără să 
fi băut nimic. El a fost. A venit să-mi reamintească... Mâine 
mă căsătoresc cu Flavia, chiar mâine. Vă invit la nuntă. 

— lată un sfârşit fericit, oftă matematicianul. 

— Oare? 


Pe măsură ce noaptea înainta, noaptea aceea caldă şi 
blândă, dinspre munţi cobori gerul. Boactărul angajat de 
senior pentru a-i păzi instalaţiile, morile, piuăle, 
concasoarele sale dormita pe treptele uneia dintre clădiri 
cu puşca între jărunţi, când îl răzbi răceala. In seară fusese 
un zăduf ca de plină vară. La foc mic fripsese ceva, 
picurase pe pâine, se ospătase în lege, udându-şi şi 
gâtlejul. Nu poţi rămâne întreaga noapte la pândă, atent şi 
curajos, fără să-ţi încălzeşti la răstimpuri şi sufletul, numai 
că boactărul, după ce păzea, pe treptele unei mori, se 
retrăgea către interior unde-şi instalase, cu ajutorul 
schimbului său de zi, culcuş plăcut, cald. Zice proverbul, nu 
paznicul păzeşte via, toţi dorm de sting, ci o păzeşte ideea 
de paznic. Boactărul, după ce se simţi sătul, îşi aruncă pe 
umeri sumanul cel greu, luă arma, niciodată încărcată, să 
nu cumva să puste pe vreunul din greşeală şi să-şi facă 
păcat (arma păzeşte via, nu glontele...) şi, nehotărât, dacă 


să se retragă definitiv sau să mai păzească, adormi adânc. 
Vârful ascuţit al aripei unei păsări mari îi tăie fruntea, ca un 
cosor. Năuc, pârgarul se ridică încercând să urmărească 
zborul avântat al păsării ce se ridica îndreptându-se, parcă, 
direct spre lună. Zburătoarea nocturnă se topi, de n-ar fi 
rămas urma pe fruntea cărnoasă a individului, s-ar fi putut 
zice că e o simplă nălucire. Paznicul făcu o nouă tentativă 
de a se retrage, dar până să se ridice, pleoapele iar îi 
căzură şi adormi cu arma aia inutilă între picioare, pentru 
un ceas, două, trei?, până ce-l zgudui frigul picat din senin. 
Nu chiar din senin, veneau norii şi nu simpli nori de ploaie. 
Mirat, clar nu prea tare de schimbarea asta bruscă, paznicul 
de noapte strânse genunchii, nu cumva arma să cadă şi să 
se sfarme, trase pe mânuri sumanul cel gros şi atunci, 
dezmeticit, observă haita de lupi ce urca pe stâncă, în şir 
despletit, urmând albia Cerdavei, într-o armonioasă şi 
desăvârşită linişte. Boactărul împietri. Nu mai văzuse una 
ca asta. Fiarele se strecurau atât de aproape! Să fi vrut, le 
mângâia boturile cu ţeava puştii, însă ar fi fost o provocare 
inutilă câtă vreme lupii lunecau pe lângă el, fără să-i dea 
importanţă? Mulţi veneau, lupii, cine ştie de unde şi către 
unde, nu se mai sfârşeau. Paznicul, înfricoşat dar şi vrăjit de 
trecerea lină a haitei, urmări profilurile lupilor până se 
pierdură undeva în sus pe albia Cerdavei. Urcau şi ei către 
lună, cum se întâmplase cu frumosul râu? 

Revenit din groază şi din mirare, boactărul isprăvi sticla 
zicându-şi: se schimbă vremea!, şi se duse la culcare. Ce ar 
mai fi putut să se întâmple în acea noapte? Să ningă. ŞI 
ninse. Către dimineaţă. Aşa că nunta Flaviei cu lulian Voicu 
Halalaie coincise cu prima ninsoare. 


Păi da, lupii or adus zăpada, comentă, în lipsă de alte 
preocupări, pârgarul de zi căruia cel de noapte, predând 
schimbul, îi relatase trecerea cenuşiilor, înflorind-o cu 
bogăţie. Fulgii picau oblic, le auzeai şuieratul, şuiera vântul 
de fapt şi, fiind mărunți fulgii, ninsoarea se prevestea de 
lungă durată. Imbrăcat gros (nenumărate straturi...), înfipt 
într-o cuşmă înaltă, paznicul tropăia în faţa morii; aici, de 


comun acord cu celălalt boactăr (făceau cu schimbul, 
săptămânal, unul noaptea, celălalt ziua), îşi instalaseră 
hogeacul, adică locul de dormit şi de gătit, plita din pietre 
mari în care se făcea foc pe ger, fără pericol, fără ca moara 
să se aprindă. Ascunseră acolo provizii, glaje cu tărie. 
Oricum, iarna când e viscol nu ai cu cine schimba o silabă, 
te simţi ca ultimul om, pe ultima planetă. Dar, prin foşnetul 
fulgilor şi vaierul vântului, urechea exersată a pârgarului 
prinse un nou sunet şi se bucură. Putea să fie şi prevestirea 
unui cutremur, tot s-ar fi bucurat. Tot ce poate fi o noutate 
bucură pe omul plictisit în singurătatea lui. Se opri din 
danţul său prin zăpadă, strânse (deşi se bucura) puşca aia 
descărcată şi adăstată. Din ritm, omul deduse că e vorba 
de un singur cal, deci un singur călăreț, de nu cumva o fi 
fost un cal fără călăreț, gând ce nu-i surise paznicului, 
fiindcă un cal fără călăreț poate să însemne orice. Pe 
unduirile albiei, ninsă acum, se ivi calul, cu un om în şa, 
spre liniştirea paznicului. Cobora din sus, ca din lună, aşa 
cum noaptea lupii urcaseră sus, către lună, după cum 
povestea celălalt. Boactărul îl recunoscu pe căutătorul 
Toma Milea călare pe armăsarul său argintiu. Ce căutase el, 
în ninsoare, acolo departe sus... în lună? Aur? 

Printr-o ciudăţenie, paznicii de la băile aurifere, de la 
şteampuri, rareori se  molipseau de boala aurului, 
mulţumindu-se cu destinul lor modest şi din acest motiv nu- 
i înțelegeau pe cei nesăţioşi, după cum omul tocmit de 
Halalaie nu înţelegea de unde poate să apară acum Toma, 
dar nici nu încerca să priceapă. Căutătorul se apropia la 
pas, cu pletele şi umerii ninşi, şi mai avea armă, semn că 
fusese la vânătoare, semnul sigur fiind căprioara din 
spatele şeii. Fecioara vânată se îndoise după curbura spi- 
nării, îi atârna capul, iar din vârful limbii mai picura sânge. 
Paznicul îşi săltă cuşma. Cu sau fără motiv, Toma Milea 
inspira respect, dacă nu şi oarecare teamă. 

— Aţi vânat, domnule Milea? 

— Eu nu prea am obiceiul... Dar undeva din munte a 
detunat o flintă şi căprioara s-a rostogolit în calea mea... 

Craniul zdrobit de un plumb mare vorbea de la sine de 


autorul „vânătorii”. 

— Cum de nu vă aflaţi la nunta cea mare? se miră 
ţăranul. 

— Dar cine să se însoare pe acest timp rece? 

Paznicul îi explică, sfătuindu-l să se grăbească dacă vrea 
să apuce ospăţul care va fi straşnic. Insul îşi făcu o cruce 
mare, poate-şi amintise de Lotu care umblă slobod, nu sade 
cuminte în groapă şi acum poate-l aude! Cu ochii lui mereu 
aţintiţi în depărtări, căutătorul zise: 

— Prea bine, am să le duc acest cadou, şi fără a se răsuci 
în şa duse mâna la spate, mângâind, atingând abia, 
căprioara ucisă de altul. Şi se depărtă, însă nu grăbit. 
Deodată pârgarul îl văzu făcând cale-ntoarsă. 

— Cei de la oraş au de toate, dar tu cu ce te hrăneşti 
aici? 

— Am şi eu de toate, mulţumesc. 

— Taie frânghia! porunci căutătorul. 

— Care frânghie, dom'le Milea? 

— Aia de leagă vânatul. N-ai cosor? 

— Dar de ce s-o tai? se mira cică, paznicul, dar în acelaşi 
moment, dintr-o mişcare, despică împletitura de cânepă ce 
imobiliza căprioara. 

— Fă foc mare, te descurci tu că eşti om de munte. Să 
iasă friptura mustoasă, puţin înăbuşită, poate mai târziu mă 
întorc şi eu să gust... 

În vreme ce Toma Milea filtra iarăşi în ninsoare, 
armăsarul său contopindu-se cu vârtejurile, paznicul, având 
la picioare căprioara, îndoită, aşa cum o coborâse de pe cal, 
îşi mai făcu o cruce cătând împrejur. Fiece fulg de zăpadă 
putea fi un ochi de diavol. No, şi ce! Se apucă să jupoaie 
căprioara. 


Noaptea târziu, în vreme ce ospăţul continua în mai 
multe saloane, până a doua zi, până a treia, seniorul se 
întinse alături de Flavia. Se simţea îngheţat, istovit, 
descurajat... Se apropie totuşi şi puse mâna pe curbura 
dublă a pieptului ei. O găsi la fel de îngheţată. Mare scofală 
că am luat-o de nevastă, cugetă cu amărăciune. Inainte era 


ca un vulcan... 


Şirul de lupi se prelinse înapoi pe albia Cerdavei şi 
ninsoarea încetă. Prima ninsoare temeinică din acea iarnă 
fusese prilejuită de urcarea lupilor către lună, dacă nu 
cumva şi de nunta dintre H. şi Flavia, dar nunta împlinindu- 
se, aşa cum o ceruse Miki, iar lupii coborând către alte 
limanuri şi având desigur alte planuri, urmă un anotimp 
destul de sec, nici vârfurile munţilor nu se înălbiră ca 
lumea, aşa că speranţa seniorului pentru primăvară căzu. 
Seniorul continua să nu creadă în calculele lui Şorban. 
Flavia renunţase să mai cânte la local, picta sau broda în 
atelier. Seniorul abia acum descoperi acest cuib, atelierul, 
ca o seră şi, alături, două odăi mici şi dulci, toate la 
margine de oraş, între arbori... 

Miki Lotu se arăta mereu mai rar şi numai unor indivizi 
criţă. Un beţivan adevărat e un beţivan adevărat - subtil 
adevăr... - şi-şi închipuie că întreaga omenire e însetată 
fără încetare şi cumplit, de-aia pretindeau cavalerii 
paharului că Miki de sete bâjbâie mormăind prin preajma 
localurilor. Povestea s-a repetat, în vreo două ocazii grupuri 
de inşi în stare foarte veselă merseră şi stropiră mormântul 
lui Lotu cu bere şi vin roşu, descoperiseră că răposatului 
grozav ce-i plăcuse vinul roşu. Câte unul, doi, aţipeau acolo, 
riscând să îngheţe, şi astfel Miki Lotu, care nu băuse în 
viaţa lui, trebui să suporte câte o noapte prezenţa unor 
beutori, dacă nu cumva în nopţile respective îşi luase 
„liber”. Aflând de aceste urâte năravuri, comisarul 
Beniamin Cornea intră în acţiune ca o săgeată într-o 
mămăligă şi aplică pedepse. 


Halalaie muncea, organizând şi reorganizând căutarea 
Cerdavei (de fapt îşi definitiva ruina) şi ordonase ca vraful 
de hârtii de pe biroul său de la Cuxă să nu fie clintit nici un 
milimetru. Printre alte dosare inutile se aflau acolo şi actele 
ce atestau că seniorul e proprietarul unei noi galaxii, 
„Galaxia Flavia”. Nu avusese inimă să respingă propunerea 
unui astronom de la Dunăre care-i oferea destul de ieftin 


galaxia proaspăt descoperită şi vizibilă în anul 2000, prin 
urmare curând... Tot Flandra medie această afacere. 

După ce legaliză achiziţia, seniorul merse la atelier şi o 
dărui nevestei sale. De câte ori mergea la atelier, se 
pomenea ros de o grea gelozie. Pe cine mai primise Flavia 
acolo? 

— AŞ dori să văd şi eu galaxia asta, spuse Flavia, 
ridicându-se şi netezindu-şi buclele aurii. Ce să-i răspundă 
seniorul, o tâmpenie, că e tânără şi are să apuce anul două 
mii...? 

— Cine e fata? se interesă H. arătând pânza la care lucra 
noua proprietară de galaxie. 

— Credeam că o cunoşti, făcu fără expresie Flavia. 

— Da... cred că da... e nevasta pădurarului meu 
Gurguzan, Florica, drăguță dacă-mi amintesc, încercă să fie 
degajat Halalaie. Şi ce caută aici? 

— Imi pozează ca model. Trebuie să vină din clipă în 
clipă. 

Inapoindu-se la Cuxă, Halalaie încercă să judece 
încâlcelile unei minţi de femeie, ajungând la concluzia că 
aşa ceva-l depăşeşte. 

Neştiind ce să dea de lucru mâinilor, seniorul muta 
dosarele şi hârtiile dintr-un loc în altui când se ivi 
„logofătul” Făt. Fiind iarnă, soarele nu ardea, însă obrazul 
lui Făt se mai înnegrise, se mai scorojise şi avea mutra 
unuia ce a supt două chinine fără a-şi clăti gura cu apă. 

— O venit iară nebunul acela... 

Halalaie îl răsfăţase cândva pe Făt, considerând că nu se 
poate nici descurca fără ajutorul său, însă acum nutrea 
sumbre bănuieli, nu fără motiv dar nici cu un motiv exact 
şi-ncepuse să-l deteste din instinct, cum orice om nu poate 
suferi gândacii de noapte. Răcni: 

— Care nebun? Vorbeşte limpede când stai în faţa mea, 
nu vezi cât sunt de ocupat? 

— Tocmai de-aia, răspunse, mocnit, Făt, sunteţi foarte 
ocupat aşa că l-am trimis pe Toma Milea la plimbare... 

— Toma? Îți interzic să iei hotărâri în numele meu! 
Cheamă-l! 


În dreptul Fântânii Craiului armăsarul argintiu stătea 
nemişcat, pictural, nepriponit, nu era nevoie. Cu ce 
seamănă calul? se întrebă Halalaie. E frumos. Ce ar fi să-l 
cumpăr, până mai am cu ce... 

Căutătorul, la rându-i, îl examina pe senior cu ochii săi 
ceţoşi, mereu avizi de ceva necunoscut. Sau poate era şi el 
curios să vadă cum arată proprietarul a două galaxii - că 
vestea se răspândise. 

— Ai slăbit mult, domnule, vorbi. Nu e nimic, vă stă bine, 
numai că prea le puneţi la inimă, aurul nu înseamnă nimic. 

— Vrei să bei ceva? Nu? Nici eu. Atunci de ce cauţi aurul 
de-o viaţă? 

— Nu m-ai înţeles. Poate sunt un fel de nebun, bine, dar 
nu cat aur cu tot dinadinsul, nu pentru asta am venit... Ce 
se aude cu apa, are să curgă? Seniorul abia ridică din 
umeri. Dar curbura dublă a peretelui? Unde aţi ajuns? 

— Şorban a dezlegat misterul, doar că nu e curbura 
dublă a peretelui ci curbura dublă a infinitului. Nu e mai 
frumos? 

Toma Milea, atât de retras de obicei, râse cu mare poftă. 

— Ba e mai frumos! E chiar după gustul meu. 

— După gustul meu mai puţin... 

— Cum se poate? Nu aveţi un pic simţul zădărniciei, 
domnule? 

— Nu prea ştiu. Unii consideră că am aşa ceva din 
belşug. Şorban zice că e dezlegată curbura dublă a 
infinitului şi că apa are să vină. Toma redeveni serios, 
posomorât chiar. Îmi pare bine că te văd, Toma... Cultul 
zădărniciei... Vreau să-ţi fac o propunere, Toma. 

— Mai întâi ascultaţi-mă pe mine! Cunoaşteţi casa mea? 

— Peste drum de Carabonc. S-a dărâmat, nu? Unde 
locuieşti acum? _ 

— Nu are importanţă, pot trăi oriunde. In casă aveam un 
cuptor cât o jumătate de cameră, cuptor în care nu s-a 
făcut niciodată focul. Nu vă dă de gândit? 

— E greu să gândeşti, Toma..., suspină seniorul. Cam 
prozaică afacere, de la unul ca tine mă aşteptam la ceva 
astral... 


— Aveţi galaxiile! Cheltuiţi o mulţime de bani degeaba. 
De ce nu puneţi un om serios să rezolve enigma curburii 
duble acolo, printre ruinele casei mele? 

— Sunt prea înconjurat de oameni serioşi, Toma! 

— Unul şi mai serios, domnule. Să sape acolo până 
înnebuneşte. Până înnebunim cu toţii. 

— Nu mai e cazul... Suntem deja nebuni şi încă de multă 
vreme. Să sape! Ca să mă aducă pe mine la sapă de lemn! 

— Aţi şi ajuns acolo, se vorbeşte. Dar mai aveţi ce vinde, 
eu nu. 

— Armăsarul argintiu, probă seniorul. 

— Nu, că nici n-ar fi el de acord. Şi nici nu e cal, ci duh al 
nopţii! 

— Vrei să asculţi propunerea mea? se ridică în picioare 
seniorul. Găseşti aur, iar eu te întâmpin pe drum, până ce 
nu ajungi la oraş să se prefacă în cupru... 

— Nu, domnule, nu... 

Seniorul îl urmări de la fereastră cum încalecă şi se duce. 
„Nu e cal ci duh al nopţii”! Unde se duce căutătorul, 
călărind „duhul nopţii”? Seniorul aflase despre desele 
perindări ale lui Toma în sus pe albia Cerdavei. Paznicii îl şi 
pândiseră, nu cumva atentează la filoanele lui Halalaie? Nu, 
nici nu întorcea capul. Chiar şi faptul mărunt că lăsase la 
moară căprioara, de ziua nunţii sale, seniorul îl cunoştea. 
Ce semnificaţie or fi având acestea toate? Probabil nici una. 
Trimise să fie scoşi de prin restaurante advocaţii, singurii 
oameni normali, în ciuda multelor defecte, iar el se duse s-o 
caute pe Flandra. 


ŞASESPREZECE 


Între timp, sus, la Făina, lucrările începuseră şi continuau 
sub îndrumarea inginerului Schnitzel. Tot ei, nemţii, săracii, 
sunt cei care ne scot din budă, se exprimase marele dresor 


Aboui. Venirea, noului „specialist” făcuse încă o spărtură în 
avutul seniorului. Se duseseră deja val vârtej case, 
restaurante, mori (adevărate), acţiuni, şi Halalaie era decis 
să nu se oprească. Planurile lui Schnitzel se arătau fără 
cusur, fiind, oarecum, modeste. Se promitea funcţionarea 
instalaţiilor de pe Cerdava cam şase ore pe zi. Apele Făinei 
ca şi alte pârâuri urmau să fie zăgăzuite peste noapte, dimi- 
neaţa li se dădea drumul pe valea Cerdavei, de aici în 
canalele fiecărui şteamp. Ce ziceau calculele lui Sch.? Că se 
poate, în funcţie de debitul Făinei. Dar instalaţiile, roţile de 
pe vale, deja cam crăpaseră, fiind însă recuperabile: apa, 
dacă venea, avea să umile lemnul. Halalaie se interesase, 
poate în glumă, dar sigur în serios, ce se întâmplă dacă şi 
căderea de apă a Făinei va intra în rezmeriţă, luând-o în 
sus. Herr Schnitzel, om cult, deşi tânăr, de fel pus pe 
glumă, declară că aşa ceva este imposibil şi de altfel acest 
inginer, posesor al unei impresionante mustăţi cânepii, se 
arăta sceptic, fără a se exprima concret, spre a nu jigni pe 
nimeni, şi-n legătură cu dispariţia Cerdavei. Pentru el nu 
era decât o superstiție carpatină, iar albia râului probabil că 
aşa arăta şi după întâiele glaciaţiuni. 

Calculele şi schemele lui Schnitzel, cele privind 
diferenţele de nivel ce ob/igau apa să vină pe un anumit 
drum, se orânduiseră pe mari hârtii pe care Halalaie le 
cercetă şi chiar le luă să le vadă şi Şorban. Acesta nu arătă 
că e jignit pentru neîncredere, seniorul nu credea în 
calculele sale, şi probabil Şorban nici nu se simţea ofensat, 
nu era el omul, dar abia privi hârtiile şi declară că totul e o 
tâmpenie, deşi riguros calculată. 

Pe la mijlocul lui decembrie principalii „specialişti”, 
„vegetarianul” Rudolf Lutz şi marele jean Brous plecară 
către ţările lor, mai calde. Fiecare considera că din punctul 
său de vedere dificultăţile fuseseră înlăturate, dar 
promiseră să revină, la primăvară. Halalaie îi binecuvântă, 
la plecare... să nu mai revină, să facă experienţe şi să 
stoarcă bani din alte părţi. Lutz parcurse distanţa până la 
gară pe jos, însoţit de vânători, să-l apere de lupi, Brous 
urcă în automobilul său, urmat de şirul de camioane cu 


panouri deşănţate. Hurducară prin dreptul „Cuxei anonime 
Halalaie te Carabonc”. Alte ţări, în suferinţă de oameni cu 
idei, îi solicitau! 

Câtă vreme trăise ca burlac, seniorul H. îşi organizase cu 
minuţie trecerile dintr-un an în altul, ironizat de Şorban, 
care însă nu lipsea de la bairamuri, că se mânca mult şi 
bine, sarmale cu şorici, vinuri roşii. 

Acum, familist, H. nu avea idee ce va face în sărbătorile 
de iarnă, tot sperând că Flavia va evada din „apatia” ei 
artistică şi va trece către iniţiative, ca odinioară. Flavia 
însă-şi petrecea tot timpul în atelier, lucra, şi lulian Voicu 
trăia cu neplăcuta impresie că moartea lui Lotu o şocase 
mai mult decât voia să arate. Intr-o zi se duse la atelier, 
locul suferinţei şi ispăşirii sale, cu un frumos cadou. ŞI 
Flavia îi zâmbi frumos... 

Vreo câteva zile în urmă „logofătul” Făt se prezentase la 
Cuxă, nechemat, raportând că el veghease în preajma 
soţiei seniorului, zi şi noapte, veghease tot timpul şi că 
nimic, nimic, nimic... 

— Ce nimic, de ce ai vegheat? urlă Halalaie. 

— Păi (plecăciuni) să văd dacă nimeni, vreun bărbat, n-o 
vizitează pe doamna la atelierul ei. 

Câteva secunde mai apoi Făt îşi masa fundul în care se 
înfipsese bombeul lui Halalaie. De la o vreme, câştigând 
ceva experienţă (se pare că Flandra nu era străină de acest 
câştig), Halalaie pusese un alt om să-l supravegheze pe Făt 
sub pretext că acesta îl fură. Ce te învaţă ticăloşii? Să fii şi 
tu ticălos! Acest om nu raportase despre aşa-zisa „veghe” a 
lui Făt lângă atelierul Flaviei. Cine minţea? 

Seniorul se duse la atelier parfumat şi dichisit. Icni, 
văzând de o parte a Flaviei pe Florica, de cealaltă parte pe 
Flandra. Ce magnetism, ce forţă gravitaţională (căutase la 
repezeală un termen astronomic) atrăsese cele trei femei 
una către alta? Şi care dintre ele era soarele sau planeta 
mai puternică? 


ŞAPTESPREZECE 


Zăpezile veneau cu meschinărie şi se  murdăreau 
imediat. Se înnegreau devenind zgrunţuroase, lăsând să 
scape de sub ele fire de apă leşinată. 

Trecu data sorocită de Şorban pentru revenirea Cerdavei, 
apa nu reveni, dar Halalaie evită orice discuţie cu 
matematicianul. Şi aşa nu festiv, cum o cântă d-lor poietții, 
ci cu ţârâita, primăvara dădu unele semne. Un fir de apă 
subţire cât degetul mic al unui copil mic gâdilă fără 
zburdălnicie albia de piatră a Cerdavei, dar în loc să 
crească, se opri. 

Apatic ambasador al nepăsării, seniorul Hala urmări 
aceste vane încercări ale naturii de a reveni la matca ei şi-l 
răsplătea generos pe boactărul de serviciu, ăla cu lupii, 
care considera că e de datoria lui să-l asigure pe H. că apa 
trebuie să vină. De ce trebuie? În timp ce Flavia. picta, 
„logofătul” Făt se prefăcea că o supraveghează, un altul îl 
observa pe Făt, un al treilea pe al doilea, şi tot aşa, în scară 
ierarhică, lulian Voicu ieşea la vânătoare împreună cu 
Flandra. De vreo. două ori îi însoţi căutătorul Toma. Dar de 
cele mai multe ori ieşeau singuri, neapăraţi. Cât erau de 
frumoşi, alături, pe cai, atât de tineri, în aparenţă măcar. 

Dar într-o zi, poate cea dintâi zi de primăvară adevărată, 
iar se auzi cunoscuta bubuitură. 

— Fereşte-te, lulian! strigă Flandra şi trecu în faţa lui, ca 
spre a-l apăra. De fapt, spre a-l apăra, cum promisese, mai 
de mult. Se auzi proiectilul cel grosolan despicând păturile 
de aer, câteva ramuri subţiri îi deviară traiectoria balistică, 
oricum nu tocmai fermă, şi, aşa decisese soarta, doamna 
Flandra îi salvă seniorului viaţa fiindcă mlădiosul ei trup se 
interpuse în calea plumbului. 

Halalaie o prinse în braţe. Devenise brusc lucid, rece şi 
aprig. 

— Ce stai acolo?! zbieră către paznicul ce de atâta viaţă 
leneşă parcă se tâmpise. li aruncă arma, acela abia o 


prinse. Fugi şi-mpuşcă-l! Trage până ce-şi dă sfârşitul. Nu te 
teme, până încarcă el flinta îi trebuie juma de ceas. 

Paznicul o zbughi, dar probabil numai ca să se ascundă. 
Halalaie ştia că oamenii săi ţin puştile descărcate, de teamă 
ca, îmbătându-se, să nu ucidă pe cineva din greşeală, ştia 
că nu-s dibaci la ţintit şi mai ştia că boactărul acela nu-l va 
ajunge pe Carabonc. Ştia că se va piti, tuturor le era teamă 
de Carabonc. Seniorului nu. Nu întotdeauna. 

Intrarea lui în oraş, ţinând-o sprijinită pe Domina, 
produse vâlva cuvenită. Femeia, bărbatul şi calul purtau 
sărutul sângelui. Chirurgul şef David nu manifestă nici un 
fel de mirare că-i vine atâta belşug de clientelă dinspre 
partea lui Halalaie, adică, de fapt a lui Carabonc. Extrase 
uriaşul proiectil ce făcuse ravagii. In timpul operaţiei, 
surprins de propriile sale idei şi bănuieli, Halalaie se duse la 
poştă şi dădu o telegramă la Bucureşti. 

Când reveni la spital, David îl anunţă că „nu e prea bine”, 
ar fi necesară o transfuzie, însă nu are sânge din grupa 
doamnei, e un sânge atât de rar, parcă doamna ar fi picat 
din lună... (Pe senior îl trapă observaţia!), de fapt nu avem 
nici un fel de sânge, mărturisi chirurgul. 

— Cred că sunt un fel de donator universal! la de la 
mine! 

— Să vedem! 

Luă de la senior o picătură de sânge, o întinse pe lamelă, 
o privi la microscop, o analiză şi zise că poate încerca. 

N-o adormiseră în timpul operaţiei, nu aveau cu ce, sau 
existau şanse să nu se mai trezească. Zăcea liniştită, cu 
ochii larg deschişi şi depuse un efort pentru a-i zâmbi, 
foarte frumos zâmbet. lată, gândi Halalaie, trebuie să fie 
grav rănită sau poate chiar pe moarte, medicii nu-ţi spun 
niciodată adevărul, ca să-mi dea un astfel de zâmbet! 

După transfuzie, ieşi clătinându-se din spital. Ajunse greu 
la „Coryndon” (care nu-i mai aparţinea) şi ceru vin gros, 
negru, cum îl povăţuise David, să i se facă alt sânge, poate 
va mai fi nevoie. Bău. Ameţind, îl cuprinse gândul că dacă- 
şi pierde întreaga avere nu pierde totul, ci pierde totul dacă 
moare Flandra. Pe seară căpătă răspuns la întrebările sale 


şi zăgăzui cu bani gura telegrafistei ce recepţionase 
mesajul, să tacă, cel puţin deocamdată. 


„Către... etc. 

nu cunoaştem bucureşti agenţie lazau nu cunoaştem 
femeia detectiv flandra clinchenhagen nu cunoaştem 
poliţist beniamin cornea comisarul maximilian cornea nu 
are nici un frate stop.” 


Iscălea un inspector de la Prefectura de Poliţie a 
Capitalei. 

Seniorul se întoarse la spital. Doamna Flandra parcă-l 
aştepta, obrajii i se mai coloraseră, doza de sânge îi făcuse 
bine. 

— Cine eşti, Flandra? 

— Ti-am mai spus... femeia destinului... 

— Din ce punct de vedere? puse Halalaie întrebarea, şi 
neaşteptată şi absurdă, încât defectiva, sau falsa defectivă, 
tresări. 

— Mi-e greu să vorbesc, lulian Voicu. Ar fi prea multe de 
explicat. Poate mă fac bine şi vei afla. Dacă nu mă fac bine, 
fii atent!... Nu mai are cine să te apere. Nu ai nici o galaxie, 
lulian! Banii pe care i-ai dat pe galaxii, ca şi o parte din 
banii ce i-am economisit de la „specialiştii” tăi, se află în 
seif. Acum povesteşte-mi tu ceva... 

După câteva ore fu necesară o nouă transfuzie şi seniorul 
mai cedă din sângele său. Prin holul spitalului, sau în 
noaptea călduţă de afară, se agita, plin de idei, fără să facă 
nimic totuşi, „comisarul” Beniamin Cornea. Un biet păduche 
impostor, gândi Halalaie. 

— Am luat cele mai drastice măsuri! se repezi aşa-zisul 
Beniamin Cornea. Prinderea ucigaşului e chestie de ore! Și 
ora... 

Halalaie, după ce-l privi absent, îl împinse cu violenţă, de 
se rostogoli cât colo acela. Îl întâlni şi pe bătrânul căpitan 
Climescu. Încercă să-l convingă să nu se mai lase strivit de 
„personalitatea” comisarului bucureştean ce venise peste 
el. Climescu nu pricepea nimic. Seniorul îşi zise că dacă-i 


spune acum adevărul, în capul lui se va produce o de- 
zordine iremediabilă. Totuşi seniorul încercă să-i explice să- 
şi trimită jindarii în munţi să pună mâna pe Carabonc. 
Climescu era convins că toate grijile slujbei sale trecuseră 
definitiv pe umerii lui Cornea, om capabil, invincibil... 
Totuşi, promise, dar cercetat mai îndeaproape, n-ar fi ştiut 
să schiţeze măcar începutul unui plan de acţiune. Cum nu- 
şi revenea dintr-o uluială şi venea alta înainte de a fi trecut 
cea dinainte, maladia lui deveni cronică şi uluit avea să 
rămână până în ultima zi când înainte de a-şi da duhul avu 
ambiția de a cere ca moartea lui să fie cercetată după 
„metoda” cutare. 

După ce parcurse singur o mică distanţă, seniorul porni 
îndărăt către spital. Acum ştiu, gândi el revăzând acel trio 
sclipitor, Florica, Flandra, Flavia, ştiu cine era soarele sau 
planeta mai puternică... Paralel cu acest gând altul: dacă va 
răsuna acum iarăşi bubuitura flintei... Nu prea-i păsa, nu se 
simţea alarmat, deşi orice pod, orice acoperiş sau fereastră 
deveniseră iar ameninţări virtuale. Chiorul, abil ca uri 
diavol, ştia să speculeze terenul, dar Halalaie nu avea chef 
de măsuri de precauţie. Dimineaţa, la insistenţele 
seniorului („la-l tot, nu te sfii, nu-ţi face gânduri, în fond ea 
- femeia destinului! - mi-a salvat viaţa!”) i se mai luă sânge 
pentru Flandra, lui rămânându-i atât cât să supravieţuiască. 
Chirurgul îl trimise iarăşi să mănânce şi să bea vin, iar când 
reveni la spital Flandra reînviase pentru a treia oară. 

— Te-ai hotărât să-mi povesteşti ceva? De pildă, despre 
tine... 

Chirurgul David auzi aceste cuvinte, normal ar fi fost să-l 
îndepărteze pe Halalaie, dar ca medic hârşit, foarte bun şi 
totuşi ratat, considera că prelungirea vieţii cu vreo câteva 
ore sau zile nu e o izbândă sau o fericire pentru nimeni. Ştia 
că această frumoasă blondă, încă strălucitoare, e 
condamnată să apună. Glontele acela mare, diform, de 
mică viteză, urmase un traiect scurt însă capricios. Medicul 
ştia că gloanţele rapide şi „normale”, ascuţite, sau prelungi 
şi cu vârful uşor rotunjit, sau trec, sau, de cele mai multe 
ori urmează, într-un corp omenesc o linie relativ dreaptă, 


pe când proiectilele de mică viteză, de formă incertă, sau 
de plumb, se turtesc imediat, ricoşează de ţesuturi şi oase, 
calea lor fiind imprevizibilă, iar ravagiile cu atât mai mari. 
Balistică medicală criminalistică, elementară. Cândva, chi- 
rurgul auzise despre o bestie de războinic, înarmat cu o 
carabină, care-şi pilea vârfurile gloanţelor, anume ca să 
sfârtice mai mult... Şi fiindcă doamna aceasta, doamna 
Flandra nu mai putea fi salvată, nici cu ajutorul marilor 
medici, nişte aschimodii scofâlcite, gândea nu fără râcă 
David, o lăsă împreună cu seniorul - ce mai pereche 
ciudată şi asta! Insă medicul nu avea chef să meargă mai 
departe. pe calea speculațiilor, vorbele şoptite, bârfa, îi 
distruseseră viaţa şi cariera, ajunsese un taciturn sceptic, 
dar şi aşa ştia să se dedice bolnavilor săi, dar tot el ştia că 
Domina nu are şanse, nu va mai lua sânge de la Halalaie, 
„până la ultima picătură”, ceruse patetic şi oarecum 
caraghios seniorul, căci îl va ucide şi pe el, dacă nu cumva 
este de pe acuma ucis; moartea e la fel de inutilă ca şi 
viaţa - de cele mai multe ori, gândi cinic chirurgul. Or, tot 
ce este inutil, e de prisos şi trebuie evitat, măcar din 
lenevie. Dacă i-ar fi cunoscut gândurile, Şorban ar fi venit 
să-i spună că e de acord. 

Izolat pentru o vreme în cabinet, David cântări iar în 
palmă plumbul ucigaş, amintindu-şi de tinereţe, de cărţile 
citite... Ce tot îmbălmăşeau tratatele de medicină legală, 
criminalistică şi chiar romanele polițiste, despre importanţa 
expertizei balistice a glontelui şi aşa mai departe?! El, 
chirurgul aproape bătrân, ştia toate acestea, dar aici îl 
auzise numai pe comisarul acela caraghios făcând teorie, 
dar nimeni nu venise pentru a cere „bomba” lui Carabonc, 
măcar pentru a o anexa la dosar. Ce fel de poliţişti erau 
aceştia? Ar fi vrut să meargă la Halalaie să-i spună direct: 
Dacă te îndurerează moartea doamnei, las-o, pune mâna 
pe armă, ia cu tine un prieten credincios şi pune mâna pe 
ucigaş, nu spera că altcineva o va face! Dar se simţea prea 
obosit, iar acest domn romantic, Halalaie, uşurat de o bună 
parte din sângele său, era desigur prea slăbit şi, adăugăm 
noi, străbătea contradictorii stări, clipe când mintea i se 


înceţoşa şi, apoi, minute lucide de surprinzătoare memorie. 
Slăbit cum era, se simţea cu mintea ascuţită - poate că de 
s-ar fi concentrat asupra curburii duble a infinitului ar fi 
adus noi idei pe care să le fructifice Şorban, însă pentru 
moment aşa ceva nu-l mai interesa. Ce să-i povestească 
Flandrei? 

— Din adolescenţă îmi plăcea să mă joc cu substanţele, 
să le combin... 

— Credeam că ai iubit totdeauna stelele, cometele, 
galaxiile!... 

— Aşa e! Din substanţe am făcut rachete, stele, galaxii! 
Oare trăim fiecare sub zodia unei planete, a unui destin? 
Sau...? 

— Nu mai este vreme să-ţi aud cugetările, lulian. 
Povesteşte-mi, dacă doreşti, ceva concret. 

— Concret? Halalaie se uită la ea prostit. 

— Atunci să fiu eu, iarăşi, concretă. Dacă mor, va trebui 
să cauţi pe altcineva care să te apere. Sper că n-ai uitat că 
te-am păcălit cu galaxiile, şi că banii sunt în seif. Uite ceva 
concret. 

— Am început multe, spuse Halalaie, nimic n-am dus 
până la capăt! Flandra îl urmărea cu ochii întredeschişi. Prin 
uşa rămasă deschisă, chirurgul David urmărea şi el acest 
dialog, parcă regăsindu-se în povestea lui Halalaie. 
Imprejurul meu văile răsunau de împuşcături şi chiote, 
urmă acesta. Am luat cărţi, am început să citesc... Nu te 
obosesc cu prostiile astea? 

Ochii de lynx ai doamnei Klinkenhagen se deschiseră 
larg. 

— Nu mă oboseşti, senior Halalaie. 

— De ce nu-mi mai spui lulian Voicu, Halalaie sună cam 
caraghios... 

— Dar „Galaxia Halalaie” nu suna caraghios? 

— Te iubesc, Flandra. 

— Nu-ţi închipui una ca asta. Povesteşte înainte... 

— Bine... Am fabricat mai întâi „rachete”, simple tubuleţe 
de staniol pe care le umpleam cu fosfor de la chibrite. Mă 
asculţi? 


— lulian... povesteşte înainte... 

— „Rachetele” mele alergau „cu viteza luminii” agăţate 
de o sârmă subţire între doi copaci, lăsând o dâră de fum 
albăstrui ce mă fascina. Dar am progresat repede, am 
început să amestec fosforul cu clorat de potasiu sau cu 
azidă de plumb, făceam amestecuri tot mai puternice, 
acum rachetele mele nu mai lunecau pe sârmă ci o luau 
direct în sus către stele, către galaxii. Tatăl meu urmărea 
cu plăcere experienţele, fără să le priceapă însă, el era 
numai om de afaceri, dar îmi aducea din călătoriile sale 
diferite substanţe şi cărţi. La şcoală profesorii se mirau de 
cunoştinţele mele, în ştiinţe mai ales. Rău am stat 
totdeauna cu studiul disciplinelor în caro „se vorbeşte 
numai” cum zicea tata, lui nici că-i păsa. Ştii, ţi-am mai 
spus, ai ochi de lynx... acum ai ochii lynxului acela... după 
ce a primit un glonte. 

— Păi chiar am şi primit un glonte. 

— O, iartă-mă, n-am vrut să... Instalasem un adevărat 
laborator pentru rachetele mele ce plecau tot mai departe 
în cosmos, pentru ele am fabricat pulbere neagră, pulbere 
fără fum, din rafturile mele nu lipseau acidul picric, 
triiodura de azot, trinitrotoluenul chiar - acesta e trotilul - 
acetilura de argint, acetilura de mercur şi multe altele 
extrem de periculoase (aşa ceva nu se ţine în casă!), însă 
tatăl meu, extrem de precaut cu treburile sale, din 
ignoranță şi având încredere exagerată în mine, mi le 
procura în continuare... Într-o zi am comis o colosală 
nerozie şi laboratorul a sărit în aer. Lăsasem alături nişte 
substanţe ce nu se iubesc, se înfurie una pe cealaltă şi fac 
bum! şi... doi pereţi au căzut. Tata stătea afară, în umbră, 
ţinând pe genunchi registrul pe care-l cunoşti... şi un perete 
s-a prăbuşit peste el. Tocmai terminase socotelile pe acea 
zi... 

— Toată lumea cunoaşte „accidentul”, rosti Flandra. 

— Şi am ajuns un moştenitor tânăr, bogat, şi un singur 
om, nu poliţist, nu anchetator, ci un student în vacanţă, 
Şorban matematicianul mi-a pus întrebarea esenţială: „Ai 
făcut-o intenţionat?” 


— Ai făcut-o intenţionat? repetă întrebarea Flandra. 

— Nu, nu, nu! Dar am renunţat la studii, am trecut la 
vise, la galaxii. Dar iată - Halalaie râse trist - şi-n acest 
domeniu am suferit eşec după eşec... 

— În parte, datorită mie. La ce te gândeşti? 

Cum să-i spună la ce se gândeşte? Să-i spună despre 
răspunsul telegrafic primit de la Bucureşti, „femeia detectiv 
clinchenhagen nu există”? Are importanţă? Poate că da. 
Dacă n-o întreabă acum, cât nu e prea târziu, are să 
rămână pentru totdeauna apăsat de această dureroasă 
minciună - poate nevinovată - de această enigmă în plus. 

— Flandra! Cine eşti, în realitate? Ştiu că... 

O privi. Ochii frumoasei femei căpătaseră expresia sau 
chiar lumina ochilor lynxului, după ce murise. 

Îi luă mâna, o sărută, apoi istovit căzu pe un scaun şi 
chirurgul David când intră crezu că are de-a face cu doi 
morţi, el şi ea, ca în Romeo şi Julieta. 

Pe lulian îl readuseră în simţiri, dar pe Domina Flandra 
nu, niciodată. 


Lupii trecură în sus pe albia secată a Cerdavei, 
înapoindu-se în pădurile stăpânite de ei, sau în lună, ce o 
aveau poate numai în arendă, şi cu asta aduseră şi duseră 
ultima ninsoare, scurtă, cu fulgi mari şi grei ce se topeau 
imediat. Urmară câteva ploi de primăvară şi veni şi ziua 
când trebuia să aibă loc „proba Schnitzel”. Dacă inginerul 
ar fi fost un terchea-berchea, poate ar fi tulit-o înainte ca 
instalaţiile de la Făina să fie încercate, însă omul, încă 
tânăr, bine pregătit, conştiincios şi pe deasupra neamt, 
credea în munca lui, spre deosebire de Lutz şi de Brous 
care credeau numai în parale. 

Şi fireşte, acest Schnitzel era curios să constate în ce 
măsură socotelile, calculele sale adică, se vor adeveri. De 
ar fi fost un escroc, îi cerea seniorului noi fonduri pentru a 
aduce din străinătăţuri cine ştie ce drăcie şi nu s-ar mai fi 
întors. De ar fi ştiut ce-l aşteaptă, ar fi întins-o şi fără bani. 

Deci el decretă încheierea lucrărilor într-o miercuri pe la 
amiaz. Proba avea să aibă loc pe înserate, cu apele ce se 


vor fi adunat până atunci. Inginerul efectuă o ultimă 
inspecţie, postă paznici înarmaţi şi se duse cu unii dintre 
lucrători, cu seniorul lulian Voicu, peste o culme măruntă, 
către lacul învecinat. Avea de gând să se îmbăieze straşnic 
în apele reci, să înoate chiar pentru a-şi reface forma, apoi 
să arunce salopeta şi să tragă pe el un costum bun, fiind 
deosebit momentul. 

Puţini intrară în apa ca gheaţa, inginerul şi încă vreo doi 
trei. Halalaie, pe mal, visa... poate galaxii pierdute. 

Numai Schnitzel porni înot să traverseze minusculul lac. 
Şi apoi îl văzură zbătându-se, în jurul lui apa se înroşi. 
Gesticulând, inginerul cerea ajutor... Îl scoaseră cu greu. 
Burta o avea înfiorător spintecată. Maţele se revărsau în 
apă. Cine lovise? Sau întâlnise o creangă ascuţită? Degeaba 
pândiră, din lac nu ieşi nimeni! Şi nimeni nu-l însoţise în 
tentativa lui sportivă. Căutară un copac înecat cu ascuţite 
ramuri sau vreo bârnă grea plină de piroane ce ar fi plutit 
între ape, nu găsiră. 

Inginerul nu avu cum să asiste la experienţa lui, şi mai 
bine pentru el, a fost un eşec ce i-ar fi afectat profund 
încrederea în sine. 

Beniamin Cornea măsură tăietura aia urâtă de la pântec, 
urmărit cu un tăcut dispreţ de chirurgul David. Da, eo 
creangă ascuţită, spuse „comisarul”, dar chirurgul ştia prea 
bine că nu poate fi vorba de aşa ceva. 

Apele adunate. la Făina, după ce urmară pe o mică 
porţiune făgaşul firesc, sfidară calculele, prăbuşindu-se în 
una dintre prăpăstiile fără fund. Cineva propuse să se facă 
noi diguri, dar lulian Voicu dădu din mână a lehamite. 


OPTSPREZECE 


lulian Voicu Halalaie convocă la Cuxă paznicii, pe cel de 
zi şi pe cel de noapte, îi plăti bine pentru dârzenia ce o 


dovediră dormind (când nu mâncau) ziua şi noaptea, la 
moara lui, printre lupi. Îi concedie apoi. Se gândi ce se 
gândi, acasă la el (păstrase vechea lor casă părintească), 
singur cu „logofătul” Făt, în singura locuinţă ce o, mai avea. 
Îl convocă pe Făt, îi ceru un pahar cu apă rece, un foc 
pentru ţigară, îi ceru să culeagă o scamă de pe colţul 
covorului şi chiar fu ispitit să-l întrebe: „Ei, cum stăm, 
amice, cu măsuratul pereţilor? Ai descoperit ce căutai?” dar 
tot el îşi zise: La ce bun să-mi mai stric proasta dispoziţie, 
şi-l concedie şi pe Făt. Acesta, un ticălos, un profitor, 
descendent dintr-o familie de ticăloşi, altfel nu lipsit de 
curaj, nu îndrăzni nici măcar să cârâie. Seniorul avea o 
privire ciudată, senină, rece şi dură ca diamantul, îmbrăcat 
frumos, cu flori în mână, lulian Voicu ieşi în stradă. 

„Cine eşti?” 

„Femeia destinului.” 

„Cine nu mai e aici? Tot el îşi răspunse: Nu mai este un 
linx împuşcat de mine într-o zi cu ghinion de la care mi s-au 
tras toate...” 

„Dar să te fereşti, lulian Voicu, dacă eu voi pleca şi n-o să 
mai fie cine să te apere!” 

Se retrase iar acasă şi regăsi câteva din vechile sale 
caiete şi unele cărţi aduse de tatăl său. Zile întregi rămase 
singur, ignorând că are totuşi, „la atelier” o soţie legală (e 
adevărat că nici Flavia nu-l tulbură), în vreme ce oraşul se 
întreba ce va mai fi. Toma Milea, pe armăsarul său argintiu, 
cobori de undeva şi plecă iar undeva. În acest timp, 
matematicianul  Şorban, după ce rezolvase o nouă 
problemă, nu a curburii duble, deja rezolvată, alarmat, însă 
nu cine ştie ce - cum să se alarmeze cu adevărat un om ca 
el? - de ştirea că seniorul dispăruse în vechea lui casă, 
încercă să-l vadă, dar se poticni de uşile zăvorâte. Sună la 
clopotul de la poartă, mare şi sonor ca unul de biserică, 
degeaba. Şi cu toate acestea la unele ferestre se vedea 
lumină. În asemenea cazuri se impune spargerea uşilor, dar 
nu era Şorban căruia să-i treacă prin minte o asemenea 
nerozie. 

Totuşi avea să-i comunice lui lulian ştiri cu privire la 


instalaţiile de pe Cerdava, încă aparţinând „Cuxei anonime 
Halalaie te Carabonc”. Nemaiexistând paznici, chiar şi 
adormiţi, se produseră încercări de hoţie pe vale, veniseră 
chiar şi căruţele!, căci se răspândise vestea că Halalaie nu 
mai e în viaţă, iar Carabonc fiind în afara legii, toate acele 
bunuri nu mai aparţineau nimănui... 

Alţii încercaseră să pătrundă în văgăunile aurifere, dar 
câteva detunături cumplite de flintă puseră pe goană chiar 
şi pe cei mai îndrăzneţi. Căpitanul Climescu, dezaprobat de 
Beniamin Cornea care nu era de acord cu „metoda”, dar 
căpitanul îşi repeta cuvintele seniorului ce treziseră în el o 
nouă ambiţie - deci Climescu asmuţi cei vreo trei jandarmi 
mai capabili ce-i avea să-l caute pe Carabonc, dar fie că 
acesta era foarte abil, fie că şi jindarii se temeau de flinta 
lui cumplită, fapt e că se întoarseră fără vânat. Dar 
adevărul e că, sălbăticit de viaţa de codru, chinuit întruna 
de dureri de cap, chiorul devenise precaut ca o fiară. 

Oamenii cât de cât gospodari din oraş se adunară. 
Sperau să ia pe un preţ de nimic instalaţiile de pe Cerdava, 
care, reajustate şi reciocănite, se puteau folosi mulţi ani, 
alţii se gândeau să cumpere şi baia auriferă şi să transporte 
peste munţi bruşii, lăsându-i şi lui Halalaie, ruinat, o parte 
din câştig. „Cât?” „Unu la sută!” „Ba nu, că şi el e suflet de 
om, doi la sută!” „Puțin. Să-i astupăm gura cu trei la sută!” 
„Fie şi patru la sută, că vom avea grijă să nu primească el 
prea mult, numai să vândă, să iscălească, să-l găsească pe 
Carabonc...” „Să-l găsim noi pe Carabonc!” „Noooi?” 

Acest grup de gospodari izbuti să-l scoată din vizuină pe 
Halalaie. Era viu, dar nici departe de moarte. Se holbară la 
el. Apăruse de după o uşă pe care o închise cu multă grijă. 
Nu băuse nimic, dar obrazul palid, neras, scofâlcit, era de 
nerecunoscut. Purta un vechi halat ars, găurit. Lucrase fără 
încetare, iar când încerca să doarmă, acelaşi vis perfid 
venea la el din neştiute surse. lulian Voicu se vedea 
călărind alături de Flandra şi de Toma Milea, pe armăsarul 
său argintiu. Urcau muntele, sub cerul ca o vâlvătaie. De 
fiecare dată din acest vis îl trezea bubuitura teribilă. Nu 
voia s-o mai audă, aşa că renunţase la somn... 


— Ce vă trebuie? 

li făcură propunerile cunoscute, urcând ispita până la 
cinci la sută, lucru nemaipomenit pentru nişte scârţari puşi 
numai să adune. Halalaie îi ascultă şi o anumită blândeţe se 
aşternu pe faţa lui pergamentoasă de răstignit. Blândeţea 
persista când reveni cu două din armele sale favorite. Până 
să se prindă, „oamenii de afaceri” auziră moartea vâjâind. 
Până să se ridice de la pământ acei „oameni de afaceri”, 
lulian Voicu dispăruse. După vreo două zile fu văzut trecând 
prin oraş, bărbierit, cu figura oarecum refăcută, echipat ca 
excursionist, cărând în spate o raniţă. Nu mai avea 
servitori, nici cai pe care să-i încalece. Era singur. Nimeni 
nu cuteză să-i aţină calea, ştiindu-se ce păţiseră ăia. Se 
dădu cu presupusa că merge fie la atelierul nevestei, fie la 
Şorban. Il spionară o bună parte din parcurs. 

Seniorul urcă pe albia Cerdavei, ajunse sub soarele 
amiezii la instalaţii, le privi. Nu se furase mare lucru, pe cât 
se pricepea el, dar osiile neunse ruginiseră, lemnăria se 
destrăma de nefolosinţă, de supărare. Se aşeză, lulian 
Voicu, pe treptele morii ce servise de bun adăpost 
pârgarilor săi. Scoase de pe umeri povara, se odihni puţin, 
înjghebă o gustare săracă, mestecă fără poftă. Pe urmă, 
lărgind gura raniţei îşi începu preparativele, conştient că 
nişte ochi îl ţin mereu în cântar, nu nişte ochi cu un singur 
ochi. 

Nu-l deranja străfulgerarea acelui singur ochi, mare, 
negru, prăbuşindu-se către rădăcina nasului, încărcat de 
ură... De fapt doi ochi, unul al asociatului, celălalt al flintei, 
dar Halalaie ştia că juma popă juma prof ocheşte prost, iar 
când se întâmplă să nimerească e din greşeală. Nu era 
foarte convins că aşa e, şi nu pe această şansă miza 
Halalaie. Nu se temea, asta e, nu se temea. 

Oamenii pe cale de a distruge sunt grăbiţi, dar lulian 
Voicu lucra leneş, cu toate că şi el voia să distrugă. Aici 
poate s-ar cuveni largi explicaţii sau interpretări, dar în 
folosul cui? Făcând praf şi pulbere instalaţiile de pe 
Cerdava, seniorul nu desfiinţa Cuxa, ci extrăgea din 
existenţa sa o idee. Şi poate încerca să pună norii draperiei 


peste unele amintiri... Nu e prea exact. Fostul senior nu 
avea ştiinţa de a-şi face „autopsihanalize”, nici nu l-ar fi 
interesat. Într-un fel avea convingerea că lumea a început 
odată cu apariţia Flandrei şi s-a sfârşit cu dispariţia ei. E 
posibil un astfel de sentiment la un om considerat 
uşuratec? Poate că da... La răstimpuri, căuta în adâncul 
cerului unde se roteau fostele sale galaxii... 

Vizibile, când? 

Îşi continuă lucrul cu aceleaşi mişcări meticuloase, 
negrăbite, le regăsise răsfoind vechile caiete şi cărţi. Acum 
parcă era iarăşi elevul care odinioară fabrica o rachetă ce 
va alerga pe sârmă. 

Întinse şi cozile, fitilurile adică, unindu-le într-un singur 
punct de unde avea să dea foc. Atunci se ivi cel aşteptat, 
asociatul, jupân Gheorghe Surdu Carabonc, chiorul în 
persoană, cu flinta îndreptată în pieptul... elevului lulian 
Voicu. Mai ţintise acel piept, dar în calea plumbului stătuse 
Flandra! Acum nu mai avea cine să-l apere, Flandra 
plecase... 

Arăta ca omul zăpezilor, Carabonc. Ar fi scos din piramide 
şi mumiile, punându-le pe goană. 

— Ce faci? Ai pus dinamită sub şteampurile me/e! zbieră, 
apropiindu-se. N-avea cum să ştie că nu e vorba de 
dinamită, ci de un exploziv mult mai subtil, experimentat 
de Halalaie în prima tinereţe. Dacă flinta lui juma popă 
juma prof ucidea sigur, dar lent, şi explozivul combinat de 
lulian Voicu acţiona lent, silențios, dar cu atât mai nemilos. 

Privindu-l ţintă pe juma-juma, lulian Voicu gândea: „Prea 
multă minte, la prea mult echilibru, strică. Prea mult 
echilibru la prea multă minte, la fel. Faţă de prea multă 
minte, femeia strică totul. Faţă de prea mult echilibru, la 
fel. Ei, dar nu orice fel de femeie! Se îndreptă din şale, cu 
mâinile în şolduri. Vârfurile degetelor mângâiau micul 
revolver dăruit de Flandra. Şi aşa, privi, cu nepăsare, cu 
ambii ochi în singurul ochi al asociatului şi-al flintei 
acestuia. 

Juma popă juma prof pregăti flinta. Mai întâi trebuia să 
aprinzi un scurt fitil ce intra în magazie, prin dreapta, la 


pulbere... Până să-şi dea seama Carabonc ce sclipeşte în 
mâna lui lulian Voicu, ceva ca argintul, mai curând ca aurul, 
răsună un mic pocnet elegant. Pistolet de damă. II ţintise 
oare cu atenţie Hala pe Carabonc? Nu, ca prea bine trăgea. 
Micul glonte trecu iute ca fulgerul prin hălăciuga lui 
Carabonc, arzându-i şi zdrelindu-i un pic pielea, pe la 
creştet, unde orice  zgărietură sângerează bine. 
Inspăimântat, juma-juma, îşi duse mâinile la cap, le retrase 
roşii. O luă la fugă. Fostul senior ar fi putut să-l facă sită, 
dar un Carabonc făcut sită nu mai are haz! In schimb strigă 
lulian Voicu. 

— Degeaba! Tot am să te rad! Şi chiar cu arma ta! Du-te 
la mănăstire, juma de popă! 

Îl urmări din ochi, iarăşi absent, în vreme ce ălălalt se 
pierdea prin desişuri. De unde aceste cuvinte ce nu-i 
aparţineau? Din iarbă îl priviră ochii lynxului... Ale Ei erau 
cuvintele? Nu. Insă discutaseră cândva despre destin, 
despre... 

Pe coasta muntelui, Carabonc se târâia, încercând să se 
ascundă, Hala renunţă la ispita de a trimite noi gloanţe, la 
ce bun să irosească muniţia, şi ce siguranţă avea că 
uşoarele gloanţe, ca nişte gâze, n-ar fi ricoşat într-o rază de 
soare, reflectată din apa inexistentă a Cerdavei?... 

Ca omul ce are tot timpul în faţă - cu toate că n-avea! - 
lulian Voicu studie mecanismul „doborâtorului de urşi”. Şi 
de mistreți. Cu un mare zâmbet ce-i mângâia figura atât de 
plăcută. Ajunse iute la concluzia că, oricât de ciudat ar 
părea, arma cea veche funcţionase oarecând cu cremene, 
dar că cine ştie ce fierar sau potcovar, dacă nu chiar 
Carabonc, o adaptase la „tehnica modernă”, fixând un 
percutor cu piedică acţionat de un arc grosolan, însă cuiul 
percutorului se rupsese, arcul îşi pierduse din tărie, aşa că 
juma popă juma prof revenise la primul sistem de 
funcţionare, înlocuind însă cremenea cu un fitil. 

lulian Voicu avea pulberi de feluri mai multe, iar în ce 
priveşte gloanţele, luă de la moară plumb şi ciocăni câteva 
bile, nu-i ieşiră perfect rotunde însă aşa erau şi proiectilele 
lui Carabonc, aşa fusese şi ghiuleaua ce o nimicise pe 


Flandra. Hârtie, câlţ, cârpe, îi folosiră de fultuială; îndesă cu 
o ramură dreaptă de alun în fundul ţevii ceva carton drept 
precauţiune să nu plesnească ţeava, medită apoi câtă 
pulbere să pună, turnă o anumită cantitate, aruncă 
înăuntru o bilă de plumb, iar deasupra îndesă, drept 
rondelă, iarăşi cârpă şi ziar. Făcu o treabă primitivă dar 
temeinică. În alte ocazii s-ar fi amuzat... Smulse percutorul 
rupt şi inutil, la fel arcul, scoase din depozitul cu explozibil 
coadă obişnuită, o tăie în şuviţe subţiri, strecură una prin 
orificiul prin care altădată pătrundeau scânteierile cremenii. 
Mecanismul de sfărâmat cremenea fusese demontat însă H. 
ştia cum arată o astfel de drăcie, printre obiectele ce le 
păstrase figura şi un vechi pistol turcesc frumos şi greu, cu 
tot felul de încrustaţii, cu pat rotund şi căptuşit în argint. La 
pistolul acela mai existau clapetele în adâncitura cărora se 
fixa cremenea. Ce fel de cremene să fi fost, să dea astfel de 
scântei penetrante? 

lulian Voicu alese o ţintă, uşa morii, se îndepărtă ca la 
treizeci de metri, aprinse fitilul, tinti... Ţinti aproximativ, 
arma nefiind prevăzută cu o cătare şi un vizor. 

Flinta trozni înfiorător şi Halalaie fu mulţumit, reuşise să 
tragă de la prima încercare cu vechitura, deşi reculul 
aproape că-l dăduse peste cap, gata să-i luxeze umărul. 
Urechile îi ţiuiau. Va trebui să reducă mult din cantitatea de 
pulbere. Se apropie de uşa morii. Ochise cam către stânga, 
glontele nimerise, mare minune că nimerise, colţul de sus 
stânga. O primă corecție, gândi practic şi lucid lulian Voicu, 
şi, la iuţeală, încărcă iarăşi „bombarda”. Sută-n sută că, 
oriunde s-ar fi aflat, juma popă juma prof îl auzise, că nu 
era „chior” şi de urechi. Hala trase din nou şi se apropie. 
Proiectilul nu perforase uşa ci doar o „rănise”, rămânând în 
lemn, aplatizat. 

Aşa se întâmplase şi cu... 

Alte gânduri îl frământară. Bubuiturile desigur îşi 
trimiseră ecourile până la oraş, cu toată distanţa. Nimuricul 
de Beniamin Cornea, nerodul Climescu, jindarii au şi pornit 
într-acoace, urmaţi de alţi curioşi. Mereu înarmat, lulian 
Voicu aprinse nodul în care se reuneau cele vreo douăzeci 


şi ceva de cozi lungi ce duceau către toate instalaţiile 
Cuxei. Fostul senior se îndepărtă. Işi găsi un adăpost de 
cealaltă parte a Cerdavei, pururi secată, pe jumătate 
ascuns în dosul unui trunchiu. Nu-şi ascundea însă 
esenţialul, ochii, voia să vadă. Explozibilul său „leneş”, 
născocit în tinereţe şi desăvârşit în aceste ultime zile cât 
stătuse închis, izolat de lume, nu-l trădă. Morile, 
şteampurile, lemnăria canalelor secundare, cele câteva 
barăci, depozitul de dinamită - seniorul înlăturase însă 
dinamita, considerând-o vulgară - se defalcau toate cu o 
mândră încetineală, înflorind către cer... aproape fără 
zgomot. Mai multă zarvă făceau rămăşiţele fumegânde 
recăzând înapoi la pământ, zdrobindu-se de albia Cerdavei. 
Norii de fum se înălţau repede către cer, catedrale 
întunecate, sfidând munţii. Aruncând o privire de gheaţă 
asupra incendiului, lulian Voicu azvârli raniţa goală acum, şi 
raniţa rămase sus atârnată printre ramuri. Şi porni către 
oraş,  ciocnindu-se aşa cum prevăzuse de primul 
detaşament alcătuit din oamenii ordinii şi ai legii. Flinta 
grea a lui Carabonc în mâinile lui Halalaie produse impresia 
cuvenită. 

— Ce ai făcut, senior? întrebă căpitanul Climescu. 

— L-am dezarmat, răspunse nepăsător lulian Voicu, 
privindu-l oblic pe Beniamin Cornea. 

— L-ai omorât? 

— Încă nu... 

— Unde e? 

— Ei, pe-acolo... arătă lulian. Voicu, cu un gest generos, 
pădurile. 

— El a dat foc? se ivi ca un ic Beniamin Cornea. Întrucât 
Halalaie binevoi să-i răspundă, se consideră că aşa e. Falsul 
comisar de poliţie întinse mâna: Te rog să predai corpul 
delict! Se referea la flintă, dar spre stupefacţia lui Climescu, 
seniorul îl plesni puternic peste lăbuţă, aşa cum fac dascălii 
cu şcolarii cei răi şi se duse mai departe către oraş, iar 
oraşul venea în întâmpinarea lui, mulţimea veşnic curioasă 
venea să vadă ce se petrecuse iar pe valea aia, unii 
îndrăzniră să-i aţină calea cu întrebări, lulian Voicu nu 


răspunse nimănui şi nu mai insistară cu întrebările 
văzându-i cutele adânci de pe frunte şi cunoscuta flintă în 
mână. Era supărat lulian Voicu? Nu, deşi mâhnirea nu-i 
trecuse, dar acum medita ce pulbere va pune în flintă 
pentru ca atunci când îi va sfărâma oasele lui Carabonc cu 
un plumb mare şi greu, să nu se audă nimic, să nu ştie 
nimeni, iar juma popă juma prof să se târască undeva într-o 
mocirlă puturoasă, rănit de moarte, dar nu mort, să geamă 
fără ajutor, să se chinuie cât mai mult, fără speranţă, cum 
se întâmplase şi cu... 

Oraşul se îndrepta către valea Cerdavei ca în ziua când 
râul dispăruse, Halalaie singur se îndrepta spre oraş. Nu 
chiar singur. Un şir de nori roşietici, aduşi de vânt înalt, 
alcătuise o cărare pe cer şi curgea pe aceeaşi direcţie, iar 
pe muchea dealurilor, mereu ferindu-se de alte priviri, el 
văzând bine chiar şi cu un singur ochi, neîncetat în plasa lui 
Halalaie, Carabonc se îndrepta şi el către oraş. 


Seniorul găsi străzile pustii. Simţind libertatea ce li se 
oferă, câinii luară în stăpânire oraşul, cutreierându-l în 
haite, încăierându-se cu poftă şi fugărind pisicile care, 
considerând că şi al lor este oraşul, se aventuraseră jos pe 
străzi, unde se arătau doar noaptea, rar. Dar iute, din cauza 
potăilor pornite pe rele, se retraseră pe acoperişuri, 
scuipând de pe streşini şi sticlind din ochi de acolo, de sus. 
Trebuie să se mai rărească oamenii pentru ca să-ţi dai 
seama câte pisici, câte potăi are un orăşel amărât, bolnav, 
febril, cugetă Halalaie, înaintând către „Coryndon” căci i se 
făcuse sete de o bere rece. 

Adevăraţii clienţi nu-şi părăsiseră poziţiile, în fosta 
berărie de lux a lui Halalaie mai mişunau vreo câţiva, 
fericiţi şi împăcaţi, iar printre ei, pierdut în fum, Şorban, nici 
fericit, nici împăcat, ci numai confuz, dar nu de băutură. Îi 
năuciseră ideile, prea multe în ultima vreme. 
Matematicianul privi fără interes flinta pe care prietenul său 
o aşezase pe masă cu ţeava către perete, în cazul că s-ar fi 
descărcat din proprie iniţiativă. Vin şi o vadră de bere fură 
aduse imediat la masa lor fiindcă lulian Voicu deşi nu mai 


era stăpân pe-acolo, beneficia de simpatia celor loviți de 
soartă, a celor căzuţi în dizgraţia zeilor. 

Seniorul abia făcea o conversaţie lâncedă cu ma- 
tematicianul, urmărind neîncetat ferestrele, uşa, sperând 
că va trece, furişat Carabonc (simţea că „asociatul” venise 
şi el în oraş!) şi tot către uliţă fu cu ochii, din care pricină 
pierdu la partida de cărţi ce se-njghebase de la sine, pierdu 
până la ultima foaie. E adevărat că nu se atinsese de banii 
economisiţi de Flandra şi ascunși în seif. 

leşi de la „Coryndon” la ora când amurgul spăla 
acoperişurile cu blana pisicilor îndrăgostite. Nu era beat 
lulian Voicu, mai curând ameţiseră câinii, de atâta pustiu şi 
libertate, nimeni nu azvârlea în ei cu bolovani sau retevee, 
dar vai, nici cu oscioare fragede. Un şirag de câini, cu toţii 
în mod miraculos albi, trecu fulgerător ca o săgeată de 
argint prin faţa seniorului. Crezu că avusese o halucinație! 
Merse mai departe, cu paşi întinşi către atelierul Flaviei. 
Soţia... Găsi cheia atârnată în cui. Poate că şi pictorița 
plecase pe vale să vadă, dar cum de n-o observase în 
mulţime, fiindcă, fără voia lui, înregistrase fiecare figură. 
Rezemă arma neglijent de un perete, străbătu cu paşi 
obosiţi casa, ieşind în curte unde se afla o instalaţie de duş 
între nişte pereţi de scândură subţire şi placaj. Apa o 
pompau manual sus într-un cazan cu robinet. Exista şi 
oglindă acolo, iar lulian Voicu luase cu el scule de bărbierit. 
Se grăbi până ce nu cădea întunericul. Se dezbrăcă şi se 
lăsă înfăşurat în şuvoiul cu apă destul de rece. Se găsea 
colo pe scândură un săpun de rufe aspru, dar Flavia pe 
acela-l folosea, iar pielea îi rămânea catifelată. Frecă briciul 
de cureaua atârnată acolo, se rase pe obraz şi spălă 
săpunul. 

Reveni în atelier gol, umed, tremurând de frig şi înainte 
de toate, văzu ochiul. Ochiul lui Carabonc. Ţintele le văzu 
după aia. Ţintele mari, bătute în tălpile bocancilor. Fără să 
fie yankeu, juma popă juma prof îşi instalase bocancii 
murdari pe masă, în dreptul lămpii aprinse, în semn de 
sfidare, şi se legăna în jilţ. În mijlocul figurii urâte năpădită 
de barbă neagră, alternând cu smocuri Sure şi argintii, 


singurul ochi părea încărcat nu cu ură ci mai curând 
binevoitor. 

Deodată încetă să se mai legene. 

— Puiul mamii s-a îmbăiat şi s-a bărbierit, ce frumos! Ce 
frumos e să primeşti moartea curat, nu e nevoie să te mai 
spele după aia. Juma popă vorbea ca din cărţi, dar iute 
schimbă tonul. Ce fain e să mori gol puşcă, aşa cum te-a 
făcut mă-ta! 

Seniorul trecuse de mult dincolo de frică. Îşi aminti nişte 
cuvinte citite cândva. Sensul lor era că atunci când se află 
interese mari pe cântar, să zicem propria viaţă, nu comiţi 
erori mici, ci, mai ales atunci, enorme, grosolane! lulian 
Voicu lăsase în cameră „obuzierul”, încărcat! De el încăr- 
cat! Haina o lăsase tot acolo, iar în buzunar se afla 
pistoletul Flandrei. Lăsase uşa deschisă, în caz că vine 
Flavia, - în locul ei picase Carabonc! Flinta se găsea acum 
între picioarele chiorului, iar micul pistolet cu gloanţe ca 
albinuţele, dar şi ele ucigătoare de la mică distanţă, 
strălucea ca aurul pe masă. Câtă vreme se spălase, chiorul 
scotocise cu temei. Chiar şi portofelul lui Hala se afla pe 
masă, dar gol, fără bani, o singură fotografie în el... 

În spatele lui Carabonc se afla un perete zgrunţuros, 
zugrăvit într-un albastru spectral, numai acela, şi în mijlocul 
lui un punct întunecat, uşor confundabil cu o ploşniţă. Însă 
nu era ploşniţă ci o gânganie oarecare lovită de Flavia cu 
prosopul şi rămasă lipită acolo. De ce n-o dai jos de acolo, 
întrebase cândva lulian Voicu, prea seamănă cu o pios..., 
tocmai de-aia, răspunsese pictorița, ca să-mi aducă aminte 
că pe lume există pios... Şi la ce-ţi foloseşte? întrebase 
seniorul. Nu-mi foloseşte, şi aici discuţia se încheiase. 
Punct. Punct şi cu viaţa, gândi lulian Voicu, fără teamă ca şi 
cum ar fi fost vorba de un altul, străin, nu de el, regretând 
însă că e gol. Fără haine se simţea parcă înjumătățit... 

Nu se temea, avea să dârdâie, poate, cândva mai târziu 
de va scăpa din ghearele lui Carabonc, dar cum să scape, 
de la trei metri numai, chiorul nu putea greşi şi avea asupra 
lui două arme. Şi nici nu greşi. Ar mai fi avut el câte ceva 
de spus seniorului, însă parcă-şi isprăvise muniţia verbală, 


şi apoi se grăbea. Observând că Halalaie nu se teme, pe 
Carabonc îl cuprinse spaima! Cu experienţa dobândită 
mânuind flinta, juma popă juma prof puse chibritul aprins la 
orificiul magaziei, glontele de plumb ciocănit de senior şi 
pulberea tot de el preparată, îl trimiseră pe Halalaie în 
perete. Bubui cu capul, se prăbuşi, moale. Câteva clipe, din 
pricina fumului, Carabonc nu văzu nimic, rămase în 
picioare, crăcănat, pândind. lute constată că nimerise, chiar 
nimerise, din păcate prea bine, seniorul nu se chinuia, 
părea mort, or nu asta urmărise juma popă, dar, privindu-l, 
Carabonc gândi că lulian Voicu n-are să se mai chinuie 
vreodată pe acest pământ, fără decât poate numa-n iad. 
Fostul cârciumar se întoarse către uşă, cu flinta în mână, 
din ţeavă mai ieşea o şuviţă de fum subţire ca o năpârcă, 
dar fumul se opri, Carabonc se opri şi el când o văzu pe 
Flavia. Obişnuit ultima vreme să fugă mereu, nu se mai zori 
acum, se trezise în el o poftă sălbatică de muiere, se repezi 
ameţit la Flavia dar pictorița se feri printr-un salt şerpuit şi 
câtva timp se fugăriră prin cele încăperi, Flavia izbuti să 
nimerească acea jumătate de cap a lui Carabonc, 
jumătatea de popă, cu un ghiveci, şi cealaltă jumătate unde 
era prof, cu alt ghiveci, degeaba, chiorul o urmărea 
umplând văzduhul cu gâfâielile sale puturoase. Reuşi să 
apuce gulerul de castor, dar femeia ieşi din scurtul 
vestmânt cum ies şerpii din propria piele. Carabonc se opri. 
Văzuse un clondir de cristal, îl apucă, bău mult, era ţuică 
tare, îl înnebuni iar, se azvârli către Flavia, făcând praf 
şevaletul, scaune, măsuţa, dar femeia îi lunecă din nou 
printre degete. Carabonc luă pistoletul Flandrei îl propti de 
tâmpla lui Halalaie. 

— Vină la mine!! porunci cu limbă grea. Flavia nu se clinti 
din celălalt colţ al atelierului. Fiind lângă uşă, ar fi reuşit 
lesne să o şteargă, dar n-o făcu. Încă mai trăieşte, zise 
Carabonc, convins de fapt că seniorul e bun-mort, dacă nu 
vii la mine îi zbor acum creierii! Exact în acel moment lulian 
Voicu se trezi, îşi reveni, se mişcă, deschise ochii şi de unde 
până atunci Carabonc începuse a se bucura că e mort, 
acum se învioră că mai trăieşte. 


— Ai belit ochii la vreme, zise, şi-l înjură, ca să vezi... Vii 
la mine sau nu, cucoană? 

Flavia nu se mişca de lângă o mobilă răsturnată ce era ca 
o fragilă pavăză între ea şi chior. 

Firea contorsionată şi tulbure a lui Carabonc începu să 
fiarbă. lulian Voicu, aproape lucid acum, dar incapabil să se 
apere, văzu cu pupilele dilatate cum degetul noduros al 
chiorului apasă cu putere pe trăgaci. Nu porni nimic. Nici 
măcar un glonte. Apăsă de câteva ori, fără rezultat. „Nu a 
ridicat piedica, habar n-are, nu cunoaşte armele, numai 
flinta lui...” gândi seniorul, înainte de a se cufunda iar în 
leşin. 

Carabonc înjură pistoletul mic şi netrebnic şi-l zvârli cât 
colo. Îl turtise ţuica tare, nu mai băuse de multă vreme, 
intră, parcă, într-o zonă de ceaţă, uitase de muiere, ai fi zis, 
pe cât de furioasă fusese dorinţa de a o frânge în braţe, pe 
atât de repede se istovise; cu degete neîndemânatice se 
apucă să reîncarce flinta: avea la chimir pulbere şi plumbi şi 
tot ce trebuie. Se gândea să termine definitiv cu Hala sau s- 
o puste pe nevastă-sa? Se pomeni cu clondirul de cristal în 
cap, acela din care băuse, insuficient pentru a-i veni de 
hac, suficient ca pictorița să culeagă de jos „jucăria” ce se 
arătase neascultătoare în mâna lui juma popă juma prof. 
Însă Flavia ştia, îi arătase Flandra... Carabonc se înveseli, 
timp, convins că pistoletul acela mic nu e bun. Flavia 
înlătură piedica, trase, nimeri. Lovit deja odată de aceeaşi 
armă perfidă - oare pe el de ce refuzase să-l slujească! - 
juma-juma simţi o înţepătură vagă pe la coaste. Nu durea, 
dar Carabonc, om citit, ştia că la început rănile nu dor. Fla- 
via trase iar. Urlând, Carabonc se năpusti spre uşă, o 
sparse cu capul... 


— lată o împrejurare nefastă, doamnă, constată chirurgul 
David aţintindu-şi privirea incoloră asupra Flaviei. Păcat. 
Domnul Halalaie a sacrificat mult din sângele său în 
favoarea doamnei Flandra. Acum, slăbit, are prea puţin 
sânge, a pierdut iarăşi mult. 

Dacă ar fi fost „om de lume”, chirurgul n-ar fi pomenit 


despre donația de sânge a lui lulian Voicu, dar Flavia zise: 

— Ştiu că a dat sânge doamnei Flandra, şi frumos a 
procedat. E donator universal, dar şi primitor universal. 
Luaţi de la mine sânge pentru transfuzie. 

— Are noroc, constată David. 

— Uneori are şi noroc, da. 

Chirurgul o privea cu aceeaşi rezervă. 

— Pe cât sunteţi de frumoasă, pe atât de rece, din acest 
punct de vedere vă admir (ce admira, frumuseţea sau 
răceala?), dar dacă sunteţi rece, cum de izbutiţi să faceţi 
pânze atât de fierbinţi? Posed două. Ce sclav talentat ţineţi 
în casă pentru a picta pentru Dvs.? 

— Eu îmi văd de pictură, Dvs. ocupaţi-vă de rănit, 
răspunse rece Flavia. 

Flavia rămase la spital, după prima transfuzie, în caz că 
ar fi fost necesară o a doua, îl veghe pe senior, aşa cum 
acesta o veghease pe Flandra, iar în acest timp, rănit, 
Carabonc se strecură sub pavăza nopţii în atelier, ajutat de 
un felinar „orb” cu intenţia de a gâtui femeia ce strecurase 
sub pielea lui două „viespi” şi de a-şi recupera flinta. Negă- 
sind nici una nici alta, devastă casa. Femeia, ce venea 
dimineţile uneori s-o ajute pe Flavia la gospodărie, 
recunoscu fără a folosi „metodele” lui Beniamin Cornea 
urmele lăsate de ţintele şi bocancii lui juma popă juma prof, 
ca şi rămăşiţa de tabac din care-şi confecţiona ţigaretele. 
Ţăranca, fireşte, împrăştie noutatea, abia aştepta. Flavia fu 
informată că atelierul ei arată aşa şi aşa. N-o apucară 
istericalele cum se întâmplă cu multe cucoane când află că 
prin locuinţa lor a trecut un gândac. 

— ŢI s-a spus că sunt pe ducă? întrebă lulian Voicu, după 
ce soţia reveni lângă el. Ea tăcu. Deci, asta ţi s-a spus! Ei şi 
ce de dacă mă duc, nici testament prea mare nu am de 
dictat... 

— Nu mai există şi alte subiecte? Eşti tu buricul 
pământului? 

— Unde ai fost, de ce te-au chemat? 

Flavia îi explică. 

— Carabonc a venit să-şi ia arma, Acolo rămăsese flinta 


lui? 

— Nu. Dacă a căutat aşa ceva, nu i-a mers. Flinta e pusă 
bine. 

— Unde? 

— La Florica. 

— Ce idee! Şi dacă vine Gurguzan? 

— N-o să vadă Gurguzan flinta şi mai taci, că se urcă 
temperatura! 

— Dar pistoletul? 

— Arma doamnei Flandra? Aici, în poşeta mea... 

— Eşti o femeie înţeleaptă. Dar... 

În timpul nopţilor ceţurile invadau orăşelul. lulian Voicu 
dormea puţin, de se putea numi somn şi acela, cu trupul 
vânăt, înţepenit din cauza nemişcării, a bandajelor, a rănii. 
Vedea cerul întunecându-se şi mai vedea, în lungile sale 
coşmaruri, galaxiile prăbuşindu-se mai departe, tot mai de- 
parte... Fiecare noapte părea să fie ultima, seniorul se 
apuca să urle, îl părăsise de tot curajul sau falsul: curaj 
arătat în faţa lui Carabonc, se ridica din aşternut, era alături 
Flavia, mereu îmbrăcată ca o infirmieră, venea sora şefă, 
răsărea, indispus că fusese deranjat de la o mică partidă de 
giugiuleală cu vreuna din fete, medicul de gardă, se 
schimbau pansamente, iodul ardea iarăşi rana aia 
besmetică, îi turnau pe gât calmante, ceai de tei, de 
muşeţel, miere, şi dacă lulian Voicu se mai potolea, aşezată 
pe un scăunel alături, într-o lumină aurie, Flavia se apuca 
să-i citească. 

Totul se repetă... 

Unele cărţi le adusese Şorban, dar fie că erau prea 
savante sau prea tâmpite, seniorul nu prindea nimic, şi 
până să se isprăvească un capitol, se cufunda, asemenea 
galaxiilor sale, în neant, în vid, într-un somn crunt, când 
fără vise, ca moartea, cum o văd cei păgâni, când plin de 
vedenii. Cu greu, seniorul revenea la viaţă, dimineaţa, când 
ferestrele mai erau aburite de sărutul ceţos al nopţii, 
sfârşitul de primăvară, începutul de vară, fiind bogate ca 
niciodată în păcle. lată că o dorinţă a lui juma de popă juma 
de prof se îndeplinise, se chinuia seniorul. Insă şi Carabonc 


se chinuia! Să fi aflat, ar fi fost oare o consolare pentru 
lulian Voicu? 

Pe neaşteptate, din ţara sa, ori poate de pe alte 
meleaguri, se ivi „vegetarianul” Rudolf Lutz, însă nu ajunse 
să dea ochi cu seniorul, Flavia îl expedie îndărăt la gară, pe 
jos, aşa cum şi venise. 

La fel ar fi procedat şi Domina Flandra... 

Suferințele lui Halalaie se dublară în dimineaţa când n-o 
mai zări lângă patul său pe Flavia. Îl părăsise! „A plecat 
doamna, şi nu a spus unde!” zise cu mare batjocură o 
infirmieră, o adevărată scorpie care, dacă nu ne înşelăm, îşi 
bătea joc de toţi acei nefericiţi care zăceau acolo. O 
asistentă, cu faţa plăcută, luminoasă, interveni: 

— Doamna Flavia n-a plecat, se va întoarce, iar tu vezi-ţi 
de trebile tale! 

Pe la amurg, Flavia reveni, în rochie întunecată, părul 
strâns către ceafă. Talia-i era tăiată de un cordon de piele 
negru, lat. Aducea flori. Le aranja în vază. 

— Am fost acolo, spuse încetişor. Am pus flori la 
morminte... al doamnei Flandra şi al lui Mila... Am aprins 
lumânări, am plantat tulpine. 

— Ţi-am cerut eu asta? 

— De ce să mi-o ceri tu? Gloanţele îţi erau destinate ţie! 

— Mie? Sigur? O spui cu mare reproş! 

— Ce înseamnă reproş? Aşa a vrut soarta! 

— Dar văd că ai adus flori şi aici, glontele, până la urmă, 
m-a sfârtecat şi pe mine... 

— Am aflat că doamna Klinkenhagen a murit frumos, cu 
demnitate, şi era numai o femeie... lar tu, zice chirurgul, ai 
şanse. 

— Alt reproş! De Carabonc te-ai interesat? 

Nu, nu se interesase. De altfel, despre juma de popă 
juma de prof nu se mai ştia nimic, el îşi afirma prezenţa cu 
flinta, or flinta aia nu se mai afla în posesia lui. Lovit de 
două gloanţe trase de Flavia, Carabonc lăsase două cărări 
de sânge. Le urmaseră, la lumina zilei, marele Beniamin 
Cornea, căpitanul Climescu, jindarii, câinii cu nasuri isteţe 
aduşi de dresorul Aboui şi Aboui în persoană. Merseră ce 


merseră până ce urma se pierdu. Beniamin Cornea puse 
oamenii să cerceteze zona după metodele sale, întâi cruciş 
apoi paralel... convins că vor descoperi cadavrul. 

— Ar trebui să pută de la un kilometru, observă careva. 

Surprins, Beniamin Cornea se regăsi iute afirmând că în 
anumite condiţii cadavrele nu emană parfumuri... În orice 
caz nu descoperiră nimic deşi, rănit, fără îngrijire, Carabonc 
nu avea altă posibilitate decât să dea ochi direct cu 
sfârşitul şi poate se ascunsese în vederea acestui 
eveniment prin văgăuni neumblate, spre a fi singur în clipa 
supremă, precum elefanții. Dar avea juma popă, juma prof 
instinctul şi înţelepciunea unui elefant? 


NOUĂSPREZECE 


Din  afurisitele sale sfere înțelepte  descindea 
matematicianul Şorban, stingându-şi în pragul rezervei 
luleaua sa puturoasă şi scuturând tot acolo şi scrumul, spre 
indignarea infirmierei - scorpie. Se profila, parcă un început 
de vară, dar savantul, pururi rămas în urmă, ori cine să mai 
ştie, antemergător (oricum va veni iar iarna...), însă nu dă- 
duse de pe el jos şuba groasă duhnind a oaie zdohită, nu 
renunţase la fularul cam jegos. Aducea obiecte inutile, un 
joc de şah - seniorul nu cunoştea şahul, lulian Voicu nu juca 
domino ci numai poker şi biki-boka, dar acum nu era în 
stare. Cărţile grele aduse de Şorban nu le putea ţine în 
mână, iar de i se citea din ele, nu înţelegea mare lucru. 

Şorban vorbea puţin. De altfel, mărturisea: Mă aflu în 
mare eclipsă de formă. Ştefan Aboui căra la spital dulceţuri, 
fructe zaharisite, vinuri preparate din orice, în afară de 
struguri, iar Flavia împărțea totul celor cu poftă de mâncare 
şi de băut. Se aflau destui dintr-aceştia, chiar şi la spital. 

De când Halalaie, seniorul, nu mai avea nimic de vândut 
cu excepţia muntelui aurifer care, prin forţa împrejurărilor 


nu-şi confirmase valoarea, advocaţii Pepe şi Theodor îl cam 
uitaseră pe acela de la care atâta au supt şi prin urmare nu- 
şi arătau nasurile pururi congestionate până la spital. 

Într-o după-amiază galbenă ca aurul, Halalaie picotea, 
Flavia se instalase la fereastră, răsturnată într-un şezlon, 
într-o poziţie neglijentă. Privirea seniorului se atinse de 
genunchii frumoşi ai femeii. Se cutremură de tristeţe. 

— Dacă mor, a cui vei fi tu? întrebă. 

— Dar tu al cui eşti acum, întrebă Flavia, fără nici un fel 
de răutate, dar cu adresă precisă. 

Seniorul nu răspunse. Rana i se cicatriza, încet dar sigur, 
febrele scădeau, totuşi seniorul era convins că va muri (ca 
şi EA...), până ce o întâmplare îl ridică din aceste spaime 
întunecate ale sfârşitului. Într-o dimineaţă chirurgul David îl 
alungă afară la aer proaspăt şi soare. Pricăjit ca un motănel 
salvat în ultima clipă, lulian Voicu se instală în lumină, 
alături de alţi bolnavi, fără a-i privi. Nu avea chef de nimic. 
Detunătura atât de cunoscută a flintei aproape îi opri inima, 
însă nu definitiv. Parascovelnicul mă-tii, prin urmare flinta 
cea veche nu e ascunsă la Florica, ci e din nou la juma- 
juma. Dacă istoria ar fi să se repete întocmai, Carabonc, 
ochindu-l pe Halalaie, ar fi trebuit s-o nimerească pe Flavia, 
aflată alături, dar istoria nu se repetă decât în mare: 
proiectilul lansat de Carabonc ucise o cărămidă aflată între 
Flavia şi lulian Voicu, şi căzu în iarbă - o plăcintă de plumb. 

Pe chior nu-l găsiră, se topise ca un duh necurat, totuşi 
poliţiştii, în frunte cu Beniamin, stabiliră cu precizie punctul 
din care se puşcase, era şi asta o consolare, o portiţă 
către... către nu se ştie ce. Noua tentativă trezi în senior 
energii nemaipomenite. Gloanţele Flaviei nu-i veniseră de 
hac, în plus avea iarăşi flinta, deci, hotărî lulian Voicu, nu 
am voie să mor încă! Să fi prevăzut juma popă juma prof 
acest efect invers, poate s-ar fi încurcat în ezitări. 

Blazatul doctor David asistă surprins, dar fără ca figura 
lui prematur îmbătrânită să trădeze vreun sentiment, la 
convalescenţa grabnică a seniorului. Îi reveni pofta, de 
mâncare, ciupea femeile de fund (ce semn mai elocvent de 
însănătoşire decât acesta.?), arătă curiozitate faţă de tot ce 


se întâmplă afară, ceru ziare, noutăţi, ştiri, bârfe. Ziarele, în 
afară de politică şi altele, anunţaseră că fusese descoperită 
încă o galaxie, prin urmare se devalorizaseră şi ele, 
galaxiile... Noutăţile pe cale orală nici ele nu intimară să-i 
parvină. Vreo câţiva se apropiară în taină de văgăunile de 
pe Cerdava, din perimetrul cumpărat de Halalaie. Sperau să 
găsească, la noroc, aur nativ, niscaiva bulgări, sau aur 
impregnat în quarţ, uşor de separat, însă bombarda lui 
Carabonc îl trăsni pe unul, de abia ajunse cu viaţă la spital, 
iar ceilalţi o luară la goană. În virtutea autorităţii şi a averii 
ce n-o mai poseda, seniorul îl convocă printr-un bilet sec şi 
autoritar pe căpitanul Climescu. Acesta, în virtutea de a-l 
asculta, se prezentă, mai ros ca oricând de moliile 
bătrâneţii. Lipsa lui de imaginaţie stimulatoare de iniţiative 
devenise  proverbială, aşa că Hala rămase perplex 
ascultând nişte noi teorii în legătură cu chiorul. Acesta, 
cică, îşi confecţionase măşti şi parfumuri, de nu-l puteau 
dibui ochii oamenilor şi nasurile câinilor. Imediat lulian 
Voicu pricepu că aceste năzbâtii provin din capul lui 
Beniamin. Râse zgomotos, dar căpitanul de jindari îi aminti 
că nu e vorba de un oarecare Carabonc, ci de un om cetit, 
juma prof, juma popă. 

— Nu ştiu e cu popii, dar profesorii se pricep la măşti, aşa 
zice şi nevastă-mea... 

— Dar flinta aia mare, domnule căpitan? întrebă, printre 
hohote, seniorul. Să nu-mi spui că trage o boneţică peste 
ea, să creadă lumea că nu e armă, ci prunc! 

— Flinta, după ce o foloseşte, o ascunde prin poduri, 
şandramale, beciuri, la nevoie o poartă şi sub surtuc, 
ascunsă, că animalul e mare, animalul de Carabonc. 

— Astea-s părerile dumitale, rânji lulian Voicu. Dar ce 
părere are domnul comisar Beniamin? 

— Un om atât de inteligent! Păi... ne-am consfătuit, 
părerile noastre coincid. O să vedeţi, dacă nu pun eu mâna 
pe Carabonc, precis îl înhaţă comisarul nostru, azi, mâine. 

— Atunci nu pierde curajul şi dă-i înainte... Dar l-a 
chemat Beniamin pe fratele său mai mare, Maximilian 
Cornea, din Bucureşti? 


— L-a chemat, trebuie să vină şi domnul acela, curând. 

— Ai văzut dumneata telegrama, sau scrisoarea prin care 
l-a chemat? 

— Nu le-am văzut, dar am încredere în domnul Beniamin. 
Dacă vine şi fratele sau, cu atât mai bine. 

— Mulţumesc, domnule căpitan, cam atât am vrut să 
ştiu, mai spuse seniorul, îndemnându-l pe căpitan să stea 
tapăn în şa, să facă ce poate, convins totuşi că prin decizia 
destinului, chiorul trebuie să fie prada sa... chestie de 
dreptate! 

Apăru şi matematicianul Şorban, lulian Voicu îl puse pe 
gânduri cu o întrebare-constatare. 

— Nu e aşa, amice, că e rău să fii doar jumătate din ceea 
ce-ţi închipui că eşti, sau să fii alcătuit din două jumătăţi 
diferite? 

— Vrei să spui că eu aş fi matematician numai pe 
jumătate? 

— Nu eşti tu buricul pământului, se mai poate vorbi şi 
despre alţii, o cită seniorul pe Flavia sau poate pe Flandra... 
Eu mă gândeam la Carabonc. 

— Carabonc? mormăi matematicianul. Parcă am auzit 
acest nume. Cine e? 

— Cine, sau ce... Un fel de curbură dublă, îl luă peste 
picior Halalaie. 

Florica ridică şalul întunecat ce-i ascundea torsul din 
priviri dar ea nu se intimidă. lulian Voicu traversă odaia, 
apăsând cu ruina, fără să fie necesar, pansamentul ce-i 
traversa în diagonală pieptul, ca o eşarfă de comandant de 
oşti. Şi brusc privi în spate: când ieşise Flavia şi de ce, de 
ce-i lăsa singuri, ce gen de delicateţe mai era şi asta? 
Această nevastă nu mai e capabilă de un pic de gelozie? 
Spuse câteva cuvinte rele. Florica îşi aruncă pe spate - 
mişcare mândră, independentă, puţin dispreţuitoare prin 
ceva anume - unduiosul păr negru ca toate beznele şi 
nopţile la un loc şi-l examină, defel spăsită, cu un fel de „în 
ce hal mi-ai ajuns, băiete!” în priviri. Halalaie prinse răceala 
şi indiferența brunetei Florica şi se întrebă iar ce se 
întâmplă. De când apăruse - şi dispăruse - Flandra, 


celelalte femei îl tratează de sus. Oare fiindcă acum e 
sărac? Nu e chiar sărac de tot, are în seif economiile făcute 
de EA. 

— Ce doreşti? Cine te-a trimis aici? Bani nu mai am, 
păduri nu mai am să-l trimit acolo pe Gurguzan. 

Florica ridică şalul întunecat ce-i ascundea torsul şi lulian 
Voicu văzu un pansament prin care răzbise sângele. 

— A dat în mine cu brişcă, a răsturnat casa până cea 
găsit flinta aia a lui. A luat-o... 

— Dar Gurguzan ce păzea? 

— A cumpărat cârciuma lui Carabonc, acolo era. Nu ştiai? 

— Nu! De la cine a cumpărat-o? 

— Nu ştiu. De la stat, poate. 

— Şi cine te îngrijeşte? Să te vadă şi David... 


DOUĂZECI 


lulian Voicu ieşi din spital mai curând decât se aşteptau 
prietenii şi inamicii săi. Vându casa părintească şi se mută 
la atelier, la Flavia care era, în definitiv, nevasta sa. 

— Nu te duci să-ţi vezi vulpile? îl întrebă. 

Vulpile! Cât timp zăcuse aşteptând, zadarnic, moartea, 
uitase de ele. Într-adevăr, seniorul mai stăpânise pe acest 
pământ, mai bine-zis în acest infinit, în afară de două 
galaxii, iluzoriile şi invizibilele sale galaxii, de o baie 
auriferă neexploatabilă, şi de altele, şi trei pui de vulpe. 
Vânase la începutul de primăvară o vulpe frumoasă, apoi îşi 
dăduse seama că e o vulpe-mamă, i se făcuse milă, 
căutase culcuşul şi descoperise acolo trei pui. Il ajutaseră 
câinii pe care nu-i iubea, altfel e foarte greu, dacă nu impo- 
sibil, să descoperi un culcuş de vulpe. Seniorul avu una din 
crizele sale de înduioşare. Poate se înduioşa cu privire la 
propria-i soartă, raportând-o la alte fiinţe iar atunci o 
raportase la sărmanele vulpiţe rămase „fără mămic şi fără 


lăptic”... îndesă micile lighioane într-un sac şi le duse 
acasă. După ce juma popă, juma prof îl scosese din 
funcţiune, Flavia luă vulpiţele instalându-le în spatele 
atelierului. Crescuseră, te mirai când; seniorul văzu că avea 
în faţă, în cuşca prea mică, un vulpoi şi două vulpiţe, de 
toată frumuseţea! E adevărat că miroseau, dar ce ochi 
scânteietori! Ce  mutrişoare inteligente care implorau 
libertatea. 

Se decise să le ducă înapoi în codru, unde era locul lor, 
dar vulpoiul şi cumetrele vulpiţe nu aşteptară sorocul 
eliberării lor şi-n noaptea următoare dracu ştie cum scăpară 
din cuşcă, fugind, nu fără a gâtui, în treacăt, toate păsările 
vecinului, zece găini şi un cocoş. Vecinul apăru cu găinile 
decapitate, le înşiră în pragul atelierului şi acolo le găsi 
Halalaie. 

— Ce înseamnă asta? îl întrebă pe vecin. 

— Ce înseamnă? Uite ce mi-au făcut vulpile dumitale, 
răspunse acela cu mare obidă. 

După o ezitare, lulian Voicu dădu un răspuns năucitor: 

— Care vulpi?! Nu mai sunt ale mele! 

— Cum nu mai sunt ale dumitale? 

— Păi... au fugit! 

Halalaie se apucă să cerceteze cuşca. Aşa devine omul 
detectiv! Constată că în nici un caz vulpile n-ar fi izbutit să 
iasă fără ajutor din afară, o întrebă pe Flavia dacă ea 
eliberase hâtrele mâncătoare de galinacee într-o explozie 
de revoltă a sufletului ei de artistă. In nici un caz! protestă 
pictorița. Seniorul reveni în ogradă şi descoperi urmele 
bocancilor lui Carabonc, ţintele... Seniorul trase nişte 
concluzii. Mai întâi cădea teoria lui Beniamin că juma-jama 
îşi schimba întruna încălţămintea pentru a deruta câinii- 
poliţişti amatori ai lui Aboui, deşi Carabonc dovedea că are 
o a treia... jumătate, de idiot purtând mereu aceeaşi 
bocanci ţintuiţi ce-l trădau negreşit. 

Dar, deşi părea idiot, chiorul dovedea o mare isteţime, de 
nu izbuteau să pună mâna pe el! lată-l dând târcoale 
atelierului, lăsând urme fără fereală ca şi cum ar fi făcut-o 
dinadins. Intenţionase oare să-l atace pe senior? Ar fi putut 


să tragă pe fereastră... Avea remuşcări? Se poate. Foarte 
bine, dar ce avusese cu vulpile, de ce le eliberase? Din 
milă? 

In altă dimineaţă seniorul ieşi la răcoare şi puse mâna 
streaşină la ochi. Zărise ceva. Soarele, abia ridicat, sculpta 
munţii în mari lumini şi haotice umbre, şi chiar în centrul 
unui golf de lumină urca parcă o gânganie. lulian Voicu fugi 
iute după binoclu, mai potrivi ocularele şi văzu mai bine. 
Deodată înţelese. Un băiat cu o traistă mare suia către 
păduri. Băiatul acela firav purta în picioare nişte bocanci 
enormi, probabil ţintuiţi... probabil bocancii lui Carabonc. 
Puştiul făcu un popas, aruncă de pe umăr povara, se aşeză 
cu faţa întoarsă către vale. Seniorul îl recunoscu, nu era 
altul decât micul vagabond ce se învârtise în jurul „Cuxei 
anonime...” sfătuindu-l pe Hala să apeleze la vrăjitoare... 
Incă un minut şi copilul dispăru cu traista grea şi cu 
bocancii prea mari şi inutili. 

Căpitanul Climescu ascultă neatent relatarea seniorului, 
pentru el cazul nu prezenta interes, ce poate fi mai normal? 
Copilul îşi trăsese în picioare nişte vechi încălțări de-ale lui 
tac-su şi-i ducea acestuia sus la munte de-ale gurii, unde 
omul tăia lemne, făcea braconaj sau cine mai ştie ce făcea. 
Halalaie îl privi cu mare jenă pe bătrânul jandarm, totuşi 
tinu să-i explice următoarele: fiind cald, toţi copiii, chiar şi 
cei de domn, trecuseră la opincile lor naturale, adică 
umblau desculți cum şi făcuseră de când lumea şi nu avea 
nici un sens ca un prunc să se căznească târând în picioare 
bocanci grei de câte două kile fiecare, dacă n-ar exista un 
schepsis... 

Climescu îşi holbă ochii - termenul îi scăpa, iar după ce 
şi-i dezholbă propuse să fie chemat şi domnul comisar 
Beniamin. 

— Fără acela! zise seniorul. 

— Aveţi ceva împotriva lui? 

— Da! şi nu explică anume ce. De altfel, mai zise lulian 
Voicu foarte convins că propovăduieşte în pustiu, eu am şi 
făcut o anume cercetare. Nu aminti nimic despre vulpi - 
acolo pesemne tot copilul umblase cu bocancii grei şi 


liberase vulpile. Dar urcând, copilul umblase parcă anume 
în locurile mai argiloase unde lutul... imortalizase ţintele lui 
Carabonc, uşor de recunoscut. 

Ceva mai sus copilul se descălţase şi pe o mică porţiune 
Halalaie găsise amprenta lăbuţelor sale, iar apoi, terenul 
devenind tare, urma se pierdea. Halalaie încheie: Juma 
popă juma prof întinde o capcană. Cui? Mie bineînţeles. 

Cuvântul capcană produse în capul gol al lui Climescu un 
ecou comparabil cu fâlfâitul cucuvelelor în turla bisericii. 

După ce trecuse pe lângă moarte şi poate s-ar fi 
scufundat în ea sau în uitare, de nu ar fi intervenit glontele 
„salvator” trimis de Carabonc, acela ce ucisese doar o 
cărămidă, lulian Voicu izbucni la viaţă cu o nouă vigoare. 
Trimise o scrisoare la Bucureşti, vom afla cui şi unde. ŞI 
astfel începu o nouă existenţă, activă, dar mereu încărcată 
de nostalgia unei pierderi ireparabile. „Cine eşti... cine ai 
fost?” Experimenta capcane, făcea exerciţii de tir, vizita, 
primit cu prietenie, sediul fostei. „Cuxe anonime...” vândută 
unui croitor care-şi instalase acolo mesele, postavurile, 
atele şi calfele, păstrând totuşi dintr-o fantezie inexplicabilă 
pentru un croitor semi-rural, sau din raţiuni negustoreşti 
explicabile la orice fel de croitor, alături de proaspăta-i 
firmă, operă a aceluiaşi inspirat Coreaptă, firma deja 
spălată de intemperii a „Cuxei anonime Halalaie te 
Carabonc”. De acolo Halalaie fugea la „Coryndon” să ia o 
bere cu matematicianul Şorban. Acesta, bucuros de însă- 
nătoşirea miraculoasă a seniorului, îl asigură că va 
reverifica toate calculele cu privire la Cerdava, dar lulian nu 
mai părea interesat. Uneori trecea şi pe la locanta 
mărginaşe a lui Gurguzan, cândva a chiorului. Nu-i mergea 
rău nici lui Gurguzan, pe seama faimei lui Carabonc dacă 
nu şi a seniorului, şi-şi făcea o îndatorire de a-l servi pe 
domnul Halalaie cu un păhărel, dar, spre onoarea lui, fără 
a-şi da aere. Între timp cercetătorul Z. scormonea sub rui- 
nele casei lui Toma Milea. Scoase la iveală pietre ce nu-l 
interesau pe senior. Toma Milea nu se mai arătase de mult 
prin oraş şi lulian Voicu se întreba cu îngrijorare dacă 
jupânul nu-l nimerise cu vreun plumb. 


Şi astfel, pe unul din aceste încurcate trasee, seniorul îl 
încolţi pe micul vagabond, cel cu vrăjitoarele, cel care purta 
pe munţi bocancii lui Carabonc. Cârn, blond, orice ai fi avut 
împotriva lui, puştiul jegos era cât se poate de simpatic, 
dar, cu musca pe căciulă, se arătă foarte speriat. Dus la 
atelier, privind mereu peste umăr cu teamă, Halalaie îl 
ospătase mai întâi, apoi pusese întrebări. 

loan îl chema pe copil. 

juma popă juma prof îl ameninţase că, dacă nu-i dă 
ascultare, îl ucide şi pe el şi pe părinţi. Micul loan trebuia 
să-l aprovizioneze cu mâncare, medicamente, tutun, 
pulbere. 

— Da ce, tac-tu o fi un fricos, se teme de oricine? 

Intrebare inutilă, juma-juma nefiind un oarecine. Băiatul 
tresări, înălţă capul, şi această secundă de mândrie nu-i 
scăpă lui lulian Voicu. Copilul era slab, zdrenţăros, dar 
ţeapăn şi ochii lui te ardeau. 

— Tata nu e un fricos! A lucrat şi la joagărul 
dumneavoastră. Şi la un hotel, scotea beţivanii câte doi 
subsuoară, trebuie să-l cunoşti, Lundău loan a lu Borcotici. 

— Şi? făcu Halalaie, încercând să refacă din memorie 
imaginea unui bărbat scund, spătos, mergând uşor cracoş. 

— E beteag, nu poate umbla de când s-a surpat 
„Coama”. Halalaie îşi aminti lunecarea de teren: pieriseră şi 
fuseseră grav răniţi câţiva oameni. lar mama, îi slabă, 
completă băiatul. 

— Şi mă-ta pregăteşte mâncarea pentru Carabonc? 

— Da cum, domnule, de unde? Mâncarea o cumpăr eu, la 
fel ca şi toate celelalte. 

— Ai bani? 

— Bani, nu... Am... Şi fiul lui Lundău loan, şi el loan, săltă 
în palmă două bobiţe galbene. 

— Carabonc are aur? Mult? De unde-l fură? 

— Parcă îmi spune el! 

— Şi te pune să-i târâi bocancii! Prostul! Nu s-a gândit că 
ai pasul mult mai mic? 

— Bag samă că nu! Nici eu nu m-am gândit. 

— Tu ai dat drumul vulpilor? 


— le, domnule... M-a trimis să mă plimb pe lângă casă cu 
încălţările lui grele, ca să vă-nfrice, dar de vulpi nu mi-a 
spus, le-am dat eu drumul că erau blânde... 

— Al dracului de blânde! râse lulian Voicu, amintindu-şi 
de găinile vecinului. Dar ştii de ce trebuie să umbli cu 
bocancii lui? 

— le... Întâi, ca să vă-nfric, al doilea ca să ciumurlesc 
câinii. Aşa de tare-i put picioarele că şi mie-mi vine să vărs, 
dar mi-te câinilor jingaşi ai domnului Aaaaa-bui! 

— Nu ca să-ngreţoşezi câinii ci să tragi pe făgaş greşit 
oamenii, băiete! Lundău ăl mic şi mândru miji ochii derutat 
de remarca seniorului, dar nu ceru dezluşiri. Aşa e că jupân 
Carabonc nu prea bate drumurile pe care-i plimbi tu 
bocancii? 

— Aşa e domnule, de unde ştiţi? De când a dat căldura 
merge sau desculţ, dar mai mult în opinci, are tot felul de 
opinci furate şi ascunse peste tot. 

Oho, îşi zise seniorul, iată că teoria lui Climescu, sau a lui 
Cornea, nu se arată chiar fără de temei. Totuşi urmele 
țintelor fuseseră descoperite în mai multe locuri de unde el 
trăsese cu flinta? Sau îl forţase pe Lundău să puste? Nu, 
băiatul nici nu era în stare să ţină arma grea, reculul i-ar fi 
smuls umărul. Deci juma popă juma prof trăsese fiind 
încălţat în bocancii ăia puturoşi, apoi îi ascundea, vârându- 
şi labele „ciumurlitoare” în cârpe sau opinci. 

Copilul se jură, iar lulian Voicu îl crezu, că nu se 
întâlneşte niciodată cu „banditu”, ci-i lasă proviziile în 
anumite locuri pe care le şi divulgă, smiorcăind... Uneori 
Carabonc se ivea pe neaşteptate şi laba lui mare, cu unghii 
negre, netăiate, se abătea asupra micului loan. După ce-l 
scutura ca pe un mâţ ud, după ce-şi reînnoia amenințările, 
îi dădea o nouă listă cu cele de trebuinţă. Reieşea că 
băiatul urmase vreo două clase când taică-său era valid şi 
câştiga bine. Această listă trebuia depusă la locul stabilit, 
împreună cu merindele şi celelalte. Carabonc, juma popă 
juma prof, ştiuse să-şi organizeze oarecum noul fel de 
viaţă. Avea Lundău loan acum asupră-i o asemenea listă? 
Nu, o depusese la unul dintre „puncte”, acum două zile. 


O mână îngrijită, însă nu lipsită de forţă, apucă pe la 
spate paharul lui Gurguzan. Bărbatul Floricăi, hăbăcit de 
băutură, se întoarse, dădu ochi cu seniorul, se roti la el cu 
brişca-n mână. Seniorul îl pocni tare, în falcă. Porunci să i 
se toarne lui Gurguzan o găleată cu apă rece în cap, şi fu 
ascultat. Când îşi mai reveni, privirile fostului pădurar se 
concretizară în două fluiduri otrăvite. Halalaie, calm, aşeză 
în faţa lui nişte bani. Luase de la Şorban, nu se atinsese de 
suma depusă de Flandra în seif. _ 

— Te angajez iar. Ca paznic. Inchide cârciuma, 
deocamdată. 

— Şi ce să păzesc, hă? rânji urât Gurguzan. Pe muierea 
mea pe care mult ai cercetat-o şi matale? 

Până la urmă se împăcară, mai bine-zis făcură târgul... 
Halalaie promise şi alţi bani, bărbatul Floricăi promise să 
nu-i cheltuiască pe băutură. Fostul şef al pădurilor lui Hala 
căpătă instrucţiuni şi se duse către casa în care locuia loan 
Lundău, odinioară om puternic, şef de echipă la joagăr, fost 
portar la hotel. Neobosit, lulian Voicu îşi continuă plimbarea 
şi, pentru început, intră la farmacie. Spiţerul îl invită să ia 
loc, din stimă pentru situaţia lui trecută, pentru necazurile 
prezente şi viitoare, îl pofti chiar în odăiţa din spate cu 
pereţii căptuşiţi de rafturi vechi şi groase, umplute cu 
borcănaşe de tot felul, străvezii, albastre, verzi, din 
porţelanuri, cristal sau sticlă, cu dopuri plate sau înalte sau 
imitând capete de animale, de şerpi. Seniorul trecu repede 
în revistă etichetele cu formule, cu denumiri şi crabii 
(otravă), la început plictisit, apoi ceva mai bine dispus: 
majoritatea substanţelor îi erau cunoscute, iată că nu le 
uitase. Ce ai învăţat în copilărie sau în tinereţe, nu iese din 
memorie, mai târziu uiţi uşor, poate mai bine aşa. 

Înveselit, chiar, seniorul îşi zise că la nevoie poate deveni 
farmacist, după cum, îşi zise, putea să fabrice oricare din 
substanţele ce se găseau acolo. 


Spiţerul se apucă să torăie iar seniorul îi dădu pace, 
deocamdată. Bătrânul cunoştea multe; iar printre altele, 
totul, sau aproape totul despre senior şi familia sa; aminti şi 
despre frumoasele preocupări ştiinţifice din tinereţea lui 
lulian Voicu, trecând cu delicateţe peste accident, despre 
pasiunea sa pentru lucrurile curioase (galaxiile?). Abia 
acum venise la dugheana sa, unde erau atâtea de văzut! 
Invăţat să vorbească una şi să gândească alta, farmacistul 
îl deplângea cu sinceritate pe Halalaie, pentru şirul de 
ghinioane. Desigur avea nevoie de un medicament... 

— Priviţi raftul meu cu obiecte rare! lată o copie după 
Discursos de los cosas aromaticos, a spaniolului Juan 
Fragoso, secolul şaisprezece, iar alături e cartea de bază a 
lui Constantin Caracaş, Topografia Țării Româneşti, tipărită 
în anul 1830... încadrată de această piuă romană şi 
frumosul porțelan din farmacia Ecaterinei, iar mai încolo... 

Seniorul de-abia-l asculta, totuşi tresări când văzu în 
palma bătrânului nişte grăunţe galbene. Nişte minusculi 
sori. Nişte gloanţe de aur... 

— Ultima mea achiziţie, domnule Halalaie, aur curat, 
vechi, venerabil... 

— Mai puţin venerabil e modul cum ai pus mâna pe el! se 
răsti pe neaşteptate lulian Voicu. Aurul ţi-l aduce un băiat. Îi 
dai în schimb medicamente. 

— De unde ştiţi, domnule... senior? 

— Ce fel de medicamente? 

— lod, pansamente, Prontosil, aspirină, prafuri calmante. 
Tatăl său, unul Lundău, a avut un accident pe vremuri. 

Carabonc suferă! jubilă Halalaie. Bun! Să-l ajutăm să 
sufere şi mai frumos! 

Luă creion, hârtie, se învârti printre borcănaşe, sub 
privirea speriată a farmacistului, scrise o reţetă, o întinse 
bătrânului. 

Farmacistul îşi potrivi ochelarii. Începu să tremure. 

— Dar asta e aproape o otravă, domnule! 

— Nu e chiar otravă. 

— Eu nu am voie să prepar aşa ceva! 

— Dar cum încă! Aurul ai avut voie să-liei! 


— Nu din lăcomie, mă jur! 

— Din generozitate, ai? 

— Trăiesc în acest ţinut în care auru-i domn mare, dar eu 
nu m-am lăcomit niciodată, îmi trebuiau bani, fără bani nu 
se poate face comerţ, aurul ăsta e numai pentru colecţie... 

— Mai slăbeşte-mă, îi cunosc eu pe colecționari (se 
cunoştea numai pe sine, lulian Voicu), în fond ăsta e jaf, să 
iei pentru câteva hapuri un pumn de boabe! 

Iniţial, Halalaie plănuise să-l înfometeze pe Carabonc, să-l 
lase fără medicamente. _ 

Îi vorbi în acea seară lui Lundău cel mic. Îi ordonă să-i 
aducă din oraş, de la farmacie şi prăvălii, tot ce va pretinde. 
lar dacă juma popă juma prof aflase de întâlnirea băiatului 
cu Halalaie, să-l mintă, să nu mărturisească adevăratul 
obiect al discuţiei. 

Se baza lulian Voicu pe amenințările făcute lui loan 
Lundău, invalidul. 

Acţionând febril, ca şi cum i s-ar fi stabilit un termen, 
lulian Voicu avea idei măreţe, alături de care-şi făceau loc 
stângăcii fără seamăn. 

Rana ce i-o pricinuise Carabonc parcă se vindecase, dar 
sub cicatrice, sau mai adânc undeva, rămăsese un nod 
bolnav... Cântărind prea multe aspecte, seniorul uita lucruri 
elementare. Nu se gândea că făcând apel la forţă, 
Carabonc era în stare să smulgă de la Lundău, şi de la tatâl 
acestuia, întregul adevăr. 

Seniorul îi dădu şi ceva mărunţiş şi lui Gurguzan, 
spunându-i că nu mai e necesar să păzească bojdeuca lui 
Lundău. Să meargă iar la locanta sa. 

Flavia picta, singură sau în tovărăşia Floricăi. 

lulian Voicu, având mereu asupra sa o armă şi micul 
pistolet al Flandrei, colinda pădurile, cu plăcere. Să zicem, 
cu plăcere. ÎI căuta pe jupânul Carabonc. Aceste drumuri 
lungi pe coclauri îl istoveau dar, în acelaşi timp îi readuseră 
vigoarea şi dorinţa de răzb... 

Apărea târziu la atelier, înfuleca lacom, aţipea imediat. 

Într-o noapte Flavia îl trezi. 

— Cineva încearcă poarta... 


Carabonc! sări ca un arc lulian Voicu. leşi aproape 
dezbrăcat, dar cu arma în mână. Luna, prea veselă şi de fel 
melancolică, îi aşternu pe umeri licăriri galbene. Să fi fost 
într-adevăr juma-juma, cu flinta lui, ar fi curmat încrederea 
deşănţată a seniorului, încredere ce avea să sufere în 
noaptea aia grele zguduiri, la poartă însă nu se afla juma- 
juma, ci o juma de om, o fiinţă încovoiată, pipernicită, 
farmacistul. „Azi, azi, mărturisi sughiţând ca şi cum ar fi 
băut, azi am preparat iar amestecul acela, am pus dozele 
întregi, data trecută le-am mai diminuat... o doamne, ce are 
să fie, cui îi este destinat amestecul?” „Mergi cu bine, 
roagă-te pentru celelalte păcate mai mari şi nu te mai 
gândi la asta!” îl povăţui inutil de ţanţoş lulian Voicu. 

Se întoarse în casă, aruncă pe el haine uşoare şi plecă 
fără a-i zice la revedere Flaviei ce parcă aţipise. leşi din 
oraş, urcă albia  Cerdavei, pe drumul lupilor, în 
întâmpinarea lunii, până ce-i ieşi în cale Lundău cel mic şi 
mândru. Era. mai mic parcă, nu era mândru ci foarte 
speriat. 

— Unde e Carabonc, băiete? 

— Acolo... Cred că-i pe moarte! Am fugit, că el a vrut să... 

— Vină cu mine! Ba nu, te du acasă. De-acu-nainte, ne 
izbim direct, eu şi ticălosul acela. 


DOUĂZECI ŞI UNU 


Rezemat de copac, juma popă juma prof icnea, ţinându- 
se de pântec. Luna, jarul focului aruncau sclipiri, jocuri şi 
palori pe faţa schimonosită. Seniorul observă flinta, uitată 
în bălării. Carabonc îşi sfâşiase cămaşa, pansamentele 
murdare, pătate de sânge, atârnau în dreptul coastelor, 
acolo unde-l nimerise Flavia. 

— Sănătate, Carabonc! zise Halalaie înaintând fără 
teamă. Ridică din iarbă flinta grea, o puse: alături de arma 


lui, le rezemă frumos. Zise: Chinurile tale sunt un balsam 
pentru sufletul meu. Eu ţi-am trimis „medicamentul”. E 
otravă. 

— Să fii blestemat! 

lulian Voicu înteţi focul şi sorbi puţin coniac din tolba lui 
de vânător. Trecuse de miezul nopţii şi juma-juma îi ceru o 
înghiţitură. 

— Trebuie să-mi dai! zise. Ca să-ţi ispăşeşti păcatul, când 
cu omul tău care mi-a trimis un glonte în ochi. 

— Te înşeli, Carabonc. Eu n-am pus pe nimeni să tragă în 
tine, dar de duşmani, n-ai dus lipsă. Păcatul ăsta nu mi-l 
revendic, cel de acum, da. Tu ai tras de atâtea ori în mine, 
ai ucis-o pe femeia dragă inimii mele, acum plăteşti, ba 
cum încă! 

— Nu te-ai gândit că poate sunt nemuritor?! făcu juma de 
popă. Mulţi au încercat, nimeni nu mi-a venit de hac. Ştii de 
ce? Fiindcă-s nemuritor! Gândeşte-te! Nu-s supărat pe tine, 
şi eu aproape te-am trimis în groapă, de doamna aceea-mi 
pare rău, dar am ucis şi pe alţii! Poate că-i destul!... Am 
aur!. Mult. O luăm iarăşi de la capăt, punem Cuxa pe roate, 
uităm totul, hai, dă-mi să beau! 

lulian Voicu îl privea curios. Aluzia la Flandra îl mişcase. Îi 
întinse sticla - o primă eroare! O a doua eroare: se pomeni 
filozofând! Carabonc, după ce sorbise zdravăn, întinse 
sticla, ca pentru a o înapoia. lar lulian Voicu - o nouă 
eroare! - ridică braţul pentru a o reprimi... şi-n clipa urmă- 
toare copacii fantomatici în raza lunii începură un dant 
nebun, luna se răsturnă, căzu în toate direcţiile, lulian Voicu 
pică în direcţia opusă lunii, Carabonc care-l apucase pe 
senior de mână în momentul transmiterii sticlei şi nu-l mai 
slăbea, se prăvăli peste lulian Voicu, îi propti genunchiul în 
piept, lăsându-se cu toată greutatea dar, epuizat de efort 
trase o nouă şi cumplită vomătură în obrazul şi ochii 
seniorului, sânge, otravă, alcool... 

Intr-un spasm de scârbă, Halalaie reuşi să se elibereze... 
Flinta detună, „bomba vâjâi pe-alături, Carabonc apucă 
arma seniorului, trase de două ori, dar şi acum cele două 
mari bile de plumb, pregătite de Halalaie anume pentru 


juma-juma, îşi greşiră ţinta. Halalaie se pierdu în jos, printre 
copaci, dezarmat (nu total, mai avea pistoletul Flandrei) 
dezarmat moral însă (,...care secol ar fi dispus să mă 
accepte? Nici unul, că-s prea tâmpit!”) 

Carabonc izbuti să-şi reîncarce flinta (arma seniorului n-o 
putea folosi, cartuşiera rămăsese legată de cingătoarea 
acestuia) şi chiorul trase iar, inutil, plumbul ricoşă din 
trunchi în trunchi, văietându-se, zumzăind ciudat ca un 
„trântor” pe moarte, după ce-şi îndeplinise datoria faţă de 
perpetuarea speciei, fecundând-o pe Regină. 

Să ajung la un izvor, să mă spăl, gândi lulian Voicu, ba 
nu, să ajung la Cerdava! Uitase? Îşi pierduse minţile? Făcea 
planuri pe seama râului dispărut... Găsi totuşi un jgheab cu 
apă, probabil acelaşi în care se spălase cu Aboui în acea 
îndepărtată zi când râul Cerdava dispăruse. 

Curăţindu-se de murdărie, limpezindu-i-se gândurile, o 
mare nedumerire se instală în capul său, în locul spaimei şi 
scârbei prin care trecuse. Stai, domnule, când a dispărut 
Cerdava? Se poate? Să fi dispărut de două ori într-o singură 
viaţă de om? 

„„„Ajunse în oraş când orizontul se învineţea. Bătu la 
poarta lui Şorban până ce dl. Boroş, om bătrân, cu insomnii, 
îi deschise. Halalaie ceru un pahar cu vin şi căpătă. DI. 
Boroş nu-l întrebă de ce arată în aşa hal, în schimb îi 
propuse să-l trezească pe matematician. Nu, de ce, se miră 
Hala, el venise doar să ia o înghiţitură, iar acum pleca... 

Ceva mai târziu, Şorban, alarmat, însă nu din cale-afară 
de cele raportate de dl. Boroş, se prezentă la atelier. 
Seniorul dormise nu mai mult de un ceas, se spălase 
îndelung, îşi răzuise bine dinţii deşi ar fi trebuit să facă 
acelaşi lucru şi cu limba, sau s-o schimbe cu o altă limbă, 
de amară ce era a lui, şi-l găsi pe matematician în tovărăşia 
Flaviei, sorbind cafea şi vişinată. Matematicianul îl contem- 
plă ca pe o ecuaţie bizară. 

— Ai fost cumva la război, lulian? 

— la spune-mi, zise seniorul, ce anume nu trebuia să uit? 

— Ce trebuia să nu uiţi? repetă Şorban. 

— Asta-i întrebarea! Ce? 


Căldurile verii topiră ghețarii de sus, rămaseră numai 
rădăcinile glaciare înfipte cine ştie cât de adânc în 
văgăunile negre şi subţiri ale munţilor, ca şi rădăcinile unei 
măsele ce s-a dus, iar ele au rămas, numai aşa ca să te 
chinuie. Totdeauna şuvoaiele ce se năşteau din zăpezi şi 
ghețari veneau, cele mai multe, să-şi împlinească destinul 
firesc unindu-se cu apa Cerdavei. Acum nici o picătură nu 
ajunse până la albia de piatră, se pierdură pe drum, se 
uscară, se făcură nevăzute în văgăuni. 

Carabonc pusese stăpânire pe flintă şi avea $i arma lui 
lulian Voicu, însă muniții, pulbere, nu prea şi nici 
medicamente, fiindcă Lundău cel mic nu mai părăsea 
ograda, iar seniorul tocmise un alt om, unul de nădejde, 
care să se învârtă, de fapt un jandarm. Cu aprobarea 
căpitanului acesta lepădase, nu fără regret, uniforma şi 
umbla în civil, însă era un civil atât de bătător la ochi ca un 
canibal într-o mănăstire de maici. Farmacistul, înfricoşat de 
când preparase „medicamentul” acela, nu mai elibera 
leacuri decât unor oameni ce prezentau garanţii şi reţete 
de la medici. Astfel de măsuri drastice erau de prisos, 
considera lulian Voicu; Carabonc, cu rănile sale deschise 
(poate era diabetic) şi pe jumătate otrăvit, n-avea cum să 
mai fie printre cei vii - dar dacă era, totuşi, nemuritor?! 
Perindând prin păduri, lulian Voicu urmărise cu atenţie 
păsările, păsările ce se rotesc deasupra hoiturilor. 

Era sugestia lui Şorban - de unde să cunoască acesta 
obiceiurile păsărilor? 

Şi aşa se face că într-o zi lulian Voicu văzu pe cer o astfel 
de morişcă a păsărilor răpitoare, şi mari şi mici şi hora lor 
sinistră şi lacomă îl făcu pe senior să înainteze cu 
precauţiune. Într-un luminiş ce se deschidea, un corb măreț 
se zbătea de moarte. Ţipete de pasăre, fluierături, fâlfâitul 
unor aripi invizibile, aripi ce nu lăsau umbre, dar şi umbre 
fără aripi, toate arătară ostilitatea faţă de amestecul omului 
în treburile lor păsăreşti. Ce căuta acest om aici? se 
întrebau păsările cu pliscuri roşii de oţel, aşezate pe crăci, 
în aşteptarea  ospăţului. Mâncătoare de cadavre, în 


contradicţie cu maiestatea, supletea, înălţimea zborului... 

Seniorul strânse arma, potrivi cartuşiera, înainta în vârful 
unghiilor către puternicul animal ai cărui muşchi zvâcneau 
încă. De ce să piară un cerb atât de frumos, în amiaza vieţii 
lui? Un vultur uriaş decolă de undeva şi trecu iute. Ce 
încercase pasărea, să-l atace pe om? În virtutea cărei 
dreptăţi sau nedreptăţi? Seniorul, excelent ţintaş, trase. 
Glontele decapită pasărea ce căzu într-o vri/lă de vis. Se 
zbătea vulturul, ca o găină căreia i s-a retezat capul, regele 
înălțimilor se zbătea ca o găină. Asta e, au dreptate autorii 
ăia, în faţa sfârşitului e la fel şi cu prinţul şi cu cerşetorul. 

Seniorul îşi verifică maşinal arma, introduse alt „patron” 
în magazie, se apropie de cerb. Acesta se sfârşise. Cu ochii 
lui experimentați de vânător, lulian Voicu descoperi imediat 
„semnul” lui Carabonc, fruntea zdrobită ceva mai jos de 
punctul unde se uneau subteran coarnele. 

Seniorul îşi dădu seama ce greşală făcuse, trăgând în 
vultur: îşi trădase prezenţa. Se răsuci, se aruncă la pământ. 
Juma-juma se afla probabil în preajmă! 

Dar cerbul? Fie că-l vânase spre a se hrăni, fie că-i 
întinsese lui lulian Voicu o de/icată capcană. 

Păsările nu pierdeau timpul, ştiau că murise cerbul şi 
năvăleau asupra lui. Cele mai mici căzură direct pe vulturul 
doborât de senior, ca să se răzbune, parcă, de umilinţele la 
care le supusese cât era viu şi le domina. Zburau şi se 
repezeau într-o aparentă dezordine, provocând o erupție de 
pene, cele ale vulturului, împărţindu-şi fără gâlceavă câte 
un anumit sector. Ca şi printre cele mici, exista şi printre 
cele mari o ierarhie mai demult stabilită, poate că unele 
aveau dreptul să ciugulească ochii, să spargă, să. sugă 
creierii cerbului, altele se mulţumeau cu ligamentele, greu 
de apreciat, oricum, Carabonc nu se ivea. Maţele cerbului, 
trase de pliscurile cele înfometate, se întindeau pe o rază 
de mai mulţi metri. 

Halalaie dădu înapoi şi ajunse nevătămat acasă. Unde e 
doamna? 

— Doamna e plecată, îi răspunse Florica. 

— Şi, mă rog, unde? 


— Cum, unde? replică Florica, scuturându-şi părul negru 
ce scăpăra de întunecat ce era. Astă seară, cântă! 

Halalaie nu fusese informat: nevastă-sa se angajase 
iarăşi la local, o fi având nevoie de bani, te pomeneşti! 
lulian Voicu puse pe el o haină de seară şi se duse la 
Şorban. 

— Ce  rostopasca mă-tii îţi trebuie? se indignă 
matematicianul. 

A doua zi lulian Voicu se duse iar în poiana unde fusese 
împuşcat cerbul. Doi lupi, cam pricăjiţi, îşi antrenau 
măselele cu oasele ce mai rămăseseră. Cele două jivine se 
retraseră, însă nu prea mult. Seniorul căută de unde le vine 
lupacilor curajul şi o văzu pe lupoaică ce urmărea, de la 
distanţă, ospăţul „de antrenament” al celor doi lupi mai 
mici. Luase lupoaica o poziţie semeaţă, ţinea capul ridicat a 
mândrie şi chiar poate a simpatie. Oare de unde ştia că 
omul nu va folosi „trăsnetul”, fiindcă la viaţa ei învățase, de 
bună seamă, ce este o armă... 

Halalaie culese ceea ce căuta, culese dintre rămăşiţe, 
plumbul strivit, aplatizat, al flintei, cam aşa arăta şi 
proiectilul ce o omorâse pe Flandra, trecu foarte aproape 
de lupoaică, ea nu dădu îndărăt, el făcu un efort ca s-o 
ignore şi, urmărit de fulgerul ochilor ei, plecă mai departe, 
trecu un versant. După câţiva paşi frigul - dacă nu cumva 
era frică -, îl pătrunse şi izbucni detunătura, spărgându-i 
timpanele. Nu fu atins, dar în vâlvătaia de o clipă văzu 
figura plină de răutate a lui Carabonc. Aruncându-se la 
pământ, trase de două ori. 

Auzi: 

Un urlet mare de durere. 

Un sunet sec, contactul în cădere al unui obiect metalic 
cu piatra. 

Un plescăit, ca şi cum ceva greu s-ar fi prăbuşit în apă. 

Apă? 

Urletul nu putea să fie decât al lui juma-juma. Deşi 
trăsese cam la întâmplare, lulian Voicu nimerise, dar nu ştia 
ce anume, proful sau popa? Obiectul metalic putea să fie 
numai flinta pe care chiorul o scăpase. Dar plescăitul? Se 


afla apă undeva acolo, jos? 

Rănit sau mort, Carabonc picase pe spate şi urma să se 
înece?  Târându-se cu infinite  precauţiuni, ca şi 
contrabandiştii, ca şi puşcaşii marini, seniorul înainta, mai 
bine-zis cobora. Se făcuse noapte... Ajunse la grota lui. Frig 
mare acolo, îngheţată şi transpiraţia pe fruntea lui lulian 
Voicu. Nu vedea încă nimic, totuşi strigă: 

— Carabonc! Te zăresc! Vino! Cu mâinile ridicate... 
altfel... Tu nu mai poţi trage, ştiu! 

Nu primi răspuns. Chiorul murise? Perfect... Nimeni nu 
moare degeaba! 

Şi iată că degetele sale găsiră ceva. Se sperie, dar nu era 
decât flinta. O pipăi. Metalul, cald încă. 

Din ţeavă se mai prelingea o grea duhoare. Ce pulbere o 
fi folosind, ticălosul? Înlătură flinta, aşteptă. Ce avea în 
faţă? Cadavrul lui Carabonc, sau degetele acestuia, vii încă 
- numai degetele! Care i se vor încleşta de beregată? Nu... 
auzise plescăitul, Carabonc picase în apă, exista o apă 
acolo! De unde, apă? Câte minute trecură, zece, o sută? Se- 
niorul aprinse o lumânare (avea totdeauna) dacă juma- 
juma nu murise, şi dacă mai avea o armă, pentru el era 
lumânarea! Flacăra tremură, aruncând mai mult umbre, 
umbre de lumină, nu chiar lumină. Mai cobori puţin. Nici 
urmă de Carabonc, însă dezluşi ochiul întunecat al apei. 
Neagră de la distanţă, apa se dovedi limpede pe o limitată 
porţiune, dar se întuneca în locurile mai adânci. 

Asta e, Carabonc s-a răsturnat în apă... Oare? Zace 
înecat acolo? Cine are să-t scoată? Pe cine să plătesc? Pe 
nimeni... În ţinutul acesta bântuit de vechi credinţe, nimeni 
nu s-ar scufunda în gura asta de iad. Eu am să-l scot pe 
Carabonc, decise lulian Voicu, e afacerea noastră... dar, 
stai, unde e sângele? Dacă l-am nimerit, şi piatra şi apa 
trebuie să fie pline de sânge! Nici o picătură! Unde e juma- 
juma? Că doar nu stă ascuns în apă, musai să respire! Doar 
nu se topise ca un duh! Dispariţia lui e tot atât de 
misterioasă ca şi curbura dublă. Câtă vreme poate rămâne 
un om în apă, ţinându-şi respiraţia? Cât reuşesc să rămână 
sub apă, în golfurile alea aiurite, pescuitorii de perle? 


Cu cele două arme pe umăr, a sa şi flinta lui Carabonc, 
lulian Voicu se îndreptă spre ieşirea din gaura aia infernală. 
Afară îl aşteptau căldura şi lumina planetelor, mângâietoare 
lumină, chiar şi a galaxiilor... 

Dar auzi, dinspre intrare, glasul bine cunoscut: 

— Vină, că te aştept! Câţiva bolovani mai grei ca pietrele 
de moară or să te prefacă în plăcintă, haide! Ha... O grea 
tuse întrerupse discursul duhovnicesc al lui Carabonc şi prin 
spaima şi surpriza ce-l cuprinseseră pe lulian Voicu, trecu o 
speranţă: E bolnav rău, suferă... dar nu destul, nu atât de 
mult cât a suferit Flandra... Dar când şi pe unde ieşise 
juma-juma, de se afla acum la suprafaţă? Tuşea încetă, dar 
se auzi iar vocea gâlgâită: 

— Dacă arunci la intrare armele, inclusiv (deh, jumătatea 
de prof!) pistolul acela mic, poate că te iert! Aruncă armele! 
leşi cu mâinile ridicate! Eşti prizonierul meu! 

— Mă, Carabonc! zbieră seniorul. Mai stă în picioare 
propunerea ta? 

— Sigur! Care propunere? (Tuse.) Aruncă armele! 

— Să punem iarăşi Cuxa pe roate şi să uităm duşmănia. 

Halalaie se chinuia să găsească o soluţie pentru a trage 
de timp. 

— Sigur vreau! Aruncă armele! 

— Imediat, dar dă-mi un mic răgaz, mă doare burta. 

— Ha! Te-a apucat pântecăraia! Du-te şi te uşurează... 
repede! 

— M-a apucat, mărturisi jalnic seniorul. Şi armele le-am 
lăsat acolo jos lângă apă. Merg să le iau... 

— Repede! N-am timp! 

Cu lumânarea deasupra capului, Halalaie cobori în 
direcţia ochiului de apă. Cu toată spaima prin care trecea, 
sau chiar datorită ei, descoperise secretul, nu secretul 
curburii duble ci enigma dispariţiei şi reapariţiei la 
suprafaţă, afară, a lui Carabonc, dar şi al morţii inginerului 
Schnitzel... Lângă apă, la marginea acelui ochi al infernului, 
gândi: acolo unde a reuşit juma-juma, pot şi eu, sunt voinic, 
înot ca un păstrăv! Pot, trebuie să pot! 

Aruncă de pe el scurteica din piele fină cu franjuri, 


cămaşa, prinse bine de centură micul pistolet. Flandra, îşi 
zise, nu ştiu ce mă aşteaptă... poate mă aştepţi tu... tu, pe 
mine, care nu credeam în mari iubiri şi râdeam prosteşte de 
ele... Dacă reuşesc, ăla rău, alcătuit din două jumătăţi, e ca 
şi dus de pe lume. Îşi făcu semnul crucii, trase aer în piept, 
respiră adânc de câteva ori, intră lin în apă, se scufundă... 
înotă pe sub apă orbeşte, de vreo câteva ori unghiile 
zgâriară peretele şi schimbă direcţia, fruntea îi sângeră 
lovită de un colţ de piatră, se sufoca, în asemenea cazuri 
sângele începe să se „otrăvească” şi când fu sigur că nu 
mai are drum nici înainte, nici înapoi, distinse prin pânza de 
apă cerul liber, curcubeu al vieţii, şi izbucni la suprafaţa 
lacului Maris, frate geamăn cu lacul Făina. Ce gustos e 
aerul! Înotă lin, fără a scoate din apă braţele, ieşi la mal 
neauzit ca un... lynx şt căzu în spatele lui Carabonc. Nu 
minţise acesta, în orice caz una din jumătăţi nu minţise: la 
intrarea în văgăună câţiva bolovani aşteptau să-l 
strivească! Carabonc dădea semne de nerăbdare. In 
această situaţie, poate şi din cauza rănilor, viclenia, 
instinctul lui lăsaseră de dorit! 

— Halalaie! Ce faci? Nu mai vii? 

Şi deodată, din spate: 

— Am venit! 

Carabonc nu se dezbrăcase, părul ud îi atârna în laţe 
murdare, rănile încă mai sângerau, totul se amesteca pe el 
alcătuind ceva ca o hartă a sfârşitului. Carabonc pierduse 
totul, nu mai avea ce pierde, îl chinuiau durerile, se 
strâmba înfricoşător, poate că numai ura îl ţinea în viaţă. 

Observă de îndată mica armă ce scânteia în văpaia 
cerului luminos, pistoletul cu gloanţe minuscule, dar atât de 
veninoase, dar o judecată simplă îi spunea că Halalaie 
parcursese acelaşi drum pe sub apă (cum de-l ghicise?!), 
prin urmare pistoletul, pătruns de umezeală, nu avea cum 
să mai funcţioneze. 

— Aruncă jucăria aia, nu mai e bună de nimic, s-a udat. 
Dacă e să ne batem, ne batem cu mâinile goale, dacă ai 
cutezanţa, dacă nu, tragem cu buretele şi luăm afacerea de 
la capăt. 


— Nu pot trage cu buretele peste moartea Flandrei! Nu 
fac cu tine afaceri, eşti mort! Nu se fac afaceri cu un mort! 
Nu s-a udat jucăria, cartuşele-s etanşe, seniorul apăsă 
piedica şi armă revolverul, adică aşa se mânuieşte scula 
aia, gândi Carabonc. lată dovada! Flama izbucni subţire, 
invizibilă, un nou viespe arse, cum se mai întâmplase o 
dată, creştetul lui Carabonc. 

— N-am să-mi stric proasta dispoziţie omorându-te cu 
arma asta, ar fi o prea mare cinste pentru unul ca tine, dar 
la nevoie, o fac. Mai am aici cinci gloanţe, unul pot să ţi-l 
bag în ochi, al doilea în inimă, al treilea în gât, iar ultimele 
două, de dragul simetriei, ţi le trimit de-o parte şi alta a 
pieptului, pentru ca că nu rămână vorbă goală povestea 
curburii duble... Hai, Carabonc, ridică-te! 

Chiorul prinse un pic de curaj, se ridică. Avea şi el un 
principiu, fiind taciturn considera la alţii drept slăbiciune 
vorbăria, şi poate nu se înşela. Hala n-are să-l ucidă. Hala 
are nevoie de aur! 

— N-am nevoie de aur, parcă îi ghici gândul lulian Voicu. 
la-o înainte! Am să te ucid, dar cu arma ta. Ai să mori 
greu... ca şi Domina... 

Ultimele cuvinte fuseseră rostite în şoaptă. 

— Îţi umblă mult gura, rânji Carabonc, nemişcat, cu faţa 
către Halalaie. Fără să ţintească, lulian Voicu mai expedie 
un glonte, nu într-un punct vital, ci la umăr, acolo unde se 
înnoadă oasele, parcă se auzi şi trosnitura, dezastrul 
provocat de micul proiectil ce şi rămase înfipt acolo. Umărul 
lui Carabonc căzu - seniorul îşi aminti de aripa rănită a vul- 
turului alungat de ceilalţi vulturi, însă chiorul nu era o 
zburătoare ci „animal de sol”. Înspăimântat, Carabonc făcu 
un pas înainte. 

— Nu, Carabonc! Mergem înapoi. Mergem să luăm 
flinta... 


DOUĂZECI ŞI DOI 


Pe la sfârşitul nopţii o detunătură ce suia în zig-zag, 
ricoşând în pereţii de piatră, risipi somnul uşor al 
căutătorului Toma Milea. Sări de îndată, lovind cu creştetul 
coperişul colibei în care trăia singur. Singur, fiindcă 
armăsarul argintiu nu încăpea în colibă, nu era loc. Sub 
ultimele stele animalul necheză bucuros că-şi vede 
stăpânul; nu dormea, însă nu e sigur, poate că-l vedea şi-n 
somn. Ultimele valuri ale nopţii curgeau în măreție, ca într- 
un basm, însă basmul fu sfâşiat de două alte împuşcături 
mărunte, le confundai uşor cu trosnetul vreascurilor. 

Toma Milea, pe armăsarul său argintiu, cobora albia 
Cerdavei. De pe lături ochii jivinelor scânteiau către el, 
albăstrui sau roşietice, le cunoştea. 

Lunecară două stele, intersectându-şi traiectoriile curbe, 
şi aşa ceva ştia căutătorul ce înseamnă, iar când ajunse 
deasupra, pe buza de piatră, văzu cum străluceşte albia 
Cerdavei în lumina lunii ce pătrunsese adânc în stâncă. 

Se mai auzi, acum foarte limpede şi aproape, mica 
împuşcătură a pistoletului Flandrei. Căutătorul (cunoştea 
sunetul acestei arme!) mai ascultă puţin, nimic, în afară de 
vântul ce prefața zorile, în afară de ţipătul unui mic animal 
ce avusese ghinionul de a fi înhăţat de alt animal, mai 
puternic, tocmai când să se retragă la bârlog. În rest, nimic, 
în afară de susurul Cerdavei, râul pierdut dar care curgea 
pururi undeva nici aproape, însă nici departe. 

De undeva se ivi animalul mai puternic, purtându-şi 
prada, însă la vederea acestei năluci, Toma Milea, pe 
armăsarul său argintiu, încremeni. Ochii căutătorului 
trimiseră două fulgere verzi. Vulpea renunţă la iepurele 
muşcat de beregată şi o tuli. Armăsarul argintiu o luă iar 
din loc. La câmpie soarele răsărise, aici nu încă, razele 
urcau încet pe înălţimi. 

Căutătorul ajunse pe platoul înclinat spre Cerdava, plin 
de instalaţiile dizlocate ale „Cuxei anonime Halalaie te 


Carabonc”. 

In afară de instalaţiile distruse, aici se afla şi „restul” 
Cuxei, proprietarii, deci. lulian Voicu şi Carabonc. Sau, te 
Carabonc. Toma Milea descălecă. Dimineaţa îi lumină faţa, 
rămasă blândă, chiar şi-n preajma unui dezastru. 

Oare cum va fi fost? se întrebă căutătorul. Fiecare şi-a 
ucis inamicul cu arma celuilalt? Încercă să reconstituie, pe 
cât era cu putinţă. 

Căută o casma şi începu să sape. Când dădu şi de 
straturi de piatră, făcu rost de un târnăcop. Încercă să pună 
ordine în gândurile sale. Înlătură o piatră, o marmură 
cubică, vineţie, care, posibil, marca un semn... Ce urmărire 
şi ce duel o fi fost acesta? Ei doi s-au întâlnit aici, gândi 
căutătorul, nu aici, lângă o apă, dar de ce şi cum au ajuns 
aici? 

Târnăcopul întâlni un strat dur, parcă ar fi fost un perete 
(curbura dublă a peretelui?). Căutătorul se îndreptă de 
spate. Ce gândea el? 


„„s-au ciocnit lângă lacurile din apropiere (s-au încăierat 
în apă?) dar de ce au venit aici? În orice caz au venit, nu au 
fost aduşi - de către cine să fi fost? Detunătura puştii şi 
hohotul subţire al pistoletului de-aici au venit, ei doi aici au 
avut ultima încleştare. Dar de ce n-au terminat totul lângă 
lacul unde s-au regăsit? 


Toma Milea lovea cu târnăcopul, fără să ştie dacă va fi un 
mormânt comun pentru cei doi, sau nu. Mai curând nu. Prea 
îi deosebeau multe! 


„În groapa săpată pentru senior, Toma găsi ceva şi nu 
se miră prea mult, de ce să se mire, el, un căutător?! Găsi 
doi bulgări de aur, unul o sferă perfectă, iar după ce spălă 
bulgării, constată că una din cele două galbene comori, 
aducea, aşa crezu căutătorul, poate avea dreptate, poate 
se înşela, cu ciudatul profil al ciudatei femei, cu nume 
ciudat, Flandra. Dacă nu era o simplă autosugestie, însem- 
na poate că, în urmă cu atâta timp, bulgării căzuseră din 


spaţiu, ca meteoriţii. Dar spaţiul crease acest profil şi semeţ 
şi gingaş, bănuind că va apărea o asemenea figură vie? 

Succesivele straturi de piatră şi nisip sub care zăcuseră 
bulgării atestau oare că fuseseră ascunşi de mâini 
omeneşti? Sau marea dezordine ordonase nisipul şi piatra? 
Posibil da, posibil nu. De fapt, mergând mai departe, 
întâmplarea nu există, întâmplarea îşi are şi ea regulile, 
legile, ceea ce-i un fel de sofism... 

Toma privi orizontul. Se ridicau la capăt, acolo unde albia 
Cerdavei făcea o dublă curbură, nori negri amestecați cu 
nori purpurii, nori galbeni, nori de cenuşă, amestecându-şi 
torsurile amenințătoare. Nori iscaţi din senin! 

Căutătorul îl îngropă pe lulian Voicu, iar la pieptul lui 
puse figura de aura Flandrei. 

Făcu acelaşi lucru şi cu celălalt, aruncându-i la picioare 
globul de aur. Sfera înseamnă perfecţiune, iar Carabonc 
fusese o perfecţiune a imperfecţiunii. 

Dezmăţul stihiilor dură o zi întreagă. Către seară Toma 
ieşi din văgăuna unde se adăpostise cu armăsarul său 
argintiu. De obosit ce era, aţipi. II deşteptă nechezatul de 
alarmă al armăsarului argintiu. Se întâmpla ceva! Undeva 
cerul se dizolvase şi către pământ pornise o dâră cu multe 
meandre, răsfirându-se ca o coadă de cometă, doar că nu 
avea strălucirea aia planetară. Apărură lupii, desfăşuraţi în 
evantai pe albia Cerdavei, căutătorul ridică un foc, dar în 
noaptea aia lupilor nu le păsa de foc. Aceeaşi panglică 
unduioasă, coborând parcă din lună, se îngroşa. „E 
Cerdava... se întoarce!” se pomeni zicând căutătorul. O 
arteră începu să pulseze în albia secată. Prinse iute putere, 
minunata apă, proaspătă, odihnită (oare unde se odihnise 
atâta vreme?), aducătoare de bucurii, de fertilitate. 

In miez de noapte, Toma Milea se văzu pe sine, pe apă, 
călărind. 

„E o minciună ceea ce-ţi închipui că vezi!” spuse cel din 
mijlocul talazului. 

„Nu te cred, frate al meu, răspunse cel de pe mal, către 
dublura sa din vârtejuri. Suntem şi vom rămâne frumoşi, în 
viaţă şi după ce nu vom mai fi!” 


Dar nimeni, niciodată, nu l-a mai văzut pe căutătorul 
Toma şi nici n-a întâlnit armăsarul său argintiu. S-ar fi zis că 
îi înghiţise curbura dublă a infinitului. 


